
Nepaprasti „Viktorijos“ ir Žiulio Verno skrydžiai 


Mintis parašyti „Istoriją su oro balionu" - toks pirmykštis romano pavadi- 
nimas Žiulį Verną, matyt, kankino ne vienerius metus. Prie šio kūrinio rašyto- 
jas ėjo žingsnis po Žingsnio... 

Visuomet įdomu pasekti priešistorę. Raktą į romano „Penkios savaitės oro 
balionu" kūrybinę laboratoriją mums duoda rašytojo anūkas Žanas Žiulis-Ver- 
nas. Jo manymu (ir tai ne iš piršto laužti samprotavimai), parašyti knygą apie 
nuostabią kelionę senelį tikriausiai inspiravo pažintis su žmonėmis, kurių gal- 
vos tuo metu buvo pramuštos oro balionais ir jų valdymu, o pirmiausia - ilgi 
pokalbiai su dailininku satyriku Nadaru (Feliksu Turnašonu) bei knygų leidėju 
Žiuliu Etceliu. Ir vienas, ir kitas buvo lakios vaizduotės ir veiklūs žmonės. Jau- 
nasis rašytojas Žiulis Vernas, jau žinomas Paryžiaus literatūros sluoksniuose 
(paskelbė ne vieną apsakymą ir „Dramą ore“ apie žinomiausius pakilimus oro 
balionais) kartą savo bičiuliams papasakojo apie naują sumanymą - romaną, 
kuris vaizduosiąs nepaprastus mokslininko nuotykius. Žiulis Vernas išdėstė sa- 
vosamprotavimus ir apie oreivystę. Rašytojas apgailestavo, kad oro balionai dar 
labai netobuli ir jų negalima valdyti. Bet juk šitą problemą kažkas turi išspręsti! 
Bičiuliai tikriausiai pasišaipė: o kas gi trukdo tau, mielasis, tai padaryti? Išspręsk! 

Nadaras buvo ne iš tų žmonių, kurie „karštą idėją" paliktų kitiems: pats 
nutrūktgalviškai puolė tyrinėti valdomo oro baliono sukūrimo problemą. Pasi- 
telkęs pagalbon Gabrielį de Lalandelį ir Giustavą Pontoną d Amekurą, įkuria 
Oreivystės tyrinėjimo draugiją, renka pinigus, konstruoja helikopterių mode- 
lius. Žiulis Vernas tampa draugijos iždininku. Bet nelaukia, kol kiti entuziastai 
tars naują Žodį - rašo romaną ir savo fantazijos dėka aplenkia laiką. 

Kai rankraštį įteikė leidėjui Žiuliui Etceliui, šis apsidžiaugė - tokios istorijos kaip 
tik ir trūko! Jis priima į darbą net autorių, manydamas, kad šis žmogus, parašęs puikią 
knygą, bus geras talkininkas buriant kitus rašytojus ir garsinant leidyklos vardą. 

"Tačiau vis dėlto grįžkime prie romano. 

— Daktaras Fergiusonas? Ar tas, kuris oro balionu perskrido Afriką? A, skaičiau! 

Šitaip atsako ne vienas. Galimas daiktas, „Penkias savaites oro balionu" 
skaitė originalo ar kitomis kalbomis, gal matė kino filmą ar kažką girdėjo iš kitų 
lūpų. Reikalas tas, kad šis romanas, pirmasis „Nepaprastų kelionių" serijos kū- 
rinys, iki šiol lietuviškai nebuvo išleistas. Labai keista, ar ne? Tačiau taip yra: 
knygos nebuvo, o ji tarsi visiems ir žinoma. 

Kai Londono Karališkosios Geografų Draugijos posėdyje seras Frensis M... pa- 
skelbė apie drąsų daktaro Samuelio Fergiusono sumanymą, kai kas pastatė ausis: 

— Oargi toks mokslininkas apskritai egzistuoja? Gal tai tik išsigalvojimas? 

Paralelė čia paprasta: kartais mūsų sąmonėje egzistuoja ir tai, ko nėra arba 
kuo sunku patikėti. 

Žiulis Vernas be galo įtikinamai aprašė, ko iš tikrųjų dar nebuvo, bet galėjo būti. 

Taip, daug kas gyvenime prasideda nuo svajonės. 


Daktaras Fergiusonas suranda originalų baliono valdymo būdą: galima pa- 
kilti ir nusileisti neprarandant nė molekulės dujų, tik reikia pakaitinti apvalkalo 
vandenilį, kad pakiltum, ir liautis kaitinus, kad nusileistum... 

Trys bičiuliai - daktaras Samuelis Fergiusonas, medžiotojas škotas Ričar- 
das Kenedis ir apsukruolis Džozefas Vilsonas — iš Zanzibaro nuskrenda į Sene- 
galį, tikslindami kartografijos duomenis, sekdami savo pirmtakų keliais. Savo 
tikslą jie įvykdo su kaupu. 

Iš pirmo žvilgsnio gali pasirodyti, kad tai ne nuotykių romanas, bet išsami 
kelionės ataskaita. Knygoje daugybė faktų, pavardžių, Afrikos tyrinėjimo duo- 
menų. Prieš skaitytojo akis atsiveria nepakartojamas Afrikos peizažas - dyku- 
mos, oazės, vešlūs laukai ir miškai, upės ir ežerai, kuriuose virte verda gyveni- 
mas. Autorius aprašo čiabuvius, genčių papročius, pateikia nemažai istorijos, 
geografijos, etnografijos faktų. Oreivių nuotykiai perpinti Afrikos žemyno tyri- 
nėtojų ir jų žygių epizodais. Visa tai suteikia tikroviškumo įspūdį. Oreivių 
nuotykiai kartais naivūs, bet patrauklūs, nes visi trys pasiryžėliai - nuoširdūs, 
drąsūs, draugiški žmonės, kuriems būdingas pasiaukojimas ir ryžtas, ištvermė ir 
atkaklus tikslo siekimas. Jie tyrinėja Afriką norėdami ne pasipelnyti ar užka- 
riauti, kaip daugelis to meto literatūros herojų, o atskleisti žmonijai žemyno 
paslaptis. Išmonė persipina su tikrove, ir tai yra didelis romano privalumas. 
Rašytojas, tarsi užhipnotizavęs skaitytoją, privertė jį patikėti savo svajone. Štai 
kodėl „daktaro Fergiusono nuotykiai", nors ir prisodrinti XIX amžiaus vidurio 
aktualijų, įdomūs ir mūsų laikų skaitytojui. 

Beje, reikia pridurti, kad ne viena Žiulio Verno aprašyta idėja aplenkė laiką 
tik labai nežymiai. Juk beveik tuo pačiu metu, kai daktaro Fergiusono valdoma 
„Viktorija“ skrido virš Afrikos, Nadaras su savo bičiuliais sukonstravo didelį 
balioną „Gigantas“. Deja, po kelių bandymų „Gigantas“ savo gyvenimą baigė 
nesėkmingai. Tuo tarpu daktaras Fergiusonas, įveikęs visas kliūtis, nusileido 
prie Senegalio upės. 

"Tomis dienomis, kai romanas apie kelionę oro balionu „Viktorija“ užkaria- 
vo pasaulį, Žiuliui Vernui kaip ir drąsiajam Samueliui Fergiusonui suėjo trisde- 
šimt penkeri metai. Žiulis Vernas „įsibėgėja“ — tarsi iš gausybės rago pasipila 
kelionių knygos ir pasakojimai apie kitas šalis. 

Romano autorius beveik tiksliai atspėjo Nilo ištakas, kurias po metų atrado 
keliautojai Džonas Spikas ir Džonas Grantas. 

Pasakysime dar daugiau: Žiulio Verno sumanytas oro baliono valdymo bū-- 
das daugeliui mokslininkų pasirodė esąs gana realus. Antai Konstantinas Ciol- 
kovskis prisipažino, jog Žiulio Verno temperatūros valdymo idėja padėjusi jam 
išspręsti dirižablio valdymo problemą... 

Taigi praėjus daugiau kaip šimtui metų Žiulio Verno romanas pasirodo lietu- 
viškai. Turime gerą progą priglusti prie nesenstančios kūrybos pradžių pradžios. 


Laimonas Inis 

Pirmasis skyrius 


Kalba, sukėlusi plojimus. - Profesoriaus Samuelio Fergiusono 
pristatymas susirinkimo dalyviams. - „Excelsior“. 
— Daktaro Fergiusono portretas. - Tvirtas fatalistas. 
— Pietūs „Keliautojų klube“. - Tostai. 


1862 metų sausio 14 dieną Vaterlo aikštės trečiajame name įvy- 
ko Londono karališkosios geografų draugijos posėdis. Į jį prigužėjo 
gana daug žmonių. Draugijos prezidentas seras Frensis M... savo 
garbiems kolegoms padarė svarbų pranešimą, ir jo kalbą dažnai per- 
traukė plojimai. Savo pasisakymą - reto pavyzdžio gražbylystę — 
galiausiai baigė pompastiškomis frazėmis, iš kurių tiesiog srautais 
sruvo patriotiški jausmai: 

— Anglija visuomet žengė kitų tautų priekyje. (Pastebėsime: tau- 
tos visuomet žengia viena kitos priekyje). UŽ tai mūsų šalis turi būti 
dėkinga savo keliautojų tyrinėtojų bebaimiškumui ir jų geografiniams 
atradimams. (Pagyvėjimas, pritarimo šūksniai). Daktaras Samuelis 
Fergiusonas, vienas jos garbingų sūnų, nepadarys gėdos savo gimti- 
nei. (Iš visų pašalių: „Ne! Ne!“') Jeigu jo bandymas pasiseks („Ži- 
noma, pasiseks!''), mūsų padrikos Žinios apie Afrikos geografiją bus 
papildytos ir apibendrintos. (Audringas pritarimas. ) O jeigu ekspe- 
dicija patirtų nesėkmę („Niekada! Niekada!“), tai vis tiek įeitų į is- 
toriją kaip vienas drąsiausių ir genialiausių Žmogaus sumanymų... 
(Pašėlęs kojų trepsėjimas. ) 

— Valio! Valio! - šaukė susirinkimo dalyviai, jaudrinti jaudinan- 
Čių savo prezidento žodžių. 

— Valio bebaimiui Fergiusonui! - suriko vienas labiausiai užside- 
gęs klausytojas. 

Entuziazmo kupini šūksniai sklido iš visų pašalių. Visi tik ir kar- 
tojo Fergiusono pavardę, ir mes turime pagrindo manyti, kad ji ypač 
gražiai skambėjo, ištariama anglų lūpomis. Posėdžių salė drebėjo 
nuo šauksmų. 

Mat čia buvo daug bebaimių keliautojų, kažkada kupinų energi- 
jos, išnaršiusių visas pasaulio šalis, — tiesa, dabar susenusių ir jau 
pavargusių. Jie, fiziškai ir morališkai ištvermingi, išsigelbėjo sudu- 
žus laivui ar kilus gaisrui; jiems grėsė ir indėnų tomahaukas, ir lau- 
kinio kuoka, ir kankinimų stulpas, ir pavojus pakliūti į polineziečio 
pilvą. Tačiau nepaisant nieko, serui Frensiui M... skaitant praneši- 
mą, senųjų keliautojų širdys plakė iš susijaudinimo, ir Londono ge- 
ografų draugijos salė dar negirdėjo tokių triukšmingų, oratoriui skir- 
tų, plojimų. 

Tačiau Anglijoje entuziazmas reiškiamas ne vien žodžiais, dva- 
sios pakilimas kala pinigą greičiau negu tai sugeba daryti Karališkų- 
jų Monetų Rūmų presas. Susirinkimas bemat nutarė daktaro Fergiu- 
sono pasiūlymo įgyvendinimui skirti du tūkstančius penkis šimtus 
svarų sterlingų. Tokia stambi suma bylojo apie Žygio svarbą. 

Vienas draugijos narys paklausė, argi daktaras Fergiusonas ne- 
būsiąs oficialiai pristatytas susirinkimui? 

— Daktaras mielai įvykdys susirinkimo norą, - atsakė seras Fren- 
sis M... 

— Tegu įeina! Tegu įeina! - pasigirdo šūksniai. - Mes norime 
savo akimis išvysti šį nepaprastai drąsų Žmogų! 

— O gal tas neįtikėtinas projektas - tik mistifikacija? -sumurmė- 
jo senas kapitonas, išsiskyręs iš kitų apopleksine išvaizda. 

— Gal daktaras Fergiusonas apskritai neegzistuoja? - nusišaipė 
dar kažkas. 

— Tada jį reikėtų paprasčiausiai sukurti, - juokais atsakė rimtuo- 
lis draugijos narys. 

— Malonėkite pakviesti čionai daktarą Fergiusoną, - paliepė se- 
ras Frensis M... 

Ir Samuelis Fergiusonas, nė kiek nesutrikęs, įėjo į salę visiems 
audringai plojant. 

Tai buvo kokių keturiasdešimties metų vyras, vidutinio ūgio ir 
kūno sudėjimo. Veidas ramus, taisyklingų bruožų, tik rausvokas — 

sangviniko temperamento požymis. Stambi nosis, priminė laivo priekį 
— tokią ir dera turėti žmogui, gimusiam daryti atradimus. Nuošir- 
džiose akyse atsispindėjo ryžtas, o dar labiau - išmintis, ir tai veidą 
darė dar patrauklesnį. Jo rankos buvo ilgokos, o tvirtas žingsnis by- 
lojo esant puikų ėjiką. 

Visa daktaro išvaizda dvelkė tokia ramybe ir rimtumu, kad į jį 
žvelgiant negalėjo kilti nė menkiausia mintis apie kokią mistifikaci- 
ją, kad ir pačią nekalčiausią. 

Todėl šūksniai „valio“ ir plojimai nutilo tik tada, kai daktaras 
Fergiusonas švelniu gestu paprašė leisti prabilti. Daktaras pasuko 
prie jam paruošto krėslo; atsistojęs uŽ jo, įsmeigė į susirinkusiuosius 
griežtą žvilgsnį, pakėlė į viršų dešinės rankos rodomąjį pirštą ir išta- 
rė vieną vienintelį Žodį: 

— Excelsior! (Aukščiausiasis. /lot./- Čia ir toliau vert. past.) 

Taip, niekada netikėti ponų Braito ir Kobdeno parlamentiniai pa- 
klausimai ar lordo Palmerstono pasisakymai, reikalaujantys nepa- 
prastų asignavimų uolėtų Anglijos pakrančių sutvirtinimui, nesulau- 
kė tokio audringo pritarimo, kaip šis daktaro Fergiusono mestas žo- 
dis. Jis visiškai nustelbė sero Frensio M... pranešimą. Daktaras pasi- 
rodė esąs didis ir tuo pačiu kuklus bei atsargus žmogus. Jis viską 
sugebėjo apibendrinti vienu vieninteliu žodžiu: „Excelsior“. 

Senasis kapitonas, beregint stojęs šio nepaprasto Žmogaus pu- 
sen, nedelsdamas pareikalavo, kad Fergiusono kalba „nuo pradžios 
iki galo" būtų išspausdinta „The Proceedings of the Royal Geo- 
grafical Society of London" . („Londono Geografų Draugijos žinios" 
- Aut. ) 

"Tačiau kas gi buvo tas daktaras Fergiusonas ir kokiam žygiui ren- 
gėsi pasišvęsti? 

Jaunojo Fergiusono tėvas, garbus Anglijos laivyno kapitonas, nuo 
pat jaunumės pripratino sūnų prie savo profesijos pavojų ir nuoty- 
kių. Šaunus berniūkštis, regis, niekada nežinojęs, kas tai yra baimė, 
anksti parodė turįs guvų protą, tyrinėtojo sugebėjimų ir nepaprastą 
pomėgį moksliniam darbui; be to, jis, kaip retai kas, sugebėdavo 
išsisukti iš keblių padėčių. Niekas niekada neįvarė jo į aklavietę: net 
pirmą kartą prie stalo paėmęs į ranką šakutę, nė kiek nesutriko, kaip 
sutrinka dauguma vaikų. 

Anksti pamėgo skaityti knygas apie drąsius keliautojus ir jūrų 
ekspedicijas, žadinusias jo fantaziją. Aistringai susidomėjęs tyrinėjo 
devynioliktojo amžiaus pirmosios pusės atradimus. Svajojo apie 
Mungo Parko, Briuso, Kajė, Liuvajo garbę ir tikriausiai negalėjo bent 
retkarčiais nepasvajoti apie Selkirko - Robinzono Kruzo prototipo 
— šlovę, - ji berniūkščiui atrodė nepaprastai patraukli. Kiek nuosta- 
bių valandų jaunasis Samuelis praleido su Selkirku Chuano Fernan- 
deso saloje! Kartais jis pritardavo vienišo jūreivio veiksmams, kar- 
tais nesutikdavo su jo sumanymais ir projektais. Samueliui atrodė, 
kad, būdamas jo vietoje, elgtųsi kitaip, galbūt geriau, bet tikrai ne 
blogiau! Tačiau jis turbūt nė už ką nepaliktų tos nepaprastos salos, 
kur Robinzonas buvo laimingas kaip karalius be valdinių. Niekada! 
Net jeigu jam, Samueliui, pasiūlytų tapti pirmuoju Admiraliteto lor- 
du. 

Galime įsivaizduoti, kaip visi šitie pomėgiai vystėsi jaunystės me- 
tais, patyrus įvairiausius nuotykius tolimiausiuose žemės kampeliuo- 
se! Jo tėvas, išsilavinęs žmogus, nepraleido progos ugdyti smalsų 
sūnaus protą, skatindamas rimtai krimsti hidrografijos, fizikos, me- 
chanikos mokslus, o taip pat supažindino jį su botanikos, medici- 
nos, astronomijos pagrindais. 

Kai garbusis kapitonas Fergiusonas mirė, jo sūnui Samueliui bu- 
vo dvidešimt dveji metai, ir jis jau buvo spėjęs apiplaukti aplink 
Žemę. Po tėvo mirties Samuelis stojo tarnybon į Belgijos inžinerinį 
korpusą ir pasižymėjo keliose kautynėse. 

Tačiau kareivio gyvenimas jaunojo Fergiusono širdžiai nebuvo 
mielas: nesiverždamas komanduoti kitiems, jis nepageidavo būti ir 
kitų valdžioje. Išėjo į atsargą ir ėmė keliauti. Čia medžiodamas, čia 
rinkdamas herbariumą, nusigavo į šiaurinę Indostano pusiasalio dalį 
ir perėjo jį nuo Kalkutos iki Surato, - tai buvo paprasčiausias kelio- 
nių mėgėjo Žygis. 

Iš Surato Samuelis patraukė į Australiją ir čia 1845 metais daly- 
vavo kapitono Stiorto ekspedicijoje, kuriai buvo iškeltas uždavinys 
surasti milžinišką ežerą, mokslininkų manymu, esantį Naujosios 
Olandijos (Naujoji Olandija - pirmykštis Australijos pavadinimas) 
centrinėje dalyje. 

1850 metais Samuelis Fergiusonas grįžo į Angliją. Kaip niekada 

degąs atradimų aistra, iki 1853 metų nesiskyrė su kapitonu Maklūru 
ir jo ekspedicija, apiplaukusia Amerikos žemyną nuo Beringo jūros 
iki Farvelio iškyšulio. 

Fergiusonas puikiai pakėlė įvairiausius klimato pokyčius ir kely- 
je iškilusius sunkumus. Gerai jautėsi pačiame sunkiausiame varge. 
Tai buvo tikro keliautojo tipas, kurio pilvas susitraukia ir išsipučia 
priklausomai nuo aplinkybių ir kurio kojos sutrumpėja ar pailgėja, 
pagal ilgį atsitiktinio guolio, kuriame gali bet kurio dienos metu už- 
migti ir bet kurią nakties valandą pabusti. 

Todėlvisai nenuostabu, kad mūsų nepavargstantis keliautojas nuo 
1855 iki 1857 metų kartu su broliais Slagintveitais ištyrinėjo visą 
vakarinį Tibetą ir iš šios ekspedicijos grįžo su vertingų etnografinių 
stebėjimų kraičiu. 

Dalyvaudamas minėtose ekspedicijose, Samuelis Fergiusonas tuo 
pačiu buvo ir pats veikliausias bei populiariausias pigaus, vieną pensą 
tekaštuojančio laikraščio „Daily telegraph" korespondentas; šio laik- 
raščio dienos tiražas siekė šimtą keturiasdešimt tūkstančių egzemp- 
liorių ir vargiai tenkino milijonų skaitytojų pareikalavimą. Štai ko- 
dėl daktaras Fergiusonas tapo toks populiarus, nors ir nebuvo nė 
vienos mokslo įstaigos nei geografų draugijos, veikiančios Londo- 
ne, Paryžiuje, Berlyne, Vienoje ar Peterburge, narys; jis nepriklausė 
ir „Keliautojų klubui", nedalyvavo net karališkosios politechnikos 
draugijos, kurioje pirmu smuiku griežė jo bičiulis statistikas Kok- 
biornas, veikloje. Kartą šis mokslininkas, geisdamas pasimaloninti, 
prižadėjo Fergiusonui išspręsti tokį uždavinį: tegu pasakąs, kiek mylių 
per savo keliones nužingsniavęs ir jis, turėdamas omenyje radiusų 
skirtumą, apskaičiuosiąs, kiek mylių jo galva sukorusi daugiau už 
kojas. O žinodamas, kiek mylių nužingsniavo daktaro kojos ir galva, 
apskaičiuosiąs jo ūgį vienos linijos tikslumu. (Linija - ilgio matas, 
lygus 2,54 mm.) 

Fergiusonas nuo mokslo draugijų visuomet laikėsi nuošaly to- 
dėl, kad, kaip sakoma, priklausė karingųjų, o ne plepančiųjų sektai 
ir manė esant labiau naudinga gaišti laiką tyrinėjimams ir atradi- 
mams nei ginčams ir postringavimams. 

Populiarus toks pasakojimas. Tūlas anglas specialiai važiavęs į 
Šveicariją pamatyti Ženevos ežero. Čia jį įsodino į senutėlę karietą, 

kurioje sėdynės buvo įtaisytos šonuose kaip omnibuse. Netyčia anglas 
atsisėdo nugara į ežerą. Karieta apsuko ratą apie visą ežerą, tačiau 
anglas nė karto negrįžtelėjo į jį pažvelgti ir vis dėl to grįžo Londo- 
nan susižavėjęs! 

O daktaras Fergiusonas per savo klajones vis grįžčiojo atgal ir 
atsigręžęs daug išvysdavo. Toks jau buvo jo būdas. Mes turime pa- 
grindo manyti, kad daktaras buvo šiek tiek fatalistas, fatalistas tikrą- 
ja to žodžio prasme: jis tikėjo likimu ir numatymu, manė, kad kaž- 
kokia jėga verčia jį keliauti ir suka apie Žemės rutulį kaip koks gar- 
vežys, kuris nepasirenka sau krypties, bet dunda nutiestais bėgiais. 

— Aš neieškau kelio, kelias ieško manęs, - dažnai sakydavo. 

Štai kodėl taip šaltakraujiškai daktaras Fergiusonas sutiko geog- 
rafų draugijos narių plojimus. Jis, nežinojęs, kas tai yra išdidumas ar 
puikavimasis, neėmė galvon panašių smulkmenų. Tai, ką pasiūlė 
draugijos prezidentui serui Frensiui M..., jis laikė visai paprastu ir 
natūraliu dalyku ir net nepastebėjo, kokį milžinišką įspūdį jo suma- 
nymas padarė susirinkusiesiems. 

Posėdžiui pasibaigus, daktarą nuvežė į „Keliautojų klubą“, esan- 
tį Pel Melo gatvėje. Čia jo garbei surengė nepaprastą pokylį. Patie- 
kalų kiekis bylojo apie reikšmę, kurią skyrė garbiojo svečio ekspe- 
dicijai, o į stalą patiektas eršketas buvo tik gal per tris colius trum- 
pesnis už patį Samuelį Fergiusoną. 

Upėmis liejosi prancūziški vynai, buvo paskelbta daugybė tostų 
žymiųjų keliautojų, savo tyrinėjimais išgarsinusių Afriką, garbei. Gėrė 
už vienų sveikatą ir kitų šviesų atminimą, tačiau laikėsi abėcėlės, 
nes toks jau anglų paprotys: gėrė už Abadį, Adamsą, Adamsoną, An- 
dersoną, Arnjė, Arno, Bartą, Batudą, Beikį, Bekę, Beltramą, diu 
Berbą, Bimbačį, Biorčelą, Biortoną, Bolduiną, Bolonjėzį, Bolviką, 
Bolzonį, Bonmą, Bronį, Brion Rolė, Brisoną, Briusą, Burkhartą, Čep- 
maną, Dankaną, Dekeną, Denhemą, Dezavančerą, Dikensą, Dikso- 
ną, Diubono, Diuroną, Diurulė, Diušaju, Diuverjė, Dušarą, Ekarą, 
Emerą, Erhardą, d'Eskeraką de Liotiūrą, Ferė, Fogelį, Frenelį, Ga- 
linjė, Galtoną, Golberį, Haftoną, Halmą, Haną, Ibin Batutą, Ioglį, 
Kajė, Kajo, Kamingą, Kaufmaną, Kiunį, Klapertoną, Klot Bejį, Knob- 
lekerį, Kolomju, Kraftą, Kumerą, Kurvalį, Lafargio, Lambertą, La- 
miralį, Lažajė, Džoną Lenderą, Ričardą Lenderą, Lengą, Liofevrą, 

Lioprijerą, Liuvajo, Liužo, Livingstoną, Magjarą, Makartį, Malza- 
ką, Mezo, Moljė, Monteiro, Morisoną, Mungo Parką, Neimansą, 
Ornemaną, Overvju, Panė, Partarjo, Paskalį, Penėją, Petriką, Pidį, 
Pirsą, Ponsė, Praksą, Rafenelį, Ratą, Rebmaną, Ričį, Ričardsoną, 
Rilėjų, Rongavį, Rošė d'Erikurą, Rošerą, Rupelį, Sonjė, Spiką, 
Šapmaną, Štaidnerį, Tibo, Tirvitą, Tompsoną, Torntoną, Tratų, Tulį, 
"Tusnį, Tukį, Vaildą, Valbergą, Vašingtoną, Vernė, Vesjirą, Veso, Vin- 
ko, Vodė, Voringtoną, Žofrua. 

Galiausiai pakėlė taures už daktarą Samuelį Fergiusoną, kuris 
savo nuostabiu žygiu turėjo į vieną susieti visų pirmtakų veiklą ir 
įnešti savo indėlį į Afrikos tyrinėjimą. 


Antrasis skyrius 


Žinutė laikraštyje „Daily telegraph". - Polemika mokslo 
žurnaluose. - Daktaras Petermanas palaiko savo draugą daktarą 
Fergiusoną. - Mokslininko Konero nuomonė. - Aršios lažybos. 
— Įvairūs daktarui Fergiusonui pateikti pasiūlymai. 


Kitą dieną, sausio 15-ąją, laikraštyje „Daily telegraph" buvo 
išspausdintas toks straipsnelis: 

„Pagaliau Afrika atvers savo neaprėpiamų dykumų paslaptį. Šių 
laikų Edipas įspės mįslę, kurios mokslininkai nebuvo pajėgūs įminti 
per šešiolika amžių. (Edipas - graikų mitų herojus, atskleidęs Sfinkso 
paslaptį.) Seniau Nilo ištakų (fontes Nili guarere) ieškojimas buvo 
laikomas beprotiška, neįgyvendinama svajone. 

Daktaras Bartas, keliavęs į Sudaną Denhemo ir Klapertono nu- 
brėžtu keliu, daktaras Livingstonas, atkakliai tyrinėjęs teritoriją nuo 
Gerosios Vilties iškyšulio iki Zambezės upės baseino, kapitonai Bior- 
tonas ir Spikas, atradę Didžiuosius Vidaus ežerus, - šie keliautojai 
dabartinei civilizacijai nutiesė tris naujus kelius. Tie trys keliai tarsi 
susikerta Afrikos centre, į kurį iki šiol nepavyko prasiskverbti nė 
vienam keliautojui. Šiam tikslui pasiekti dabar turi būti skiriamos 
VisOS jėgos. 

Ir štai daktaras Samuelis Fergiusonas, kurio reikšmingus tyrinė- 
jimus mūsų skaitytojai ne kartą pelnytai įvertino, atnaujina bebaimį 
mokslo pionierių darbą - imasi dar vieno drąsaus bandymo. 

Šis neįbauginamas tyrinėtojas ketina oro balionu perskristi visą 
Afriką iš rytų į vakarus. Regis, nuostabios jo kelionės pradinis taš- 
kas bus Zanzibaro sala, esanti prie rytinių Afrikos krantų. O jeigu kal- 
bėsime apie galutinį kelionės punktą;tatjisžinomastik-Apvaizipi. 

Vakar Londono Karališkosios Geografų Draugijos posėdyje bu- 
vo pranešta apie šitą nepaprastą mokslo tyrimą, ir tame pačiame po- 
sėdyje ekspedicijos išlaidoms asignuota du tūkstančiai penki šimtai 
svarų sterlingų. 

Mesvisą laiką informuosime savo skaitytojus apie ekspedicijos 
eigą, ekspedicijos, neturinčios precedento geografijos metraščiuose". 

Suprantama, ši žinia sukėlė didelį triukšmą; pirmiausia kilo abe- 
jonių audra: daktaras Fergiusonas daug kam atrodė kažkokia pasa- 
kiška asmenybė. Pasklido gandai, kad visa tai tik Barnemo, kažkada 
„padirbėjusio“ Jungtinėse Valstijose, o dabar pasišovusio išgarsinti 
Anglij ą, išmislas. Ženevoje leidžiamo „Geografų Draugijos Žinių" 
vasario mėnesio numeryje pasirodė kandus straipsniokas, išjuokian- 
tis Londono Geografų Draugiją, pokylį „Keliautojų klube" ir net fe- 
nomenalųjį eršketą. 

Petermanas savo Gote leidžiamame „Biuletenyje“ užčiaupė bur- 
ną Ženevos žurnalui. Jis asmeniškai pažįstąs daktarą Fergiusoną ir 
garantuojąs už savo drąsiojo bičiulio bebaimiškumą. 

Apskritai, netrukus visi mažatikiai galutinai buvo sugėdinti: ke- 
lionei buvo ruošiamasi ne kur kitur, o Londone. Niekam nebebuvo 
paslaptis: Liono fabrikai gavę svarbų užsakymą - išausti šilko taftą 
oro balionui! Ir pagaliau - Britanijos vyriausybė daktaro Fergiusono 
žiniai perdavė transporto laivą „Ryžtingasis“, kuriam vadovavo ka- 
pitonas Penetas. 

Tada beregint iš visų pašalių pasipylė tūkstančiai sveikinimų ir 
ko geriausios sėkmės linkėjimų. Paryžiaus „Geografų Draugijos Ži- 
nios“ išspausdino smulkų ekspedicijos aprašymą; įdomius straips- 
nius paskelbė „Kelionių, geografijos, istorijos ir archeologijos nau- 
jausieji metraščiai", kuriuos leido V. A. Malt Brionas, geranorišką 
mokslo darbą vokiečių „Geografijos Žiniose" publikavo daktaras V. 
Koneras —jis įtikinamai įrodė, kad tokia kelionė įmanoma ir galinti 
būti sėkminga, taip pat aptarė galinčias iškilti kliūtis ir pagrindė mil- 
žinišką pranašumą, kurį turės keliautojai, skrisdami oru. V. Koneras 
nepritarė tik pasirinktai kelionės pradžios vietai: jo manymu, protin- 
giau būtų žygį pradėti iš Masua, nedidelio uosto Abisinijoje, iš kurio 
Džemsas Briusas 1768 metais iškeliavo ieškoti Nilo ištakų. O ap- 
skritai, daktaras V. Koneras beatodairiškai žavėjosi daktaro Fergiu- 

sono energija, geležine valia žmogaus, sumaniusio tokią kelionę ir 
besirengiantį įvykdyti savo siekį. „Šiaurės Amerikos apžvalgai" sunku 
buvo susitaikyti su Anglijai tekusia šlove, ir šis leidinys, išjuokda- 
mas daktaro Fergiusono projektą, šmaikštavo: jeigu jau leidžiatės į 
tokią nepaprastą kelionę, tai kviečiame užsukti ir į Ameriką... 

Trumpai šnekant, neimant domėn laikraščių, pasaulyje nebuvo 
nė vieno mokslo žurnalo - pradedant „Evangelijos misijų žiniomis“, 
baigiant „Alžyro ir kolonijų apžvalga“, nuo „Krikščionių tikėjimo 
propagavimo metraščio" iki „Misionierių žinių", - kuris kokia nors 
forma nebūtų atsiliepęs apie šį drąsų sumanymą. 

Londoną, o ir visą Angliją apėmė lažybų aistra. Didžiausi ginčai 
kildavo dėl kelių dalykų: pirma, ar iš tikrųjų egzistuoja daktaras, ar 
tai tik asmenybės mistifikacija; antra, ar įvyks kelionė; trečia, ar toji 
ekspedicija bus sėkminga ir, pagaliau, ketvirta, sugrįš ar žus dakta- 
ras Fergiusonas? Į lažybų registravimo knygas buvo įrašomos milži- 
niškos sumos, tarsi kalba suktųsi apie Žirgų lenktynes Epsome. 

Tokiu būdu visi - tikintys kelione ir abejojantys, neišmanėliai ir 
mokslininkai - žvilgsnius nukreipė į daktarą Fergiusoną, ir jis, pats 
šito neįtardamas, tapo dienos didvyriu. Besidomintiems daktaras mie- 
lai pateikdavo pačias smulkiausias Žinias apie ekspediciją; jis vi- 
siems buvo prieinamas, elgėsi labai paprastai ir natūraliai. Į pagalbą 
piršosi ne vienas drąsus nuotykių ieškotojas, trokštantis pasidalyti 
su juo garbe ir pavojais, bet Fergiusonas visiems atsakė, nė vienu 
žodžiu nepaaiškindamas kodėl. 

Daugelis išradėjų siūlė savo prietaisus oro balionui valdyti, bet 
Fergiusonas nepanoro jais pasinaudoti. Į klausimą, ar jis pats neišra- 
dęs kokio mechanizmo, daktaras paprastai neatsakydavo. Jis atkak- 
liai ruošėsi kelionei. 


Trečiasis skyrius 


Daktaro Fergiusono draugas. - Kada užsimezgė jų draugystė. 

— Dikas Kenedis Londone. - Netikėtas ir keistas pasiūlymas. 

— Menkai paguodžiantis priežodis. - Keli žodžiai apie Afrikos 

laukinius. - Oro baliono pranašumas. - Daktaro Fergiusono 
paslaptis. 


Daktaras Fergiusonas turėjo draugą. Jis nebuvo jo alter ego — 
antrasis aš. Paprastai nedraugauja dvi visiškai panašios būtybės. Ir 
šiuo atveju charakterių, polinkių, temperamento nesutapimas nė kiek 
netrukdė Fergiusonui ir Kenedžiui bičiuliautis ir taikiai gyventi; at- 
virkščiai, jų draugystė darėsi tik dar stipresnė. 

Dikas Kenedis buvo škotas pilna šio žodžio prasme: atviraširdis, 
ryžtingas ir užsispyręs. Gyveno netoli Edinburgo, mažame Leitės 
miestelyje - tai beveik „Senosios rūkyklos" (Taip pajuokiamai va- 
dinamas Edinburgas /Auld Reekie/. - Aut. ) priemiestis. Kenedis la- 
bai mėgo žvejoti, bet didžiausia jo aistra buvo medžioklė - kaip ir 
daugumos tarp kalnų išaugusių Kaledonijos vyrų. (Kaledonija se- 
novėje buvo vadinama Škotija.) Ypač Kenedis garsėjo kaip taiklus 
šaulys: iš karabino paleista kulka, atsidaužusi į peilio ašmenis, dai- 
liai skildavo per pusę ir abi jos dalys būdavo lygios net pagal svorį. 

Išveido Kenedis priminė Halbertą Glendiningą, kokį jį „Vienuo- 
lyno" romane pavaizdavo Valteris Skotas. Daugiau nei šešių pėdų 
ūgio, lieknas ir vikrus, tačiau tuo pačiu atrodė tikras Heraklis. Jo 
išorė nevalingai kėlė simpatiją: nuo įdegio patamsėjęs veidas, gyvos 
juodos akys, drąsūs ir ryžtingi judesiai, pagaliau kažkas gera ir dora 
visoje povyzoje. 

Fergiusonas ir Kenedis susipažino Indijoje - tarnavo viename 

pulke. Tuo metu, kai Dikas medžiodavo tigrus ir dramblius, Samue- 
lis rinkdavo augalų ir vabzdžių kolekcijas. Ir vienas, ir antras išma- 
nė savo darbą, ir daktaro atrastas retas augalas dažnai pasirodydavo 
esąs ne mažiau vertingas už porą dramblio ilčių, jo draugo laimėtų 
medžioklėje. 

Jaunuoliams niekada neteko vienam kitą gelbėti nelaimėje ar pa- 
daryti kokią paslaugą. Ir be to jų bičiulystė buvo stipri. 

Likimas kartais juos išskirdavo, bet tarpusavio simpatija visuo- 
met ir vėl suvesdavo. Grįžus iš Indijos, jiedu matydavosi ne taip jau 
dažnai, nes daktaras vis išvykdavo į tolimas ekspedicijas, tačiau su- 
grįžęs gimtinėn, visada kelias savaites praleisdavo pas savo draugą. 
Dikas paskęsdavo praeities atsiminimuose, o Samuelis kurdavo atei- 
ties planus: vienas žvelgė į ateitį, kitas - atgalios. Fergiusonas buvo 
neramaus būdo. Kenedis - ramybės įsikūnijimas. 

Po kelionės į Tibetą, daktaras gal kokius dvejus metus nė žodžiu 
neužsiminė apie naujas ekspedicijas, ir Dikas ėmė manyti, kad jo 
bičiulio susižavėjimas kelionėmis ir nuotykių aistra ima atvėsti. Ško- 
tas džiūgavo. Jei ne šiandien, svarstė jis, tai rytoj tos klajonės Samu- 
eliui blogai baigtųsi. Net ir labai patyręs Žmogus negali visą gyveni- 
mą nutrūktgalviškai bastytis tarp žmogėdrų ir laukinių žvėrių. Todėl 
Dikas kartais net įkalbinėdavo Samuelį mesti keliones, sakydamas, 
kad jis jau pakankamai daug nuveikęs mokslui ir pelnęs žmonių dė- 
kingumą. 

Į visus tuos įtikinėjimus Fergiusonas neatsakydavo nė vienu Žo- 
džiu. Dažniausiai būdavo susimąstęs, susirūpinęs, kažką paslaptin- 
gai skaičiuodavo, ištisas naktis praleisdavo bandydamas keistus, ne- 
matytus neregėtus prietaisus. Galima buvo nujausti, kad jo galvoje 
bręsta kažkokia nepaprasta idėja. 

„Ką jissumanė?" - Kenedis laužė galvą, kai bičiulis sausį neti- 
kėtai išdūmė į Londoną. 

Ir štai vieną rytą jis pagaliau apie tai sužinojo iš žinutės „Daily 
telegraph". 

— Dieve mano! - sušuko Dikas. - Beprotis! Kvailys! Skristi per 
Atriką oro balionu! To tik trūko! Tai šit, pasirodo, apie ką jis mąstė 
tuos dvejus metus! 

Jeigu po kiekvienos frazės parašysime šauktuką ir dar pridursi- 


21 


me, kad tuos aikčiojimus Kenedis baigė tvodamas kumščiu sau į 
galvą, tai kuo puikiausiai įsivaizduosime Diko nuotaiką. 

Kenedžio ekonomė, senutė Elspeta, jau buvo besakanti, kad toji 
žinutė - gryniausias melas. 

— Iaijau ne! - sušuko Kenedis. - Argi aš nepažįstu savo draugo? 
Tik jis gali šitą sugalvoti! Keliauti oru! Tik pamanykit, jis sumanė 
pasivaržyti su ereliais! Tai jau ne! Neišdegs! Aš sugebėsiu įkrėsti 
jam proto! Tik duok tokiam valią —vieną gražią dieną, ko gero, dar į 
Mėnulį patrauks! 

Tą patį vakarą Kenedis, susijaudinęs ir sudirgęs, sėdo į traukinį 
ir kitą dieną jau buvo Londone. 

Po gero pusvalandžio jo kebas sustojo netoli Soho skvero, prie 
mažo namelio Graikų gatvėje, kuriame gyveno daktaras Fergiuso- 
nas. Škotas bėgte užbėgo į priebutį ir penkiais stipriais smūgiais į 
duris paskelbė apie savo atvykimą. Fergiusonas pats atidarė duris. 

— Dikas! - sušuko, tiesa, nelabai nustebęs. 

— Tas pats, -burbtelėjo Kenedis. 

— Kaip čia tu, mielasis Dikai, per patį žiemos medžioklės įkarštį 
atidūmei į Londoną? 

— Taip! Aš Londone. 

— Ko gi atvažiavai? 

— Užbėgti už akių negirdėtai beprotybei! 

— Beprotybei? - sukluso daktaras. 

— Ar teisybė, ką rašo laikraštis? - paklausė Kenedis, kyšteldamas 
draugui „Daily telegraph". 

— Ak, štai kas! Turiu pasakyti, tie laikraščiai vis dėlto gana netak- 
tiški. Bet tu prisėsk, mielasis Dikai. 

— Nė nemanau! Sakyk, ar tikrai sumanei tą kelionę? 

— Tikrai. Jau daug kas padaryta, ir aš... 

— Kur tas balionas? Sudraskysiu, sumalsiu į šipulius! 

Škotas nebetvėrė savo kailyje. 

— Mielasis Dikai, nusiramink, - ėmė tildyti daktaras. - Puikiai 
tave suprantu. Užpykai, kad iki šiol nesupažindinau su savo projek- 
tais... 

— Tu dar tai vadini savo projektais! 

— Matai, aš buvau nepaprastai užsiėmęs, - nekreipdamas domės 

į Diko sušukimus, tęsė Fergiusonas. — Per tuos darbus dienos švie- 
sos nematau. Bet nurimk pagaliau. Prieš kelionę aš būtinai būčiau 
tau parašęs... 

— Labai man tai svarbu! - pertraukė Kenedis. 

—... dėl tos paprasčiausios priežasties, kad aš ketinu paimti tave 
drauge, - baigė Fergiusonas. 

Škotas taip vikriai atšoko, kaip tesugeba stryktelėti tik gemzė. 
(Gemzė - dykaragių šeimos porakanopinis žinduolis. /Rupicapra 
rupicapra/. Gimininga ožiams. Paplitusi pietiniuose Europos ir 
Mažosios Azijos kalnuose. ) 

— Klausyk, Samueli, gal tu nori, kad mus abudu uždarytų į Betl- 
hemas. (Betlhemas - Londono psichiatrinė ligoninė. - Aut.) 

— Aš labiausiai pasikliauju tavimi, mielasis mano Dikai, todėl, 
daugeliui atsakęs, pasirinkau tave. 

Kenedis tiesiog apstulbo. 

— Jeigu turi kantrybės ir bent dešimt minučių laiko, pasiklausyk, 
ką pasakysiu, - ramiai tęsė Fergiusonas, - ir užuot purkštavęs, man 
tik dėkosi. 

— Ar rimtai kalbi? 

— Labai rimtai. 

— O kas, jeigu aš atsisakysiu ir į tą Žygį su tavimi nesileisiu? 

— Neatsisakysi. 

— Ojeigu vis dėlto atsisakysiu? 

— Tada aš skrisiu vienas. 

— Ką gi, sėskim ir ramiai pasikalbėkim, - nusileido medžiotojas. 
— Jeigu jau nejuokauji, verta viską gerai apsvarstyti. 

— Jeigu neprieštarauji, mielasis Dikai, svarstykime pusryčiaudami. 

Bičiuliai susėdo vienas priešais kitą prie staliuko, ant kurio stūk- 
sojo sumuštinių kalnas ir didžiausias arbatinis. 

— Mano mielas Samueli, - prabilo medžiotojas, - tavo projektas 
— beprotiškas. Jo neįmanoma įgyvendinti. Viskas nerimta ir neįvyk- 
doma. 

— Šitą mes dar pamatysime. Pirmiausia išbandysime, - atšovė 
daktaras. 

— Štai bandyti kaip tik ir nereikia, - Kenedis laikėsi savo. 

— Kodėl? Pasakyk susimildamas! 

— Argi pamiršai pavojus ir kliūtis? 

— Kliūtys tam ir egzistuoja, kad jas įveiktume, - visai rimtai atsa- 
kė Fergiusonas. —- O jeigu kalbėsime apie pavojus, tai ar bent vienas 
nuo jų apsaugotas? Gyvenime pavojai tyko kiekviename žingsnyje. 
Kas gali pasakyti - gal pavojinga ir sėstis prie stalo ar užsidėti ant 
galvos skrybėlę?.. Jei kas lemta - nuo lemties nepabėgsi; ateityje 
reikia matyti dabartį, nes ateitis — tik labiau nutolusi dabartis. 

— Štai kaip! - Kenedis gūžtelėjo pečiais. - Tu visuomet buvai 
fatalistas. 

— Taip, visada, bet gerąja šio žodžio prasme. Taigi nespėliokime, 
ką mums rengia likimas. Prisiminkime puikią anglų patarlę: „Kam 
lemta būti pakartam, tam negresia pavojus nuskęsti". 

Atsikirsti buvo nelengva, tačiau Kenedis vis dėlto rado nemažai 
argumentų, tiesa, pernelyg sudėtingų, kad būtų galėjęs vienu ypu 
pažerti. 

— Tiek to, gerai, - pareiškė jis, gerą valandą pasivaidijęs. - Tik 
sakyk man štai ką: jeigu jau, nieko nepaisydamas, nori paklajoti po 
Afriką, jei tai būtina tavo laimei, tai kodėl nenori pasinaudoti įpras- 
tais būdais? 

— Kodėl? —- įkvėpimo pagautas, paklausė daktaras. - Ogi todėl, 
kad visi panašūs bandymai iki šiol buvo nesėkmingi. Mungo Parką 
nužudė Nigeryje, Fogelis dingo be pėdsako Vadajo šalyje, Oudnėjus 
mirė Marmure, Klapertonas - Sokote, prancūzą Mezo sukapojo į 
gabalus, majorą Lengą užmušė tuaregai, Rošeras iš Hamburgo žuvo 
1860 metų pradžioje. Kaip matai, ilgas kankinių sąrašas; Afrikoje 
mes patyrėme nemažai aukų. Akivaizdu, neįmanoma kovoti su sti- 
chija, badu, troškuliu, karštlige, laukiniais žvėrimis, tuo labiau —- su 
laukinių čiabuvių gentimis. O jeigu ko nors negalima pasiekti vienu 
būdu, reikia griebtis kito; jeigu neįmanoma prasiveržti per centrą, 
reikia mesti vingį ir apeiti aplinkui arba... perskristi. 

— Stai tas ir baisiausia, - tarė Dikas. 

— Ko bijoti? - be galo šaltakraujiškai paprieštaravo daktaras. — 
Juk tiki - aš ėmiausi visų atsargumo priemonių, kad mano oro balio- 
nas nepatirtų avarijos? O jeigu kas ir atsitiktų, vis tiek sėkmingai 
nusileisčiau ant žemės. Bet sakau tau dar kartą - balionas neapvils, 
apie kokią nors avariją nėra nė ko galvoti. 


25 


— Atvirkščiai, kaip tik dėl avarijų ir dera pasukti galvą. 

— Ne, mielasis Dikai. Su savo oro balionu aš ketinu skirtis tik 
pasiekęs vakarinį Afrikos pakraštį. Kol būsiu jame, tame balione, aš 
— visagalis! O žemėje man gresia visokiausi pavojai ir atsitiktinu- 
mai, kurių tiek ir tiek patyriau ankstyvesnėse ekspedicijose. Oro ba- 
lione man nebaisi nei kaitra, nei potvyniai, nei audros, nei samumas, 
nei bjaurus klimatas, nei laukiniai Žvėrys, netgi žmonės! Jei bus la- 
bai karšta - kilsiu aukščiau; jei šalta - leisiuos žemyn; prieš akis 
iškils kalnas — perskrisiu; atsidursiu priešais prarają ar upę - per- 
skuosiu; kils audra - aplenksiu jos debesį; užklups lietaus srautas — 
nersiu virš jo lyg paukštis. Lėksiu vis pirmyn, nežinodamas, kas tai 
yra nuovargis, ir sustosiu ne dėl nuovargio, o kada panorėjęs. Aš 
lėksiu viršum nepažįstamų šalių... Aš dumsiu greitai kaip uraganas — 
čia virš debesų, čia palei pat žemę, ir Afrikos žemėlapis atsiskleis 
prieš mano akis tarsi milžiniško atlaso puslapis... 

Fergiusono žodžiai sujaudino patiklųjį Kenedį; jam ėmė svaigti 
galva nuo vaizdų, kuriuos nupiešė bičiulis. Škotas žiūrėjo į Samuelį 
susižavėjęs ir su baime, ir jam atrodė, kad jau pats sūpuojasi ore... 

— Palauk, mielasis Samueli, palauk, vadinasi, tu jau sugalvojai, 
kaip valdyti oro balioną? 

— Kolei kas tai tik utopija. 

— Tai kaip skrisi? 

— Pasikliaudamas Apvaizda, bet šiaip ar taip - iš rytų į vakarus. 

— O kodėl? 

— Todėl, kad viliuosi pasatų pagalbos, o jų kryptis —- visuomet 
viena ir ta pati. 

— Štai kaip... - Kenedis susimąstė. - Pasatai... žinoma, blogiau- 
siu atveju... ko gero... galbūt... 

— Ne, ne galbūt, o tikrai! Ir tai svarbiausia, - pertraukė Fergiuso- 
nas. - Anglijos vyriausybė man paskyrė transporto laivą. Taip pat 
susitarta, kad maždaug tuo laiku, kai aš atsirasiu vakarinėje Afrikos 
pakrantėje, ten jau kreisuos trys ar keturi laivai. Ir štai ne vėliau kaip 
po trijų mėnesių aš būsiu Zanzibare. Ten balioną pripildysiu dujo- 
mis, iš ten mes ir išskrisime... 

— Mes? - pakartojo Dikas. 

— Taip. Nejaugi dar prieštarauji? Sakyk, bičiuli Kenedi! 

— Prieštarauju? Tų prieštaravimų visas tūkstantis! Pradėkime kad 
ir nuo tokio: jeigu jau rengiesi tyrinėti žemę, vis kildamas ir leisdama- 
sis savo nuožiūra, tai juk turėsi eikvoti dujas. Kiek Žinau, iki šiol kito 
būdo niekas nesugalvojo ir tai buvo didžiausia kliūtis keliauti oru. 

— Į tavo klausimą, mielasis mano Dikai, atsakysiu taip: aš neeik- 
vosiu nė vieno dujų atomo, nė vienos molekulės... 

— Ir kada panorėjęs galėsi leistis bei kilti? 

— Taip, kada panorėjęs. 

— Kokiu būdu? 

— Otaijau paslaptis, mano mielasis drauge. Pasikliauk manimi, 
ir tegu mano šūkis „Excelsior“ tampa ir tavuoju. 

— Na, gerai, jei „Excelsior“, tai „Excelsior“, - sutiko medžioto- 
jas, lotyniškai nemokėjęs nė vieno žodžio. 

Bet vis dėlto jis liko pasiryžęs visomis jėgomis priešintis savo 
draugo užmačiai. Tik nutaisė miną, kad su juo sutinkąs, tačiau savy 
nusprendė pasitenkinti vien žiūrovo vaidmeniu. 

O Samuelis tuoj pat išdūmė prižiūrėti rengimąsi skrydžiui. 


Ketvirtasis skyrius 


Afrikos tyrinėtojai: Bartas, Ričardsonas, Overvegas, Vernė, 
Brion Rolė, Penėjas, Andrea Diobono, Mianis, 
Gijomas Liužo, Briusas, Krapfas ir Rebmanas, 

Mezo, Rošeras, Biortonas ir Spikas. 


Oro kelią, kurio Fergiusonas ketino laikytis, jis pasirinko neatsi- 
tiktinai. Ilgai mąstė, iš kur pradėti savo žygį. Ir jis turėjo pagrįstų 
priežasčių, nusprendęs kilti kaip tik iš Zanzibaro salos. Ši sala yra 
Afrikos rytų pakrantėje 6“ pietų platumos, tai yra keturi šimtai tris- 
dešimt geografinių mylių (geografinė mylia - 7,421 km) piečiau nuo 
pusiaujo. Iš čia ne taip seniai išsirengė ir paskutinioji ekspedicija — 
prie Didžiųjų ežerų ieškoti Nilo ištakų. 

Reikia pridurti, jog Fergiusonas ketino susieti dviejų svarbiausių 
tyrinėjimų rezultatus: daktaro Barto ekspedicijos, vykusios 1849 me- 
tais, ir leitenantų Biortono bei Spiko - 1858 metų. 

Iš Hamburgo kilęs daktaras Bartas su savo tėvynainiu Overvegu 
gavo leidimą prisijungti prie anglo Ričardsono ekspedicijos, kelia- 
vusios į Sudaną. 

Ši didelė šalis glūdi tarp 15“ ir 10" šiaurės platumos, ir norint į ją nu- 
sigauti, į Afrikos gilumą reikia prasiskverbti pusantro tūkstančio mylių. 

Iki šiol Sudanas tebuvo žinomas tik iš Denhemo, Klapertono ir 
Oudnėjaus (1822-1824 metų) kelionių. Ričardsonas, Bartas ir Over- 
vegas, ryžęsi prasiskverbti toliau už savo pirmtakus, žygį pradėjo 
Tunise, o iš Tripolio jų kelias ėjo į Fecano sostinę Murzuką. 

Čia jie pakeitė kryptį ir nebekeliavo pusiaujo linkui, bet metė 
lanką į vakarus, Gato miesto kryptimi. Jų palydovai buvo tuaregai, 
ir dėl jų iškilo nemažai sunkumų. Po nesiliovusių vagysčių, užgau- 

liojimų, ginkluotų užpuolimų ekspedicijos karavanas pagaliau atvy- 
ko į didelę Asbeno oazę. Čia daktaras Bartas, laikinai palikęs savo 
palydovus, suruošė ekskursiją į Agadeso miestą. 

Jam sugrįžus, visa ekspedicija gruodžio 12 dieną vėl leidosi į 
kelią. Pasiekę Damergu provinciją, keliauninkai skilo į grupes; Bar- 
tas patraukė į Kano miestą ir jį pasiekė tik per savo atkaklumą, daly- 
damas stambias pinigų sumas kaip savotišką duoklę. 

Nebodamas stiprios karštinės, daktaras Bartas kovo 7 dieną, vieno tar- 
no lydimas, leidosi į žygį. Svarbiausias jo kelionės tikslas - Čado ežeras, 
iki kurio dar buvo trys šimtai penkiasdešimt mylių. Traukdamas į šiaurę, 
Bartas nusigavo į Bornaus šalies Curikolo miestą, didelės Centrinės Afri- 
kos imperijos centrą. Čia jį pasiekė žinia apie ekspedicijos vadovo Ri- 
čardsono mirtį - nuo pervargimo ir nepriteklių. Bartas keliavo toliau, iš 
pradžių į Kuko miestą - Bornaus šalies sostinę, įsikūrusią prie Čado eže- 
ro, o paskui - Nguru miestą, kurį pasiekė po trijų savaičių, balandžio 14 
dieną, praėjus dvylikai su puse mėnesio po išvykimo iš Tripolio. 

Kartu su Overvegu kovo 29 dieną jis patraukė į Adamaua kara- 
lystę, esančią į pietus nuo to paties Čado ežero. Aplankė Jolą - miestą, 
įsikūrusį šiek tiek piečiau 9" šiaurės platumos. Tai buvo piečiausias 
punktas, į kurį pasisekė nukakti atkakliam keliautojui. 

Rugpjūtį Bartas grįžo į Kuką. Iš čia kelias vedė į Mandarų, Bar- 
gimį, Kanemą. Pagaliau ekspedicija pasiekė ryčiausią savo klajonių 
punktą - Masenio miestą, įsikūrusį 17720' rytų platumos. 

Po savo paskutinio palydovo Overvego mirties, daktaras Bartas 
1852 metų lapkričio 25 dieną iškeliavo vakarų kryptimi, aplankė 
Sokotą, persikėlė per Nigerį ir galiausiai pasiekė Timbuktų, kur ka- 
mavosi ilgus aštuonis mėnesius, pakęsdamas šeicho įžeidinėjimus, 
nepadorų apsiėjimą ir skurdą. Ir štai išmušė valanda, kai krikščionio 
buvimas mieste pasidarė visiškai nebepakenčiamas. Fulanai atvirai 
ima grasinti, ir Bartas 1854 metų kovo 17 dieną paspruko iš miesto, 
trisdešimt tris dienas slapstėsi, kęsdamas baisiausią vargą. Lapkritį 
Jam pasilaimėjo pasiekti Kaną, o vėliau ir Kuko miestą. Išgyvenęs 
ten keturis mėnesius, vėl patraukė Denhemo keliu. Tripolį daktaras 
pasiekė tik 1855 metų rugpjūtį, o tų pačių metų rugsėjo 6 dieną jis — 
vienintelis iš ekspedicijos narių - parvyko į Londoną. 

Stai tokie, trumpai kalbant, daktaro Barto atkaklūs žygiai. 

Samuelis Fergiusonas savo knygelėn labai kruopščiai užsirašė: 
Bartas pasiekė 4" šiaurės platumos ir 17" rytų ilgumos. 

Pažiūrėkime, ką tuo laiku Rytų Afrikoje veikė leitenantas Biorto- 
nas ir Spikas. 

Daugybei ekspedicijų, keliavusių aukštyn palei Nilą, nė karto ne- 
pavyko pasiekti paslaptingųjų šios upės ištakų. 

Pagal Ferdinando Vernė, vokiečių gydytojo, pranešimą, Mehme- 
to Ali globojama ekspedicija, 1840 metais išvykusi į Afrikos gilumą, 
sustojo Gondokore, tarp ketvirtos ir penktos šiaurės paralelių. 

1855 metais Brion Rolė, savojietis, Rytų Sudane pakeitęs miru- 
sijį Sardinijos konsulą Vodeją, iš Hartumo iškeliavo pasivadinęs 
pirkliu Jakubu, prekiaujančiu kamede ir dramblio kaulu. (Kamedė — 
tokie sakai, gumiarabikas.) Jis pasiekė Beleniją, esančią už ketvir- 
tojo laipsnio. Susirgęs grįžo į Hartumą. Čia ir mirė 1857 metais. 

Nei daktaras Penejas, Egipto medicinos tarnybos viršininkas ne- 
dideliu garlaiviu nuplaukęs į kraštą, esantį laipsniu žemiau už Gon- 
dokorą ir vėl grįžęs į Hartumą, kur mirė nuo išsekimo, nei venecijie- 
tis Mianis, apsukęs krioklius prie Gondokoro ir pasiekęs antrąją pa- 
ralelę, nei Maltos pirklys Andrea Diobono, nukeliavęs Nilu šiek tiek 
toliau už kitus, negalėjo peržengti tos užburtos ribos. 

1859 metais Gijomas Liužo Prancūzijos vyriausybės pavedimu su 
dešimčia kareivių ir ekipažu, kurį sudarė apie dvi dešimtys jūreivių, Rau- 
donąja jūra išvyko į Hartumą ir plaukė Nilu, bet ir jis turėjo sustoti Gon- 
dokore, nes gyvybei grėsė didelis pavojus. Ekspedicija, kuriai vadovavo 
d'Eskerakas de Liotiūras, irgi bandė pasiekti Nilo ištakas. 

Tačiau keliautojus sustabdydavo vis toji pati nelemtoji riba. Kaž- 
kada Nerono pasiuntiniai buvo pasiekę devintąjį platumos laipsnį; 
vadinasi, per aštuoniolika šimtmečių pasistūmėta per kokius penkis 
ar šešis laipsnius, tai yra nuo trijų šimtų iki trijų šimtų šešiasdešimt 
geografinių mylių. 

Kai kurie keliautojai Nilo ištakas bandė pasiekti pradiniu punktu 
pasirinkę Afrikos rytinį krantą. 

Škotas Briusas, kurio kelionė tęsėsi nuo 1768 iki 1772 metų, iš- 
plaukė iš Abisinijos Masua uosto, kirto Tigrė sritį, pabuvojo Aksu- 
mo griuvėsiuose, Nilo ištakas išvydo ten, kur jų iš tikrųjų nebuvo, ir 
nepasiekė jokių reikšmingesnių rezultatų. 

1844 metais daktaras Krapfas, anglų misionierius, Mombase, ne- 
toli Zanzibaro, įkūrė misiją ir drauge su šventiku Rebmanu už trijų 
šimtų mylių nuo kranto atrado du kalnus - Kilimandžarą ir Keniją, į 
kuriuos įkopė Ioglis ir Torntonas. 

1845 metais prancūzas Mezo, vienas išsilaipinęs Bagamojoje prie- 
šais Zanzibarą, pasiekė Dželamorą ir ten, vienos genties vado pa- 
smerktas, buvo žiauriai kankinamas ir mirė. 

1859 metų rugpjūtį jaunas keliautojas Rošeras iš Hamburgo, pri- 
sijungęs prie arabų pirklių karavano, nusigavo iki Njaso ežero. Cia- 
buviai jį užklupo bemiegantį ir nužudė. 

Galiausiai 1857 metais leitenantus Biortoną ir Spiką, Bengalijos 
armijos karinininkus, Londono Geografų Draugija pasiuntė ištyri- 
nėti Didžiuosius Afrikos ežerus. Liepos 17 dieną jie iš Zanzibaro 
pasuko tiesiai į vakarus. 

Po keturių mėnesių neregėtų kančių (bagažą pavogė, o nešikus 
išžudė), jie pasiekė Kazechą, pirklių ir karavanų telkimosi vietą. Čia, 
Mėnulio kalnų srityje, jie surinko labai vertingą medžiagą apie ša- 
lies buitį, valdymą, religiją, fauną ir florą. Iš Kazecho patraukė prie 
pirmojo Didžiojo ežero - Tanganikos, esančio tarp 3“ ir 8" pietų 
platumos. Ežerą priėjo 1858 metų vasario 14 dieną. Čia mūsų ke- 
liautojai susipažino su įvairiausiomis gentimis (dauguma jų - Žmog- 
ėdros), gyvenusiomis ežero pakrantėse. 

Atgal išsiruošė gegužės 26 dieną ir birželio 20-ąją vėl buvo Kaze- 
che. Biortonas susirgo ir keletą mėnesių išgulėjo ligos patale. O Spi- 
kas laiko tuščiai neleido: šiaurės link nukeliavęs daugiau kaip tris šimtus 
mylių, pasiekė Ukerevės ežerą. Tai buvo rugpjūčio 3 dieną. Jam pavy- 
ko apžiūrėti tik nedidelę ežero dalį, esančią 2730' pietų platumos. 

Spikas grįžo į Kazechą rugpjūčio 25 dieną ir netrukus kartu su 
Biortonu patraukė į Zanzibarą. Ten keliautojai buvo tik kitų metų 
gegužę. Iš čia drąsūs tyrinėtojai išvyko į Angliją. Paryžiaus Geogra- 
fų Draugija jiems paskyrė premiją. 

Daktaras Fergiusonas nepamiršo kruopščiai užsirašyti, kad ši pasku- 
tinė ekspedicija neperžengė 2" pietų platumos ir 29" rytų ilgumos. 

Taigi daktaras Fergiusonas užsibrėžė susieti Barto žvalgymus su 
vėlesniais Biortono ir Spiko tyrinėjimais. O tai buvo galima padaryti 
tik prasiskverbus į Afrikos žemyną daugiau kaip per dvylika laipsnių. 

Penktasis skyrius 


Kenedžio sapnai. - Piktnaudžiavimas daugiskaitos įvardžiais. 
— Diko užuominos. - Paklajojimai po Afrikos žemėlapį. 
— Tarp dviejų skriestuvo taškų. - Naujausios ekspedicijos. 
— Spikas ir Grantas. - Krapfas, Dekenas, Ioglis. 


Daktaras Fergiusonas be galo energingai ruošėsi kelionei. Pats 
prižiūrėjo oro baliono gamybą, vis ką nors pakeisdamas, tik niekas 
nežinojo - ką, nes daktaras, apie tai paklaustas, tylėdavo kaip žuvis. 
Jis jau senokai pradėjo mokytis arabų kalbos, o taip pat įvairių neg- 
rų tarmių, o kadangi buvo gabus lingvistas, tai jau gan toli pažengė. 

"Tuo laiku Fergiusono bičiulis medžiotojas nuo jo nesitraukė nė 
per žingsnį. Tikriausiai Dikas bijojo, kad tik Samuelis neišskristų, 
nė žodžio jam nepasakęs. Ne vieną kartą škotas įtikinėjo daktarą 
atsisakyti savo užmačios, bet Samuelis nė nemanė pasiduoti. Kar- 
tais Kenedis kreipdavosi į jį net su patetiška malda, bet ir tai daktaro 
nesujaudindavo. Ir štai Dikui ėmė atrodyti, kad Fergiusonas tarsi 
sklyste slysta iš jo rankų, ir jis jau bejėgis kaip nors paveikti. Vargšas 
škotas tikrai nusipelnė užuojautos. Jis jau baisėdamasis žvelgdavo į 
žydrą padangės skliautą. Net sapne Dikui svaigdavo galva nuo kaž- 
kokio keisto supimo, ir kas mielą naktelę vaidendavosi, kad jis kren- 
ta žemyn iš beribio aukščio. 

Reikia pridurti, kad per tuos baisius košmarus vargšas Dikas ke- 
lis kartus net išgriuvo iš lovos. Tada tuoj pat rodydavo Fergiusonui 
prasiraktą galvą. 

— Kritau tik iš kokių trijų pėdų, ne daugiau, - nuoširdžiai pridur- 
davo, - o gumbas štai didžiausias. Pats pasvarstyk. 

Tos užuominos, kuriose jautėsi gilus sielvartas, daktaro nė kiek 

netrikdė. 

— Mes nenukrisime, - tikino jis. 

— Ojeigu vis dėlto nukrisime? 

— Sakau - nenukrisime! 

Pasakė taip ryžtingai, kad Kenedis neberado žodžių. 

Ypačjį dirgino tai, kad daktaras, atrodė, visiškai su juo nesiskai- 
tė, manydamas, kad Kenedis nepakeičiamai paties likimo skirtas būti 
jo palydovu oro kelionėje. Šis reikalas jau buvo galutinai išspręstas. 
Samuelis nepakenčiamai piktnaudžiavo daugiskaitos pirmojo asmens 
įvardžiu: „Mes judame pirmyn", „Mes būsime pasirengę iki to ir to 
laiko“, „Mes išvyksime"'... 

Dažnokai vartodavo įvardį „mūsų“: „mūsų krepšys“, „mūsų tyri- 
nėjimai“", „mūsų pasirengimas", „mūsų atradimai", „mūsų skrydis"... 

Visa tai Diką dirgino, nors jis ir apsisprendė į oro kelionę nesi- 
leisti. Tik nenorėjo erzinti savo draugo. Reikia pridurti, kad jis vis 
dėlto slapčia paprašė atsiųsti iš Edinburgo - pats nesuvokdamas kam 
— šiokių tokių specialių drabužių ir geriausius medžioklinius šautu- 
vus. 

Vieną gražią dieną Dikas apsimetė jau nusileidžiąs atkakliam bi- 
čiulio norui - skris drauge: juk yra bent vienas šansas iš tūkstančio, 
kad viskas klosis gerai - žinoma, jeigu jie - laimės kūdikiai. 

Tačiau norėdamas nutolinti kelionę, tuoj prisigalvojo aibę pačių 
įvairiausių išsisukinėjimų ir ėmė reikšti abejones dėl ekspedicijos 
naudos, laiko, tinkamumo. 

— Ariš tikrųjų taip jau svarbu atrasti Nilo ištakas? - klausė jis. — 
Ar tikrai Žmonija Žūt būt apie tai turi sužinoti? Sakysim, Afrikos 
gentys taps civilizuotos, bet ar jos bus laimingesnės?.. O gal Afrika 
labiau civilizuota nei Europa?.. Gali ir taip būti... Ir apskritai, ar su 
šita ekspedicija negalima šiek tiek luktelėti? Juk kada nors kas nors 
vis tiek pereis Afriką mažiau rizikuodamas... Neabejoju, kad atsiras 
toks tyrinėtojas - gal po mėnesio, pusmečio, metų... 

Deja, visi šitie išvedžŽiojimai ir užuominos turėjo vien atvirkščią 
naudą, ir Fergiusonas, jų klausydamasis, tik įniršdavo: 

— Kotusieki, mano vargše Dikai? Sakyk, ko, mano neištikimasai 
drauge? Kad garbė kitam atitektų? Tavo manymu, nereikia žaisti su 
likimu? Taip? Suklupti prieš kokią menką kliūtį? Bailumu ir abejo- 

nėmis atsidėkoti Anglijos vyriausybei ir Londono Geografų Draugi- 
jai užviską, ką man gera padarė? 

— Bet... - Kenedis labai mėgo šitą žodelį ir, prieš ką pasakyda- 
mas, būtinai jį ištardavo. 

— Bet, - nutraukė jį daktaras, - argi nežinai, jog aš privalau padė- 
ti sėkmingai užbaigti visas jau dabar vykstančias ekspedicijas? Gal 
nežinai, kad naujieji tyrinėtojai šiuo metu kaip tik atkakliai iriasi į 
Afrikos centrą? 

— Bet... — vėl norėjo įsiterpti Kenedis. 

— Atidžiai pasiklausyk, ką pasakysiu, Dikai, ir pažvelk į žemėlapį! 

Dikas paklusniai įsmeigė akis į žemėlapį. | 

— Kilk į viršų palei Nilo tėkmę, - paliepė Fergiusonas. 

— Kylu, - paklusniai atsakė škotas. 

— Surask Gondokorą. 

— Jau radau! 

Kenedis pamanė - kaip lengva keliauti... žemėlapiu! 

— Dabar paimk skriestuvą, - toliau įsakinėjo daktaras, — ir vieną 
jo kojelę įbesk į šį miestą, už kurio toliau nenužengė nė vienas, kad 
ir pats drąsiausias, Žmogus. 

— Įbedžiau. 

— O dabar surask Zanzibaro salą, kuris yra šeši laipsniai pietų 
platumos. 

— Radau. 

— Šia paralele keliauk iki Kazecho. 

— Jau! 

— Dabar kilk trisdešimt trečiuoju meridianu iki tos vietos prie 
Ukeverės ežero, kur buvo sustojęs leitenantas Spikas. 

— Gerai. Jau pakilau ir kone įpuoliau į vandenį... 

— Puiku! O ar žinai, kokios prielaidos peršasi, pasiklausius ežero 
pakrančių gyventojų pasakojimus? 

— Nė nenumanau! 

— Tai pasiklausyk: manoma, kad šitas ežeras, kurio pietinis kran- 
tas - du laipsniai trisdešimt minučių pietų platumos, plyti taip pat 
per du su puse laipsnio šiauriau pusiaujo... 

- Štai kaip! 

—... ir kad iš šiaurinės ežero dalies išteka upė, kuri neabejotinai 

turi įtekėti į Nilą, jeigu tai nėra kaip tik jo ištakos. 

— Labai įdomu! 

— Dabar antrąją skriestuvo kojelę įbesk į šiaurinį Ukeverės ežero 
krantą. 

— Jau, bičiuli Fergiusonai! 

— Pasakyk, kiek laipsnių tarp dviejų taškų? 

— Gal du. 

— Ar žinai, Dikai, koks tai nuotolis? 

— Neturiu nė menkiausio supratimo. 

— Tai sudaro mažiau kaip šimtą dvidešimt jūros mylių (jūros my- 
lia - 1,852 km. - Aut.), kitaip sakant - niekis. (50 Ijė. - Aut. ) 

— Žinoma, beveik niekis, Samueli. 

— O ar žinai, kas dedasi šiuo metu? 

— Prisiekiu, nė nenutuokiu! 

— Tai žinok: Londono Geografų Draugija mano, jog būtina tyri- 
nėti ežerą, kurį atrado leitenantas Spikas. Šios draugijos globoja- 
mas, Spikas (dabar jau kapitonas) prisijungė prie kapitono Granto, 
anksčiau tarnavusio Indijoje, ir jiedu paskirti skaitlingos, gerai aprū- 
pintos ekspedicijos vadovais. Jiems pavesta ištirti Ukerevės ežerą, o 
taip pat nusigauti iki Gondokoro. Jie gavo daugiau kaip penkis tūks- 
tančius svarų sterlingų, o Kapo provincijos gubernatorius jiems tal- 
kinti pasiuntė kareivių hotentotų būrį. Ši ekspedicija iš Zanzibaro 
iškeliavo 1860 metų spalio pabaigoje. Tuo pačiu laiku Anglijos kon- 
sulas Hartume Džonas Petrikas gavo iš Foreign office - užsienio 
reikalų ministerijos - apie septynis šimtus sterlingų ir įsakymą parū- 
pinti Hartume garlaivį, pakrauti į jį būtiniausių maisto prekių ir iš- 
siųsti į Gondokorą. Ten garlaivis lūkuriuos kapitono Spiko ekspedi- 
cijos ir aprūpins ją viskuo, kas reikalinga. 

— Gerai sumanyta, - tarstelėjo Kenedis. 

— Dabar, Dikai, jau supranti, kad mes turime gerokai paskubėti, 
jeigu norime dalyvauti Spiko ir Granto ekspedicijų darbe. Ir tai dar 
ne viskas: tuo laiku, kol vieni tyrinėtojai atkakliai ieško Nilo ištakų, 
kiti drąsiai veržiasi į pačią Afrikos širdį. 

— Pėsčiomis? - sukluso Kenedis. 

— Taip, pėsčiomis, - atsakė daktaras, nekreipdamas dėmesio į 
savo bičiulio užuominą. - Daktaras Krapfas rengiasi traukti į vaka- 

rus palei Džobą - upę, tekančią netoli ekvatoriaus. Baronas Deke- 
nas išėjo iš Mombaso ir, tyrinėdamas Kenijos ir Kilimandžaro kal- 
nus, irgi skverbiasi į žemyno centrą. 

-— Taip pat pėsčiomis? — vėl paklausė Kenedis. 

-— Taip, pėsčiomis arba joja mulais. 

— Man atrodo, čia nėra jokio skirtumo, - burbtelėjo škotas. 

— Galiausiai, - toliau kalbėjo Fergiusonas, - daktaras Ioglis, Aust- 
rijos vicekonsulas Hartume, ką tik organizavo labai solidžią ekspe- 
diciją; ji išsiruošė ieškoti keliautojo Fogelio, 1853 metais pasiųsto į 
Sudaną ir turėjusio prisijungti prie daktaro Barto grupės. 1856 me- 
tais Fogelis paliko Bornų, ketindamas tyrinėti nežinomą šalį tarp 
Čado ir Darfūro ežerų. Nuo to laiko apie jį negauta jokių žinių. Spren- 
džiant iš laiškų, 1860 metų birželį atėjusių į Aleksandriją, jis buvo 
nužudytas Vadajo karaliaus įsakymu; tačiau kiti laiškai, atsiųsti ke- 
liautojo daktaro Hartmano tėvui, byloja - remiantis Bornaus gyven- 
tojų žodžiais, - Fogelis pakliuvęs į nelaisvę ir laikomas Varoje; va- 
dinasi, viltis dar neprarasta. Susikūrė komitetas, kuriam vadovauja 
didysis hercogas Saksas Koburgas Gotietis; mano draugas Peterma- 
nas - šio komiteto sekretorius. Rašytiniais pasižadėjimais surinktos 
lėšos ekspedicijai, kurioje dalyvauja daug mokslininkų. Daktaras 
Ioglis birželį jau iškeliavo iš Masua. Ieškodamas Fogelio pėdsakų, 
tuo pačiu jis turi tyrinėti vietovę tarp Nilo ir Čado ežero, tokiu būdu 
susiedamas į vieną Barto ir Spiko ekspedicijų darbą. Kaip matai, 
visi jie Afriką tyrinėja keliaudami iš rytų į vakarus. 

— Nuostabu! - sušuko škotas. - Jeigu jau jiems viskas taip pui- 
kiai klostosi, kyla klausimas - ką mes begalime nuveikti? 

Daktaras Fergiusonas nieko neatsakė, tik gūžtelėjo pečiais. 


eštasis skyrius 


Keistas tarnas. - Jis regi Jupiterio palydovus. - Diko ir Džo 
ginčas. - Abejonės ir tikėjimas. - Džo Velingtonas. 
— Džo gauna pusę kronos. 


Daktaras Fergiusonas turėjo tarną, visuomet mielai atsiliepiantį 
pašaukus Džo vardu. Šis nuostabus vyrukas tikėjo kiekvienu dakta- 
ro žodžiu ir buvo begaliniai jam atsidavęs. Džo ne tik sumaniai įvyk- 
dydavo visus Fergiusono paliepimus - jis mokėjo atspėti net jo no- 
rus. Trumpai šnekant, Kalebas (Kalebas - Čarlzo Dikenso apysakos 
„Židinio svirplys" personažas), tačiau ne niurzglius, o visuomet sma- 
gios nuotaikos. Geresnio tarno nė nenorėk. Fergiusonas visiškai juo 
pasikliovė ir patikėjo visus buities rūpesčius. Ir gerai darė. Nepa- 
prastasis, dorasis Džo! Kur jūs rasite kitą tokį sumanų tarną, kuris 
neraginamas paruoštų jums pietus, kuo smulkiausiai Žinotų jūsų sko- 
nį, sukrautų jūsų lagaminą, nepamiršdamas įdėti pačių menkiausių 
smulkmenų, o ką jau sakyti apie marškinius ar kojines, tarnas, kurio 
kišenėje jūsų raktai, o galvoje vos telpa jūsų paslaptys. Tačiau nie- 
kada niekuo nepiktnaudžiaujantis! 

Beje, pravartu Žinoti ir tai, koks buvo jo požiūris į daktarą. Maža 
pasakyti - jis su didžiausia pagarba ir pasitikėjimu vykdė visus savo 
šeimininko pavedimus! Jeigu Fergiusonas ką nors sakydavo, Džo 
manymu, tik beprotis galėjo išdrįsti jam priešgyniauti. Viskas, ką 
daktaras manė, buvo šventa, ką sakė - protinga, viskas, ką paliepda- 
vo - įvykdoma, viskas, ko imdavosi, - įmanoma, viskas, ką darė, — 
nuostabu. Galėjote sukapoti Džo į gabalus — vargu ar šito išdrįstu- 
mėte griebtis, — net ir tada jis nė per nago juodymą nepakeistų savo 
nuomonės apie daktarą. 

Todėl, kai Fergiusonui atėjo galvon mintis perskristi Afriką, Džo 
tai buvo ginčo nekeliąs sprendimas; jokių kliūčių jis nepripažino. 
Jeigu daktaras Fergiusonas nutarė, vadinasi, jis su savo ištikimuoju 
Džo jau netoli tikslo! Šaunusis vaikinas nė kiek neabejojo, kad be jo 
kelionė paprasčiausiai neįmanoma, nors daktaras savo ištikimajam 
tarnui apie tai neužsiminė nė vienu žodžiu. 

O ir iš tiesų, supratingasis, nepaprastai miklus Džo tokios kelio- 
nės metu galėjo suteikti neįkainojamą paslaugą. Jeigu prireiktų pa- 
ties eikliausio zoologijos sodo beždžionių gimnastikos mokytojo, 
tai Džo, be abejo, visus nurungtų ir gautų tas pareigas. Jam vieni 
niekai šokinėti, kabarotis, atlikti visokiausius gimnastikos triukus. 

Jeigu Fergiusonas buvo neginčijama grupės galva, o Kenedis — 
stiprios rankos, tai Džo nepralenkiamas vikrumu ir apsukrumu. 

Džo savo šeimininką jau lydėjo į daugelį kelionių ir šį bei tą nu- 
tuokė apie mokslą - žinoma, žinias jis kaupė gan savitai. Turėjo 
susikūręs ir savąją filosofiją - ramybės filosofiją, be to, buvo apdo- 
vanotas pavydėtinu optimizmu: viskas jam atrodė lengva, logiška ir 
natūralu, todėl nė nenutuokė, kas tai yra abejonės ir nesėkmės. Be 
jau minėtų privalumų, Džo turėjo dar vieną: nepaprastai gerą, aštrią 
regą. Lygiai kaip Mestlinas, Keplero mokytojas, jis kaip retai kas be 
didinamojo stiklo sugebėjo matyti Jupiterio palydovus ir Plejados 
žvaigždyne galėjo suskaičiuoti keturiolika žvaigždžių, iš kurių ke- 
lios paskutinės - devintojo dydžio. Tačiau Džo nė kiek šituo nesidi- 
džiavo, atvirkščiai, buvo kuklus ir pagarbus, nors, reikalui esant, sa- 
vo akimis puikiausiai mokėjo pasinaudoti. 

Kadangi, kaip sakyta, Džo visiškai pasikliovė daktaru, taigi apie 
susikirtimus su juo negalėjo būti nė kalbos. Kas kita su Kenedžiu. 
Tarp jo ir Džovis įsiplieksdavo nepabaigiami ginčai dėl rengimosi 
ekspedicijai, tačiau, reikia pasakyti, tarnas neperžengdavo padoru- 
mo ribos. 

Vienas buvo sklidinas tikėjimo, kitas - abejonių, vienas buvo 
atsargumo ir nuovokumo įsikūnijimas, kitas - aklo pasitikėjimo pa- 
vyzdys; tokiu būdu, daktaras atsidūrė tarp abejonių ir tikėjimo. Rei- 
kia pridurti - jis nekreipė nė mažiausio dėmesio nei į vieną, nei į 
kitą. - 

— Na, misteri Kenedi... - paprastai taip Džo pradėdavo ginčą. 

— Ką gi pasakysi, mielasis Džo? 

— Viskas klostosi kuo puikiausiai: regis, netrukus mes patrauksi- 
me į Mėnulį, - tęsė Džo. 

— Nori pasakyti - į Mėnulio kalnus? Žinok, tai arčiau nei tikrasis 
Mėnulis, bet gali neabejoti - kelionė ne mažiau pavojinga. 

— Pavojinga! Ką čia šnekate! Su tokiu žmogumi kaip daktaras 
Fergiusonas... 

— Nenoriu tavęs nuvilti, maži Džo, bet privalau pasakyti: daktaro 
užmačia - tiesiog beprotybė. Ir žinok - niekur jis neskris. 

— Neskris? Tai tikriausiai nebuvote Boro, Mitčelo dirbtuvėse, ir 
nematėte oro baliono? (Boro - pietinis Londono priemiestis. - Aut.) 

— Labai jau man reikia matyti! 

— Nenumokite ranka į nuostabų reginį. Koks jis gražus! Kaip pui- 
kiai padarytas! O krepšys - žaislelis! Įsivaizduoju, patogiai mes ja- 
me jausimės! 

— Tai rimtai esi nusiteikęs keliauti su tuo savo daktaru? 

— Aš? Su juo - nors į pasaulio kraštą! — ryžtingai atsakė Džo. — 
Nė nemanykite, kad išleisčiau jį vieną. Juk mudu drauge jau apke- 
liavome kone visą pasaulį! Kas jį paguostų pavargusį? Kas ištiestų 
stiprią ranką, jei reikėtų peršokti per prarają? O jeigu susirgtų, kas 
slaugytų?.. Taigi, misteri Dikai, žinokite: Džo visuomet bus savo 
poste prie daktaro Fergiusono, arba, teisingiau sakant, šalia jo. 

— Saunus tu vyrukas, Džo! 

— Bet juk ir jūs su mumis, - pareiškė Džo. 

- Žinoma, - atsakė Kenedis, - tai yra, aš norėjau pasakyti: paly- 
dėsiu jus tik todėl, kad iki paskutinės minutės galėčiau atkalbinėti 
Samuelį nuo tos beprotiškos užmačios. Taip, aš plauksiu su juo į 
Zanzibarą; draugo ranka laiku jį sulaikys, ir Fergiusonas atsisakys 
beprotiško plano. 

— Leiskite pasakyti, misteri Kenedi, kad jūs nieko nesulaikysite! 
Daktaras Fergiusonas ne koks pasvaigėlis. Pirmiausia viską geriau- 
siai pasveria ir tik tada nutaria. O jeigu jau nutarė, nė pats velnias 
neprivers trauktis. 

— Tai mes dar pamatysime! - burbtelėjo škotas. 

— Misteri Kenedi, neguoskite savęs tuščiomis viltimis. Svarbiau- 
sia - jūs vykstate! O tokiam šauniam medžiotojui, koks jūs esate, 

Afrika - stebuklų šalis. Kad ir kas atsitiktų, nesigailėsite. 

— Žinoma, nesigailėsiu, ypač kai tas užsispyrėlis atsidurs prieš 
nenuginčijamą faktą. 

— Beje, - pridūrė Džo, - ar žinote, kad šiandien svers? 

— Ką svers? 

— Visus: daktarą, jus, mane. 

— Kaip žokėjus! 

— Taip, kaip žokėjus. Tik nepanikuokite: jeigu paaiškės, kad esa- 
te pernelyg sunkus, nevers suliesėti - paims ir tokį. 

— Šito tai jau nebus! Nesiduosiu sveriamas! - tvirtai pareiškė 
škotas. 

— Sere, regis, tai būtina. Daktaro balionas... 

— Nusispjauti man į tą balioną! 

— Ką čia kalbate! Ar įsivaizduojate, kas būtų, jeigu netiksliai ap- 
skaičiuotų ir mes neįstengtume net pakilti? 

— Po velnių! Svertis! Tik to ir trūko! 

— Taigi nieko čia bloga, misteri Kenedi! Daktaras netrukus atva- 
žiuos mūsų paimti. 

— Niekur aš nevažiuosiu. 

— Nejaugi išdrįsite iškrėsti jam tokį nemalonumą? 

— Va, imsiu ir išdrįsiu! 

"- Kalbėkite, kalbėkite! - juokdamasis sušuko Džo. - Šitaip šne- 
kate tik todėl, kad daktaro čia nėra, o tereikia jam pasakyti (atleiski- 
te jau man užakiplėšiškumą): „Dikai, aš turiu Žinoti tavo tikrą svo- 
rį",- prisiekiu — jūs tučtuojau dumsite pasisverti, nė žodžiu nepa- 
prieštaraudami. 

— Ne, nedumsiu. 

Tuo metu Fergiusonas įžengė į savo kabinetą, kuriame kaip tik ir 
šnekėjosi Dikas su Džo. Daktaras pažvelgė į Kenedį - šis pasijuto 
nei šiaip, nei taip. 

— Dikai, - prabilo daktaras, -o taip pat ir tu, Džo, eikite su mani- 
mi. Aš turiu žinoti tikslų jūsų svorį. 

— Bet... - kažką buvo besakąs Kenedis. 

— Sveriantis galėsi būti su skrybėle. Eime gi, - pertraukė jį dakta- 
ras. 

Ir Kenedis pakluso. 

Visi trys patraukė į Mitčelo dirbtuves, kur buvo vadinamosios 
dešimtainės svarstyklės. Daktaras Fergiusonas, rūpindamasis balio- 
no pusiausvyra, iš tikrųjų turėjo žinoti bendrakeleivių svorį. Ir jis 
gana lengvai privertė Diką atsistoti ant svarstyklių pakylos. Šis nebe- 
sipriešino, tik murmtelėjo: 

— Gerai, gerai! Bet juk tai nieko neįpareigoja. 

- Šimtas penkiasdešimt trys svarai, - paskelbė daktaras, skaičius 
įrašydamas į savo užrašų knygelę. 

— Ar aš per sunkus? 

— Ne, ne, misteri Kenedi, - nuramino Džo. - Aš gi lengvutis, tai 
mes ir atsversime vienas kitą. 

Šitą sakydamas, Džo taip veržliai stryktelėjo ant svarstyklių, kad 
vos jų neapvertė. Ir sustingo lyg Velingtono statula, vaizduojanti Achi- 
lą prie Haid parko vartų. Džo iš tiesų atrodė didingai, nors buvo ir be 
skydo! 

— Šimtas dvidešimt svarų, - vėl užsirašė daktaras. 

— E-he-he... - nutęsė Džo, pats nesuvokdamas, kodėl džiaugs- 
mingai nusišypsojo. 

— Dabar mano eilė, - tarė Fergiusonas ir užsirašė į knygelę savo 
svorį: šimtas trisdešimt penki svarai. — Visi trys mes sveriame trupu- 
tį daugiau kaip keturis šimtus svarų, - paskelbė. 

— Sere, jeigu jūsų ekspediciją lemia mūsų svoris, tai man vieni 
juokai suliesėti, tarkim, dvidešimčia svarų - šiek tiek pabadaučiau, 
ir viskas, - meilikaudamas išpyškino Džo. 

— Nesistenk, mano vyre. Gali valgyti kiek telpa. Štai, imk pusę 
kronos - pasivaišink, ko širdis geidžia. 

Septintasis skyrius 


Oro baliono geometriniai matmenys. - Keliamosios galios 
apskaičiavimai. - Du baliono apvalkalai. - Krepšys. 
— Paslaptingasis aparatas. - Maisto atsargos. 
— Galutiniai apskaičiavimai. 


Daktaras Fergiusonas daug laiko sugaišo apmąstydamas visas eks- 
pedicijos smulkmenas. Kur beidavo, ką bedarydavo, nė menkiausiai 
valandėlei negalėdavo pamiršti tos stebuklingosios priemonės ke- 
liauti oru. 

Visų pirma suko galvą, kaip padaryti, kad baliono apimtis nebūtų 
pernelyg didelė. Nutarė jį pripildyti vandeniliu, kuris keturiolika su 
puse karto lengvesnis už orą. Parūpinti šių dujų didelių sunkumų ne- 
turėjo iškilti, be to, kaip tik naudodami vandenilį oreiviai bandytojai 
gavo geriausius rezultatus. Po kruopščiausių apskaičiavimų Fergiuso- 
nas padarė išvadą, kad oro balionas kartu su savo turiniu turi sverti ne 
daugiau kaip keturis tūkstančius Anglijos svarų (Anglijos svaras - 453,6 
gramo). Tada ėmėsi apskaičiuoti tokio svorio keliamąją jėgą ir, į tai 
atsižvelgęs, nustatė baliono tūrį. Keturių tūkstančių svarų krovinys 
išstums 44847 kubines pėdas oro; kitaip sakant, 44847 kubinės pėdos 
oro kaip tik ir sveria maždaug keturis tūkstančius svarų. 

Baliono tūris - 44847 kubinės pėdos (Anglijos kubinė pėda - 
0,028315 m?). Apvalkalą pripildžius ne oru, o vandeniliu, kuris ke- 
turiolika su puse karto lengvesnis ir toks kiekis tesveria tik du šim- 
tus septyniasdešimt šešis svarus, aplengvinsime balioną 3724 sva- 
rais. Kaip tik šis skirtumas, atsirandąs dėl išstumto oro ir apvalka- 
luose esančio dujų svorio, ir sudarys baliono keliamąją galią. 

O jeigu viskas taip, kaip ką tik čia buvo sakyta, suleidus į oro 

balioną 44847 kubines pėdas dujų, jo apvalkalas bus pilnas pilnutėlis, 
otai negerai, nes, balionui kylant į retesnius oro sluoksnius, oras, esantis 
apvalkale, stengsis išsiplėsti ir garantuotai sudraskytų apvalkalą. Io- 
dėl paprastai pripildoma tik du trečdaliai baliono. Daktaras, vadovau- 
damasis kažkokiais, tik jam vienam žinomais sumetimais, nutarė pri- 
pildyti vos pusę baliono; kadangi balione turėjo būti keturiasdešimt 
keturi tūkstančiai aštuoni šimtai keturiasdešimt septynios kubinės pė- 
dos vandenilio, vadinasi, baliono talpa turėjo būti du kartus didesnė. 

Fergiusonas parinko balionui pailgą formą, kuri buvo pripažįsta- 
ma geriausia, be to, horizontalus jo diametras buvo penkiasdešimt 
pėdų (anglų pėda - 30,48 cm), o vertikalus - septyniasdešimt pen- 
kios. (Šie dydžiai nė kiek nestebina. 1784 metais Lijone Mongolfjė 
sukonstravo 340 tūkstančių kubinių pėdų aerostatą, kuris pakėlė 20 
tonų krovinį. - Aut. ) Tokiu būdu pagamino ne šiaip sau balioną, o 
maždaug 90000 kubinių pėdų talpos sferoidą. 

Daktaras pasišovė panaudoti ne vieną, o du balionus. Taigi sėk- 
mės šansai buvo žymiai didesni. Sakysim, vienam netikėtai supliuš- 
kus, išmetei balastą ir puikiausiai ore išsilaikai su antruoju. Tačiau 
valdyti du balionus, išlaikant vienodą jų keliamąją jėgą, labai sunku. 

Ir štai ilgai laužęs galvą, Fergiusonas sugebėjo labai sumaniai 
išnaudoti dviejų balionų pranašumą: jis užsakė du skirtingo dydžio 
apvalkalus ir patalpino vieną kitame. Išorinio apvalkalo, kurio dydį 
jau minėjome, viduje buvo mažasis - jo horizontalus diametras — 
keturiasdešimt penkios pėdos, vertikalus - šešiasdešimt aštuonios. 
Šio, antrojo, oro baliono talpa tebuvo šešiasdešimt septyni tūkstan- 
čiai kubinių pėdų. Jis turėjo plaukioti dujų apgaubtas. Vieną balioną 
su kitu siejo vožtuvas - reikalui iškilus, jį buvo galima atidaryti ir 
balionus sujungti. 

Tokia balionų padėtis labai pranaši. Antai leidžiantis prireikia 
išleisti dujas. Galima pradėti nuo didžiojo baliono, o esant būtinam 
reikalui, net visiškai jį ištuštinti; rezerve liktų pilnutėlis mažasis ba- 
lionas. O kilus stipriai vėtrai, galima atsikratyti viršutinio, nereika- 
lingo apvalkalo, ir mažasis, pilnas dujų, geriau atlaikytų vėtros spau- 
dimą nei didysis, pusiau dujų pripildytas balionas. 

O irapskritai atsitikus kokiai nelaimei - tarkim, suplyšus didžio- 
jo baliono apvalkalui, - mažasis liktų rezerve. Abu apvalkalus paga- 

mino iš tankaus vytinio šilko - Lijono taftos, impregnuotos gutaper- 
čia. Ši smalos sakų medžiaga absoliučiai nepralaidi, jos neveikia nei 
rūgštys, nei dujos. Viršutinėje baliono dalyje tafta buvo dviguba. 

"Toks apvalkalas labai patvarus ir nepraleidžia dujų. Devynios jo 
pėdos svėrė pusę svaro —vadinasi, išorinio baliono apdangalas, turįs 
vienuolika tūkstančių šešis šimtus kvadratinių pėdų, svėrė šešis šimtus 
penkiasdešimt svarų. O viduriniojo baliono apdangalas, kurio pavir- 
šius buvo devyni tūkstančiai du šimtai kvadratinių pėdų, svėrė tik 
penkis šimtus dešimt svarų; taigi abu apvalkalai svėrė tūkstantį šim- 
tą šešiasdešimt svarų. 

Tinklą, prilaikantį krepšį, nunėrė iš nepaprastai stiprios kanapių 
virvės. O abiem vožtuvams buvo skiriama tiek dėmesio ir rūpesčio, 
tarsi tai būtų laivo vairas. 

Apvalus krepšys, kurio skersmuo - penkiolika pėdų, buvo nu- 
pintas iš žilvičių vytelių, jomis apraizgant lengvą metalinį karkasą. 
Apatinėje krepšio dalyje buvo pritvirtintos elastingos lingės, kurios 
turėjo sušvelninti smūgį leidžiantis. Krepšio ir tinklo svoris nevirši- 
jo dviejų šimtų aštuoniasdešimties svarų. 

Be to, daktaras įsakė padaryti iš lakštinės dviejų linijų storio ge- 
ležies keturis indus. Juos tarpusavyje sujungė vamzdeliais su čiau- 
pais. Be to, prie indų pritaisė dviejų colių diametro gyvatukus, pasi- 
baigiančius dviem tiesiais vamzdeliais, iš kurių vienas buvo dvide- 
šimt penkių pėdų ilgio, o kitas - penkiolikos. 

Geležinius indus įspraudė į krepšį taip, kad užimtų kuo mažiau 
vietos. Gyvatuką, kurį derėjo pritvirtinti vėliau, padėjo atskirai; taip 
pat atskirai patalpino ir stiprią galvaninę Bunzeno bateriją. Visas šis 
aparatas buvo taip meistriškai sukomponuotas, kad kartu su ypatin- 
gu dvidešimt penkių galonų vandens indu svėrė tik septynis šimtus 
svarų. (Anglų galonas - 4546 ltr. - Aut.) 

Kelionei buvo parūpinti šie instrumentai: du barometrai, du ter- 
mometrai, du kompasai, sekstantas, du chronometrai, dirbtinis hori- 
zontas ir teodolitas tolimesniems bei nepasiekiamiems daiktams ste- 
bėti. 

Daktarui Fergiusonui savo paramą pasiūlė Grinvičo observatorija. 


norėjo orientuotis ore ir nustatyti svarbiausių upių, kalnų ir miestų vietą. 

Fergiusonas apsirūpino trimis geležiniais inkarais, o taip pat leng- 

vomis stipriomis, penkiasdešimties pėdų ilgio šilko kopėtėlėmis. 

Daktaras ypač kruopščiai rinkosi maisto produktus: arbatą, kavą, 
cukrų, džiūvėsių, sūdytos mėsos ir pemikano - nedideliame šio pro- 
dukto kiekyje yra labai daug maistingų medžiagų. (Pemikanas — 

naisto produktas i iš džiovintos ir į miltus sutrintos mėsos, sumaišytos 
su riebalais ir rūgščių uogų sultimis. ) Žinoma, paėmė šiek tiek deg- 
tinės ir dar geriamo vandens - du indus po dvidešimt du galonus 
kiekviename. 

Skrydžio metu naudojant maisto ir vandens atsargą, oro baliono 
svoris pamažu mažės. Reikėjo turėti omenyje, kad baliono pusiaus- 
vyra ore labai nestabili. Net truputį sumažėjus krūviui, gali smarkiai 
pakisti jo padėtis. Daktaras taip pat nepamiršo tento, pridengiančio 
krepšio dalį, antklodžių, atstojančių keliautojų patalą, medžioklinių 
šautuvų, parako ir kulkų. Štai visko, kas buvo balione, apskaita: 


BERSIUSOROS ais sias sa i as 135 svarai 
IKEAEdIS ainiai as ia a da i aaa ai 153 5 
DZ iais D is aaa si a a ads 120 „ 
Išorinis apvalkalas „....ddaaaaaaaaaaaaaaaaa 650 „ 
Vidinis apvalkalas „2... aaa 510 „ 
Krepšys ir tinklas „L... 280 „ 


Inkarai, instrumentai, šautuvai, 
antklodės, tentas, įvairūs reikmenys......190 „ 
Sūdyta mėsa, pemikanas, džiūvėsiai, 


arbata, kava, degtinė... 366 „ 
VGA asas skins aa aa as ao kiss 400 „ 
ŽIDOFA AI Ainiai asai ua sa aaa as 700 „ 
VARAEAIS aa ias aki arai aa ŽŽOL i 
IB ALŪSLOS atsi ai a ns sk aaa 200 „ 
a. S 4000 svarų 


Štai toks buvo krovinys, kuris svėrė keturis tūkstančius svarų. 
Visa tai daktaras Fergiusonas ketino pakelti į orą. Balasto paėmė tik 
du šimtus svarų — „pačiam netikėčiausiam reikalui", - sakė Fergiu- 
Ssonas, nes juo nė neketino pasinaudoti - išganymas turėjo būti pa- 
slaptingasis Fergiusono aparatas. 


47 


Aštuntasis skyrius 


Džo kupinas orumo. - „Ryžtingojo“ transporto laivo vadas. 

— Pasikrovimas. - Kenedžio arsenalas. - Atsisveikinimo pietūs. 
- Išplaukimas - vasario 21 dieną. - Moksliniai daktaro pokalbiai 
kajutkompanijoje. - Diuverjė ir Livingstonas. - Būsimos oro 
kelionės smulkmenos. - Kenedis priverstas tylėti. 


Vasario 10 dieną beveik visi pasirengimo darbai buvo baigti. Abie- 
jų oro baliono apvalkalai, įkišti vienas į kitą, puikiai atlaikė stipraus 
oro spaudimo bandymą - tai buvo geriausias įrodymas, kad jie 
kruopščiai pagaminti. 

Džo iš džiaugsmo nejautė žemės po kojomis. Nutaisęs susirūpinusią 
miną, bet spinduliuote spinduliuodamas, jis taip ir siuvo iš Graikų gat- 
vės į Mitčelo dirbtuves ir atgal. Labai didžiuodamasis, kad keliaus drau- 
ge su savo daktaru, Džo noriai viską aiškino ir pasakojo, kas tik papra- 
šydavo, ir net tiems, kurie nė neketino ko nors klausinėti. Atrodo, paro- 
dydamas aerostatą, išklodamas klausytojams daktaro sumanymus bei pla- 
nus ir leisdamas jiems žvilgtelėti į Fergiusoną pro pusiau atvertą dirbtu- 
vių langą ar parodydamas jį einantį gatve, Džo net uždirbo kelias pus- 
krones. Bet nereikia už tai jo smerkti - Džo turėjo teisę truputį paspeku- 
liuoti savo amžininkų smalsumu ir susižavėjimu. 

Vasario 16 dieną transporto laivas „Ryžtingasis“ išmetė inkarą 
prie Grinvičo. Tai buvo aštuonių šimtų tonų vandens talpos sraigti- 
nis garlaivis, nuostabios eigos, gabenęs Džemsą Rosą į jo paskutinę 
ekspediciją. „Ryžtingojo“ vadas Penetas garsėjo kaip labai malonus 
žmogus. Jis ypatingai domėjosi daktaro Fergiusono kelione - dakta- 
rą Penetas jau nuo seno labai vertino. Kapitonas buvo labiau moks- 
lininkas nei kareivis, tačiau vis dėlto savo laive turėjo keturias pa- 

trankas, tiesa, kolei kas niekam nepadariusias nė menkiausios žalos, 
tik kėlusias patį taikiausią triukšmą pasaulyje. 

„Ryžtingojo“ triumas buvo pertvarkytas ir pritaikytas oro balio- 
nui gabenti. Vasario 18 dieną jį tenai kuo atsargiausiai ir patalpino. 
Krepši, įrangą, inkarus, virves, maisto atsargas, vandens indus, ku- 
riuos numatė pripilti Zanzibare, - visa tai pakrovė pačiam daktarui 
Fergiusonui akylai stebint. 

Bet tai dar ne viskas. Į laivą taip pat pakrovė dešimt statinių sie- 
ros rūgšties ir dešimt statinių geležies laužo - vandenilio gamybai. 
To kiekio buvo su kaupu, bet daktaras, turėdamas galvoje ir galimus 
nuostolius, pasirūpino atsarga. Dujų gamybos aparato dalis, sudėtas 
į trisdešimtį statinaičių, surikiavo triumo apačioje. 

Vasario 18 dienos vakare visi pasiruošimo darbai buvo baigti. 
Daktarui Fergiusonui ir jo draugui Kenedžiui paskyrė dvi praban- 
giai įrengtas kajutes. Škotas, nors ir prisiekinėjo nė kojos nekelsiąs 
iš Londono, vis dėlto atvyko į „Ryžtingąjį“ su visu ginklų arsenalu: 
dviem medžiokliniais dvivamzdžiais šautuvais ir puikiu Edinburgo 
fabriko „Muras ir Diksonas" gamybos karabinu. Iš šito nuostabaus 
karabino mūsų medžiotojas lengvai galėjo pataikyti į gemzės akį už 
dviejų tūkstančių žingsnių. Dėlvisa ko škotas pasiėmė dar ir du še- 
šių užtaisų kolto revolverius; bet visi jo ginklai, taip pat dar paraki- 
nė, šovinynas, šratai ir kulkos, nors visko buvo ganėtinai daug, ne- 
viršijo Fergiusono leisto maksimalaus svorio. 

Trys mūsų keliautojai vasario 19 dieną atvyko į transporto laivą 
„Ryžtingasis“ ir jo komandos bei karininkų buvo sutikti su didžiau- 
sia pagarba. Tačiau daktaras Fergiusonas tarsi nieko nematė ir negir- 
dėjo — kaip paprastai buvo paskendęs mintyse apie ekspediciją ir jo 
veido išraiška atrodė gana abejinga. O Kenedis buvo susijaudinęs 
labiau nei norėjo atrodyti. Džo sukosi lyg vijurkas ir visus juokino. 
Reikia pridurti, kad netrukus bocmano kajutėje, kur jam buvo pa- 
skirtas gultas, Džo tapo visų numylėtiniu. 

Karališkoji Geografų Draugija vasario 20 dieną daktarui Fergiu- 
sonui ir Kenedžiui surengė iškilmingą palydų vakarą. Jame taip pat 
dalyvavo kapitonas Penetas su savo karininkais. Pietūs buvo labai 
guvus, vynas liejosi upe, ir sveikinimo tostai buvo skelbiami taip 
gausiai ir taip nuoširdžiai, kad, jų pasiklausę, oreiviai drąsiai galėjo 

tikėtis sulauksią šimto metų. Vakaronei vadovavo seras Frensis M... 
Nors jis stipriai jaudinosi, bet laikėsi prideramai. 

Dikas Kenedis gerokai stebėjosi ir jo garbei skambant ne vienam 
tostui. Išgėrę už „bebaimį šaunųjį Anglijos sūnų" Fergiusoną, gėrė ir 
už „jo drąsųjį draugą, tokį pat narsuolį Kenedį"'. Dikas stipriai išrau- 
do, bet tai visi palaikė kuklumu; plojimai tapo dar garsesni, o škotas 
dar labiau įkaito. 

Per desertą atėjo karalienės telegrama: ji siuntė sveikinimus dviem 
keliautojams ir linkėjo sėkmės jų žygyje. Skambėjo tostai jos dide- 
nybės garbei. 

Vidurnaktį, po jaudinančių atsisveikinimo žodžių ir nuoširdžių 
rankų paspaudimų, pokylio dalyviai išsiskirstė. „Ryžtingojo“ valtys 
laukė prie Vestminsterio tilto; į jas sulipo kapitonas, karininkai, ke- 
leiviai, ir srauni Temzės tėkmė nuplukdė juos prie Grinvičo. 

Pirmą valandą nakties transporto laive visi jau miegojo. 

Vasario 21 dieną, trečią valandą ryto, užkūrė garo katilus, o penktą 
iškėlė inkarą. Ėmė suktis sraigtas. „Ryžtingasis“ pasuko į Temzės žiotis. 

Nereikia nė sakyti, kad visi pokalbiai laive sukosi tik apie Fer- 
giusono ekspediciją. Pakako pasiklausyti daktaro kalbų ar bent jį 
pamatyti, ir bemat visiškai juo pasitikėdavai. Netrukus nė vienas 
„Ryžtingojo“ žmogus, išskyrus škotą, nebeabejojo Fergiusono su- 
manymo sėkme. 

Ilgomis jūros kelionės dykinėjimo valandomis daktaras kajutkom- 
panijoje karininkams perskaitė visą geografijos kursą. Jaunimas nepa- 
prastai susidomėjo atradimais, padarytais Afrikoje per pastaruosius ke- 
turiasdešimt metų. Daktaras pažindino karininkus su Barto, Biortono, 
Spiko, Granto tyrinėjimais, pavaizdavo klausytojams tą paslaptingą ša- 
lį, tapusią mokslo tyrimo objektu. Šiaurėje, pasakojo jis, jaunasis Diu- 
verjė tyrinėjo Sacharą ir buvo pasišovęs parsivežti į Paryžių tuaregų 
vadą. Prancūzijos vyriausybės remiamos, dabar žygin rengiasi dvi eks- 
pedicijos, kurios iškeliaus iš šiaurės, patrauks į rytus ir susitiks Timbuk- 
tuje. Pietuose nepailstantysis Livingstonas pasišovęs nukeliauti iki pu- 
siaujo, 0 nuo 1862 metų kovo jis kartu su Makenziu traukia palei Rovu- 
mo upę. Apskritai Fergiusonas buvo įsitikinęs, kad devynioliktajame am- 
žiuje Afrikos, į kurią žmonės negalėjo prasiskverbti net šešis tūkstan- 
čius metų, paslaptys būsiančios pagaliau įmintos. 

Karininkai dar labiau susidomėjo kelione Fergiusonui smulkiau 
papasakojus, kaip jai ruošėsi. Jūreiviai pasišovė net patikrinti dakta- 
ro apskaičiavimus. Jaunieji aršiai ginčijosi, o tame ginče noriai da- 
lyvavo ir daktaras. 

Labiausiai karininkai stebėjosi dėl to, kad daktaras apsisprendė 
leistis į kelionę su gana mažomis maisto atsargomis, pasiimdamas 
nedaug reikmenų. Kai vienas karininkas apie tai užsiminė, daktaras 
paklausė: 

— Artaijus stebina? 

- Žinoma. 

— O kiek, jūsų galva, gali užtrukti mano kelionė? Tikriausiai manote 
— mėnesių mėnesius? Labai klystate. Jeigu kelionė užsitęstų, mes Žžūtu- 
me, nepasiekę tikslo. Tad žinokite: iš Zanzibaro iki Senegalio krantų — 
ne daugiau kaip trys su puse tūkstančių mylių, na, sakykim - keturi tūks- 
tančiai. (Apie 1400 Ijė. - Aut.) ( Ljė - 4452 km.) Ir štai, per dvylika 
valandų nuskrisdami du šimtus keturiasdešimt mylių, - turėkite galvoje, 
tai mažiau nei nuvažiuoja traukiniai, - mums bus gana vienos savaitės 
Afrikai perskristi - juk mes skrisime nesustodami, dieną ir naktį. 

-— Tai jūs nieko nepamatysite, nepadarysite jokių geografinių nuo- 
traukų, apskritai, visiškai nepatyrinėsite šalies, - ginčijosi karininkas. 

— Turėkite omenyje, aš esu savo oro baliono šeimininkas, - atsa- 
kė daktaras, - taigi kada panorėjęs kylu ar leidžiuosi, galiu sustoti, 
kur patinka, ypač jei trukdytų labai stiprūs oro srautai. 

— Osu nepageidaujamais oro srautais jūs tikrai susidursite, - į po- 
kalbį įsiterpė kapitonas Penetas. - Juk žinote - ten būna uraganų, ku- 
rių greitis - didesnis kaip du šimtai keturiasdešimt mylių per valandą. 

- Štai matote, tokiu greičiu visą Afriką galima perskristi per ko- 
kias dvylika valandų, - šypsodamasis pareiškė daktaras: - Pabundi 
Zanzibare, o eini miegoti Sen Lujyje. 

— Bet argi oro balioną vėtrą gali nešti tokiu greičiu? - parūpo 
kitam karininkui. 

— Tokių atvejų buvo. 

Ir balionas atlaikė? 

— Žinoma. Antai, per Napoleono karūnavimą 1804 metais, aero- 
nautas Garnerenas vienuoliktą valandą vakaro Paryžiuje paleido oro 
balioną su užrašu aukso raidėmis: „Paryžius, tryliktųjų metų frimero 

mėnesio dvidešimt penktoji diena. Jo šviesybė Pijus Septintasis ka- 
rūnuoja imperatorių Napoleoną". Kitą rytą, penktą valandą, Romos 
gyventojai išvydo balioną, skrendantį virš Vatikano. Netrukus jis at- 
sidūrė virš miesto prieigų ir nukrito į Bračiano ežerą. Kaip matote, 
oro balionas gali skristi panašiu greičiu. 

— Oro balionas - taip, o Žmogus? - išdrįso paklausti Kenedis. 

— Žmogus irgi gali atlaikyti dėl vienos paprastos priežasties: ba- 
lionas visuomet yra nepaslankus jį supančio oro atžvilgiu. Juk juda 
ne pats balionas, o visa oro masė. Pabandykite oro balione uždegti 
žvakę, ir išvysite, kad jos liepsna net neblūkčioja. Ir oreivis, pakilęs 
Garnereno oro balionu, nė kiek nebūtų kentėjęs dėl greičio. O aš nė 
neketinu taip smarkiai skristi. Jeigu naktį galėsiu užsikabinti už ko- 
kio medžio ar žemės iškyšulio, tai, patikėkite, taip ir padarysiu. Be 
to, maisto mums užteks dviem mėnesiams. O nusileidus niekas ne- 
draus mūsų patyrusiam medžiotojui parūpinti mums laukinių paukš- 
čių ir Žvėrių mėsos. 

— Tai bent valužę turėsite, misteri Kenedi! - sušuko jaunėlis mič- 
manas, pavydžiai žvelgdamas į medžiotoją. 

— O kokia garbė! - pridūrė kitas karininkas. 

— Ponai, - nebeištvėrė škotas, - patikėkite, aš esu labai sujaudin- 
tas jūsų komplimentų... bet... žinote... neturiu teisės jų priimti... 

— Kaip tai? - suūžė jūreiviai. - Argi jūs neskrisite"? 

— Ne, neskrisiu. 

— Tai jūs neketinate būti daktaro Fergiusono bendrakeleiviu? 

— Nebūsiu. O dabar plaukiu drauge tik todėl, kad viliuosi bent 
paskutinę akimirką sulaikyti jį nuo to žygio. 

Visi sužiuro į daktarą. 

— Neklausykite, ką jis šneka, - kaip visuomet ramiai tarė Fergiu- 
sonas. - Tai klausimas, dėl kurio su juo nereikia kivirčytis. O iš tik- 
rųjų jis puikiai Žino, kad skris. 

— Prisiekiu kuo tik norite! - suriko Kenedis. - Užtikrinu... 

— Verčiau neprisiekinėk, mielasis mano Dikai. Esi išmatuotas, 
pasvertas, ir ne tik tu, bet ir tavo parakas, ir tavo ginklai, ir tavo 
kulkos... taigi apie tai nė kalbėti neverta. 

Ir iš tiesų, nuo to momento iki pat Zanzibaro Dikas nė kartelio 
apie tai nebeužsiminė. O ir apskritai lūpų nepravėrė. Jis tylėjo. 

Devintasis skyrius 


„Ryžtingasis" apiplaukia Gerosios Vilties iškyšulį. - Ant bako. 
"Profesoriaus" Džo kosmografijos kursas. - Oro baliono 
valdymas. - Oro srovių tyrimas. - Eureka! 


„Ryžtingasis“ sparčiai plaukė Gerosios Vilties iškyšulio link. Oras 
buvo nuostabus, nors jūra pamažu ėmė banguoti. 

Išplaukus iš Londono, po dvidešimt septynių dienų, kovo 30- 
ąją, horizonte pasirodė Stalo kalnas. Pro žiūroną jau buvo galima 
įžvelgti Keiptauną, miestą, įsikūrusį kalnų amfiteatre, ir netrukus 
„Ryžtingasis“ inkarą išmetė šitame uoste. Kapitonas čia užsuko tik 
papildyti anglies atsargų. Sugaišo vieną dieną. Kitą rytą „Ryžtinga- 
sis" pasuko į pietus, norėdamas apiplaukti pietinį Afrikos kraštą ir 
pakliūti į Mozambiko sąsiaurį. 

Džo ne pirmą kartą plaukė jūra, ir bemat pasijuto kaip namie. 
Atviraširdį linksmuolį beregint visi pamilo. Be to, Džo tarsi apšvietė 
daktaro šlovės spinduliai. Jo žodžių klausydavosi lyg kokio orakulo 
ir, tiesą sakant, Džo klysdavo ne labiau už kitus orakulus. 

Ir štai tuo laiku, kol daktaras kajutkompanijoje skaitė geografijos 
kursą karininkams, Džo viešpatavo ant bako ir savitai dėstė istoriją, 
beje, gana puikiai pamėgdžiodamas visų laikų didžiuosius istorikus. 
(Bakas - viršutinė denio dalis tarp laivo nosies ir priekinio stiebo.) 

Suprantama, ir ant bako pokalbiai daugiausiai sukosi apie oro 
kelionę. Iš pradžių Džo sunkiai sekėsi įtikinti kai kuriuos užsispyrė- 
lius, kad tokia kelionė apskritai įmanoma, bet kai jūrininkai patikė- 
JO, jų vaizduotė taip ėmė žaisti, kad net didžiausios kliūtys jau atro- 
dė tikri niekai. 

Įsismaginęs pasakorius įtikino savo klausytojus, kad po tos oro 

kelionės, be abejo, seksiančios kitos. Tai tik nesuskaičiuojamų žy- 
gių, kolei kas atrodančių ne žmogaus jėgoms, pradžia, įtikinėjo jis. 

— Matote, mieli mano bičiuliai, - porino Džo, - išbandžius šitokį 
keliavimo būdą, be jo jau sunku bus išsiversti. O kai kitą kartą mes 
pakilsime, tai jau nebeplūduriuosime netoli žemės, o kilsime vis aukš- 
čiau ir aukščiau. 

- Štai kaip! Vadinasi, patrauksite tiesiai į Mėnulį? - susižavėjęs 
sušuko vienas klausytojas. 

— Labai čia mums reikia to Mėnulio! - atšovė Džo. - Tokia kelio- 
nė - gryni niekai, kas tik panorėjęs gali jame pabūti. Be to, Mėnuly- 
je nė vandens nėra, tektų gabentis baisiausią kiekį. O dar reikėtų 
temptis butelius su oru, nes Mėnulyje nėra kuo alsuoti. 

— Gal ir tiesą sakai! Bet džino juk ten yra? - paklausė matrosas, 
baisus šito gėrimo mėgėjas. 

— Ir džino, mano mielas, ten nerasi. Taigi kam mums tas Mėnu- 
lis? Mes skrisime į kitas nuostabias planetas, apie kurias dažnai pasa- 
koja mano daktaras. O savo kelionę pradėsime kad ir nuo Saturno... 

— Ar nuo to, kur su žiedu? - paklausė kvartirmeisteris. 

— Taip! Saturnas mūvi sutuoktinį žiedą, tik nežinia, kur prašapo 
jo Žmona. 

— O kokiu būdu įstengsite taip aukštai pakilti? - sušuko sužavė- 
tas junga. — Ar tik tas daktaras ne koks nelabasis? 

— Še tau, kad nori - nelabasis! Jis per daug geras nelabuoju būti. 

— O kur skrisite iš Saturno? — pasidomėjo pats nekantriausias 
klausytojas. 

— Iš Saturno? Aplankysime Jupiterį. Pasakysiu jums - tai nuosta- 
bi šalis. Ten diena tęsiasi tik devynias su puse valandos, taigi tingi- 
niams - tikras rojus! O metai - dvylika Žemės metų. Tai tikra palai- 
ma žmonėms, kuriems liko gyventi koks pusmetis, — vis dėlto gero- 
kai pailgėtų jų būvis. 

— Vieneri metai - kaip mūsų dvylika? - nepatikėjo junga. 

— Taip, drauguži, tu ten dar čiulptum čiulptuką, o štai šitas dėdu- 
lė, kuriam per penkiasdešimt, dabar būtų ketverių su puse metų ber- 
niūkštis. 

— Čia tai jau pasakos! — vienu balsu sušuko visi buvusieji ant 
bako. 

— Šventa tiesa, - nepasidavė Džo. - Ir tai dar ne viskas! Jeigu 
vien tik trypinėsi šioje Žemėje, tai nieko nesužinosi ir būsi ne ką 
gudresnis už jūros kiaulytę. O bent šiek tiek pagyvenk Jupiteryje, ir 
kiek išvysi! Tik štai dar ką pasakysiu: tenai reikia būti visą laiką 
ausis pastačius - mat Jupiteris turi palydovų, kurie kiekvieną akimirką 
gali iškrėsti kokią kiaulystę. 

Visi nusikvatojo, nors gera pusė klausytojų patikėjo Džo žodžiais. 
Ojis jau vaizdavo Neptūną, kur labai širdingai sutinką jūreivius, 
paskui įtikinėjo, kad Marse svarbiausią vaidmenį vaidiną kariškiai, 
ir toji jiems rodoma pagarba nori nenori po kurio laiko imanti bai- 
siausiai dirginti. O Merkurijuje, labai atgrasioje vietoje, Džo žodžiais 
tikint, gyveną tik vieni plikiai ir vagys - ir vieni, ir kiti taip panašūs, 
kad jų nė neatskirsi. Galiausiai jis papasakojo apie Venerą, ir taip, 
kad net kvapą gniaužė. 

— O kai mes sugrįšime iš šitos ekspedicijos, - pareiškė linksma- 
sis pasakotojas, - žinokite, mus apdovanos Pietų Kryžiaus ordinais. 
Antai tas Pietų Kryžius žvilga Dievo kilpelėje... 

— Tokio apdovanojimo jūs būsite dorai nusipelnę, - vienu balsu 
pareiškė jūrininkai. 

Taip gyvai šnekučiuojantis ir ėjo vakarai ant bako. O tuo tarpu 
kajutkompanijoje netilo daktaro Fergiusono moksliški pokalbiai su 
karininkais. 

Kartą kalba pakrypo apie oro baliono valdymą ir jūrininkai pa- 
prašė Fergiusoną papasakoti, kaip viskas ten bus. 

— Labai gaila, bet dar niekada oro balionas nepasidavė valdo- 
mas, - savo pasakojimą pradėjo daktaras. - Žinau visus išmėgintus 
ir siūlomus būdus - nė vienas nebuvo sėkmingas, ir nė vienas, man 
atrodo, nėra tinkamas. Žinoma, jūs, ponai, puikiai suprantate, kad aš 
turėjau smarkiai dėl šito pasukti galvą, bet išspręsti uždavinį, nau- 
dojantis šiuolaikinės mechanikos patirtimi, - ne pagal jėgas. Reikia 
išrasti nepaprastos jėgos ir neapsakomai lengvą variklį. Tačiau kaip 
tada atsilaikyti prieš stiprias oro sroves? Turiu pasakyti, kad iki šiol 
visos proto pastangos buvo skirtos ne baliono, o krepšio valdymui. 
Ir čia, mano nuomone, daryta didžiausia klaida. 

— Man atrodo, oro balionas daug kuo panašus į laivą, o vis dėlto 
laivą lengva valdyti, - įsiterpė vienas klausytojas. 

— Jūs neteisus, - atsakė Fergiusonas, - panašumo labai nedaug, o 
gal ir jokio. Oro tankis juk žymiai mažesnis nei vandens, į kurį lai- 
vas paniręs tik iki pusės, tuo tarpu oro balionas visas plaukioja at- 
mosferoje ir yra nejudrus jį supančios terpės atžvilgiu. 

— Daktare, tai jūs manote, kad oreivystės mokslas jau tarė savo 
paskutinį žodį? - paklausė pašnekovas. 

— Ne! Žinoma, ne! Reikia ieškoti kitos išeities. Jeigu oro baliono 
neįstengiame valdyti, tai turime išmokti jį išlaikyti palankiose oro 
srovėse. Kuo aukščiau, tuo oro srautai ramesni ir pastovesnės kryp- 
ties. Ten, aukštybėse, jų jau nebeveikia slėniai ir kalnai, raižantys 
Žemės rutulio paviršių, o kaip žinome, jų veikiami labiausiai keičia- 
si vėjų kryptis ir jėga. Taigi, kai atmosfera bus ištyrinėta, oro balio- 
nas galės pasinaudoti palankiausiomis zonomis. 

— Bet juk norint pakliūti į tas palankiausias zonas, visą laiką rei- 
kės čia kilti, čia leistis, - įsiterpė kapitonas Penetas. - Ir kaip tik čia, 
mielasis daktare, aš regiu didžiausią sunkumą. 

— Kodėl, mano kapitone? 

— Sutikite, kad tas nuolatinis kilimas ir leidimasis, jeigu tai ir 
nebus didelė kliūtis paprastiems paskraidymams, gali labai varginti 
ilgų oro kelionių metu. 

— Prašyčiau paaiškinti, kapitone, kodėl taip manote? 

— Dėl tos paprastos priežasties, kad oro balionas gali kilti tik iš- 
metęs balastą ir leistis, išleisdamas dujas. Taigi jūsų balasto ir dujų 
atsargos labai greitai išseks. 

— Žinoma, tai svarbiausia problema, mielasis mano Penetai, ir 
vienintelė kliūtis, kurią mokslas turi pašalinti. Svarbiausia ne valdy- 
ti oro balioną, o priversti jį kilti ir leistis neeikvojant dujų, - juk 
dujos, jeigu taip galima pasakyti, jo jėga, kraujas, siela. 

— Sutinku, mielasis daktare, o šis uždavinys dar neišspręstas ir 
šis būdas dar neatrastas. 

— Atleiskite - atrastas. 

— Kasatrado? 

— Aš! 

— Jūs? 

— Kuo puikiausiai suprantate, kad neišsprendęs šitos problemos, 
aš nerizikuočiau oro balionu perskristi Afriką, - juk per kokią parą 

dujos visiškai išsibaigtų. 

— Tačiau Anglijoje apie tai neprasitarėte nei vienu žodžiu! 

— Taip, neprasitariau, nes nenorėjau, kad dėl mano atradimo už- 
simegztų viešos diskusijos. Kas iš to? Aš slapta atlikau paruošia- 
muosius bandymus ir jais esu visiškai patenkintas. Ir nemanau pri- 
valąs kam nors girtis. 

— O gal, daktare Fergiusonai, galėčiau paprašyti atskleisti mums 
šią paslaptį? 

— Ką gi, gerai, ponai. Mano būdas labai paprastas... 

Visi sukluso ir nepaprastai susikaupę įsmeigė į daktarą smalsias 
akis. O Fergiusonas neskubėdamas štai ką papasakojo. 


Dešimtasis skyrius 


Ankstesni bandymai leistis ir kilti oro balionu. - Penki daktaro 
indai. - Degiklis. - Kaloriferis. - Panaudojimo būdas. 
— Neginčijamas laimėjimas. 


— Jau ne kartą bandyta kilti ir leistis oro balionu, neeikvojant 
dujų ir neišmetant balasto. Prancūzų aeronautas Menjė tai mėgino 
padaryti, pumpuodamas suspaustą orą į baliono apvalkalą. Daktaras 
van Hekė iš Belgijos irgi bandė vertikaliai kilti ir leistis sparnų bei 
menčių pagalba. Bet dažniausiai jėgos būdavo per mažai. Tiesą sa- 
kant, Menjė ir van Hekės bandymai jokios naudos nedavė. 

O aš nutariau šią problemą spręsti ryžtingai ir drąsiai. Visiškai 
atsisakau naudoti balastą, išskyrus kraštutinius atvejus, sakysim, kai 
aparatas patiria avariją arba kai siekiant išvengti kokio nors nenu- 
matyto pavojaus, iškyla būtinybė pakilti per akimirksnį. 

Manooro baliono kilimo ir leidimosi būdas - apvalkale esančių 
dujų išplėtimas ir suspaudimas keičiant jų temperatūrą. Štai kaip aš 
to pasiekiu. Jūs matėte - į šį transporto laivą kartu su krepšiu pakro- 
vėme ir keletą indų —- jų paskirties tikriausiai nė nenutuokėte. Tų 
indų yra penki. 

Pirmame - apie dvidešimt penki galonai vandens; norėdamas pa- 
didinti elektrolaidumą, į vandenį įlašinu keletą lašų sieros rūgšties. 
Tada, panaudodamas stiprią Bunzeno bateriją, vandenį chemiškai 
suskaidau. Jūs puikiai žinote vandens sudėtį - dvi dalys vandenilio 
ir viena dalis deguonies. Deguonis, elektrobaterijos veikiamas, iš 
teigiamo poliaus patenka į antrąjį indą. Trečiame, dvigubai dides- 
niame inde, įtaisytame virš antrojo, susikaupia vandenilis iš neigia- 
mo baterijos poliaus. Tie du indai čiaupais sujungti su ketvirtuoju, 

vadinamuoju sumaišymo indu. Jame iš tikrųjų sumaišomos abiejų 
rūšių dujos, gautos skaidant vandenį. Maišymo indo apimtis - apie 
keturiasdešimt viena kubinė pėda. 

Šio indo viršuje įtaisytas platinos vamzdelis su čiaupu. 

Žinoma, jūs jau įspėjote, ponai, kad aparatas, kurį dabar apibūdi- 
nau, yra ne kas kita, kaip deguonies ir vandenilio degiklis, ir jo tem- 
peratūra aukštesnė nei kalvio Žžaizdro. 

O dabar papasakosiu apie antrąją savo aparato dalį. 

Apatinėje hermetiškai uždaryto aerostato dalyje įtaisyti vienas 
šalia kito du vamzdeliai. Vienas susisiekia su aukštutiniu, kitas su 
apatiniu aerostate esančiu vandenilio sluoksniu. Abu vamzdeliai 
keliose vietose sujungti kaučiuko movomis, todėl puikiausiai atlaikys 
oro baliono svyravimus. Apatiniai šių vamzdelių galai įleisti į metalinį 
cilindro formos indą, kuris vadinasi kaitinimo indu ir yra įrengtas 
oro baliono krepšyje. Viršuje ir apačioje šis indas uždengtas dviem 
to paties metalo diskais. vamzdelis, ateinantis iš apatinės oro baliono 
dalies, patenka į indą per apatinį diską ir jo viduje įgauna gyvatuko 
formą. Jis eina beveik per visą indo aukštį. Prieš išeinant iš indo, 
gyvatukas patenka į nedidelį kūgį, kurio įgaubtas pagrindas, turintis 
sferinio gaubtelio formą, nukreiptas žemyn. Iš to kūgio viršūnės išeina 
kitas vamzdelis, kuris kaip aš jau minėjau, prasideda baliono viršu- 
tiniuose vandenilio sluoksniuose. Sferinis kūgio gaubtelis pagamintas 
iš platinos, taigi, jis neišsilydys aukštoje temperatūroje... O degiklis 
įrengtas ant kaitinimo indo dugno tarp gyvatuko spiralių taip, kad 
viršutinė liepsnos dalis šiek tiek pasiekia platinos gaubtuvėlį. 

Be abejo, jūs žinote, kas tai yra kaloriferis, naudojamas patalpų 
apšildymui, žinote ir kaip jis veikia. Kambario oras, perleistas per 
vamzdžius, grįžta jau įkaitęs. Tai va: aparatas, kurį aš ką tik jums 
apibūdinau, tiesą sakant, yra toks pat kaloriferis. 

Iš tikrųjų, kas gi čia vyksta? Kai degiklis uždegtas, gyvatuke ir 
išgaubtame mažame platinos kūgyje esantis vandenilis įšyla ir spar- 
čiai ima kilti vamzdeliu į viršutinę baliono dalį. Susidaranti tuštuma 
prisipildo šaltų dujų iš apatinės baliono dalies. Ten dujos tuojau pat 
įšyla ir pakyla į viršutinę baliono dalį. Tokiu būdu, vamzdeliais ir 
gyvatuku dujos plinta nepaprastai sparčiai, srūdamos iš baliono įkaista 
ir vėl į jį sugrįžta. Vienu laipsniu įkaitusios dujos išsiplečia viena 

keturi šimtai aštuoniasdešimtąja savo apimties dalimi. Jeigu aš pa- 
kelsiu temperatūrą aštuoniolika laipsnių (10“C. Turima galvoje Fa- 
renheito skalė, kurios vienas laipsnis lygus 5/9 laipsnio Celsijaus. 
Įkaitinant 19 pagal Celsijų, dujų padaugėja 1/273 dalimi to tūrio, 
kurį jos užėmė esant O“. - Aut. ), tai vandenilis, esantis oro balione, 
išsiplės 18/480 tūrio, arba tūkstančiu šešiais šimtais septyniasdešimt 
keturiomis kubinėmis pėdomis; vadinasi, jos išstums dar tūkstantį 
šešis šimtus septyniasdešimt keturias kubines pėdas oro ir keliamoji 
jėga padidės šimtu šešiasdešimčia svarų. O tai lygiai tas pats, kas 
išmetus tokio pat svorio balastą. Jeigu aš pakelsiu temperatūrą šimtu 
aštuoniasdešimčia laipsnių (100“C. - Aut.), dujos išsiplės 180/480 pir- 
mykščio savo tūrio, išstums šešiolika tūkstančių septynis šimtus ke- 
turiasdešimt kubinių pėdų oro ir oro baliono keliamoji galia padidės 
tūkstančiu šešiais šimtais svarų. 

Kaip matote, aš lengvai galiu pakeisti oro baliono statinės 
pusiasvyros sąlygas. Baliono tūris taip apskaičiuotas, kad pripildy- 
tas iki pusės, išstumia kaip tik tiek oro, kiek sveria vandenilio pripil- 
dytas pats balionas, krepšys su keleiviais ir kroviniu. Tokiu būdu 
pripildytas balionas lygiai kybo ore - nei kyla, nei leidžiasi. 

Norėdamas pakilti, uždegu degiklį ir pakeliu dujų temperatūrą 
balione - ji turi būti aukštesnė už mus supančio oro temperatūrą. 
Kaitinamos dujos plečiasi, baliono tūris didėja ir balionas kyla tuo 
aukščiau, kuo daugiau įkaitinu vandenilį. 

Leidžiuosi irgi labai paprastai: mažinant temperatūrą degiklyje, 
baliono viduje dujos pamažu atvėsta. Žinoma, balionas kyla žymiai 
greičiau negu leidžiasi. Ir tai labai palanku: man niekada neiškils 
būtinybė sparčiai leistis, atvirkščiai, labai greitai kildamas aš galiu 
išvengti įvairiausių keblumų. Pavojus juk glūdi ne viršuje, 0 apačioje. 

Tiesa, kaip jau sakiau, aš paėmiau ir šiek tiek balasto ir esant 
didelei būtinybei, juo atsikratęs, įstengsiu kilti dar greičiau. Vožtu- 
vas, esantis viršutiniame baliono poliuje, tėra tik apsauginis. Oro 
balionas visuomet turi tą patį vandenilio kiekį, nes, kaip sakiau, ky- 
lama ir leidžiamasi tik vandenilio temperatūros kitimo dėka. 

O dabar, ponai, noriu jums priminti dar vieną smulkmeną: de- 
gant vandeniliui ir deguoniui, degiklio gale susikaupia vandens ga- 
rai; todėl cilindro formos indo apatinėje dalyje įtaisiau vamzdelį su 

vožtuvu, kuris ima veikti esant dviejų atmosferų slėgiui; tada vožtu- 
vas automatiškai atsidaro ir garas išeina oran. 

Pagaliau supažindinsiu jus su pačiais tiksliausiais duomenimis: 
dvidešimt penkis galonus vandens suskaldžius į sudedamąsias dalis, 
gauname du šimtus svarų deguonies ir dvidešimt penkis svarus van- 
denilio. Esant normaliam atmosferos slėgiui, tai sudaro vieną tūks- 
tantį aštuonis šimtus devyniasdešimt kubinių pėdų pirmojo ir tris 
tūkstančius septynis šimtus aštuoniasdešimt kubinių pėdų antrojo, 
arba penkis tūkstančius šešis šimtus septyniasdešimt kubinių pėdų 
vandenilio ir deguonies mišinio. Mano degiklis, iki galo atsukus čiau- 
pą, sunaudoja dvidešimt septynias kubines pėdas mišinio per valan- 
dą, o liepsna bus bent šešis kartus stipresnė už didelių apšvietimo 
dujų degiklių liepsną. Skrisdamas gana aukštai, aš vidutiniškai su- 
deginsiu ne daugiau kaip devynias kubines pėdas per valandą. Vadi- 
nasi dvidešimt penkių galonų vandens man užteks šešiems šimtams 
trisdešimčiai skrydžio valandų, o tai šiek tiek daugiau kaip dvide- 
šimt šešios dienos. 

Kadangi pagal savo norą galiu nusileisti ant žemės ir papildyti 
vandens atsargas, vadinasi, kelionę galiu tęsti kiek panorėjęs. 

Štai ir visa mano paslaptis, ponai. Ji labai paprasta, ir todėl tikiu 
savo sėkme. Mano būdas paremtas dujų išsiplėtimu ir susispaudi- 
mu. Kaip suprantate, atpuola būtinybė turėti milžiniškus sparnus ar 
mechaninį variklį. Kaloriferis, kurio pagalba keičiu temperatūrą, ir 
degiklis orui įkaitinti nesudaro jokių nepatogumų ir mažai sveria. 

— Taigi aš manau turįs visas reikalingas sąlygas sėkmingai įvyk- 
dyti užsibrėžtą žygį. 

Tokiais žodžiais daktaras Fergiusonas baigė savo pasakojimą ir 
susilaukė be galo karštų, nuoširdžių plojimų. Jeigu kas ir labai būtų 
norėjęs, vargu ar būtų sugalvojęs bent vieną žodį paprieštarauti: vis- 
kas buvo apmąstyta ir numatyta. 

— Bet vis dėlto tai pavojinga, - tarstelėjo kapitonas. 

— Bijai vilko, neik į mišką! - lyg niekur nieko atsakė Fergiusonas. 

Vienuoliktasis skyrius 


Atvykimas į Zanzibarą. - Anglijos konsulas. - Vietos gyventojų 
priešiškumas. - Kumbenio sala. - „Lietaus šaukliai". - Oro 
baliono pripildymas. - Startas - balandžio 18 dieną. 

- Atsisveikinimas. - „Viktorija“. 


Pūtė palankus vėjas, ir „Ryžtingasis“ plaukė greičiau negu pa- 
prastai. Mozambiko įlankoje oras buvo ypač palankus. Sėkmingai 
perplaukta jūra atrodė esąs geras ženklas ir oro kelionei. Visi troško 
kuo greičiau pasiekti Zanzibarą ir ten visom jėgos padėti daktarui 
Fergiusonui baigti paskutinius pasirengimo darbus. 

Pagaliau prieš akis išniro Zanzibaro miestas, įsikūręs to paties 
pavadinimo saloje, ir balandžio 15 dieną 11 valandą ryto, „Ryžtin- 
gasis" išmetė inkarą jo uoste. 

Zanzibaro sala yra imamo Maskato, Prancūzijos ir Anglijos są- 
jungininko, nuosavybė. Be abejo, tai geriausia jo kolonija. Į uostą 
užsuka daugybė kaimyninių šalių laivų. 

Salą nuo Afrikos žemyno skiria tik sąsiauris, kurio plotis nevirši- 
ja trisdešimties mylių. (12,5 Ijė. - Aut. ) 

Zanzibaras plačiai prekiauja kamede, dramblio kaulu, o labiau- 
siai juodaodžiais — uostas yra didelė vergų prekyvietė. Čia suvaromi 
visi mūšiuose paimti belaisviai, o mūšiai vyksta nenutrūkdami, nes 
Afrikos genčių vadai be pertraukos tarpusavyje kariauja. 

Prekyba žmonėmis populiari palei visą rytų pakrantę iki pat Ni- 
lo; G. Liužo matė be jokios baimės prekiaujant ir prancūzų laivuose. 

Vos tik „Ryžtingasis" spėjo prisišvartuoti Zanzibaro uoste, tuoj jį 
aplankė Anglijos konsulas ir daktarui Fergiusonui pasiūlė savo pa- 
Slaugas. Jau visą mėnesį Europos laikraščiuose jis skaitė apie pla- 

nuojamą skridimą, bet iki šiol priklausė gana skaitlingam skeptikų 
būriui. 

— Aš abejojau, - pareiškė konsulas, Samueliui Fergiusonui išties- 
damas ranką, - bet dabar visos mano abejonės išsisklaidė. 

Ir tuoj pat daktarą, Diką Kenedį ir, žinoma, mieliausiąjį Džo pa- 
kvietė į savo namus. 

Konsulas buvo be galo malonus; jis davė paskaityti keletą kapi- 
tono Spiko laiškų, ir Fergiusonas iš jų sužinojo, kad kapitonas ir jo 
palydovai, kol pasiekė Ugogo šalį, dėl bado ir dėl prasto oro patyrę 
baisias kančias. Iš laiškų taip pat aiškėjo, kad dabar jie iriasi pirmyn 
labai lėtai, kelyje sutikdami vis naujų kliūčių, ir vargu bau artimiau- 
siu laiku galėsią duoti apie save kokią Žinią. 

- Štai tie pavojai ir vargai, kurių mes sugebėsime išvengti, - pa- 
reiškė daktaras. 

"Trijų oreivių bagažą atgabeno į konsulo namus. Oro balioną ren- 
gėsi iškelti į Zanzibaro pakrantę - ten jau buvo parinkta labai patogi 
vieta prie signalinio stiebo, už milžiniško pastato, užstojančio rytų 
vėjus. Tas masyvus bokštas, panašus į statinę, - Heidelbergo statinė 
palyginus su šita atrodytų viso labo tik statinaitė, - atliko ir forto 
vaidmenį: plokščioje jo viršūnėje budėjo sargybiniai - ietimis gink- 
luoti „beludžiai“, triukšmingi dykūnai. Bet kai jau buvo pasirengta 
iškrauti balioną, konsului pranešė apie tai, kad čiabuviai ketiną jėga 
pasipriešinti. Nieko nėra baisiau ir beprasmiškiau už fanatizmo pa- 
gimdytas aistras. Žinia, kad atplaukęs krikščionis, kuris ketinąs kilti 
į dangų, papiktino vietos gyventojus. Negrai, susijaudinę labiau nei 
arabai, tame skrydyje įžvelgė jų religijos paniekinimą. Jie pamanė, 
jog sumanytas kažkoks piktas žygis prieš Saulę ir Mėnulį. O kadan- 
gi abudu šviesuliai yra Afrikos tautų garbinimo objektai, tai nutarė 
jėga priešintis pikta lemiančiai ekspedicijai. 

Išgirdęs apie tokias vietos gyventojų nuotaikas, konsulas tuoj pat 
apie tai pasakė daktarui Fergiusonui ir kapitonui Penetui. Kapitonas 
nė už ką nenorėjo nusileisti ir neišsigando grasinimų, tačiau nauja- 
sis jo draugas, daktaras, ėmė perkalbėti. 

- Žinoma, mes iškeltume balioną, - tarė Fergiusonas, - ir imamo 
įgula mums net padėtų, bet žinote, mielasis kapitone, kartais gaisrui 
įsidegti tereikia tik mažos kibirkšties. Koks piktavališkas išpuolis — 

ir mūsų balionas būtų nepataisomai sugadintas, o kelionė sužlugdy- 
ta. Ne, mes turime būti apdairūs. 

— Tai ką daryti? Jeigu laipinsimės Afrikos krante, susidursime su 
lygiai tokiais pat sunkumais. 

— Yra kita išeitis, - pareiškė konsulas. - Pažvelkite antai į tas 
saleles už uosto. Iškelkite balioną į kurią nors iš jų, apjuoskite jūrei- 
vių grandine, ir bus saugu. 

— Puiku! - sušuko Fergiusonas. - Saloje ramiai galėsime baigti 
visus pasirengimo darbus. 

Kapitonas irgi pritarė tokiam pasiūlymui, ir netrukus „Ryžtinga- 
sis“ priplaukė prie Kumbenio salelės. 

Balandžio 16 dienos rytą balioną sėkmingai iškėlė į miško ap- 
suptą aikštelę. Čia per aštuoniasdešimt pėdų vieną nuo kito įkalė du 
stulpus, irgi po aštuoniasdešimt pėdų ilgio. Ant stulpų įrengė blokų 
sistemą, ištempė skersinį lyną ir jo pagalba iškėlė balioną. Kol kas 
jis buvo visiškai tuščias. Vidinį apvalkalą sujungė su išoriniu taip, 
kad abudu kiltų kartu. 

Prie apatinės apvalkalų dalies pritvirtino vamzdelius, kuriais tu- 
rėjo srūti vandenilis. 

Balandžio 17-ąją sugaišo vandenilio gamybos aparato sutvarky- 
mui. Aparatą sudarė trisdešimt statinių, kuriose geležies laužo ir sie- 
ros rūgšties pagalba turėjo būti skaidomas vanduo. Gautasis vande- 
nilis, išvalytas nuo priemaišų, sruvo į didelį, centrinį indą, o jau iš 
jos dviem vamzdžiais kilo į apvalkalą. Kiekvieną apvalkalą pripildė 
tiek, kiek buvo numatyta. Šiai operacijai prireikė tūkstančio aštuo- 
nių šimtų šešiasdešimties galonų sieros rūgšties, šešiolikos tūkstan- 
čių penkiasdešimties svarų geležies laužo ir devynių šimtų šešiasde- 
šimt šešių galonų vandens. 

Pripildyti apvalkalus dujomis pradėjo apie trečią valandą ryto ir 
šis darbas užtruko beveik aštuonias valandas. Likus valandai iki vi- 
dudienio, oro balionas, apgaubtas tinklu, prilaikomas daugybės maišų 
su žeme, grakščiai suposi virš krepšio. Ypač kruopščiai statė dujų 
kaitinimo aparatą ir įtaisė kaitinimo vamzdelius, juos sujungdami su 
abiem apvalkalais ir pritaisydami prie cilindro formos indo. 

Inkarus, virves, instrumentus, antklodes, tentą, maisto atsargas, 
ginklus — viską sukrovė krepšyje iš anksto tam tyčia pažymėtose 

vietose. Vandeniu jau buvo apsirūpinę Zanzibare. Du šimtus svarų 
balasto - penkiasdešimt smėlio maišų —- suguldė krepšio dugne taip, 
kad visuomet būtų po ranka. Penktą valandą vakaro visi pasirengi- 
mo darbai buvo baigti. Visą laiką salelės pakraštį saugojo sargybi- 
niai, o „Ryžtingojo" valtys kursavo po įlanką. Čiabuviai savo ne- 
apykantą reiškė baisiausiai šaukdami ir išdarinėdami visokiausias 
grimasas bei maivydamiesi. Žyniai naršė po minią, dar labiau kurs- 
tydami jos fanatizmą. Keli karščiausi puolė į vandenį, ketindami at- 
plaukti į salą, bet juos bematant nuvijo sargybiniai. 

Neapsieita be užkeikimų ir burtų. „Lietaus šaukliai"' — visi tiki, 
kad jie valdo debesis - ėmė šauktis uragano ir akmenų liūties. (Taip 
negrai vadina krušą. — Aut.) Tam tikslui rinko įvairiausių medžių 
lapus ir juos degino ant lėtos ugnies. Tai nepadėjo, ir tada, ilgu smaigu 
bakstelėję į širdį, pribaigė aviną. Deja, dangus po senovei liko ty- 
riausias... Negelbėjo nei avino auka, nei grimasos. 

Negrams nieko kito neliko, tik surengti pašėlusią orgiją. Gėrė 
„tembo“ - iš kokoso riešutų pagamintą stiprų likerį, ir „togva“ — 
nepaprastai svaiginantį alų ir per naktį iki aušros traukė nemelodin- 
gas, bet ritmiškas dainas. 

Apie šeštą valandą vakaro mūsų oreiviai paskutinį kartą „Ryžtin- 
gojo" kajutkompanijoje kartu su kapitonu ir karininkais sėdo prie 
pietų stalo. Kenedis, į kurį niekas nesikreipė jokiais klausimais, ne- 
nuleisdamas akių nuo daktaro Fergiusono, kažką pats sau vienas mur- 
muliavo. 

Atsisveikinimo vakarienė buvo nelinksma. Artėjančios išsiskyri- 
mo minutės visiems kėlė liūdnas mintis. Ką drąsiesiems oreiviams 
žada lemtis? Ar dar kada jie štai taip sėdės su draugais ar prie savo 
namų židinio? O jeigu dėl kokios nors priežasties nebegalės naudo- 
tis savo balionu, kas laukia atsidūrus tarp laukinių genčių, nepažįs- 
tamose šalyse, neaprėpiamose dykynėse? 

Šios neramios mintys, iki tol tik retkarčiais šmėsčiavusios jų gal- 
vose, dabar jaudino sudirgusią vaizduotę. Daktaras Fergiusonas, kaip 
visuomet šaltakraujis ir nesijaudinantis, visaip stengėsi išblaškyti slo- 
gią nuotaiką. 

Baugindamiesi, kad negrai neiškrėstų kokių nemalonumų, visi 
trys oreiviai liko nakvoti „Ryžtingajame“. Šeštą valandą ryto jie pa- 

liko laivą ir išplaukė į Kumbenio salelę. 

Rytų vėjas švelniai siūbavo oro balioną. Dabar jau jį prilaikė ne- 
be smėlio maišai, o dvidešimt jūreivių. Kapitonas Penetas atvyko su 
karininkais dalyvauti starto iškilmėse. 

Tada Kenedis priėjo prie daktaro ir, paėmęs jo ranką, prašneko: 

— Vadinasi, Samueli, tu galutinai nutarei skristi? 

— Galutinai, mielasis mano Dikai. 

— Bet juk neneigsi, kad aš iš paskutiniųjų stengiausi sutrukdyti? 

— Taip, iš paskutiniųjų! 

— Vadinasi, mano sąžinė rami, ir aš skrendu su tavimi. 

— Niekada nė neabejojau, - atsakė daktaras, neslėpdamas susi- 
jaudinimo. 

Atėjo paskutinės atsisveikinimo akimirkos. Kapitonas ir karinin- 
kai karštai apglėbė ir išbučiavo savo bebaimius draugus, žinoma, ir 
šaunųjį Džo, išdidų ir spinduliuojantį iš džiaugsmo. Kiekvienas iš- 
lydintysis troško paspausti Fergiusono ranką. 

Dešimtą valandą ryto trys oreiviai užėmė savo vietas baliono krep- 
šyje. Daktaras uždegė degiklį ir iki galo atsuko čiaupą, norėdamas 
kuo labiau pakelti temperatūrą. Po kelių minučių balionas, iki tol 
labai ramiai styrojęs ant žemės, ėmė plėštis į viršų. Jūreiviai paleng- 
va atleidinėjo prilaikančiuosius lynus. Krepšys pakilo nuo žemės 
apie dvidešimt pėdų... 

— Bičiuliai mano! - sušuko daktaras, plika galva stovėdamas tarp 
savo bendrakeleivių. - Pavadinkime oro balioną vardu, kuris atneš- 
tųjam laimę. Pavadinkime jį „Viktorija“! (Viktorija - lotyniškai „Per- 
galė“). 

Suskambo kurtinantis ,, Valio“. 

— Tegyvuoja karalienė! Tegyvuoja Anglija! 

Tuo tarpu oro baliono keliamoji jėga dar labiau padidėjo. Fergiu- 
sonas, Kenedis ir Džo siuntė savo draugams paskutinius atsisveiki- 
nimo žodžius. 

— Paleiskit lynus! - sukomandavo daktaras. 

„Viktorija“ sparčiai kilo į dangų. Tuo metu „Ryžtingajame“ nu- 
aidėjo saliutas iš keturių patrankų... 

Dvyliktasis skyrius 


Skrydis per įlanką. - Mrima. - Kenedžio pokalbis su Džo. 
— Džo pasiūlymas. - Geros kavos receptas. - Uzaramas. 
— Bedalis Mezo. - Dutumio kalnai. - Daktaro žemėlapis. 

— Nakvynė virš sikomoro. 


Oras buvo skaidrus, vėjas - nestiprus, ir „Viktorija“ beveik ver- 
tikaliai pakilo į tūkstančio penkių šimtų pėdų aukštį - tai bylojo 
barometras, kurio rodyklė nukrito beveik per du colius. (Apie pen- 
kis centimetrus. Kylant kas šimtą metrų barometro slėgis krisdavo 
po 1 cm. - Aut.) 

Iokiame aukštyje stiprios oro srovės, pagavusios balioną, nune- 
šė jį į pietvakarius. Koks nuostabus vaizdas atsivėrė prieš mūsų orei- 
vių akis! Zanzibaro sala visa buvo lyg ant delno. Plytėjo įvairiausių 
atspalvių žali laukai, vešliai augančios giraitės ir miškai... 

Salos gyventojai priminė keistus vabzdžius. Jų šūksniai pamažu 
nyko tolybėje, tesigirdėjo tik patrankų šūviai... 

— Kaip nuostabiai gražu! - sušuko Džo, pirmasis sutrikdęs vieš- 
patavusią tylą. 

Bendrakeleiviai burnos nepravėrė. Daktaras atidžiai stebėjo ba- 
rometrą ir užsirašė kai kurias pakilimo smulkmenas. Kenedis Žiūrė- 
jo ir negalėjo atsižiūrėti prieš akis atsivėrusio vaizdo. 

Saulės šiluma suaktyvino degiklio darbą, dujos vis labiau plėtė 
apvalkalą, ir „Viktorija“ pasiekė dviejų tūkstančių penkių šimtų pė- 
dų aukštį. 

„Ryžtingasis“ jau išrodė kaip kokia paprasčiausia valtis, o vaka- 
rinis Afrikos krantas priminė milžinišką putojantį apvadą. 

— Kažkodėl jūs tylite, - tarstelėjo Džo. 

— Mes žiūrime, - atsiliepė daktaras, nukreipdamas Žiūroną į Že- 
mę. 

— O aš neištveriu nekalbėjęs. 

— Nesivaržyk. Plepėk sau sveikas, kiek širdis geidžia. 

Ir Džo pratrūko susižavėjimo šūksnių audra. 

Skrendant per įlanką, daktaras nutarė laikytis vis tame pačiame 
aukštyje — norėjo kuo ilgiau stebėti krantą. Jis taip pat vis žvilgčiojo 
į termometrą ir barometrą, kabančius po pusiau nuleistu tentu. Ant- 
rasis barometras, pritvirtintas iš lauko pusės, turėjo tarnauti per nak- 
tinius budėjimus. 

Po dviejų valandų „Viktorija“, skrisdama aštuonių su trupučiu 
mylių per valandą greičiu, jau buvo virš žemyno. Daktaras nuspren- 
dė nusileisti truputį žemiau; sumažino degiklio liepsną, ir „Viktori- 
ja" jau skrido tik trijų šimtų pėdų aukštyje virš žemės. 

Toji rytinė Afrikos kranto dalis vadinosi Mrima. Tirštai mang- 
medžiais apaugęs pakraštys saugojo krantą, ir kadangi buvo atoslū- 
gis, oreiviai matė nuogas medžių šaknis, nuskalautas Indijos vande- 
nyno bangų. Horizonte regėjosi kopos, kažkada sudariusios kranto 
liniją, o šiaurės vakaruose kilo aštriaviršūnis Nguraus kalnas. 

Dabar „Viktorija“ skrido virš Kaolės gyvenvietės - daktaras ją 
surado žemėlapyje. Čiabuviai, išvydę balioną, niršiais šūksniais reiškė 
savo neapykantą ir baimę. Jie ėmė apšaudyti strėlėmis oru plaukian- 
čią baisenybę, bet, laimei, strėlės baliono nepasiekė, ir „Viktorija“ 
didingai sūpavosi virš bejėgiškai siaučiančių čiabuvių galvų. 

Vėjas nunešė balioną į pietus, tačiau daktaras nė kiek neišsigan- 
do; net apsidžiaugė, nes dabar galėjo stebėti kelią, kuriuo traukė ka- 
pitonai Biortonas ir Spikas. 

Kenedžiui irgi atsirišo liežuvis. Abu su Džo tarsi lenktyniaudami 
žarstėsi skambiomis frazėmis. 

— Velniop diližanus! - sušuko vienas. 

— Velniop garlaivius! - antrino kitas. 

— O kąjau sakyti apie geležinkelį! - karščiavosi Kenedis. - Nors 
ir dundi per įvairiausias šalis, o iš tikrųjų ničnieko nepamatai. 

— Su mūsų „Viktorija“ nėra nė ko lyginti! - pritarė Džo.- Net 
nejunti, kad plauki. Gamta pati atsiveria priešais mus. 

— Okokie vaizdai! Kokie vaizdai! Nuostabūs! Žavūs! Rodos, gu- 

li hamake ir sapnuoji. 

— Klausykit, ar ne laikas pusryčiauti? — ūmai paklausė Džo. — 
Būnant gryname ore, smarkiai pakilo apetitas. 

— Gerai sakai, mano mielasis, - pritarė Fergiusonas. 

— Paruošti pusryčius — vieni juokai: džiūvėsiai ir mėsos konser- 
vai - po ranka, - pareiškė Džo. 

— Ir kavos kiek tik norim, - pridūrė daktaras. — Žinai, Džo, aš 
leidžiu tau pasiskolinti šiek tiek ugnies iš mano degiklio: jos dau- 
giau nei reikia. Ir gaisro galime nebijoti. 

— Gaisras - tai baisu! - įsiterpė Kenedis. - Juk virš mūsų - saky- 
tum, parako statinė. 

— Ne visai, - paneigė Fergiusonas. - Bet vis dėlto, jeigu dujos 
užsiliepsnotų, jos pamažu išdegtų, ir mes nusileistume ant žemės, 0 
tai būtų negerai. Bet nesibaiminkite! Mūsų balionas hermetiškas. 

— Tai sėskime pusryčių, - pasiūlė Kenedis. 

— Pusryčiai patiekti, ponai, - paskelbė Džo. - Valgykite, o aš irgi 
neatsiliksiu, tik tuo pačiu pasirūpinsiu kava, ir išvirsiu tokią, kad 
seilės varvės. 

— Kąjau sakyti, Džo turi visokių gabumų, bet vieną — ypatingą, — 
patvirtino daktaras: - Moka paruošti tą stebuklingą gėrimą. Deda po 
šaukštelį įvairios kavos, bet kokios, paslapties neišduoda. 

— Taip, sere, kas tiesa, tai ne melas, bet kadangi mes esame dan- 
gaus aukštybėse, aš pasakysiu savo paslaptį. Naudoju tris skirtingas 
kavos rūšis: mokos, burbonų ir rio nunjeco. 

Netrukus jau garavo trys puodeliai - kava oreiviai ir baigė sočius 
pusryčius, dar pagardintus ir nepaprastai pakilios valgytojų nuotai- 
kos. Pasisotinę vėl užėmė kiekvienas savo stebėjimo postą. 

Šalis, virš kurios skrido balionas, buvo nepaprastai derlinga. Pro 
vešlią žalumą vos įžiūrėjo siaurus vingiuotus takelius; matėsi su- 
brendusio tabako, kukurūzų, miežių laukai; tai šen, tai ten šmėsčio- 
jo tiesiastiebių ryžių plantacijos ir purpurinių gėlių lankos. Narvuo- 
se ant polių buvo galima išvysti avis ir ožkas: matyt, šitaip jas sau- 
gojo nuo plėšrūnų leopardų. Kur bepažvelgė, visur iš dosnios žemės 
kilo vešliausia augmenija. O iš jos sklido šūksniai ir prakeiksmai. 
Čiabuviai, išvydę „Viktoriją“, tiesiog ėjo iš proto. Daktaras Fergiu- 
sonas apdairiai laikė balioną tokiame aukštyje, kad nepasiektų strė- 

lės. Čiabuviai, dažnai susibūriavę prie savo krūvon suspaustų lūšne- 
lių, įnirtingai siuntė keliauninkams bejėgiškus prakeikimus. 

Vidudienį daktaras, pažvelgęs į žemėlapį, pareiškė manąs, kad 
jie skrendą virš Uzaramo šalies. („U" vietinių kalba reiškia šalį. - 
Aut.) Apačioje žaliavo kokoso palmės ir papaja. Džo šitokia augme- 
nija visai nenustebino: atsidūręs Afrikoje, jis viską, ką regėjo, laikė 
savaime suprantamu dalyku. Kenedžio akis vis užtikdavo kiškių ir 
putpelių, kurios tarsi tik ir laukė jo šūvio. Bet tai būtų buvęs vien 
tuščias parako eikvojimas - juk laimikio nepasiimsi. 

Oreiviai skrido dvylikos mylių per valandą greičiu ir netrukus 
virš Tundos gyvenvietės pasiekė 38*20' rytų ilgumos. 

— Štai kaip tik čia Biortonas ir Spikas susirgo baisia karštine ir 
jau manė, kad jų ekspedicija žlugo, - pasakojo daktaras. - Jie dar ne 
per toliausiai buvo nukeliavę, o nuovargis ir nepritekliai jau baisiau- 
siai išsekino. 

Iš tikrųjų, tose vietovėse amžinai siaučia maliarija. Norėdamas 
apsisaugoti nuo šios baisios ligos, daktaras nutarė kilti aukščiau virš 
vilkšingos žemės, iš kurios karšta saulė siurbte siurbia nuodingus 
garus. 

Išvydo karavaną - keliautojai, matyt, laukdami nakties vėsos, il- 
sėjosi „kralyje“ - apleistoje dykynėje, apjuostoje pynučiais ir spyg- 
liuočių krūmais. Čia klajokliai pirkliai gali pasislėpti ne tik nuo lau- 
kinių Žvėrių, bet ir nuo vietinių plėšikaujančių genčių. Išvydus „Vik- 
toriją“, čiabuvius paprastai apimdavo panika ir jie slapstydavosi kas 
kur. Kenedis norėdavo pažvelgti į juos iš arčiau, bet Samuelis visuo- 
met sudrausdavo. 

— Jų vadai ginkluoti muškietomis, - paaiškino, - o „Viktorija“, 
kaip Žinai, labai puikus taikinys kulkai. 

— Nejaugi praurbus mažą skylutę balionas nukristų? - paklausė 
Džo. 

- Žinoma, tuoj pat nenukristų, bet neilgai trukus ta skylutė taptų 
didele skyle ir pro ją išeitų dujos. 

— Jeigu jau taip, tai turime laikytis per pagarbų atstumą nuo tų 
niekadėjų, - pareiškė Džo. - Labai įdomu būtų sužinoti, ką jie ma- 
no, matydami mus kaitinantis ore? Galjau garbina? 

— Tėgu sau garbina, tik iš tolo, - atsakė daktaras. — Štai, pažvelki- 

te vaizdas jau keičiasi. Gyvenviečių pasitaiko vis rečiau, o mang- 
medžių giraitės ir visiškai išnyko. Šioje platumoje tie medžiai nebe- 
auga. Žemės paviršius kalvotas, o tai byloja — artėja kalnai. 

— Iš tiesų, — pritarė Kenedis, - antai jau matau kažkokią viršūnę. 

— Vakaruose, ar ne? - paklausė daktaras. - Tai Urizaro kalnų 
grandinės pirmosios atšakos. Netrukus turėtume išvysti Dutumio kal- 
ną, už kurios ketinu nusileisti nakvynei. Tuoj padidinsiu degiklio 
liepsną - turime skristi penkių ar šešių šimtų pėdų aukštyje. 

— Vis dėlto tas degiklis - puikus daiktelis, sere! - sušuko Džo. — 
Kaip paprasta: tik pasuk čiaupą, ir viskas! Nepasakyčiau, kad tai 
sunkus ar varginantis darbas. 

— O, dabar mes jau jausimės geriau, - „Viktorijai“ pakilus, prabi- 
lo medžiotojas, - o tai, žinote, saulės spindulių aš jau nebeapsiken- 
čiau -atsimušę nuo raudono smėlio, tiesiog akinte akino. 

— Kokie nuostabūs medžiai! - sušuko Džo. - Nors ir nereikėtų 
stebėtis, kad jie čia auga, bet vis dėlto gražu! Dešimt tokių medžių - 
ir jau visas miškas! 

— Tai baobabai, - paaiškino daktaras. - Pažvelkite antai į tą me- 
dį: jo apimtis turbūt šimtas pėdų. Gal kaip tik po tuo baobabu 1845 
metais ir žuvo prancūzas Mezo. Juk mes skrendame virš Dželamoro 
kaimo, į kurį jis išdrįso keliauti visiškai vienas. Šios šalies šeichas 
sučiupo nelaimingąjį prancūzą ir pririšo prie baobabo; aidint nuož- 
miai dainai, šeichas lėtai perrėžė keliautojo sausgysles, o tada ėmė 
pjauti gerklę, bet valandėlei turėjo liautis - atšipo peilis, tai įniršęs 
raute nurovė nelaimingojo prancūzo galvą. O Mezo tada tebuvo tik 
dvidešimt šešeri metai! 

— Nejaugi Prancūzija nepareikalavo, kad už nusikaltimą būtų at- 
siskaityta? — nustebęs paklausė Kenedis. 

— Prancūzija reikalavo, ir jos sąjungininkas, Zanzibaro valdovas, 
iš paskutiniųjų stengėsi sučiupti žudiką, bet nepavyko. 

— Jeigu jau taip, tai aš labai jūsų prašau, sere, čia nesustoti, - ėmė 
melsti Džo. - Maldauju, paklausykite manęs, misteri Samueli: kilki- 
me ir kilkime kuo aukščiau. 

— Mielai, mano Džo, nes Dutumio kalnas jau priešais mus. Jeigu 
gerai apskaičiavau, per jį mes persirisime dar vakare prieš septynias. 

— Argi ir naktį skrisime? —- paklausė medžiotojas. 

— Jeigu nebus reikalo - neskrisime, - atsakė daktaras. - Nors 
ėmęsi visų atsargumo priemonių ir būdami budrūs, mes ir naktį skris- 
tume be mažiausios rizikos. Bet juk maža perskristi Afriką - ją rei- 
kia ir pamatyti. 

— Kolei kas Afrika skųstis negalime, sere, - tarė Džo. - Argi čia 
dykuma? Gerai įdirbta, pati derlingiausia šalis pasaulyje! Štai dabar 
ir tikėk geografais! 

— Palauk, Džo, palauk. Pamatysim, kas bus toliau, tarė daktaras. 

Apie pusę septynių ,, Viktorija" jau buvo prie Dutumio kalno. No- 
rint jį perskristi, reikėjo pakilti daugiau kaip tris tūkstančius pėdų, o 
dujų temperatūrą daktarui tereikėjo pakelti tik aštuoniolika laipsnių. 
Iš tikrųjų, galima buvo pasakyti, kad Fergiusonas savo balioną valdė 
vien rankos mostu. Kenedis parodė jam kliūtį, kurios reikėjo išveng- 
ti, ir „Viktorija“ kalną lengviausiai perskrido. 

Aštuntą valandą balionas ėmė leistis priešingame, nuolaidesnia- 
me dešiniajame skardyje. Iš krepšio išmetė inkarus, ir vienas užsika- 
bino už milžiniško sikomoro šakų. Tada Džo vikriai nučiuožė lynu 
žemyn ir inkarą kruopščiai pririšo. Jam išmetė šilko kopėčias, ir po 
minutės Džo jau ir vėl buvo krepšyje. Kalnas užstojo rytų vėją, ir 
„Viktorija“ stovėjo beveik nejudėdama. 

Paruošė vakarienę, ir mūsų oreiviai, gryname ore nepaprastai iš- 
alkę, gerokai apmažino maisto atsargas. 

— Įdomu, kiek jau nuskridome? - paklausė Kenedis, rydamas to- 
kiais dideliais kąsniais, kad tiesiog darėsi baugu pagalvojus apie pa- 
siimto maisto likimą. 

Daktaras bemat nustatė, kur yra balionas. Tai jis puikiai sugebė- 
jo padaryti iš Mėnulio padėties ir iš žemėlapio, kuris tarnavo už ke- 
lionės vadovą. Tai buvo jo draugo mokslininko Petermano vokiškas 
žemėlapis iš atlaso „Naujausi Afrikos atradimai", išleisto Gotoje. 
Daktaras sakė, kad atlasas būsiąs jam naudingas visuose kelionės 
etapuose; jame buvo nubrėžtas ir Biortono bei Spiko maršrutas iki 
Didžiųjų ežerų, taip pat Sudano žemėlapis, nubraižytas pagal dakta- 
ro Barto duomenis, žemutinio Senegalio tėkmė pagal Gijomą Liužo 
ir Nigerio deltos žemėlapis pagal daktaro Beikio duomenis. 

Fergiusonas turėjo ir knygą, kurioje buvo pateiktos smulkiausios 
žinios apie Nilą. Toji knyga vadinosi: „The sources of the Nile, be- 

ing a general survey Of the basin of that river and of its head stream, 
with the history of the Nilotic discovery by Charles Beke“. (Čarlzas 
Bikas, „Nilo ištakos - bendra šios upės ir jos tėkmės apžvalga, o 
taip pat Nilo baseine padarytų atradimų istorija" .) 

Daktaras taip pat buvo pasiėmęs puikius žemėlapius, spausdin- 
tus „Londono Geografų Draugijos žiniose", ir nė viena gyvenvietė 
naujai atrastose šalyse negalėjo praslysti jo nepastebėta. 

Pažymėjęs žemėlapyje baliono vietą, daktaras padarė išvadą, kad 
per dieną į vakarus jie nuskrido maždaug šimtą dvidešimt mylių 
(penkiasdešimt Ijė. - Aut. ), tai yra per du laipsnius. Kenedis primi- 
nė, kad vėjas juos nunešė šiek tiek į pietus. Bet Fergiusonas, kaip 
jau buvo sakyta, šito neėmė domėn, nes norėjo kiek tik įmanoma 
sekti savo pirmtakų pėdomis. 

Susitarę naktį padalino į tris dalis - kiekvienas oreivis budės pa- 
skirtu laiku. Daktarui teko budėti nuo devintos valandos vakaro, Ke- 
nedžiui - po dvyliktos nakties, o Džo - nuo trečios ryto. 

Kenedis ir Džo, apsigobę antklodėmis, atsigulė po tentu ir bemat 
užmigo, o Fergiusonas ėjo sargybą. 


Tryliktasis skyrius 


Oro pokyčiai. - Kenedžio karštinė. - Daktaro Fergiusono vaistai. 
— Kelionė žeme. - Imengo baseinas. - Rubecho kalnas. 
— Sešių tūkstančių pėdų aukštyje. - Poilsis dieną. 


Naktis praėjo ramiai. Bet rytą pabudęs, Kenedis ėmė skųstis nuo- 
vargiu ir jį krėtė drebulys. Oras pasikeitė. Dangus, aptrauktas sun- 
kių debesų, atrodė, grasino liūtimi. Zungomero kraštas, kur jie atsi- 
dūrė, - nyki vietovė: čia lietūs lyja be perstojo, išskyrus nebent porą 
savaičių sausyje. 

Netrukus prasiskyrė dangaus pragarmės ir prapliupo liūtis. Orei- 
viai matė, kaip po jais keliai, ir taip jau užžėlę dygliuotais krūmokš- 
niais ir milžiniškomis lianomis, bemat tapo nebepraeinami - potvy- 
nis, arba „nula“, kaip čiabuviai vadina, išsiliejo plačiausiai. O ore 
aiškiai buvo jaučiami sieros vandenilio garai. 

— Šį reiškinį pastebėjo ir kapitonas Biortonas, - tarė daktaras. — 
Galima pamanyti, sakė jis, kad po kiekvienu krūmu pamesta po sti- 
peną; iš tikrųjų, kvapelis čia, kad jau neduok Dieve. 

— Ką ir sakyti, bjaurus kraštas, - pareiškė Džo. - Va, misteris 
Kenedis čia praleido tik vieną naktį, o jau nelabai kaip jaučiasi. 

— Iš tikrųjų, - sulemeno medžiotojas, - drebulys taip ir krečia. 

— Nėra ko stebėtis, mielasis mano Dikai, - atsakė daktaras, — 
dabar mes esame labiausiai sveikatai žalingoje Afrikos vietovėje. 
Bet ilgai čia negaišime. Taigi, į kelionę! 

Džo mikliai nuo sikomoro atkabino inkarą ir šilkinėmis kopėčio- 
mis įsirito į krepšį. Daktaras uždegė degiklį; netrukus „Viktoriją“ ir 
vėl nešė gana stiprus vėjas. Per tirščiausią rūką vos matėsi kelios 
lūšnelės. Vietovės vaizdas keitėsi. Afrikoje ne naujiena, kad koks 

sveikatai pavojingas rajonas glaudžiasi prie nuostabios, visiškai pa- 
laimingos vietovės. 

Kenedis, matyt, rimtai negalavo: karštinė įveikė ir jo galingą or- 
ganizmą. 

— Kaip nelaiku prikibo ta prakeiktoji liga, - burbėjo škotas, sup- 
damasis antklode ir įsitaisydamas po tentu. 

— Truputį pakentėk, mano mielasis Dikai, - Fergiusonas stengėsi 
jį paguosti. - Netrukus ligos nė neprisiminsi. 

— Neprisiminsiu? O, kad taip būtų!.. Klausyk, Samueli, jeigu ta- 
vojoje kelionės vaistinėlėje yra kokių nors tinkamų vaistų, tokių, 
kurie vėl mane pastatytų ant kojų, tai tuoj pat duok. Prarysiu nesi- 
raukydamas. 

— Turiu šio bei to geresnio už vaistus, mano drauge. Parūpinsiu 
tau tokią priešdruginę priemonę, kurios už jokius pinigus nenusi- 
pirksi. 

— Kažin, kaip jau tai padarysi? 

— Ogi visai paprastai: mes tuoj pakilsime virš debesų, be perstojo 
pilančių ant mūsų lietų, ir paspruksime iš šitos pragaištingos atmo- 
sferos. Tik turėk kantrybės bent dešimt minučių, kol išsiplės dujos. 

Neprabėgo nė tiek - oreiviai pasijuto jau esą virš vilkšingosios 
(drėgnos) zonos. 

— Dar truputį, Dikai, ir pajusi nepaprastą oro ir saulės jėgą, — 
daktaras vis teberamino bičiulį. 

— Tai bent vaistai! Tiesiog kažkoks stebuklas! - sušuko Džo. 

— Ne, mano mielasis, tai absoliučiai natūralu, - paprieštaravo 
daktaras. 

— O! Kad tai natūralu, aš nė kiek neabejoju. 

— Matai, Dikai, - toliau kalbėjo daktaras, - aš siunčiu tave į ku- 
rortą, kur grynas oras, kaip paprastai su ligoniais elgiamasi Europo- 
je. Jei gyventume Martinikoje, aš tave siųsčiau į Pitoną (kalnas 
Martinikoje. - Aut. ). 

— Jeigu taip, vadinasi, mūsų „Viktorija“ - tikras rojus! - pareiškė 
Kenedis, jau pasijutęs kiek geriau. 

— Šiaip ar taip, Viktorija“ mus ten nuskraidins, - nutaisęs rimtą 
miną, tarė Džo. 

Tuo metu apačioje, po baliono krepšiu, susitelkusi debesų masė 

panašėjo į nuostabų paveikslą. Tie debesys lenkė vienas kitą, maišė- 
si ir, saulės spindulių nušviesti, stebuklingai žaižaravo. „Viktorija“ 
pakilo į keturių tūkstančių pėdų aukštį. Termometras rodė - tempe- 
ratūra šiek tiek nukrito. Žemės nebesimatė. Už kokių penkiasdešim- 
ties mylių vakaruose spindėjo snieguota Rubecho kalno viršūnė. Ji 
kilo Ugogo šalies pasienyje, 36*20' rytų platumos. Vėjas pūtė dvide- 
šimties mylių per valandą greičiu, bet mūsų oreiviai šito net nepa- 
stebėjo: nejautė jokio stūmio, nei nejuto, kad juda. 

Neprabėgo nė trys valandos, ir daktaro pranašystė išsipildė: Ke- 
nedžiui drebulį lyg ranka nuėmė, ir jis net godžiai papusryčiavo. 

— Taip, tai bus geriau už kokį nors chininą, - patenkintas tarė 
Dikas. 

— Žinote, senatvėj aš būtinai persikelsiu čia gyventi, - pareiškė 
Džo. 

Apie dešimtą valandą ryto dangus pragiedrėjo. Debesyse pasiro- 
dė properšos ir pro jas vėl matėsi žemė. „Viktorija“ nusileido šiek 
tiek žemiau. Daktaras Fergiusonas ėmė ieškoti oro srovių, kurios 
neštų į šiaurės rytus, ir užtiko jas šešių šimtų pėdų aukštyje. Vietovė 
tapo kalvota, galima sakyti - kalnuota. Zungomero kraštas liko ry- 
tuose, kaip ir kokoso palmės, augančios toje platumoje. 

Netrukus kalnų apybraižos pasidarė griežtesnės, tai šen, tai ten 
staiga išnirdavo aštrios kūgio formos viršūnės, ir reikėjo labai bud- 
riai žiūrėti, kad už kurios neužkliūtum. 

— Pakliuvome tarp gana pavojingų uolų, - sunerimo Kenedis. 

— Būk ramus, Dikai: neužkliūsime. 

— Vis dėlto tai nuostabus keliavimo būdas! - džiaugėsi Džo. 

Daktaras valdė balioną nuostabiai meistriškai. 

— Žinote, jeigu mums tektų maknoti ta pažliugusia žeme, mes 
vos pavilktume kojas per purvyną, - prabilo Fergiusonas. - Pakeliui 
iš Zanzibaro iki čia pusė mūsų nešulinių gyvulių jau būtų pakratę 
kojas. O patys, nevilties kamuojami, turėtume atsiduoti Apvaizdos 
valiai. Mes nuolat turėtume bėdos su savo palydovais ir nešikais ir 
būtume nemažai prisikentėję dėl tų neraliuotų grubių žmonių. Dieną 
kentėtume nuo pražūtingos, drėgmės prisigėrusios kaitros, naktį — 
nuo nepakeliamo šalčio ir moskitų, kurie gali išvesti iš proto. Nuo 
jų, turiu pridurti, negelbsti net tankiausias audinys. O ką jau sakyti 

apie plėšriuosius žvėris ir laukinių gentis. 

— Nenorėčiau to patirti, - nuoširdžiai prisipažino Džo. 

— Patikėkite - aš nė kiek neperdedu, - tęsė daktaras. - Paskaity- 
tumėte keliautojų, išdrįsusių brautis pro šias šalis, pasakojimus... 
Dažnai net ašarų negali sulaikyti. 

Apie vienuoliktą valandą „Viktorija“ praskrido virš Imenžos ba- 
seino. Ant kalvų išsimėčiusių kaimų gyventojai niršiai grasino savo 
ginklais. Pagaliau oreiviai atsidūrė virš paskutinės aukštumos prieš 
Rubecho kalną. Tai buvo trečioji ir pati aukščiausia Usagaro kalnų 
gradinė. 

Keliautojai puikiai suprato, kokį pavojų slepia toks reljefas. Trys 
atsišakojimai, iš kurių labiausiai į dangų išsišovęs Dutumis, atskirti 
vienas nuo kito plačių išilgų slėnių; aukštos viršūnės nušlifuotos lyg 
kūgiai, o žemė tarp jų nusėta eratiniais rieduliais ir gargždu. (Erati- 
niai rieduliai - milžiniški, ledyno atnešti akmenys.) Stačios kalnų 
atšlaitės stūkso Zanzibaro pusėje, o vakariniai šlaitai sudaro nuožul- 
nią plynaukštę. Žemumos, padengtos derlingo juodžemio sluoksniu, 
apaugusios vešlia augmenija. Į rytus srūvantys keli upokšniai - jie 
įteka į Kinganį - apaugę milžiniškais sikomorais, tamarinais, pa- 
prastaisiais ilgmoliūgiais ir palmėmis. 

— Būkite atidūs! - Fergiusonas kreipėsi į bendrakeleivius. - Mes 
artėjame prie Rubecho kalno, o vietinių kalba tai reiškia „Vėtrų kal- 
nas". Turime šiek tiek pakilti, antraip galime netyčia užkliūti už ko- 
kio aštriaviršūnio iškyšulio. Jeigu mano žemėlapis nemeluoja, tai 
mums verta pakilti mažiausiai į penkių tūkstančių pėdų aukštį. 

— Sakyk, ar dažnai teks taip aukštai kilti? - pasidomėjo Kenedis. 

— Ne, tik retkarčiais. Afrikos kalnai, atrodo, kur kas Žemesni už 
Europos ir Azijos, o mūsų „Viktorija“ ir tuos puikiausiai perskristų. 

Netrukus dujos įkaito ir oro balionas ėmė labai sparčiai kilti. Du- 
jų plėtra nekėlė jokio pavojaus, nes „Viktorijos“ apvalkalas tebuvo 
pripildytas tik trimis ketvirtadaliais. Barometras jau rodė šešių tūks- 
tančių pėdų aukštį. 

— O kaip ilgai mes galėtume šitaip kilti? - paklausė Džo. 

— Žemės atmosfera siekia šešis tūkstančius tuazų (Žiulis Vernas 
turėjo omenyje apatinį atmosferos sluoksnį, kurį mes dabar vadina- 
me troposfera. Tuazas - 1,949 m), - ėmė aiškinti daktaras, - dide- 

liais oro balionais galima pakilti labai aukštai. Tokį bandymą atliko 
Briošis ir Gei-Liusakas, tačiau jiems iš gerklės ir ausų pasipylė krau- 
jas, pasidarė sunku alsuoti: mūsų plaučiai nepritaikyti tokiam orui. 
Prieš keletą metų du drąsūs prancūzai, Baralis ir Biksis, taip pat ry- 
žosi pakilti labai aukštai, bet jų baliono apvalkalas plyšo... 

— Ir jie nukrito? - sunerimęs paklausė Kenedis. 

— Žinoma! Bet kaip ir dera mokslininkams, liko gyvi. 

— Ką gi, ponai mokslininkai, jeigu jau taip norite, kriskite sau į 
sveikatą, - pareiškė Džo, - o aš, nemokytas žmogus, mieliau laiky- 
siuos aukso vidurio: nelabai aukštai, nelabai žemai. Nereikia būti 
dideliu garbėtroška. 

Šešių tūkstančių pėdų aukštyje oras pastebimai praretėjo, garsai 
prislopo ir oreivių balsai skambėjo žymiai dusliau. Apačioje esančių 
daiktų kontūrai tapo neryškūs. Iebuvo galima išskirti tik didelių ma- 
syvų kontūrus, ir tai gana blankiai. Žmonių ir gyvulių apskritai ne- 
buvo galima įžvelgti, keliai atrodė lyg siūleliai, o ežerai - kaip tven- 
kiniai. 

Daktaras ir jo bendrakeleiviai jautėsi nelabai kaip. Oro srovės su 
nepaprasta jėga nešė virš snieguotų viršūnių, į kurias nejučia krypo 
nustebusių keliautojų žvilgsniai. Chaotiškas kalnų vaizdas bylojo apie 
vandens darbą ankstyvaisiais Žemės gyvenimo laikais. 

Saulė sustingo zenite, ir jos spinduliai krito stačiai į nykias viršū- 
nes. Daktaras padarė tikslų kalnų eskizą; tai buvo keturių, beveik 
lygiagrečiai išsidėsčiusių kalnų grandinė, iš kurių šiaurinė - pati il- 
giausia. 

Netrukus „Viktorija“, perskridusi tamsiai žalius miškus, ėmė leis- 
tis priešingoje Rubecho atšlaitėje. Nuo Ugogo šalies dabar teskyrė 
tik gūbriai, įlomiai ir dykvietė - geltonos, saulės išdegintos lygu- 
mos; tai vienur, tai kitur regėjosi skurdi druskožemio augmenija ir 
dygliuoti krūmynai. Horizontą tepuošė kelios giraitės, tolumoje virs- 
tančios mišku. 

Daktaras leidosi vis žemiau ir žemiau. Pagaliau Džo išmetė inka- 
rus, ir vienas netrukus užsikabino už milžiniško sikomoro šakų. Džo 
tuoj pat nučiuožė žemyn ir kruopščiai jį pritvirtino. Daktaras tik pri- 
gesino degiklį, norėdamas, kad „Viktorija“ išsaugotų savo keliamą- 
ją galią ir laikytųsi ore. Vėjas nurimo beveik iš karto. 

— O dabar, mielasis Dikai, ištrauk abu savo šautuvus, - tarė Fer- 
giusonas, — vieną sau, o kitą - Džo, ir pasistenkite atnešti pietums 
keletą gardžių antilopės gabaliukų. 

— Į medžioklę! - džiaugsmingai sušuko Kenedis. 

Škotas persirito per krepšio bortą ir, laikydamasis šakų, ėmė leis- 
tis žemėn - ten jau rąžydamasis laukė miklusis, apsukrusis Džo. Ka- 
dangi išlipus bendrakeleiviams, baliono krūvis sumažėjo, daktaras 
visiškai užgesino degiklį. 

— Žiūrėkite, sere, tik nesumanykite išskristi! - suriko Džo. 

— Nesibaimink, mano drauge, mūsų „Viktorija“ tvirtai laikosi, ir 
aš baigsiu tvarkyti savo užrašus. Sėkmingos medžioklės, tik būkite 
atsargūs. Apskritai, iš savo posto aš jus stebėsiu ir matysiu viską, kas 
dėsis aplinkui, o jeigu grės nors ir mažiausias pavojus, šausiu iš ka- 
rabino. Tai bus ženklas - laikas grįžti. 

— Gerai, - atsakė medžiotojas. 


Keturioliktasis skyrius 


Kamedžių miškas. - Mėlynoji antilopė. - Signalas rinktis. 
- Netikėtas užpuolimas. - Kanjenjė. - Naktis ore. - Mabunguru. 
— Zigue la Mkoa. - Vandens atsarga. - Atskridimas į Kazechą. 


Bevaisė, supleišėjusi, molėta žemė atrodė lyg kokia dykuma. Vie- 
nur kitur regėjosi karavano pėdsakai - balti žmonių ir gyvulių kau- 
lai, pusiau sudūlėję ir virstą dulkėmis. 

Pusvalandį paėję, Dikas ir Džo, būdraudami, spausdami užtaisy- 
tus šautuvus, įžengė į kamedžių mišką - maža kas gali išnirti prieš 
akis. Reikia pasakyti, kad Džo, nebūdamas tikras medžiotojas, ne- 
blogai mokėjo apsieiti su ginklu. 

— Pasivaikščioti ne pro šalį, misteri Dikai, tik kad žemė labai jau 
nekokia, - prabilo Džo, knapinėdamas per akmenis. 

Kenedis davė ženklą savo bendrakeleiviui patylėti ir sustoti. 

Turėjo išsiversti be šuns, o Džo, nors ir buvo labai sumanus, to- 
kia uosle kaip paukštinis šuo ar kurtas, nebuvo apdovanotas. 
rė gal dešimt antilopių. Grakštūs gyvuliai, tarsi nujausdami pavojų, 
atrodė neramūs. Po kiekvieno gurkšnio mikliai kilsteldavo savo gra- 
Žias galvas ir jautriomis šnervėmis uostinėdavo orą. 

Džo apmirė vietoje, o Kenedis, apėjęs kelis storus medžius, pri- 
artėjo prie antilopių per šautuvo šūvį ir spustelėjo gaiduką. Akimirks- 
niu banda išsilakstė, tačiau viena antilopė, sužeista į petį, liko gulėti. 
Kenedis puolė prie laimikio. 

Tai buvo mėlynoji antilopė, žavus gyvulys pilkai melsvos spal- 
vos, baltu lyg sniegas pilvu ir kojomis. 

— Sėkmingas šūvis! - sušuko medžiotojas. - Žinok, Džo, tai labai 

reta antilopių veislė. Gal pasiseks nudirti sveikutėlį kailį. 

— Misteri Dikai, nejaugi jūs iš tikrųjų ketinate jį nudirti? 

— Žinoma! Tik pažvelk, koks nuostabus kailiukas! 

— Daktaras Fergiusonas nė už ką nesutiks paimti papildomą kro- 
vinį. 

— Tiesą sakai, Džo, bet tiesiog gaila palikti sveiką tokį nuostabų 
gyvulį. 

— Kodėl sveiką, misteri Dikai? Išrėšime geriausius gabaliukus 
valgiui, ir, jums leidus, aš padarysiu tai neblogiau už Londono mėsi- 
ninkų korporacijos garbųjį seniūną. 

— Jeigu labai jau trokšti, imkis darbo, bičiuli. Tačiau žinok - man, 
medžiotojui, lygiai taip lengva nudirti kailį, kaip ir nušauti. 

— Tikiu, tikiu, misteri Dikai. Ir tikriausiai sukrauti ugniakurą iš 
trijų akmenų jums taip pat vieni niekai. Čia pilna sausų medžių, o 
man po keliolikos minučių bus reikalingos karštos anglys. 

— Ką gi, jeigu taip, tai nėra ko delsti, - atsakė Kenedis ir tuoj pat 
ėmė krauti ugniakurą. Netrukus jau pleškėjo ugnis. 

Džo išrėžė iš skerdienos tuziną muštinių kotletų, o taip pat pa- 
čius minkščiausius filė gabalus, ir visa tai neilgai trukus virto labai 
gardžiais kepsniais. 

-— Tikriausiai mūsų bičiulis Fergiusonas bus patenkintas, - tarė 
Dikas 

- Žinote, apie ką aš mąstau, misteri Dikai? 

— Tikriausiai apie tai, ką dabar veiki - apie muštinius? 

— Taijau ne. Aš pagalvojau, kokioje padėtyje mes atsidurtumė- 
me, neberadę „Viktorijos“. 

— Ką čia svaičioji! Ir kaip tau galėjo ateiti galvon mintis, kad 
daktaras ryžtųsi mus čia palikti? 

— Ne! Bet jeigu inkaras netyčia atsikabintų... 

— To negali būti! Bet, sakykim, kad kažkas panašaus atsitiko; 
nejaugi Samuelis nesugebėtų ir vėl nusileisti? Juk jis meistriškai valdo 
balioną. 

— Ojeigu vėjas „Viktoriją“ nuneštų ir daktaras nebegalėtų pas 
mus sugrįžti? 

— Liaukis tarškęs niekus, Džo. Kam tuščiai sukti galvą? 

— Ak, sere, pasaulyje atsitinka visokiausių dalykų, ir viskas yra 

natūralu. Taigi visko gali būti ir viską reikia numatyti... 

"Tuo metu nuaidėjo šūvis. 

— Oho! -aiktelėjo Džo. 

— Šauta iš mano karabino. Aš atpažįstu jo garsą, - tarė Kenedis. 

— Vadinasi, signalas? 

— Matyt, mums gresia pavojus. 

— O gal daktarui kas gresia? - sunerimo Džo. 

— Drožiam... 

Medžiotojai, paskubom pasičiupę trofėjus, puolė jau pramintu 
keliu, orientuodamiesi pagal medžių kamienuose Kenedžio įrėžtas 
įkarpas. 

Pro medžius jie nematė „Viktorijos“, tačiau ji turėjo būti kažkur 
netoli. 

Pasigirdo antras šūvis. 

— Reikia paskubėti, - burbtelėjo Džo. 

— Va, dar kartą iššovė! 

— Panašu, kad daktarui tenka gintis. 

— Bėkim kuo greičiau... 

Ir abudu pasileido kiek kojos nešė. Išbėgę į miško pakraštį, išvy- 
do „Viktoriją“, bestovinčią senojoje vietoje, o daktarą - krepšyje. 

— Kas čia galėjo atsitikti? - nustebo Kenedis. 

— Dieve mano! - sušuko Džo. 

— Ką matai? 

— Mūsų balioną apspito visa negrų šutvė! 

Iš tikrųjų, už kokių dviejų mylių nuo medžioklių, išdarinėdami 
baisiausias grimasas, apie sikomorą šokčiojo ir rėkavo gal trisde- 
šimt keistų būtybių. Kai kurios iš jų jau spėjo įsikabaroti į medį ir 
kybojo ant viršutinių šakų. Pavojus atrodė neišvengiamas. 

— Žuvo mūsų daktaras! - nevilties kupinu balsu sušuko Džo. 

— Na, mano drauge, nesikarščiuok ir prieš šaudamas gerai nusi- 
taikyk, - tarė škotas. - Keturis iš jų mes būtinai turime paguldyti. 
Negaišuokim! 

Nepaprastai greitai jie nubėgo dar gerą mylią, ir iš krepšio vėl 
nuaidėjo šūvis, nublokšdamas didžiausiąjį nelabąjį, jau besikariantį 
inkaro lynu. 

Negyvas kūnas ritosi nuo vienos šakos ant kitos ir pagaliau suk- 

damasis pakibo gal dvidešimties pėdų nuo žemės, rankomis ir kojo- 
mis tabaluodamas ore. 

— Velniai rautų! Kaip tas gyvulys dar sugeba išsilaikyti?! —- stab- 
telėjęs nusistebėjo Džo. 

— Argi tai svarbu? Bėkim, kuo greičiau bėkim! - ragino medžio- 
tojas. 

— Ak, misteri Kenedi! - kvatodamasis garsiai sušuko Džo. - Tik 
įsivaizduokite - laikosi ant uodegos! Ant savo uodegos! Tai juk bež- 
džionės! Tik pamanykit! Tai tik beždžionės! 

- Šiaip ar taip, vis dėlto geriau nei Žmonės, - atsakė Kenedis, 
puldamas į kliegiančios ir rėkiančios bandos tirštynę. 

Tai buvo pavianai, pavojingų ir niršių beždžionių veislės padarai 
šlykščiais šuns snukiais. Keli šautuvo šūviai bemat išvaikė besivai- 
pančią gaują, ir šunbeždžionės išsilakstė, palikdamos po medžiu 
pulkelį negyvėlių. 

Akimoju Kenedis šilko kopėčiomis įsikorė į krepšį, o Džo nuo 
sikomoro atkabino inkarą. Po akimirkos balionas priartėjo prie pat 
žemėsir Džo beregint atsidūrė krepšyje šalia Fergiusono ir jo bičiulio. 

Netrukus „Viktorija“ pakilo į orą, ir nestiprus vėjas ją nunešė į 
rytus... 

— "Tai bent antpuolis! - prabilo Džo. 

— Iš pradžių, Samueli, mes pamanėme, kad tave supa negrai, — 
pridūrė Kenedis. 

— Laimei, tai buvo tik beždžionės, - atsakė Fergiusonas. 

- Iš tolo neatskyrėme. 

— Oir iš arti skirtumas ne toks jau didelis. 

— Kad ir ką sakytume, beždžionių antpuolis galėjo labai liūdnai 
baigtis. Jos kaip pašėlusios tampė lyną. Jeigu inkaras būtų atsikabi- 
nęs, nežinia, kur vėjas būtų mane nunešęs. 

— Prisimenate, ką aš sakiau, misteri Kenedi? 

— Tu visuomet teisus, Džo, bet tuo laiku tu kaip sykis kepei žlėg- 
tainius, ir jie man sužadino žvėrišką apetitą. 

— Kur nesužadins, - pridūrė daktaras, - juk antilopės mėsa - nuo- 
stabi. 

— Sere, jūs tuoj pat galėsite tuo įsitikinti: stalas jau padengtas. 

— Kaip Dievą myliu, šis kąsnelis nepaprastai gardus, dūmeliu at- 

siduodantis! - paskelbė medžiotojas. 

— Ašiki pat savo gyvenimo pabaigos su malonumu misčiau anti- 
lopės mėsa, o kad geriau virškintų, vis užsigerčiau grogu, - žiaumo- 
damas pilna burna, pareiškė Džo. 

Ir jis, nieko nelaukdamas, skubinosi paruošti grogo. 

— Kol kas viskas klostosi gana gerai, - pasidžiaugė. 

— Net labai gerai, - pridūrė Kenedis. 

— Na, sakykite iš teisybės, misteri Kenedi, argi jūs gailitės su 
mumis skridęs? 

— Norėčiau pamatyti, kaip atrodo tas, kuris būtų įstengęs mane 
sulaikyti! - nutaisęs nuožmią miną, pareiškė medžiotojas. 

Buvo ketvirta valanda po pietų. „Viktorija“ pakliuvo į greitesnę 
oro srovę. Vietovė nežymiai aukštėjo, ir netrukus barometras jau ro- 
dė tūkstančio penkių šimtų pėdų aukštį virš jūros lygio. Daktaras, 
norėdamas išlaikyti balioną tokiame aukštyje, turėjo gan stipriai 
įkaitinti dujas, ir degiklis nė akimirkai negeso. 

Apie septintą „Viktorija“ jau skrido virš Kanjenjės baseino. Dak- 
taras bemat atpažino šį puikiai įdirbta kraštą su jo kaimais, pasken- 
dusiais tarp baobabų ir moliūgynų. Čia taip pat buvo vieno Ugogo 
šalies sultonato, galbūt ne tokio laukinio, kaip kitos Afrikos šalys, 
sostinė: mat prekyba savo šeimos nariais jau kur kas retesnis reiški- 
nys; vis dėlto galvijai ir žmonės gyvena bendrai apvaliose lūšnelėse, 
primenančiose šieno kauges. 

Už Kanjenjės žemė vėl tapo akmenuota ir nevaisinga, bet po ko- 
kios valandos, ne per toliausiai nuo Mdaburu, oreiviai išvydo der- 
lingą klonį, kur augmenija vėl plytėjo visu savo grožiu. Vakarėjant 
vėjas ėmė rimti, ir oras, regėjos, paniro į sapną. 

Daktaras atkakliai ieškojo oro srautų. Pagaliau įsitikinęs, kad gam- 
toje viešpatauja visiška ramybė, nutarė apsinakvoti ore ir saugumo 
sumetimais pakilo į tūkstančio pėdų aukštį. Čia „Viktorija“ kybojo 
nejudėdama. Visiškoje tyloje atėjo nuostabi žvaigždėta naktis... 

Dikas ir Džo ramiai sulindo į savo guolius ir užmigo stipriu mie- 
gu, 0 daktaras tuo tarpu budėjo. Vidunaktį jį pakeitė škotas. 

— Žiūrėk, jeigu kas, pažadink, - prisakė Fergiusonas. - Svarbiau- 
sia, nenuleisk akių nuo barometro — tai juk mūsų kompasas. 

Naktis buvo šalta. Dienos ir nakties temperatūrų skirtumas —be- 

veik 27“. (14*C - Aut.) 

Sutemus prasidėjo naktinis žvėrių koncertas; alkis ir troškulys 
juos išvijo iš urvų. Girdėjosi varlių sopranai, kuriems pritarė šakalų 
stūgavimas; įspūdingi liūtų bosai papildė tą gyvąjį orkestrą. 

Rytą, perėmęs iš Džo budėjimą, Fergiusonas pažvelgė į kompasą 
ir išvydo, kad vėjo kryptis pasikeitusi. Per paskutines dvi valandas 
„Viktoriją“ nunešė maždaug trisdešimt mylių į šiaurės rytus. Dabar 
ji skrido virš akmenuotos Mabunguru šalies, nusėtos tarsi poliruo- 
tais sienito luistais. Čia visa žemė buvo pasišiaušusi kūgio formos 
uolomis, primenančiomis druidų antkapių statinius. Kur bepažvel- 
gė, visur regėjo baltuojančius buivolų ir dramblių skeletus. Medžių 
buvo mažai, išskyrus rytų pusę, kur gyvenvietės glūdėjo tarp neįžen- 
giamų miškų. 

Apie septintą valandą ryto išniro didelė, iki dviejų mylių apsukui 
uola, primenanti milžinišką vėžlį. 

- Skrendame teisinga linkme, - pranešė Fergiusonas. - Štai Ži- 
gue la Mkoa. Čia keletai minučių sustosime. Noriu papildyti degik- 
lio vandens atsargą. Pabandysime už ko nors užsikabinti. 

— Mažokai medžių, - tarė medžiotojas. 

— Vis tiek pabandykime. Džo, išmesk inkarus, - įsakė daktaras. 

Pamažu prarasdamas keliamąją galią, balionas leidosi. Inkarai 
tabalavo; vieno kablys įstrigo uolos plyšyje, ir „Viktorija“ sustojo. 

Labai klystumėte, jei manytumėte, kad balionui neskrendant dak- 
taras galėjo visiškai užgesinti degiklį. Baliono pusiausvyros sąlygas 
jis buvo apskaičiavęs pagal jūros lygį; o vietovė visą laiką kilo ir 
balionui esant šešių ar septynių šimtų pėdų aukštyje, žemė jį tarsi 
traukte traukė; taigi norint balioną išlaikyti tinkamame aukštyje, vi- 
są laiką po truputį reikėjo kaitinti dujas. Tik tuo atveju, jeigu nepūs- 
tų nė menkiausias vėjelis ir daktaras krepšį nutupdytų ant žemės, 
balionas, išvaduotas iš žymios krovinio dalies, išsilaikytų ore be de- 
giklio pagalbos. 

Sprendžiant iš žemėlapio, vakariniame Žigue la Mkoa slėnyje 
plytėjo milžiniška pelkė. Ir štai Džo išsirengė prie jos vienas su de- 
šimties galonų talpos statinaite. Jis be vargo prie nedidelės apleistos 
gyvenvietės surado vandens, prisipylė ir grįžo, nesugaišdamas nė 
trijų ketvirčių valandos. Pakeliui nieko ypatingesnio nepastebėjo, 

išskyrus milžiniškas dramblių gaudykles, - beje, mažai trūko, kad ir 
pats į vieną iš jų būtų pakliuvęs ir atsidūręs prie pusiau sudūlėjusių 
dramblio griaučių. 

Džo parnešė ir kažkokių uogų, primenančių sedulos vaisius — 
jas, nė kiek nebodamos keliauninko, pasigardžiuodamos krimto bež- 
džionės. Daktaras atpažino - tai buvo mbenbu vaisiai; šis medis pla- 
čiai paplitęs vakariniame Žigue la Mkoa slėnyje. Reikia pridurti, Fer- 
giusonas labai nekantraudamas laukė pargrįžtančio Džo, nes ir trum- 
pas sustojimas toje nesvetingoje šalyje kėlė pavojų. 

Kadangi krepšys buvo beveik prie pat žemės, vandens statinaitę 
įkėlė be vargo. Džo atkabino inkarą ir tą pačią akimirką atsidūrė 
greta daktaro. Fergiusonas tuoj padidino ugnį degiklyje, ir „Viktori- 
ja" vėl nuskrido savo oro keliu. 

Oreiviai dabar buvo gal per šimtą mylių nuo Kazecho - svarbaus 
Centrinės Afrikos punkto, į kurį pietryčių oro srauto nešami jie vylė- 
si nuskristi dar tą pačią dieną. Skrido keturiolikos mylių per valandą 
greičiu. Valdyti balioną buvo sunkoka. Stipriai neįkaitinus dujų, aukš- 
tai nepakilsi, nes vietovė, virš kurios skrido, buvo vidutiniškai trys 
tūkstančiai pėdų virš jūros lygio. Fergiusonas mikliai išsilenkdavo 
gana stačių kalnų šlaitų ir visai žemai praskrido virš Tembo bei Tura 
Velso kaimų. Pastarasis jau buvo Unjamvezyje - nuostabiame kraš- 
te, kur augo milžiniško dydžio augalai, o ypač klestėjo dideli kaktu- 
sai. 

Antrą valandą dienos, esant puikiausiam orui, deginančius spin- 
dulius dosniai beriant saulei, viešpataujant visiškai tylai „Viktorija“ 
jau plaukė virš Kazecho, įsikūrusio per tris šimtus penkiasdešimt 
mylių nuo kranto. 

— Iš Zanzibaro mes išskridome devintą valandą ryto, - žvelgda- 
mas į savo užrašus, prabilo daktaras Fergiusonas, - ir štai per dvi 
dienas, įskaitant ir visus nukrypimus nuo maršruto, nuskridome apie 
penkis šimtus geografinių mylių. O kapitonams Biortonui ir Spikui 
tam pačiam keliui įveikti reikėjo net keturių su puse mėnesių. 

Penkioliktasis skyrius 


Kazechas. - Triukšmingas turgus. - „Viktorijos“ pasirodymas. 
— Vagangai kerėtojai. - Mėnulio sūnūs. - Daktaras Fergiusonas 
aplanko sergantį sultoną. - Gyventojai. - „Tembe“ - sultono 
rūmai. - Sultono žmonos. - Sultonas girtuoklis. - Džo dievinimas. 
— Kaip šokama Mėnulyje. - Nuotaika pasikeitė. - Du mėnuliai 
dangaus skliaute. - Dieviškosios didybės nepastovumas. 


Kazechas, nors ir laikomas svarbiu Centrinės Afrikos punktu, iš 
tikrųjų nebuvo joks miestas. Reikia pasakyti, kad tuose kraštuose 
apskritai miestų nėra. Kazechas išsimėtęs šešiose, gan plačiose dau- 
bose. Pabirusios lūšnelės ir vergų palapinės apsuptos kiemelių ir ge- 
rai užveistų sodų. Čia puikiai dera svogūnai, bulvės, aguročiai, mo- 
liūgai ir gardūs šampinjonai. Unjamvezio sritis, geriausia Mėnulio 
šalies dalis, - galima sakyti, nuostabus ir derlingas Afrikos parkas. 
Srities centre yra Unjanembės apygarda, nuostabi vietovė, kur nerū- 
pestingai gyvena kelios grynakraujų arabų šeimos - omanai. 

Tie žmonės nuo senų laikų prekiauja Afrikos centre ir Arabijoje. 
Jie pardavinėja kamedę, dramblio kaulą, margintus medvilninius au- 
dinius ir vergus. Omanų karavanai be perstojo traukia per visas pu- 
siaujo šalis, pasiekia ir pakrantę, o iš ten savo praturtėjusiems šeimi- 
ninkams pirkliams atgabena prabangos daiktų. Turtuoliai omanai, 
savo Žmonų ir tarnų apsupti, gyvena nerūpestingai, taip sakant, „ho- 
rizontaliai" — guli, plepa, rūko arba miega. 

Tuose klestinčiuose slėniuose išsimėčiusios daugybė čiabuvių lūš- 
nelių, plyti milžiniškos turgaus aikštės, žaliuoja kanapių ir durnaro- 
pių laukai, auga milžiniški medžiai, skleidžiantys vėsius šešėlius. 
Tai ir yra Kazechas. 

Čia svarbiausia karavanų susitikimų vieta: vieni iš pietų atidan- 
gina vergų ir dramblio kaulo, kiti iš vakarų genčių, gyvenančių apie 
Didžiuosius ežerus, atgabena medvilnę ir smulkių stiklo dirbinių. 

Todėl čionykščiuose turguose - amžina sumaištis ir neišpasakytas 
triukšmas. Metisų nešikų šūksniai, būgnų dundesys, dūdų dūdavimas, 
mulų žvengimas, vaikų cypavimas, žemadaro lazdos smūgiai, tarsi mu- 
šantys tos „pastoralinės simfonijos" taktą, — viskas susilieja į vientisą 
nesibaigiantį gausmą. (Žemadaras -karavano viršininkas. — Aut.) 

Čia be jokios tvarkos, o teisingiau sakant, vaizdingai padrikai 
suversti ir ryškiaspalviai audiniai, ir karoliai, ir dramblio kaulas, ir 
raganosių iltys, ir ryklio dantys, ir medus, ir tabakas, ir medvilnė. 
Čia vyksta pačios keisčiausios derybos, nes kiekvieno daikto kainą 
apsprendžia juo susigundžiusio pirkėjo troškimo laipsnis. 

Danguje pasirodžius „Viktorijai“, visa šita sumaištis, visas bruzde- 
sys, visas triukšmas staiga nutilo. Didingai kybodamas, balionas pama- 
žu, beveik vertikaliai ėmė leistis. Akimoju vyrai, moterys, vaikai, ver- 
gai, pirkliai, arabai ir negrai dingo iš aikštės ir užsidarė savo lūšnelėse. 

- Žinai, mielasis Samueli, - tarė Kenedis, - jeigu mes ir ateityje 
savo pasirodymu sukelsime tokį furorą, tai mums sunkiai pavyks 
užmegzti kokius nors prekybos santykius su vietiniais gyventojais. 

— Ojukiš tikrųjų čia būtų galina nesunkiai pasipelnyti, - įsiterpė 
Džo.- Štai imtume sau ir kuo ramiausiai nusileistume antai toje turgaus 
aikštėje ir, nekreipdami į pirklius nė mažiausios domės, susirinktume 
pačias vertingiausias prekes! Tikriausiai galėtume vienu ypu praturtėti. 

— Vargu, ar taip jau viskas sklandžiai sektųsi, - papriešgyniavo 
daktaras. - Nors persigandę visi išbėgiojo, bet patikėk - jie netrukus 
sugrįš, genami prietarų ir smalsumo. 

— Taip manote, sere"? 

- Štai pamatysim! Šiaip ar taip, geriausia bus per daug arti prie 
jų nelindus: juk mūsų „Viktorija“ - balionas be šarvų, vadinasi, jai 
pavojinga ir kulka, ir strėlė. 

— Samueli, ar su tais afrikiečiais ketini pasišnekučiuoti? - pa- 
klausė Kenedis. 

— O kodėl ne, jeigu tik bus įmanoma? - atsakė daktaras. - Tik- 
riausiai čia galima sutikti gana civilizuotų arabų pirklių. Prisimenu, 
Biortonas ir Spikas negalėję atsigirti Kazecho gyventojų svetingu- 

mu. Reikia ir mums pabandyti su jais susidraugauti. 

Pamažu leidžiantis, vienas inkaras užsikabino už medžio, augu- 
sio netoli turgaus aikštės, šakų. Beregint visi gyventojai, iš pradžių 
baugščiai kaišioję galvas iš savo slėptuvių, pasipylė į aikštę. Keli 
vagangai kerėtojai (juos buvo galima atpažinti iš skiriamųjų ženklų 
— kūgio formos kriauklių papuošalų) drąsiai žengė į priekį. Prie jų 
juostų regėjosi juodos, taukais išteptos moliūginės gertuvės ir įvai- 
riausi, iš pažiūros gana purvini kerėjimo daiktai. 

Apie vagangus pamažu telkėsi minia. Ypač daug buvo moterų ir 
vaikų. Baisiausiai sudundėjo būgnai, stengdamiesi nustelbti vienas 
kitą. Ir štai lyg pagal komandą visi ėmė ploti, o paploję iškėlė į dan- 
gų rankas... 

— Šitaip jie meldžiasi, - paaiškino daktaras. - Jeigu neklystu, 
mums čia teks suvaidinti svarbų vaidmenį. 

— Puiku, sere, imkime ir suvaidinkime. 

— Kas žino, mano mielasis Džo, gal ir tu tapsi dievybe. 

— Ašviskam pasiruošęs, sere. O smilkomas pajusiu net palaimą. 

Vienas kerėtojas mostelėjo ranka, duodamas kažkokį ženklą. Aki- 
moju triukšmas ir šūksniai nutilo ir įsivyravo nepaprasta tyla. Kerė- 
tojas kreipėsi į oreivius keliais žodžiais keista kalba. 

Visiškai nieko nesupratęs, daktaras Fergiusonas dėlvisa ko šūkte- 
lėjo keletą žodžių arabiškai ir bemat išgirdo atsakymą ta pačia kalba. 

Oratorius kerėtojas išrėžė labai ilgą įmantrią kalbą, kurios visi 
labai atidžiai klausėsi. Daktarui netrukus tapo aišku, kad čiabuviai 
„Viktoriją“ palaikė niekuo kitu, o tikru tikriausiu Mėnuliu ir kad 
toje, saulės numylėtoje šalyje, niekada nebūsią pamiršta toji garbė, 
kurią parodžiusi aukščiausioji dievybė - Mėnulis, teikęsis aplankyti 
jų miestą drauge su trimis savo sūnumis. 

Daktaras nepaprastai oriai paskelbė, kad Mėnulis kas tūkstantis 
metų aplankąs savo valdas, trokšdamas iš arčiau pasirodyti savo gar- 
bintojams, ir todėl jis prašąs nesidrovėti, o pasinaudoti dievybės at- 
vykimu ir iškloti jam visas savo reikmes ir pageidavimus. 

"Tada kerėtojas papasakojo, kad sultonas Mvanis jau daug metų 
negaluojąs ir jam reikalinga dangaus pagalba, todėl jis kviečiąs Mė- 
nulio sūnus aplankyti ligotąjį valdovą. 

Daktaras tuoj pat jo žodžius išvertė savo bendrakeleiviams. 

— Ar ketini vykti pas tą negrų karaliuką? —- paklausė medžiotojas. 

— Žinoma. Man atrodo, tie žmonės taikiai nusiteikę. Oras tylus ir 
dėl „Viktorijos“ galime būti ramūs. 

— Kažin ką jau ten veiksi? 

— Nesirūpink, mielasis Dikai, šį bei tą nutuokiu apie mediciną ir 
jau kaip nors susitvarkysiu. 

Tada Fergiusonas kreipėsi į minią. 

— Mėnulis, pasigailėjęs valdovo, tokio brangaus Unjamvezio sū- 
nums, paliepė mums pasirūpinti jo pagydymu. Tegul sultonas ruo- 
šiasi mus sutikti. 

Džiaugsmingi šūksniai ir dainos suskambo su nauja jėga, ir visas 
žmonių skruzdėlynas sujudo, sukruto. 

— O dabar, bičiuliai mano, - Fergiusonas tarė saviškiams, - dėl 
visa ko būkime labai apdairūs. Ką žinosi, gal mums teks kuo sku- 
ir visą laiką palaikyk keliamąją baliono jėgą. Inkaras stipriai laikosi, 
ir dėljo nėra ko būgštauti. Aš dabar išlipsiu, o tu, Džo, sek paskui 
mane, bet pasilik prie kopėtėlių. 

— Nejaugi pas tą juoduką keliausi vienas? - sunerimo Kenedis. 

— Mielasis Samueli, argi nenori, kad aš lydėčiau? - nustebo Džo. 

— Ne, nenoriu: aš eisiu vienas. Šitie malonūs žmonės mano, kad 
pati didžioji dievybė atvyko pas juos į svečius; mane saugoja jų prie- 
taringumas. Taigi, nieko nebijokite ir likite mano paskirtose vietose. 

— Jeigu jau taip nori... - atsakė medžiotojas. 

— Stebėk, Dikai, degiklį. 

— Būk ramus, Samueli. 

Čiabuviai rėkavo vis garsiau - jie karštai šaukėsi dangaus pagalbos. 

— Tik paklausykite! - sušuko Džo. - Man atrodo, jie labai jau 
įžūliai elgiasi su savo dievybe Mėnuliu ir jo dieviškomis galiomis. 

Daktaras, pasiėmęs kelioninę vaistinėlę, išlipo iš baliono. Džo 
išdidžiai, kaip ir dera Mėnulio sūnui, atsisėdo prie pat kopėtėlių, 
arabiškai pabrukęs po savimi kojas. Minia pagarbiai jį apsupo. 

Tuo metu daktaras Fergiusonas, lydimas muzikos ir apeiginio šo- 
kio, lėtai ėjo prie „tembe“ - sultono rūmų, esančių gan toli nuo tur- 
gaus. Buvo apie trečia valanda po vidudienio, ir saulė plieskė be 
gailesčio. O esant tokiom aplinkybėm, ji ir negalėjo kitaip elgtis. 

Daktaras žengė labai iškilmingai. Iš visų pusių apsupę, jį lydėjo 
vagangai ir saugojo nuo minios. Netrukus pasitikti Fergiusono išėjo 
gana gražus jaunuolis, nesantuokinis sultono sūnus, pagal tos šalies 
paprotį vienintelis visų tėvo turtų paveldėtojas, nes teisėti vaikai 
čia visiški beteisiai. Jaunuolis suklupo priešais Mėnulio sūnų, o šis 
grakščiu gestu paliepė jam stotis. 

Po tris ketvirčius valandos užtrukusios kelionės šešėliuotais take- 
liais, vinguriuojančiais tarp vešlios tropikų augmenijos, procesija, ne- 
paprasto įvykio įkvėpta, entuziastingai priėjo sultono rūmus - kvadra- 
tinį pastatą, kuris vadinosi „Ititenija“ ir buvo pastatytas kalvos šlaite. 
Šiaudinio stogo atbraila, paremta raižiniais išdabintais mediniais stul- 
pais, sudarė nedidelę verandą. Rūmų sienas puošė Žmonių ir gyvačių 
paveikslai, nulipdyti iš raudono molio, - suprantama, labiau natūra- 
lios atrodė gyvatės. Pastato stogas negulė tiesiai ant sienų, todėl oras 
laisvai sruvo į vidų. Langų nebuvo, tik mažytės durys. 

Daktarą Fergiusoną su didele pagarba pasitiko sargyba ir sultono 
numylėtiniai. Tai buvo gražūs, dailaus kūno sudėjimo, stiprūs ir sveiki 
unjamvezių genties atstovai. Jų plaukai, supinti į daugybę kaselių, dengė 
pečius. Skruostai nuo smilkinių iki burnos buvo tatuiruoti juodais ir 
žydrais rėžiais. Atgrasiai ištemptose ausyse kabėjo mediniai skridinė- 
liai ir kopalinės kamedės plokštelės. Apsisiautę jie buvo medvilniniais, 
ryškių spalvų audiniais. Kariai buvo ginkluoti ietimis, lankais, karpa- 
žolės sultimis užnuodytomis dantytomis strėlėmis, kortikais, „simais“, 
tai yra ilgais kaip pjūklas dantytais kardais ir mažais kirvukais. 

Daktaras įėjo į rūmus. Čia, nepaisant sultono ligos, buvo nepa- 
prastai triukšminga. Daktarui pasirodžius, kilo dar didesnis erzelys. 
Fergiusonui į akis krito kiškių uodegomis ir zebrų karčiais apkabi- 
nėtos staktos — matyt, tai buvo talismanai. 

Daktarą sutiko žmonų pulkas. Harmoningai skambėjo „upatu“ — 
savotiški cimbolai, padaryti iš varinio katiliuko dugno, ir aidėjo „ki- 
lindo" — milžiniškas, gal penkių pėdų aukščio būgnas, išskaptuotas 
iš medžio kamieno. Tą barabaniuką iš visų jėgų kumščiais talžė du 
virtuozai. Dauguma sultono žmonų daktarui pasirodė esančios labai 
gražios. Jos juokėsi ir iš ilgų juodų pypkių traukė tabako dūmą. II- 
gos suknios grakščiomis klostėmis drapiravo lieknas moterų figū- 
ras. Ant suknelių jos dar buvo apsivilkusios „kiltus“ —- trumpas bliu- 

zeles iš paprastojo ilgmoliūgio pluošto. Šešios tolėliau stovinčios 
žmonos buvo tokios pat linksmos, kaip ir visos kitos, nors jų laukė 
baisios kančios: mirus sultonui, jos gyvos bus užkastos kartu su vi- 
sagalio vyro kūnu, kad galėtų jį linksminti ir amžinojo atilsio vietoje. 

Daktaras Fergiusonas, akimis apmetęs visą tą paveikslą, priėjo 
prie medinės monarcho lovos. Išvydo gal keturiasdešimties metų žmo- 
gų, visiškai apdujusį nuo piktnaudžiavimo spirituotais gėrimais ir 
visokio maisto perviršiaus. Žinoma, jam pagelbėti buvo neįmano- 
ma, toji vadinamoji liga buvo ne kas kita, kaip amžinas girtuokliavi- 
mas. Visagalis girtuoklis jau buvo beveik be sąmonės, ir jokiu amo- 
nio chloridu jos jau nebebuvo įmanoma sugrąžinti. Per iškilmingąjį 
priėmimą sultono numylėtiniai ir žmonos klūpėjo nuleidę galvas. 
Daktaras įlašino į monarcho burną keletą lašų stipriai dirginančių 
vaistų ir valandėlei atgaivino bejausmį kūną. Sultonas vos vos suju- 
dėjo, o kadangi jis jau kelias valandas gulėjo lyg lavonas, tai net 
toks menkas gyvybės pasireiškimas paskatino susirinkusiuosius džiū- 
gauti ir iš laimės pašūkauti gydytojo garbei. 

Fergiusonas, regėdamas, kad čia daugiau nebeturi ką veikti, ryž- 
tingu judesiu atstūmė nuo savęs pernelyg įsiaudrinusius gerbėjus, 
išėjo iš rūmų ir pasuko prie „Viktorijos“. Buvo šešta valanda vakaro. 

Visą tą laiką Džo, ramiai sėdėdamas prie kopėčių, laukė sugrįž- 
tančio daktaro. Aplinkui susispietusi minia visokiais būdais reiškė 
jam pagarbą, o Džo, kaip ir dera Mėnulio sūnui, ramiai priėmė tą 
duoklę. Tiesą sakant, dievybei vaizduoti jis, ko gero, netiko, nes at- 
rodė lyg ir per prastai: be jokio pasipūtimo ir dar flirtavo su jaunom 
afrikietėm, kurios tiesiog negalėjo jo atsiŽiūrėti. 

— Garbstykite, mielosios mergaitės, garbstykite, - marmėjo jis, — 
aš geras vyrukas, nors ir dievo sūnus. 

Jį apipylė dovanomis, kurias šiaip padeda prie „mcimu“ - lūšne- 
lės, kurioje apsistoja dievaičiai. Tos dovanos - tai miežiai ir „pom- 
be“ - toks gėrimas, primenantis stiprų alų. Džo manė esant būtina 
paskanauti gėrimo, bet jo gomuriui, nors ir pratusiam prie vyno bei vis- 
kio, jis pasirodė esąs pernelyg stiprus. Džo veidą iškreipė baisi grimasa, 
kurią minia palaikė malonia šypsena. Po to jaunosios merginos, užtrau- 
kusios monotonišką melodiją, ėmė apie jį šokti kažkokį orų šokį. 

— Ak, jūs šokate? - sušuko Džo. - Puiku! Aš neliksiu skolingas ir 

tuoj pat parodysiu, kaip šokama mūsų tėvynėje. 

Ir Džo ėmė pasiutusiai trypti džigą. Ko tik jis neišdarinėjo - ir 
raitėsi, ir lankstėsi, ir staipėsi, išraitydamas įmantriausias figūras, 
skėryčiavo rankomis, sustingdavo keisčiausiose pozose, rodė nepa- 
prastas grimasas... Trumpai sakant, Džo surengė čiabuviams patį nuo- 
stabiausią vaidinimą, parodydamas kaip dievai šoka Mėnulyje. 

Ir štai afrikiečiai, pagavūs kaip beždžionės, ėmė kartoti visus Džo 
šuolius, kraipymąsi, grimasas. Nei vienas Džo gestas neliko nepa- 
stebėtas, nė vienos pozos jie nepamiršo. Prasidėjo tokia maišatis, 
visus pagavo toks azartas, kurio nė aprašyti neįmanoma. Per patį 
linksmybių įkarštį Džo ūmai išvydo pareinantį daktarą. 

Fergiusonas skubėdamas yrėsi per piktai riaumojančią minią. Ke- 
rėtojai ir genties vadai, regis, buvo labai susijaudinę. Daktarą iš visų 
pusių apsupusi minia vis labiau veržėsi į ratą. Džo nustebo - čiabu- 
viai kažkodėl ėmė daktarui grasinti... 

„Keistos permainos! Kas gi galėjo atsitikti? Ar tik sultonas ne- 
baigė savo gyvenimo ant dangiškojo gydytojo rankų? Tai išeitų ne į 
gerą“, - svarstė škotas. 

Kenedis iš savo posto matė gresiantį pavojų, bet nesuprato prie- 
žasties. Oro balionas, stipriai dujų išpūstas, įtempė lyną, tarsi ne- 
kantraudamas pakilti. 

Štai Fergiusonas jau prie pat kopėčių. Prieštaringa baimė vis dar 
sulaikė minią ir neleido griebtis kokių nors veiksmų. Daktaras vik- 
riai palipo kopėtėlėmis, o jam iš paskos - ir Džo. 

— Negalime delsti nė akimirkos, - Fergiusonas skubėdamas bėrė 
žodžius, — nė nesiterliok, atraišiodamas inkarą. Perkirsim lyną, ir tiek. 

— Bet kas gi atsitiko? - sunerimo Džo, paskui daktarą ropšdama- 
sis į krepšį. 

— Kasatsitiko? —- nerimavo ir Kenedis, rankose spausdamas ka- 
rabiną. 

- Žiūrėkite, - daktaras mostelėjo ranka į horizontą. 

— Ką gi aš ten turėčiau pamatyti? —- nieko nesuprasdamas, me- 
džiotojas gūžtelėjo pečiais. 

— Mėnulį! 

Iš tikrųjų, Mėnulis, raudonas ir nuostabus, kybojo tamsiai žydra- 
me danguje ir žėravo lyg ugninis rutulys. Žinoma, tai buvo tikrasis 


: 99 


mėnulis. O tai reiškė: arba pasaulyje yra du mėnuliai, arba svetimže- 
miai- apgavikai, klastūnai, netikri dievai... 

Ir nėra ko stebėtis, kad tokios mintys ūžavo čiabuvių galvose. 
Tuo tik ir galima paaiškinti minios nuotaikos permainą. Džo neiš- 
kentė nenusikvatojęs. 

Minia, supratusi, kad laimikis slysta iš jos rankų, ėmė baisiausiai 
šūkauti, lankus ir muškietas nutaikydami į „Viktoriją“. 

"Tuo tarpu vienas iš kerėtojų mostelėjo ranka, ir kariai nuleido 
ginklus. Nieko nelaukęs, kerėtojas įsiropštė į medį, tikriausiai ketin- 
damas nutverti lyną ir timptelėti balioną arčiau žemės. 

Džo čiupo į rankas kirvį. 

— Kirsti, ar ką? - paklausė. 

— Palauk! - atsakė daktaras. - Gal mums pavyks išgelbėti inkarą, 
nes jį labai branginu. Lyną perkirsti visuomet spėsime. 

Kerėtojas, įsikoręs į medį, nulaužė keletą šakų ir atkabino inka- 
rą. Išlaisvintas balionas akimoju nėrė į viršų, o nelemtasis negras, ap- 
žergęs inkarą lyg kokį sparnuotą žirgą, nelauktai netikėtai atsidūrė ore. 

Neįmanoma aprašyti minios nuostabą, kai išvydo, jog vienas iš 
jų vagangų skrenda dangaus platybėje... 

— Valio! - sušuko Džo, o „Viktorija“, didelės keliamosios jėgos 
dėka, greitai kilo į viršų. 

— Jis tvirtai laikosi, - tarė Kenedis, - ir neilga kelionė jam, žino- 
ma, nepakenks. 

— Ką darysime su tuo negru? Gal numesime? - paklausė Džo. 

— Kątu! -atsakė daktaras. - Kuo švelniausiai nuleisime ant že- 
mės ir tikriausiai po šio nuotykio jo kerų galia nepaprastai išaugs. 

— Ko gero, dar ims jį vadinti dievu! - sušuko Džo. 

„Viktorija“ jau buvo beveik tūkstančio pėdų aukštyje. Negras iš 
paskutiniųjų laikėsi įsitvėręs lyno. Jis tylėjo, akis įsmeigęs į vieną 
tašką. Baimė sumišo su nuostaba. Lengvas vakarų vėjas „Viktoriją“ 
nešė tolyn nuo Kazecho. 

Praėjo pusvalandis. Daktaras, matydamas, kad vietovė po jais 
visiškai plyna, sumažino degiklyje liepsną ir ėmė leistis. Iki žemės 
likus gal dvidešimčiai pėdų, negras ryžosi šokti. Jis nukrito ant kojų 
ir paknopstomis leidosi bėgti į Kazecho pusę. O „Viktorija“, atsikra- 
čiusi nereikalingo krovinio, vėl ėmė kilti. 

Sešioliktasis skyrius 


Artėja audra. - Mėnulio šalis. - Afrikos žemyno ateitis. - Mašina 
ir pasaulio pabaiga. - Vietovės vaizdas saulei leidžiantis. - Flora 
ir fauna. - Audra. - Ugnies zona. - Zvaigždėtas dangus. 


- Štai ką reiškia tapti Mėnulio sūnumis be jo sutikimo, - prabilo 
Džo. Juk tas Žemės palydovas galėjo mums iškrėsti neblogą išdai- 
gą. Oarjūs, sere, savo gydymais nepažeminote jo šlovės? 

— Iš tiesų, kas jam, tam Kazecho sultonui? - įsiterpė medžiotojas. 

— Keturiasdešimtmetis pusiau miręs girtuoklis, - atsakė dakta- 
ras. — Vargu, ar kas dėl jo lies ašaras. Iš šio nuotykio dera padaryti 
išvadą, kad pagarba ir šlovė laikini ir neverta tuo pernelyg žavėtis. 

— Tuo blogiau! - sušuko Džo. - Atvirai pasakysiu —- man patiko. 
Tik pamanykit! Tau lankstosi, o tu vaizduoji dievą... Ir staiga išnyra 
Mėnulis, ir dar visas raudonas, tarsi iš tikrųjų būtų užsirūstinęs... 

Šitaip tarškė Džo, žvelgdamas į nakties šviesulį jau visai kitomis 
akimis; o tuo metu šiaurės pusėje dangus ėmė trauktis tirštais, pik- 
tais debesimis. Gana stiprus vėjas trijų šimtų metrų aukštyje ginė 
„Viktoriją“ į šiaurę ir šiaurės rytus. Dangaus skliautas virš jos buvo 
tyras, bet kažkodėl atrodė sunkus. 

Apie aštuntą valandą vakaro mūsų oreiviai buvo 32740) rytų il- 
gumos ir 4717 pietų platumos. Artėjančios audros veikiami oro srautai 
nešė juos trisdešimt penkių mylių per valandą greičiu. Po jais spar- 
čiai plaukė derlingos vilnijančios Mfuto lygumos. Tas paveikslas 
buvo be galo tapybiškas - nebuvo įmanoma juo nesigėrėti. 

— Mes dabar esame Mėnulio šalies centre, - tarė daktaras Fergiu- 
sonas. — Šios vietovės iki šiol išsaugojo savo senoviškus pavadini- 
mus tikriausiai todėl, kad čia visą laiką garbino Mėnulį. Iš tiesų nuo- 

stabi šalis! Sunku kur kitur užtikti tokią vešlią augmeniją. 

— Būtų ne pro šalį šį peizažą perkėlus prie Londono; gal atrodytų 
ir nenatūraliai, bet labai patraukliai, - pareiškė Džo. - Kodėlvisas 
šis grožis atiteko laukinių, barbarų šalims? 

— O kas gali garantuoti, kad laikui bėgant ši šalis netaps civiliza- 
cijos centru? - paprieštaravo daktaras. - Galbūt ateityje, kai Euro- 
poje žemė taps visiškai nualinta ir nebeįstengs išmaitinti gyventojų, 
žmonės patrauks čionai. 

— Taip manai? -sukluso Kenedis. 

— Žinoma, mielasis Dikai. Pasek bendrą įvykių raidą, prisimink 
apie tautų persikraustymus, ir padarysi lygiai tokią pat išvadą. Azija 
buvo pirmoji pasaulio maitintoja, ar ne? Gal keturis tūkstančius me- 
tų ji brandino, augino derlių, o vėliau, kai tik vien akmenys bekūp- 
sojo ten, kur anksčiau plaukėjo neaprėpiami auksiniai laukai, jos 
vaikai paliko nualintą ir sunykusį prieglobstį. Ir ką mes regime? Jie 
veržėsi į Europą, jauną ir galingą, ir ji maitina juos du tūkstančius 
metų. Bet ir čia su kiekviena diena derliaus vis mažėja. Naujos li- 
gos, kone kas metai sunaikinančios augmeniją, menki derliai, nepa- 
kankami resursai — visa tai gyvybinių jėgų nykimo, neišvengiamo 
nuskurdimo ženklai. Ir mes regime, kad tautos jau puola prie gau- 
singos Amerikos krūtinės, kaip puolama prie šaltinio, kurio galbūt 
negalima pavadinti neišsenkančiu, bet kuris kolei kas dar neišseko. 
"Tačiau ir tas naujasis žemynas savo ruožtu sensta; pirmykščiai miš- 
kai bus iškirsti pramonės reikmėms; dirvožemis, gausiai brandinęs 
javą, nes šito reikėjo, nualintas; ten, kur kiekvienais metais nuimda- 
vo po du derlius, dabar sunkiai iš nebederlingos žemės tegauna vie- 
ną. Ir štai Afrika naujoms rasėms pasiūlys savo lobius, per ilgus am- 
žius sukauptus jos žemėje. Sėjomaina ir pelkėtų vietų nusausinimas 
pagerins šiuo metu europiečiams kenksmingą klimatą, po visą šalį 
išsidriekę vandens keliai susijungs ir sudarys vieną navigacinę 
sistemą. Ir toji šalis, virš kurios mes skrendam, derlingesnė, turtin- 
gesnė, gyvastingesnė nei kitos, taps didinga šalimi, kur bus padaryti 
dar nuostabesni atradimai nei garas ir elektra. 

— Ak, daktare, - tarė Džo, - kaip norėtųsi visa tai pamatyti savo 
akimis. 

— Tu pernelyg anksti gimei, mano mielasis. 

— Beje, - tarė Kenedis, — tai bus, ko gero, liūdniausia epocha, nes 
pramonė praris viską ir visus. Žmogus iki tol išradinės mašinas, kol 
mašina praris patį žmogų. Aš visuomet maniau, kad pasaulio pabai- 
ga ateis tada, kai koks nors milžiniškas katilas, įkaitintas iki trijų 
milijardų atmosferų, susprogdins mūsų Žemės rutulį. 

— Pridursiu, kad kuriant tokią mašiną ne paskutinį vaidmenį vai- 
dins amerikiečiai, - įsiterpė Džo. 

— Taip, - pritarė daktaras, — jie geri katilų meistrai! Bet nenuklys- 
kime į klaidžiuosius labirintus, verčiau pasigrožėkime Mėnulio že- 
mėmis, jeigu jau pasilaimėjo jas išvysti. 

Saulė, prasiskverbusi pro debesų virtinę, paskutiniais savo spin- 
duliais auksino žemę; šviesos srautai liejosi ant milžiniškų medžių, 
papartynų, tyvuliuojančių samanų. Banguotas dirvos paviršius vie- 
nur kitur šiaušėsi kalvomis, tačiau kalnų horizonte nebuvo regėti. 
Tarp nepraeinamų atvašynų plytėjo lankos, raivėsi spygliuotos gy- 
vatvorės, o laukymėse buvo pabirę gausūs kaimeliai, apsupti tarsi 
pačios gamtos iš milžiniškų karpažolių ir koralus primenančių krū- 
mų sukurtomis tvirtovių sienomis. 

Netrukus tarp vešlios žalumos suvinguriavo Malagazaris - pati 
didžiausia į Tanganikos ežerą įtekanti upė. Į ją srūva daugybė inta- 
kų, kurie išteka iš kūdrų, susidariusių molinguose dirvos sluoksniuo- 
se, arba iš upelių, susiformavusių per potvynį. Oreiviams visa vaka- 
rinė šalies dalis atrodė panaši į savotišką vandenkričių labirintą. 

Vešliose pievose ganėsi bandos: gyvūnai su milžiniškomis kukš- 
teromis beveik skendo aukštoje žolėje. Maloniai kvepiantys miškai 
atrodė lyg milžiniškos puokštės, o tose puokštėse nuo dienos kaitros 
slapstėsi liūtai, leopardai, hienos, tigrai. Vienur kitur drambliai siū- 
bavo medžius ir girdėjosi straublių laužomų kamienų traškesys. 

— Tai bent šalis! Medžiok ir norėk! - susižavėjęs sušuko Kene- 
dis. - Garantuoju - kad ir aklai į mišką paleista kulka būtinai rastų 
savęs verto laimikio. Kaip manai, Samueli, ar nevertėtų mums pa- 
bandyti čia pamedžioti? 

— Negalima, mielasis Dikai, čia pat naktis, ir naktis gali būti bai- 
si, nes jau artėja audra. O šiose vietose audros būna šiurpios, kažkuo 
primenančios milžinišką elektros bateriją. 

— Tiesą sakote, sere, - įsiterpė Džo. - Pasidarė baisiai trošku, 

vėjas nurimo, jaučiu - kažkas bus. 

— Taip, oras pritvinkęs elektros, - atsakė daktaras, - ir kiekviena 
gyva būtybė jaučia oro būklę prieš stichijos siautėjimą. Prisipažin- 
siu, asmeniškai aš dar niekada šito taip stipriai nejaučiau. 

— O ar nemanai, mano drauge, kad mums vertėtų nusileisti? — 
paklausė medžiotojas. 

— Atvirkščiai, Dikai, aš būčiau linkęs kilti dar aukščiau. Tik vie- 
no bijau: kad susikryžiavusios oro srovės neišmuštų mūsų iš nusi- 
brėžto maršruto. 

— Argi nori pakeisti kryptį, kurios mes iki šiol laikėmės, skrisda- 
mi nuo pat pakrantės? 

— Matai, Dikai, jeigu įstengčiau, mielai patraukčiau tiesiai į šiau- 
rę per kokius septynis ar aštuonis laipsnius ir pamėginčiau nusigauti 
įtą platumą, kur, kaip manoma, yra Nilo ištakos. Galbūt mums pasi- 
sektų ten pamatyti ir kokius nors kapitono Spiko ekspedicijos pėd- 
sakus, o gal net Ioglio karavaną. Jeigu tik mano apskaičiavimai yra 
teisingi, tai mes dabar esame trisdešimt dviejų laipsnių keturiasde- 
šimt minučių rytų ilgumos, o aš norėčiau pakilti virš ekvatoriaus. 

— Tik pažvelk! - sušuko Kenedis, pertraukdamas bičiulio aiški- 
nimą. - Pažvelk į tuos begemotus, lendančius iš kūdrų... Tarsi gyvos 
mėsos kalnai... O antai ir krokodilai... Kaip šiurpiai jie traukia orą! 

— Tarytum dustų, - tarstelėjo Džo. - Štai kuo geras mūsų keliavi- 
mo būdas: iš čia su panieka galime žiūrėti į visas tas šlykštynes!.. 
Misteri Samueli! Misteri Kenedi! Pažvelkite į tą žvėrių bandą, le- 
kiančią glaudžiomis gretomis. Ko gero, jų bus pora šimtų. Ar tik ne 
vilkai“? 

— Ne, Džo, tai laukiniai šunys. Tik pamanyk, kokie jie drąsūs: 
nebijo net susidurti su liūtais. Keliautojui negali būti nieko baisiau, 
kaip akis į akį susitikti su šiais plėšrūnais: kaip mat sudraskytų į 
gabalus. 

— Ne, tokiu atveju Džo nė nebandys jiems uždėti antsnukių, bet 
jeigu tas nirtumas įaugęs į jų kraują, tai negalima nė kaltinti. 

Artėjant audrai pamažu viskas apmirė. Atrodė, tiršta atmosfera, 
tarsi prikimšta vatos, slopino visus garsus. Paukščiai - gervės, rau- 
donieji ir mėlynieji kėkštai, daugiakalbiai strazdai, musinukės - pa- 
sislėpė tirštoje didelių medžių lapijoje. Visoje gamtoje jautėsi artė- 

jantis sprogimas. 

Devintą valandą vakaro „Viktorija“ nejudėdama pakibo virš Mse- 
no rajono - čia buvo daugybė gyvenviečių, vos matomų per sutemas. 
Kartais koks prasiskverbęs šviesos spindulys, atsispindėjęs tamsiame 
kanalų vandenyje, apšviesdavo stačius krantus ir niūrių, nejudančių 
palmių, tamarindų, sikomorų ir milžiniškų karpažolių siluetus... 

— Aš tiesiog dūstu, - pareiškė škotas, visa krūtine traukdamas 
išretėjusį orą. - Atrodo, kybome vietoje. Tai kaip, ar leisimės, Sa- 
mueli? 

— Bet juk artėja audra, Dikai, - sunerimęs atsakė daktaras. 

— Jeigu bijai būti vėjo nublokštas, tai, man atrodo, mums nieko 
kito ir nelieka, tik nusileisti ant žemės, - prieštaravo škotas. 

— Gal šiąnakt audra dar nekils, juk debesys labai aukštai, - įsiter- 
pė Džo. 

— Štai kaip tik todėl aš ir nelinkęs kilti virš debesų, - atsakė Fer- 
giusonas. - Tektų kilti labai aukštai, o tada nebematytume žemės ir 
liktume visiškoje nežinioje, net nebejaustume, ar apskritai judame, 
ojeigu skrendame, tai kur mus neša. 

— Greičiau spręsk, mielasis Samueli, laikas nelaukia, - spyrė Dikas. 

— Kaip apmaudu, kad nutilo vėjas, - įsiterpė Džo, - būtų mus 
nuboginęs toliau nuo audros. 

— Taip, belieka tik apgailestauti, mano bičiuliai, - ėmė aiškinti 
Fergiusonas, - nes debesys mums kelia didelį pavojų. Mat jie neša 
su savimi priešingos krypties vėtras, kurios gali į savo sūkurį įtrauk- 
ti ir „Viktoriją“, jie neša žaibus, kurie gali paleisti mus pelenais. 
Kita vertus, jeigu nusileistume ir užkabintume inkarą už kokio me- 
džio, škvalas gali lengvai numesti mus ant žemės. 

— Tai ką daryti? 

— Reikia laikytis vidurinėje zonoje tarp dviejų pavojų, kuriais 
mums grasina žemė ir dangus. Laimei, degikliui vandens turime pa- 
kankamai, o taip pat ir du šimtus svarų balasto... Būtiniausiu atveju 
galėsime juo pasinaudoti. 

— Mes budėsime kartu su tavimi, - pareiškė medžiotojas. 

— Ne, bičiuliai mano. Eikite miegoti. Jeigu reikės, pažadinsiu. 

— Bet ar nebūtų geriau, sere, jums dabar pailsėjus, kol dar nėra 
jokio pavojaus? 

— Ne, ačiū, mielasis Džo, aš verčiau jau būdrausiu. Dabar mes 
nejudame, ir jeigu aplinkybės nepasikeis, tai rytoj būsime toje pa- 
čioje vietoje. 

— Labos nakties, sere. 

— Labos nakties, jeigu ji bus rami. 

Kenedis ir Džo, apsigaubę antklodėmis, atsigulė, o daktaras liko 
poste. 

Tuo tarpu didžiulis debesynas pamažu leidosi ir darėsi vis tam- 
siau. Niūrus dangaus skliautas pakibo virš žemės, sakytum, pasiren- 
gęs ją sutrėkšti. Staiga akinantis, baisios jėgos Žaibas perskrodė tamsą. 
Nespėjo išnykti jo atšvaitas - galingas perkūno trenksmas sudrebino 
dangų... 

— Kelkitės! - sušuko Fergiusonas. 

Oreiviai, baisiausio triukšmo pažadinti, pašoko, pasiruošę įvyk- 
dyti kiekvieną daktaro įsakymą. 

— Ar mes leidžiamės, Samueli? - paklausė Kenedis. 

— Ne, apačioje balionas neatsilaikytų. Reikia kilti, kol iš debesų 
neprapliupo liūtis ir mūsų neįsuko sūkurys. 

Tai sakydamas, Fergiusonas padidino degiklio liepsną. 

"Tropikų audros kyla be galo staigiai ir yra labai galingos. Bemat 
ir antrasis žaibas perrėžė debesis, 0 po to vienas po kito blykstelėjo 
dar dvidešimt. Visas dangus buvo išraižytas elektros kibirkščių, pyš- 
kančių krentant dideliems lietaus lašams. 

— Pavėlavome, - prabilo daktaras, — ir dabar teks su mūsų balionu, 
pripildytu lengvai užsidegančių dujų, prasiveržti pro ugnies zoną. 

— Tai leiskimės! Leiskimės! - reikalavo Kenedis. 

— Bet ir žemėje rizikuotume, nes balionas gali sprogti, be to, argi 
esame garantuoti, kad besileisdami nepataikysime ant kokio medžio, 
— priešgyniavo Fergiusonas. 

— Tai kilkime, misteri Samueli, - tarė Džo. 

— Greičiau! Greičiau! - šaukė škotas. 

Toje Afrikos dalyje per tropines audras dažnai galima suskai- 
čiuoti trisdešimt trisdešimt penkis žaibus per minutę. Dangus tie- 
siog būna apimtas ugnies, o nesiliaujantis perkūnijos griaudėjimas 
susilieja į nepertraukiamą dundesį. 

Įkaitusioje atmosferoje siautėjo baisiausios jėgos vėjas, velda- 

mas ir sukūriuodamas liepsnos apimtus debesis. Atrodė, kad kaž- 
koks milžiniškas ventiliatorius įpučia tą baisų gaisrą... 

Fergiusonas degiklyje palaikė kuo aukštesnę temperatūrą. Balio- 
nas pūtėsi ir kilo į viršų. Klūpėdamas krepšio viduryje, Kenedis pri- 
laikė tento pakraštį. Balionas taip smarkiai sukaliojosi, suposi, kad 
oreiviams svaigo galva. Jo apvalkale susidarė gilūs įlinkiai, ir vėjo 
spaudžiama šilko tafta tiesiog gaudė. Kruša kurtinančiai skrodė orą 
ir barbeno į „Viktoriją“. Bet nepaisant nieko, ji vis kilo ir kilo. Žaibai 
brėžė aplinkui ugninius zigzagus. Balionas buvo ugnies apgaubtas. 

— Telieka pasikliauti tik Dievu: mes esame jo rankose. Jis vienin- 
telis gali mus išgelbėti. Būkim viskam pasirengę, net gaisrui, - vėl 
prabilo Fergiusonas. - Galbūt krisime nelabai smarkiai. 

Daktaro žodžiai vos pasiekė oreivių ausis, bet jie aiškiai regėjo 
žaibų apšviestą ramų Fergiusono veidą. Jis stebėjo fosforescencijos 
reiškinį, kurį sukūrė elektros žiburėliai, klaidžioję aerostato tinkle. 
„Viktorija“ po senovei suposi ir sukosi, vis kildama ir kildama į vir- 
šų. Po ketvirčio valandos ji jau ištrūko iš audros debesų zonos. Elekt- 
ros iškroviai vyko apačioje ir sudarė tarsi milžinišką karūną iš fejer- 
verkų, siaučiančių po „Viktorijos“ krepšiu. 

Tai buvo vienas pačių gražiausių reginių, kokius tik gamta gali 
sukurti žmogui. Apačioje audra, o viršuje žvaigždėtas dangus - ra- 
mus, tylus, netrikdomas, su mėnuliu, taikiai skleidžiančiu savo švie- 
są įsiautulingus debesis... Daktaras pažvelgė į barometrą. Rodė dvy- 
likos tūkstančių pėdų aukštį. Buvo vienuolikta valanda vakaro. 

— Ačiū Dievui, pavojus praėjo, - prabilo daktaras. - Mums terei- 
kia laikytis šitame aukštyje. | 

— O buvo baisu, - prisipažino Kenedis. 

— Ė, vieni niekai! - nuginčijo Džo. - Tik įdomu - tai tiesa. Aš 
nieko prieš pažvelgti į audrą iš viršaus. Ką jau sakyti - gražus vaiz- 
delis! 

Septynioliktasis skyrius 


Mėnulio kalnai. - Žalumos vandenynas. - Bandymas išmesti 
inkarą. - Buksiruoja dramblys. - Ilgai trunkantis šaudymas. 
— Storaodžio gyvulio žūtis. - Krosnis gamtos prieglobstyje. 
— Nakties poilsis. - Naktis žemėje. 


Kitą rytą saulė virš horizonto išniro apie šeštą valandą. Debesys 
išsisklaidė. Dvelkė gaivus ryto vėjelis. Oreiviai vėl išvydo po aud- 
ros maloniai kvepiančią žemę. „Viktorija“, sukiodamasi tarp prie- 
šingų oro srautų, liko beveik toje pat vietoje. Daktaras, sumažinęs 
dujų kiekį, privertė balioną leistis, norėdamas tarp oro tėkmių suras- 
ti šiaurinį srautą. Ilgai nesisekė. Vėjas vis nešė balioną į vakarus, ir 
šit melsvame horizonte ėmė ryškėti Mėnulio kalnai, pusračiu apjuo- 
sę Tanganikos ežerą. Tie kalnai buvo natūrali tvirtovė, užtvėrusi ke- 
lią Centrinės Afrikos tyrinėtojams. Kai kurias kūgio formos viršū- 
nes dengė amžinas sniegas. 

— Štai mes visiškai netyrinėtame krašte, - pareiškė daktaras. — 
Kapitonas Biortonas nors ir toli prasiskverbė į vakarus, bet iki šių 
pagarsėjusių kalnų nesugebėjo ateiti. Jis net neigė jų buvimą ir įti- 
kinėjo savo bendrakeleivį Spiką, kad Mėnulio kalnai - tik jo fantazi- 
jos vaisius. O mums, bičiuliai mano, dėl jų jau nekyla jokių abejonių! 

— Ar per juos skrisime, Samueli? —- pasidomėjo Kenedis. 

— Nenorėčiau. Aš tikiuosi rasiąs palankią oro srovę, kuri vėl mus 
nuneštų prie pusiaujo. Jeigu prireiks, net lūkuriuosiu. Juk mūsų „Vik- 
torija" kaip laivas - esant nepalankiam vėjui, gali išmesti inkarą. 

Daktaro pranašystė netrukus išsipildė. Pabandžiusi skristi įvairia- 
me aukštyje, pagaliau „Viktorija“ įprastu greičiu pasuko į šiaurės rytus. 

— Mes pakliuvome į labai gerą srovę, - žvelgdamas į kompasą, 

pareiškė Fergiusonas. — Be to, esame tik apie du šimtus pėdų nuo 
žemės. Palankiausios sąlygos susipažinti su dar nepažįstamomis vie- 
tovėmis. Juk kapitonas Spikas, iškeliavęs ieškoti Ukerevės ežero, 
staigiai pasuko į rytus nuo Kazecho. 

— Oarilgai mums teks šitaip skristi? - paklausė Kenedis. 

— Tikriausiai ilgai. Mūsų tikslas - pasiekti Nilo ištakas. Vadinasi, 
norėdami atsidurti tame kraštutiniame taške, kurį buvo pasiekę iš 
šiaurės keliavę tyrinėtojai, turime nuskristi daugiau kaip šešis šim- 
tus mylių. 

— Nejaugi nenusileisim ant žemės? Būtų ne pro šalį truputį pa- 
mankštinti kojas, - tarė Džo. 

— Ko gero, teks nusileisti, - atsakė daktaras. - Reikia taupyti mais- 
tą, ir tu, mielasis Dikai, turėsi mus aprūpinti šviežia mėsa. 

— Kai tik šito pageidausi, mielasis Samueli. 

— Ir dar turime pasipildyti vandens atsargas, - pridūrė daktaras. — 
Kas Žino, galbūt pakliūsime į absoliučiai bevandenę vietovę. Nieka- 
da nekenkia būti apdairiam. 

Vidudienį „Viktorija“ buvo 29*15' rytų ilgumos ir 3715" pietų pla- 
tumos. Ji perskrido virš Ujofaus kaimo, kuris buvo šiaurinė Unjam- 
vezio riba; kažkur netoli turėjo būti Ukerevės ežeras, bet oreiviai jo 
dar nematė. 

Gentys, gyvenančios netoli pusiaujo, matyt, labiau civilizuotos 
ir yra valdomos karaliukų, kurių despotizmas nežino ribų. Tankiau- 
siai gyvenama Karagvos provincija. 

Susitarė leistis, kai tik bus palankios sąlygos. Numatė sustoti il- 
gesniam laikui ir kruopščiai apžiūrėti balioną. Sumažinę degiklio 
liepsną, iš krepšio išmetė inkarus, kurie netrukus ėmė kabinėtis už 
neaprėpiamos stepės aukštos žolės. Iš viršaus toji žolė atrodė lyg 
gazonas, o iš tikrųjų buvo septynių ar aštuonių pėdų aukščio. 

„Viktorija“, tarsi milžiniška peteliškė, braukė žolę, jos nesumai- 
gydama. Priekyje nebuvo jokių kliūčių - vien tik bekraštis žalias 
vandenynas... 

— Mes tikriausiai ilgai turėsime ieškoti kokio medžio: kolei kas 
nė vieno nematau, - tarė Kenedis. - O ir medžioklė daug vilčių ne- 
teikia, - pridūrė. 

— Palauk, mielasis Dikai, čia tai tikrai negalėtum medžioti, nes 

paskęstum žolėje su visa galva. Nenusimink, rasime kokią patoges- 
nę vietą. 

Tai iš tikrųjų buvo nuostabi kelionė, keistas stebuklingas plau- 
kiojimas po žalią, tarsi perregimą, vos vos vėjelio šiaušiamą jūrą. 
„Viktorijos“ krepšys, tarsi pateisindamas „gondolos" pavadinimą, 
skyrė tas žalias bangas, iš kurių keistai klykdami retkarčiais išskris- 
davo pulkai paukščių žavingomis plunksnomis. Inkarai tiesiog mau- 
dėsi gėlių jūroje, paskui save palikdami vagą, kuri bemat išnykdavo 
kaip laivo pėdsakas bangose. 

Staiga oreiviai pajuto stiprų truktelėjimą, matyt, inkaras užsika- 
bino už kokios uolos, slypinčios po milžiniškomis žolėmis. 

— Užsikabino! - sušuko Džo. 

— Puiku. Nuleisk kopėčias! - paliepė medžiotojas. 

Vos spėjo nuskambėti tie žodžiai, pasigirdo staugsmas, ir orei- 
viai nustebę sušuko: 

— Kas tai? 

— Kaip keistai staugia! 

— Bet gi mes skrendame! 

— Vadinasi, inkaras atsikabino! 

— Ne! Laikosi! -timptelėjęs lyną, pareiškė Džo. 

— Kątai reiškia? Uola pajudėjo? 

Žolėje iš tikrųjų kažkas judėjo, ir netrukus iš jos išniro gana ilgas 
ir besirangantis padaras. 

— Gyvatė! - sušuko Džo. 

— Gyvatė! - pakartojo Kenedis, užtaisydamas karabiną. 

— Ką čia šnekat - tai juk dramblio straublys, - užginčijo daktaras. 

— Niekus tauški, Samueli! Nejaugi tai galėtų būti dramblys? 

Kenedis ėmė taikytis. 

— Palauk, Dikai, palauk. 

— Tik pamanykit! Gyvulys mus buksyruoja! 

— Ir įsivaizduok, mielasis mano Džo, tempia ten, kur reikia, — 
pareiškė Fergiusonas. 

Dramblys žingsniavo gana greitai; netrukus priėjo balą ir čia orei- 
viai jau puikiausiai jį regėjo. Iš didelio ūgio daktaras spėjo tai esant 
nuostabios veislės patiną. Jo baltokos, nuostabiai gražiai išlenktos 
iltys buvo ne mažiau kaip aštuonių pėdų ilgio. Kaip tik tarp tų ilčių 

stipriausiai ir įstrigo inkaro nagai. 

Dramblys mojavo straubliu, atkakliai stengdamasis išsivaduoti 
iš lyno, siejančio jį su krepšiu. 

— Pirmyn! Drąsiau! - susižavėjęs šaukė Džo. - Štai dar vienas 
keliavimo būdas! Nė arklių nereikia, mūsų paslaugoms - dramblys! 

— Bet kur jis mus tempia? - sunerimo Kenedis, rankose sukioda- 
mas karabiną; jam taip ir knietėjo iššauti. 

— Kaip tik ten, mielasis Dikai, kur mums reikia. Pakentėk truputį, 
— Fergiusonas ramino savo draugą. 

— Wig a more, wig a more, - kaip sako škotų valstiečiai. — Pir- 
myn! Pirmyn! vis linksmiau šūkaliojo Džo. 

Dramblys ėmė bėgti ristele, mojuodamas straubliu į kairę ir į deši- 
nę. Su kiekvienu šuoliu baisiausiai supurtydavo „Viktorijos“ krepšį. 

Daktaras, rankoje spausdamas kirvį, buvo pasiruošęs nukirsti Iy- 

— Inkarą paaukosime tik pačiu kraštutiniausiu atveju, - pareiškė jis. 

Dramblys balioną buksyravo jau apie pusantros valandos, o gy- 
vulys nerodė jokio nuovargio ženklų. Tie milžiniški storaodžiai pa- 
darai, lygiai kaip ir banginiai, primenantys juos savo dydžiu ir suge- 
bėjimu greitai judėti, per dieną gali nubėgti didelį nuotolį. 

— O žinote, - sušuko Džo, - tai tas pats, kas užharpūnuoti bangi:- 
nį. Mes esame tarsi bangingaudžiai. 

"Tačiau besikeičianti vietovė vertė daktarą pagalvoti apie kitą ke- 
liavimo būdą. Už kokių trijų mylių, šiaurinėje stepės pusėje, jau ma- 
tėsi tankus kamaldarų miškas. Žūt būt reikėjo išvaduoti balioną nuo 
gyvojo variklio. 

Sustabdyti dramblį paliepė Kenedžiui. Šis prispaudė prie peties 
karabiną ir, nors padėtis šaudyti buvo nepaprastai nepatogi, nuspau- 
dė gaiduką. Kulka, atsitrenkusi į dramblio galvą, susiplojo tarsi pa- 
taikiusi į geležį. O dramblys nė kiek neišsigando; negana to, po šū- 
vio ėmė bėgti dar greičiau lyg koks lenktynių žirgas. 

— Ne dramblys, o šėtonas! - sušuko Kenedis. 

— Tai bent smegeninės kietumas! - murmtelėjo Džo... 

— O dabar pabandysime jį pavaišinti keliomis kūginėmis kulko- 
mis, - tarė Dikas; kruopščiai užtaisė karabiną ir tuoj iššovė. 

Dramblys baisiai sustaugė ir dar greičiau pasileido bėgti. 

— Matau, misteri Dikai, aš turiu jums padėti, - tarė Džo ir čiupo 
šautuvą, - nes antraip nežinia, kur mus nudangins... 

Ir dvi kulkos įsmego į gyvulio šoną. 

Dramblys stabtelėjo, išrietė straublį ir vėl, mojuodamas savo mil- 
žiniška galva, iš visų jėgų pasileido miško link; kraujas jau srovele 
sruvo iš jo žaizdų. 

— Dar pašaudykime, misteri Dikai, - siūlė Džo. 

— Ir pyškinkit be paliovos, nes iki miško liko gal dvidešimt sieks- 
nių, - paragino daktaras. 

Nuaidėjo dar dešimt šūvių. Dramblys šoko pirmyn kiek tik išga- 
lėdamas. Krepšys ir balionas subraškėjo taip, jog, atrodė, tuoj tuoj 
subyrės į šipulius. Truktelėjimas buvo toks stiprus, kad daktarui iš 
rankų iškrito kirvis ir tekštelėjo ant žemės. 

Padėtis darėsi nepaprastai kritiška: inkaro lyno, stipriausiai pririš- 
to prie krepšio, nebuvo įmanoma nei atrišti, nei perpjauti peiliu, o ,,Vik- 
torija" jau buvo beveik prie pat miško. Laimei, tą akimirką, kai dram- 
blys užlaužė galvą, kulka pataikė jam į akį. Dramblys stabtelėjo, su- 
svyravo, jo keliai sulinko, ir gyvulys pasisuko į medžiotojus šonu. 

— Taikausi į širdį, - tarė Dikas ir paleido iš karabino paskutinį 
užtaisą. 

Dramblys baisiausiai sustaugė; akimirką išsitiesė, pamojavo 
straubliu ir visu svoriu tvojosi ant žemės, nusilauždamas vieną iltį. 
Dramblys buvo nebegyvas. 

— Jis nusilaužė iltį! - sušuko Kenedis. - Anglijoje už šį daiktelį 
moka po trisdešimt penkias ginėjas už šimtą svarų. 

— Nejaugi tiek daug? - nustebo Džo, čiuoždamas žemėn inkaro 
lynu. 

— Kojau taip apsidžiaugei, mielasis Dikai? - įsiterpė Fergiuso- 
nas. - Argi mudu prekiaujame dramblio kaulu? Argi mes skridome 
čia pasipelnyti? 

Džo apžiūrėjo inkarą. Jis stipriai laikėsi už sveikosios ilties. Sa- 
muelis ir Dikas iššoko ant žemės, o balionas, kurio apimtis buvo 
sumažėjusi per pusę, siūbavo virš dramblio lavono. 

— Nuostabus gyvūnas! - sušuko Kenedis. - Tikras milžinas! Nie- 
kada Indijoje nepasitaikė tokio pamatyti! 

— Nėra ko stebėtis, mielasis Dikai: juk Centrinėje Afrikoje vei- 

siasi patys stambiausi drambliai visame Žemės rutulyje. Anderso- 
nas, Kamingas ir kiti labai intensyviai juos medžiojo Kapo žemėse 
ir drambliai gelbėdamiesi nuklydo prie pusiaujo. Mes dažnai išvysi- 
me jų kaimenes. 

— O kolkas tikriausiai pasmaguriausime štai šituo, - tarė Džo. — 
Pažadu gardžiausią kepsnį. Kol aš gaminsiu pietus, misteris Kene- 
dis, žinoma, kokią valandą ar dvi pamedžios, o misteris Samuelis 
apžiūrės balioną. 

— Puikiai surikiavai darbus, - tarė daktaras. - Taip ir padarysime. 

— O ašiš tikrųjų pasinaudosiu dviem laisvomis valandomis, ku- 
rias malonėjo man suteikti Džo, - pareiškė medžiotojas. 

— Keliauk, mano drauge. Tik būk atsargus, nenuklysk labai toli. 

— Nesirūpink, Samueli. 

Dikas pasičiupo šautuvą ir dingo miške. 

O Džoėmėsi savo pareigų. Pirmiausia iškasė žemėje kokių dvie- 
jų pėdų gylio duobę ir prigrūdo ją sausų šakų — jų čia buvo į valias: 
matyt, prilaužė drambliai, kurių pėdsakų buvo tiek ir tiek. Tada virš 
duobės sukrovė gal dviejų pėdų aukščio laužą ir jį uždegė. 

Tada patraukė prie mėsos kalno, stūksančio per dešimtį sieksnių 
nuo miško, mikliai nukirto straublį (jo skersmuo prie pagrindo buvo 
kokių dviejų pėdų), išrėžė pačią švelniausią dalį ir dar keletą gabalų 
akytos kojų mėsos. Tai iš tikrųjų patys gardžiausi gabaliukai, lygiai 
kaip bizono gubrys, meškos letena ar šerno galva. Kai laužas visiš- 
kai sudegė, Džo išsėmė anglis ir pelenus - duobėje buvo labai aukš- 
ta temperatūra. Suvyniojęs dramblio mėsą į kvapnius lapus, sudėjo į 
duobę ir užpylė pelenais, tada ir vėl sukrovė laužą, uždegė, o kai ir 
šitas sudegė, kepsnys buvo gatavas. 

Džo ištraukė savo kūrinį iš tos savotiškos krosnies ir išdėliojo 
ant žalių lapų apetitą žadinančius gabalus; tada gražios aikštelės vi- 
duryje ėmė ruošti pietų stalą: padėjo kepsnius, atnešė džiūvėsių, deg- 
tinės, kavos, o iš čia pat sruvenančio upelio pasėmė gaivaus ir skaid- 
raus kaip krištolas vandens. 

Malonu buvo žiūrėti į tą „padengtą stalą“, ir Džo, nelabai di- 
džiuodamasi, mąstė apie tai, kad dar maloniau bus skanauti valgius. 

— Tai bent kelionė! Ir nepavojinga, ir nevarginanti, - vis kartojo 
jis. - Pietūs visuomet laiku, patalas nuolat po ranka. Ko dar reikia? 

Otas gerasis misteris Kenedis dar nenorėjo su mumis keliauti! 

"Tuo laiku daktaras Fergiusonas kruopščiai apžiūrinėjo balioną. 
Nuo audros ir škvalo nė kiek nebuvo nukentėjęs. Ir tafta, ir gutaper- 
čia puikiausiai atsilaikė. Turėdamas omenyje vietovės aukštį virš jū- 
ros lygio ir apskaičiavęs baliono keliamąją galią, Fergiusonas su 
džiaugsmu įsitikino, kad vandenilio kiekis nė kiek nesumažėjęs. Va- 
dinasi, apvalkalas buvo absoliučiai nepralaidus. 

Tik prieš penkias dienas oreiviai išskrido iš Zanzibaro. Pemika- 
no dar nė nepradėjo valgyti. Džiūvėsių ir mėsos konservų turėjo il- 
gam užtekti. Iereikėjo papildyti tik vandens atsargą. Vamzdeliai ir 
gyvatukas buvo puikiausios būklės. Kadangi buvo sutvirtinti kau- 
čiuko alkūnėmis, kuo geriausiai atlaikė baliono blaškymą. Baigęs 
apžiūrą, daktaras prigludo prie kelionės dienoraščio. O po to nubraižė 
gana vykusį vietovės eskizą: į neužmatomą tolį nusidriekusi stepė, 
kamaldarų miškas ir „Viktorija“, sustingusi ore viršum pasakiško 
dydžio dramblio lavono... 

Po dviejų valandų grįžo Kenedis su riebių kurapkų ryšulėliu ir 
gemzės, greitakojės antilopės, patino užpakaline koja; Džo tuoj pat 
puolė paruošti šį pietų stalo papildymą. 

— Pietūs patiekti! - netrukus linksmai sušuko. 

Trys keliauninkai susėdo žalioje pievutėje. Visi pripažino, kad 
dramblio koja ir straublys - subtilus patiekalas. Kaip jau buvo pratę, 
išgėrė už Angliją, ir tada pirmą kartą toje stebuklingoje vietovėje 
pakvipo nuostabiu Havanos cigarų dūmeliu. 

Kenedis valgė, gėrė ir tarškė už keturis. Jį apėmė smagi nuotaika ir 
škotas iš rimtųjų siūlė savo bičiuliui daktarui apsigyventi tame miške, 
iš šakų pastatyti sau palapinę ir pradėti Afrikos Robinzonų dinastiją. 

"Tačiau šis pasiūlymas nesusilaukė pritarimo, nors Džo ir pareiš- 
kė esąs pasiruošęs vaizduoti Penktadienio vaidmenį. 

Aplinkui viešpatavo tokia ramybė, vietovė atrodė visiškai negy- 
venama, kad daktaras nutarė apsinakvoti ant žemės. Džo ratu sukro- 
vė laužus ir uždegė. Tokia barikada - geriausias būdas atsiginti nuo 
laukinių žvėrių, jeigu jie sumanytų apsilankyti. 

Ir iš tikrųjų, hienos, pumos bei šakalai, dramblienos kvapo suvi- 
lioti, visą naktį klajojo aplinkui. Kenedis ne kartą buvo priverstas šau- 
tiį pernelyg įžūlius lankytojus. Tačiau apskritai naktis praėjo ramiai. 

Aštuonioliktasis skyrius 


Karagva. - Ukerevės ežeras. — Naktis saloje. - Pusiaujas. 
— Skrydis virš ežero. - Kriokliai. - Salies vaizdas. - Nilo ištakos. 
— Bengo sala. - Andrea Diobono parašas. - Anglijos vėliava. 


Kitą rytą nuo penktos valandos ėmė rengtis tolimesniam skry- 
džiui. Džo kirviu (laimei, surado) nukirto dramblio iltis, ir išlaisvin- 
toji „Viktorija“ nuskrido į šiaurės rytus aštuoniolikos mylių per va- 
landą greičiu. 

Išvakarėse daktaras iš žvaigždžių nustatė „Viktorijos“ vietą. Ba- 
lionas buvo 2*40' platumos, tai yra šimtas šešiasdešimt geografinių 
mylių nuo pusiaujo. Oreiviai skrido virš daugybės kaimų, nekreip- 
dami dėmesio į tenykščių gyventojų šūkavimą. Fergiusonas visą lai- 
ką eskizavo vietoves. Viktorija“ pralėkė virš Rubemės kalnų viršū- 
nių, beveik tokių pat skardingų kaip Usagaros, o vėliau - virš Ten- 
gės - Karagvos grandinės pirmųjų atšakų, kurios, jo manymu, yra 
Mėnulio kalnų tęsinys. Senas padavimas byloja, kad šie kalnai esą 
Nilo lopšys, ir tai visai panašu į tiesą: kalnai prieina prie Ukeverės 
ežero, iš kurio, kaip mano mokslininkai, ir išteka didžioji upė. 

Kai „Viktorija“ buvo virš Kafūro - plačiai nusidriekusios srities, 
garsaus prekybos centro, - daktaras pagaliau išvydo ežerą, daugy- 
bės keliautojų ieškoto objekto, ežerą, kuris 1858 metų rugpjūčio 2 
dieną pirmą kartą neaiškiai iškilo prieš kapitono Spiko akis. 

Samuelį Fergiusoną apėmė nepaprastas jaudulys: juk jis beveik 
pasiekė vieną svarbiausių punktų, kurį rengėsi tyrinėti. Apsiginkla- 
vęs žiūronu, daktaras stengėsi nepraleisti nemačiom nė vieno pa- 
slaptingojo krašto kampelio. 

Pojais plytėjo gana nualinta žemė; tik menka jos dalis buvo įdirb- 

ta. Vietovė, nusėta neaukštomis smailiaviršūnėmis kalvomis, kuo ar- 
čiau ežero, tuo darėsi lygesnė; ryžių plantacijas čia pakeitė miežių 
laukai. Augo ir raukažolė, iš kurios čiabuviai gamina vyną, ir „mva- 
ni" — laukinis augalas, atstojantis kavą. Pusšimtis apvalių šiaudasto- 
gių lūšnelių - tai ir buvo Karagvos sostinė. 

Kuo puikiausiai matėsi gan gražių, geltonai rausvos odos Žmo- 
nių nustebę veidai. Po laukus sunkiai krutinėjo nepaprastai storos 
moterys. Fergiusonas labai nustebino savo bendrakeleivius, papasa- 
kojęs, jog tuklumas čionykštėse vietose labai vertinamas, o tokiu 
žmogus tampa privaloma tvarka gerdamas rūgusį pieną. Vidudienį 
„Viktorija“ buvo 1*45' pietų platumos, o po valandos ji jau skrido 
virš ežero. 

Kapitonas Spikas tą ežerą pavadino „Nyanza Victoria". (Nyanza 
— ežeras. - Aut.) Toje vietoje jis galėjo būti apie devyniasdešimt 
mylių pločio. Pietinėje ežero dalyje kapitonas Spikas atrado grupę 
salelių, kurias pavadino Bengalijos archipelagu. Savo tyrinėjimus 
Spikas vykdė iki Mvanzo, įsikūrusio rytiniame ežero krante, - ten 
kapitoną džiaugsmingai priėmė sultonas. Spikas padarė tos ežero 
dalies trigonometrinį brėžinį, bet negalėjo surasti luoto perplaukti 
ežerą ir apžiūrėti didelę Ukerevės salą. Toji sala (atoslūgio metu — 
pusiasalis) labai tankiai apgyvendinta ir valdoma trijų sultonų. 

„Viktoriją“ nešte nešė į šiaurinę ežero dalį, ir dėl to daktaras la- 
bai apgailestavo. Jis norėjo tiksliai nubraižyti pietinius ežero kontū- 
rus. Krantai, virš kurių skrido oreiviai, buvo apaugę tankiais aštriais 
krūmais, ir juos vos buvo galima įžvelgti pro siaučiančių šviesiai 
rusvų moskitų debesį. Toje vietovėje žmonėms nebuvo įmanoma gy- 
venti. Vien begemotai gulinėjo tankiose aukštose nendrėse arba mur- 
dėsi balzganame ežero vandenyje. 

Vakarinio kranto nebuvo matyti - ežeras plytėjo lyg jūra. Atstu- 
mas nuo vieno kranto iki kito toks didelis, kad svajoti apie kokį su- 
sisiekimą ar ryšį paprasčiausiai nėra ko; čia dažnai kyla smarkios 
audros, nes toje aukštoje ir atviroje vietovėje šėlsta vėtros. 

Daktarui dabar sunkiai sekėsi valdyti balioną; būgščiojo, kad tik 
nenuneštų į rytus. Bet, laimei, pasisekė pakliūti į srovę, kuri „,Vikto- 
riją" nubogino į šiaurę; šeštą valandą vakaro „Viktorija“ buvo virš 
mažytės dykos salelės, esančios per dvidešimt mylių nuo kranto, 0“30' 

pietų platumos ir 32752 rytų ilgumos. 

Oreivių išmestas inkaras užsikabino už medžio ir, kadangi vaka- 
rėjant vėjas rimo, balionas ramiai sau kybojo. Apie išlipimą nebuvo 
nė ko galvoti. Čia, kaip ir ežero pakrantėse, siautėjo tiršti moskitų 
debesys. Nors Džo vikriai sukosi ir akimoju pritvirtino prie medžio 
inkarą, vis tiek kraugeriai spėjo vyruką sukandžioti; bet Džo nejautė 
vabzdžiams nė mažiausio pykčio, laikydamas tai visai natūraliu da- 
lyku. 

Daktaras nebuvo toks atlaidus: inkaro lyną atleido kiek tik įsten- 
gė, šitaip norėdamas atsikratyti negailestingųjų vabalų, kurie jau zirz- 
dami kilo prie jų, ir nuo įkyraus ūžavimo trims bičiuliams darėsi 
visai nejauku. Daktaras nustatė, kad ežeras yra per tris tūkstančius 
septynis šimtus penkiasdešimt pėdų virš jūros lygio ir tai sutapo su 
kapitono Spiko apskaičiavimais. 

— Tai va, mes ir virš ežero, - tarė Džo, stipriai nagais gremžda- 
mas odą. 

— Reikia negaiškuj ant jį apžiūrėti, - pareiškė medžiotojas. — Tik- 
riausiai be šitų mielų vabzdžių, čia nėra kitos gyvos dvasios. 

— Turiu jums pasakyti, kad salelės, kurių gausiai pribarstytas eže- 
ras, ne kas kita, kaip vandens užlietų kalvų viršūnės, - paaiškino 
daktaras. - Mums puikiai pasisekė, kad radome čia prieglobą, nes 
ežero pakrantėse gyvena nuožmios gentys. Miegokite, dangus mums 
žada ramią naktį. 

— O argi tu, Samueli, nepaseksi mūsų pavyzdžiu? - paklausė Dikas. 

— Ne, aš negalėčiau sumerkti akių. Neduoda ramybės visokios 
mintys. Rytoj, bičiuliai mano, jeigu tik pūs palankus vėjas, mes skri- 
sime tiesiai į šiaurę, galbūt surasime Nilo pradžią ir įspėsime iki šiol 
neįspėtą paslaptį. Aš neįstengsiu užmigti, kai taip arti didžiosios upės 
ištakos! 

Kenedis ir Džo, kuriuos Nilo ištakų problema jaudino kur kas 
mažiau nei daktarą, nieko nelaukdami atgulė, budriai daktaro sau- 
gomi. 
Trečiadienį, balandžio 23 dieną, ketvirtą valandą ryto „Viktori- 
ja" pakėlė inkarą. Dar viešpatavo prietema. Naktis nenoriai paliko 
ežero vandenis, virš kurių tvyrojo tirštas rūkas. Bet netrukus jį iš- 
blaškė stiprus vėjas. „Viktorija“, keletą minučių pasiūbavusi į šo- 

nus, nuskrido tiesiai į šiaurę. 

Fergiusonas iš džiaugsmo suplojo delnais. 

— Mes skrendame teisinga kryptimi! - sušuko jis. — Nilą išvysi- 
me šiandien arba niekada! Ar žinote, bičiuliai mano, kad mes esame 
virš pusiaujo? Štai netrukus būsime šiaurės pusrutulyje! 

— O! Vadinasi, sere, jūs manote, kad kaip tik čia eina pusiaujo 
linija? - paklausė Džo. 

— Kaip tik čia, mano mielas. 

— Va kaip! Man dingojas, sere, nedelsdami turime atšvęsti šitą 
įvykį! 

— Ką gi, išgerkime po stiklą grogo! —- juokdamasis atsakė dakta- 
ras. - Tavo kosmografijos studijavimo būdas visai neblogas, Džo. 

Štai taip „Viktorijoje“ buvo atšvęstas skrydis per pusiaują. 

„Viktorija“ sparčiai skrido pirmyn. Vakaruose regėjosi žemas ly- 
gus krantas, o toliau - Ugandos ir Usogo plokščiakalniai. Vėjas vis 
stiprėjo: dabar jau siekė trisdešimt mylių per valandą. 

Ežere tarsi jūroje siautėjo didelės bangos. Matėsi, kad ežeras la- 
bai gilus. Per visą skrydžio laiką oreiviai jame išvydo vos kelis gru- 
biai sumeistrautus luotus. 

— Šis ežeras, - ėmė pasakoti daktaras, - yra labai aukštai, tarsi 
natūralus telkinys, vandeniu aprūpinantis dideles Rytų Afrikos upes. 
Dangus lietumi jam sugrąžina tai, ką paima ištakose garo pavidalu. 
Man atrodo, kad Nilo pradžia - kaip tik čia. 

— Pamatysim, - tarstelėjo Kenedis. 

Apie devintą valandą ryto oreiviai priartėjo prie vakarinio kran- 
to, miškingo ir, matyt, negyvenamo. Vėjas ėmė nešti „Viktoriją“ šiek 
tiek į rytus, ir tolumoje pasirodė kita ežero pakrantė, išlinkusi 2740 
šiaurės platumos. Tas kranto išlinkis baigėsi labai stačiu kampu. To- 
lumoje kilo vėjo nugludinti aukšti kalnai, tarp kurių giliu randytu 
tarpekliu gurgėjo upė. 

Atidžiai valdydamas balioną, Fergiusonas neatitraukė akių nuo 
vietovės, virš kurios skrido. 

- Žiūrėkite, bičiuliai mano, žiūrėkite! - staiga sušuko jis. - Vadi- 
nasi, tai, ką pasakojo arabai, teisybė! Jis kalbėjo apie upę, ištekančią 
iššiaurinės Ukerevės ežero dalies. Štai ji! Kaip tik skrendame virš 
jos. Upė teka beveik tokiu pat greičiu, kaip mes skrendame. Ir šita, 

po mumis bėganti vandens srovė, Žinoma, susilies su Viduržemio 
jūros vandenimis. Tai Nilas! 

— Tai Nilas! - užkrėstas daktaro entuziazmo, jo žodžius pakarto- 
jo Kenedis. 

— Tegyvuoja Nilas! - sušuko Džo, niekada nepraleidęs progos 
triukšmingai pasiausti. 

Milžiniškos uolos ir šen, ir ten užtvėrė paslaptingosios upės tėk- 
mę. Vanduo gurguliavo, ieškodamas kelio, sudarydamas skardžius 
ir krioklius, ir visa tai dar labiau įtikino Fergiusoną, kad jo spėjimas 
yra teisingas. Šimtai srautų putodami lėkė nuo upę supančių kalnų. 
Buvo regėti, kaip iš žemės į paviršių išsimuša plonos srovelės, kaip 
jos srūva, susitikdamos, susiliedamos, lenktyniaudamos viena su ki- 
ta prie tos gimstančios upės, 0 ši priimdavo jas į savo glėbį ir jau 
tapdavo upe. 

— Žinoma, tai Nilas, — neabejodamas tarė daktaras. — Žinote, šios 
upės pavadinimo kilmė mokslininkams buvo ne mažiau įdomi, kaip 
ir jos ištakų vieta. Su kokiomis tik kalbomis nesiejo žodį „Nilas“: ir 
graikų, ir koptų, ir sanskritų. (Vienas Bizantijos mokslininkas žodyje 
„Neilos“ įžvelgė aritmetinę kelių skaičių sumą. N -tai 50, E-5, I- 
10, L- 30, 0- 70, S- 200, tai lygu vienerių metų dienų skaičiui. — 
Aut.) Bet visa tai ne taip svarbu. Svarbiausia, kad Nilas pagaliau 
atskleidė mums savo ištakų paslaptį. 

— Bet sakyk, Samueli, kaip įsitikinti, kad tai — ta pati upė, kurią 
tyrinėjo šiaurės keliautojai? - paklausė medžiotojas. 

— Jeigu palankus vėjas pūs dar bent valandą, mes turėsime pa- 
čius tikriausius įrodymus, neginčijamus ir nepaneigiamus, - atsakė 
daktaras. 

Kalnai prasiskyrė tarsi užleisdami vietą daugybei kaimų, sezamo 
ir cukrašvendrių laukams. Čiabuviai, matyt, labai sunerimo ir prie- 
šiškai nusistatė. Tikriausiai jie buvo įniršę ir nė kiek nemanė nuo- 
lankiauti, oreivius toli gražu laikydami ne dievais, o svetimšaliais. 
„Viktorija“ turėjo laikytis tokiame aukštyje, kad nepasiektų muškie- 
tų kulkos. 

— Žinoma, nusileisti ant žemės čia bus sunkoka, - tarė škotas. 

— Maža bėda! -atsakė Džo. - Tegu tie laukiniai vėliau graužia iš 
gailesčio nagus, praleidę progą maloniai su mumis pasišnekėti. 

— Tačiau nusileisti žūt būt reikia bent ketvirčiui valandos, - pareiškė 
Fergiusonas. - Noriu rasti įrodymų, patvirtinančių mano išvadas. 

— Manai, jog todėl būtina nusileisti, Samueli? 

— Taip, ir mes nusileisime, net jeigu reikėtų pavartoti ginklą. 

— Man tai visai nepatinka! - sušuko Kenedis, pažvelgdamas į 
karabiną. 

— Trumpai šnekant, sere, mes leisimės, kada tik jums bus reika- 
linga, - pareiškė Džo, jau rengdamasis kovai. 

— Kartais prisieina tarnauti mokslui su ginklu rankoje, - pridūrė 
daktaras. - Taip buvo priverstas elgtis ir vienas prancūzų mokslinin- 
kas, Ispanijos kalnuose matuodamas žemės meridianą. 

— Būk ramus, Samueli, ir pasikliauk savo asmens sargybiniais, — 
pareiškė Dikas. 

— Arjau leidžiamės, sere? - paklausė Džo. 

— Dar ne. Šiuo tarpu kilsime aukščiau, nes noriu padaryti tikslų 
vietovės brėžinį. 

Vandenilis išsiplėtė; nepraėjo nė dešimt minučių, ir „Viktorija“ 
jau skrido dviejų tūkstančių penkių šimtų pėdų aukštyje virš žemės. 
Iš čia aiškiai buvo regėti visas tinklas upelių, įtekančių į didžiąją 
upę. Dauguma jų tekėjo iš vakarų, pro kalvas ir derlingus laukus. 

— Mes ne daugiau kaip už devyniasdešimties mylių nuo Gondo- 
koro ir mažiau kaip už penkių mylių nuo punkto, kurį tyrinėtojai 
pasiekė eidami iš šiaurės, - pažvelgęs į žemėlapį, tarė Fergiusonas. 
— Taigi, pradėkime atsargiai leistis. 

Kai „Viktorija“ nusileido daugiau kaip du tūkstančius pėdų, dak- 
taras įspėjo: 

— Dabar, bičiuliai mano, reikia būti pasiruošusiems visokiausiems 
netikėtumams. 

— Mes pasiruošę! —vienu balsu atsakė Dikas ir Džo. 

— Puiku! 

„Viktorija“ skrido maždaug šimtą pėdų virš upės vagos; toje vie- 
toje upė buvo ne platesnė kaip penkiasdešimt sieksnių. Abiejose pa- 
krantėse, savo gyvenvietėse, triukšmingai bruzdėjo čiabuviai. Ant- 
rame laipsnyje Nilas suformavo krioklį vanduo čia krito gal iš de- 
šimties pėdų. Toje vietoje upė laivybai buvo netinkama. 

— Tikriausiai tai tas krioklys, apie kurį užsiminė Diobono! - tarė 

daktaras. 

Upė praplatėjo, ji buvo prisėta daugybės salelių; jas Samuelis 
Fergiusonas ypač atidžiai tyrinėjo. Atrodė, daktaras ieškojo kažko- 
kio orientyro, kurio niekaip nesisekė užtikti. 

Keli negrai luotu praplaukė visiškai po balionu. Kenedis juos 
pasveikino karabino šūviu. Nors ir nepadarė jokios žalos, šūvis vis 
dėlto privertė juos kuo greičiau sprukti į krantą. 

— Sėkmingo kelio! - sušuko Džo. - Jų dėtas, aš nė užką neplauk- 
čiau, aš baisiausiai išsigąsčiau baidyklės, kuri poška ir svaido Žaibus. 

O daktaras Fergiusonas čiupo žiūroną ir nukreipė jį į upės vidu- 
ryje esančią salelę. 

— Keturi medžiai! - sušuko jis. - Žiūrėkite, antai ten! 

Iš tikrųjų, salelės pakrantėje augo keturi medžiai. 

— Tai Bengo sala. Taip, žinoma, tai Bengo sala, - pridūrė daktaras. 

— Tai kas? - paklausė Dikas. 

— Otas, kad mes su Dievo pagalba čia nusileisime. 

— Bet ten, regis, yra žmonių, misteri Samueli, - įspėjo Džo. 

-— Teisybė, antai gal dvidešimties žmonių būrelis, - patvirtino Ke- 
nedis. 

— Mes beregint priversime juos bėgti - tai padaryti ne taip jau 
sunku, - atsakė Fergiusonas. 

— Ką gi, pasakyta - padaryta, - Dikas nebesipriešino. 

Kai „Viktorija“ leidosi į salą, saulė kybojo zenite. 

Negrai, priklausę makado genčiai, ėmė garsiai rėkti. Vienas mo- 
javo medžio žievės kepure. Kenedis nusitaikė į ją ir iššovė - kepurė 
subyrėjo į gabaliukus. 

Tai sukėlė baisiausią sąmyšį. Negrai puolė į upę ir plaukė į kitą 
krantą. Iš ten bematant pasipylė kulkų kruša ir strėlių debesis. Bet 
„Viktorija“, užsikabinusi už uolos plyšio, buvo nepasiekiama. Džo 
nučiuožė ant žemės. | 

— Kopėčias! - sušuko daktaras. - Kenedi, sek paskui mane! 

— Ką ketini daryti, Samueli'? 

— Lipkime abudu, Dikai, tu man reikalingas kaip liudytojas. 

— Kaip nori, Samueli. 

— Otu, Džo, budriai saugok. 

— Būkite ramus, sere, aš už viską atsakau. 

— Greičiau eime, Dikai, - skubino daktaras. 

Jis nuvedė bičiulį prie uolų, kybančių ant paties salos krašto. Čia 
ėmė kažko ieškoti tarp krūmų ir kruvinai susižeidė ranką. Staiga nu- 
tvėrė medžiotoją už peties. 

— Žiūrėk! - prabilo jis. 

— Raidės! - sušuko Kenedis. 

Iš tikrųjų, kuo puikiausiai matėsi ant uolos iškaltos dvi raidės: 


A. D. 


—AirD-tai paties Andrea Diobono parašas. O Diobono - tyrinėto- 
jas, toliau už visus nužygiavęs palei Nilo tėkmę, - paaiškino daktaras. 

— Tai iš tiesų nepaneigiamas faktas, mielasis mano Samueli! 

— Pagaliau įsitikinai? 

— Tai Nilas. Dabar jau nebeįmanoma abejoti. 

Fergiusonas kruopščiai persipaišė neįkainuojamuosius inicialus, 
tiksliai laikydamasis jų formos ir dydžio, ir, pažvelgęs į uolą dar 
kartą, tarė: 

— O dabar grįžkime prie savo „Viktorijos“. 

— Ir nedelsdami, - pridūrė Kenedis, - nes, matai - keli čiabuviai 
jau ruošiasi čia plaukti. 

— Dabar jie jau mums nebebaisūs. Kad tik vėjas dar porą valandų 
neštų į šiaurę, ir tada mes jau būsime Gondokore ir galėsime pa- 
spausti ranką savo kraštiečiams. 

Po dešimties minučių „Viktorija“ didingai pakilo į orą. 

Daktaras Fergiusonas, norėdamas pažymėti sėkmę, išskleidė 
Anglijos vėliavą. 


Devynioliktasis skyrius 


Nilas. - „Drebantis" kalnas. - Prisiminimai apie gimtinę. - Arabų 
pasakojimai. - Niam niam. - Protingos Džo mintys. - „Viktorija“ 
laviruoja. - Aerostato skrydžiai. - Madam Blanšar. 


— Kokia kryptimi mes skrendame? - paklausė Kenedis savo drau- 
go, atidžiai bežvelgiančio į kompasą. 

— [šiaurės šiaurės vakarus. 

— Po velnių, bet juk ne į šiaurę! 

- Žinoma, ne, Dikai. Ir tikriausiai mums bus sunkoka nusigauti į 
Gondokorą. Apmaudu, tačiau neturime pamiršti, kad mums jau pa- 
sisekė nuveikti tiek, kiek nuveikė tyrinėtojai, keliavę iš rytų ir iš 
šiaurės ir tarsi sujungti į vieną jų triūsą. Taigi skųstis negalime. 

„Viktorija“ pamažėle tolo nuo Nilo. 

— Ką gi, paskutinį kartą pažvelkime į tas platumas - ribą, kurios 
neįstengė peržengti net patys drąsiausi keliautojai, - kalbėjo Fergiu- 
sonas. — Kaip tik čia gyvena europiečiams priešiškos gentys, apie 
kurias užsimena Petrikas, Arno, Mianis ir jaunas keliautojas Liužo; 
noriu pasakyti - šiam vyrui turime jausti skolą ir ištyrinėti aukštutinį 
Nilą. 

— Vadinasi, mūsų atradimai neprieštarauja mokslo hipotezėms? 
— paklausė Kenedis. 

— Nė kiek. Baltoji upė, Bahr al Abiada, išteka iš ežero, milžiniš- 
ko kaip jūra; čia ir Baltojo Nilo pradžia; be abejo, poezija nuo to 
nukenčia - juk šitai upių karalienei taip mielai priskirdavo dangišką 
kilmę; senovėje ją vadino Okeanu ir beveik tikėjo, kad išteka tiesiai 
iš saulės! Bet šią nuomonę tenka keisti ir, norim šito ar ne, sutikti su 
mokslo teiginiais; mokslininkai gal gyvuos ne amžinai, o poetų nie- 

kada netrūks. 

— Antai matosi kriokliai, - tarė Džo. 

— Tai Makedo kriokliai, jie yra trečiame platumos laipsnyje, — 
atsakė Fergiusonas. — Taip, tai jie. Kaip gaila, kad mums nepasisekė 
dar keletą valandų paskristi virš Nilo, - pridūrė. 

— Antai, priekyje matosi kalnų grandinė, - rodė medžiotojas. 

— Tai Logveko kalnas - arabai jį vadina „Drebančiu“ kalnu (Pa- 
davimas byloja, kad kalnas imąs drebėti, jei tik ant jo savo koją 
užkelia musulmonas. - Aut.),- paaiškino daktaras. - Šias vietas ap- 
lankė Diobono - keliautojas, pasivadinęs Latifu Efendžiu. Reikia 
pasakyti, kad gentys, gyvenančios Nilo pakrantėse, nuolat tarpusa- 
vyje kovoja ir kariauja nepabaigiamus kruvinus karus. Ar įsivaiz- 
duojate, į kokį pavojų save statė Diobono? 

"Tuo tarpu vėjas pradėjo nešti „Viktoriją“ į šiaurės vakarus. No- 
rint išvengti Logveko kalno viršūnės, teko ieškoti kitos oro srovės. 

— Bičiuliai mano, - Fergiusonas kreipėsi į bendrakeleivius, - iš 
tikrųjų, tik dabar prasideda mūsų skrydis per Afriką. Juk iki šiol daž- 
niausiai keliavome pirmtakų pėdomis. O dabar skrendame į šalis, 
kurios visiškai nepažįstamos. Ar pakaks mums drąsos? 

- Žinoma! vienu balsu šūktelėjo Dikas ir Džo. 

— Jeigu taip, tai - į kelužį! Ir tepadeda mums dangus. 

Skrisdami virš daubų, miškų ir šen bei ten išsimėčiusių kaimelių, 
mūsų keliautojai dešimtą valandą vakaro buvo prie „Drebančio“ kal- 
no nuotakių šlaitų. 

Tą atmintiną dieną, balandžio 23-ąją, „Viktorija“, stipriausio vėjo 
nešama, per penkiolika valandų nuskrido tris šimtus penkiolika mylių. 

Bet skrendant paskutinę tos atkarpos dalį oreivių nuotaika buvo 
slogi. Krepšyje viešpatavo mirtina tyla. Gal daktaras Fergiusonas 
mąstė apie savo atradimą? Gal jo bendrakeleivis medžiotojas neri- 
mavo, nežinodamas, kas laukia visiškai nepažįstamuose kraštuose"? 
Savaime suprantama, tai jiems rūpėjo, o taip pat kankino ir prisimi- 
nimai apie gimtinę bei toli likusius draugus. Tik vienas Džo į viską 
tebežvelgė filosofiškai, manydamas tai esant absoliučiai natūraliu 
dalyku; juk gimtinė, likusi taip toli, tuo pačiu metu negali būti ir čia! 
Bet jis gerbė Samuelio Fergiusono ir Diko Kenedžio tylėjimą. 

Dešimtą valandą vakaro „Viktorija“ išmetė inkarą prie „Dreban- 

čio" kalno. Čia oreiviai sočiai pavakarieniavo ir, pakaitomis budė- 
dami, puikiai išsimiegojo. 

Rytą pabudo geriau nusiteikę. Oras buvo puikus, pūtė palankus 
vėjas. Pusryčiaujant Džo dar pralinksmino savo bendrakeleivius, ir 
jų nuotaika galutinai pasitaisė. 

Šalis, į kurią jie atskrido, buvo milžiniška, plytėjo iki pat Mėnu- 
lio ir Darfūro kalnų, o savo dydžiu prilygo kone visai Europai. 

— Tikriausiai mes dabar skrendame virš vietovės, kur, mokslinin- 
kų spėjimu, yra Usogo karalystė, - tarė daktaras. - Geografai mano, 
kad Afrikos centre egzistuoja milžiniška įdauba su neaprėpiamu eže- 
ru. Pažiūrėsim, ar jie teisūs. 

— Bet kaip galėjo kilti tokie teiginiai? 

— Remiantis arabų pasakojimais; mat ši tauta šneki, sakyčiau, net 
labai kalbi. Kai kurie keliautojai, pabuvoję Kazeche ir prie Didžiųjų 
ežerų, susitiko su belaisviais iš Centrinės Afrikos ir išklausinėjo jų 
apie gimtinę. Sugretinus visus pasakojimus ir kilo ši hipotezė. Ta- 
čiau žinokite — nors pasakojimai kartais atrodo ir labai neįtikėtini, 
juose visuomet slypi tiesos dalelė. Štai patys patyrėme, kad spėlio- 
nės apie Nilo ištakas yra teisingos, - pridūrė Fergiusonas. 

— Taip, visiškai teisingos, - pritarė medžiotojas. 

— Kaip tik remiantis panašiais pasakojimais ir bandyta nubraižyti 
žemėlapį, žinoma, gan apytikslį, - tęsė daktaras. - Vieną žemėlapį 
aš turiu, ir dabar beskrisdamas ir matydamas reikalą, jį pataisysiu. 

— Oar šita šalis visa apgyvendinta? - paklausė Džo. 

— Žinoma, ir apgyvendinta, sakyčiau, nelabai simpatingų genčių, 
— atsakė daktaras. 

— Taip ir maniau! 

— Visos šios pavienės gentys Žinomos vienu bendru pavadinimu 
„niam niam“, - pasakojo daktaras, - o tai ne kas kita, kaip garsų, 
vaizduojančių kramtymą, pamėgdžiojimas. 

— Puiku! - sušuko Džo. - „Niam niam?! 

— Bet Žinok, mano mielasis Džo, jeigu tu pats sužadintum čiabu- 
vių norą ištarti tą garsą, kažin ar būtum toks smagus. 

— Kąjūs norite pasakyti, sere? - sukluso Džo. 

— Tą, kad šitie čiabuviai laikomi žmogėdromis. 

— Ar tai teisybė? 

— Visai tikėtina. Anksčiau dar buvo manoma, kad jie uodeguoti 
kaip keturkojai, bet vėliau įsitikinta — tai žvėrių kailių, kuriuos jie 
dėvi, uodegos. 

— Vis dėlto gaila, kad jie neturi uodegų: galėtų lengvai atsiginti 
nuo moskitų, - pareiškė Džo. 

— Galbūt, bet, matai, mano mielasis, tai jau pasakų sritis; tai tas 
pats, kas ir šungalvių gentys, kurias tarsi matęs keliautojas Brion 
Rolė. 

— Šungalviai! Turėti šuns galvą irgi neblogai: gali loti ir misti 
Žžmogiena. 

- Čiairvisa bėda, -o tai jau nebeišsigalvojimas, - toliau kalbėjo 
daktaras: - Šios gentys nepaprastai nuožmios ir žmogieną labai mėgs- 
ta, todėl visuomet geidžia jos prasimanyti. 

— Tikiuosi, mano esybe nesusigundys! - vis dar šmaikštavo Džo. 

— Labai jau jiems tokio reikia! - burbtelėjo medžiotojas. 

— Reikia ar nereikia, dar nežinia, misteri Dikai, bet štai ką pasa- 
kysiu. Jeigu kada nors likimas ir lems man būti suėstam per badme- 
tį, tai aš noriu, kad manimi pasigardžiuotumėte jūs ir mano daktaras. 
Bet šerti negrus... Fu! Niekada! Mirčiau iš gėdos. 

— Gerai, gerai, mano mielasis Džo, - atsakė Kenedis. - Vadinasi, 
sutarta: jeigu kas, mudu su Samueliu turėsime tai galvoje. 

— Jūsų paslaugoms, ponai. 

— O žinai, Dikai, kodėl mums Džo šitaip pasakė? - įsiterpė dak- 
taras. - Ogi todėl, kad mes jį kuo geriau atpenėtume. 

— Galbūt ir taip, - nesiginčijo Džo. - Juk Žmogus - gana egoistiš- 
kas gyvūnas. 

Po vidudienio dangų aptraukė iš žemės kyląs šiltas rūkas. Pro jį 
vos tebuvo galima įžvelgti, kas dedasi apačioje. Ir štai daktaras, bi- 
jodamas atsitrenkti į kokio kalno viršūnę, nutarė penkiom valandom 
sustoti. Naktis praėjo sėkmingai, be jokių nuotykių, tačiau kadangi 
buvo visiškai tamsu, teko būti budriems. 

Kitą rytą pūtė labai stiprus musonas. Vėjas iš apačios veržėsi į 
baliono įlinkimą ir į visas puses blaškė įtaisą, pro kurį į apvalkalą 
buvo prakišti dujų vamzdeliai. Jį teko priraišioti virvutėmis, ir šį 
darbą labai mikliai atliko Džo. Tuo pačiu jis įsitikino, kad balionas 
po senovei yra labai sandarus. 

— Tai labai svarbu, - pareiškė Fergiusonas. - Pirma, mes nepra- 
randame brangių dujų, o antra, neskleidžiame apie save lengvai už- 
siliepsnojančių medžiagų, kurios anksčiau ar vėliau vis tiek užsi- 
degtų ir sukeltų gaisrą. 

— Tai jau būtų tikrai nemalonus nuotykis, - burbtelėjo Džo. 

— Sakyk, Samueli, ar tokiu atveju mes strimgalviais tėkštumėmės 
į žemę? —- pasidomėjo Dikas. 

— Strimgalviais — ne. Dujos degtų ramiai, ir mes leistumėmės 
pamažu. Panašiai atsitiko prancūzų oreivei madam Blanšar. Ji, leis- 
dama fejerverkus, netyčia padegė savo balioną. Bet nelėkė žemyn 
lyg akmuo ir būtų likusi sveika, tačiau krepšys atsitrenkė į kažkokį 
kaminą ir nuo smūgio šita nelaimingoji madam Blanšar išlėkė ant 
žemės. 

— Tikėkime, kad mums nieko panašaus neatsitiks, - pareiškė me- 
džiotojas. - Iki šiol mūsų skrydis man neatrodė pavojingas, ir nejsi- 
vaizduoju, kokios galėtų būti kliūtys, kurios neleistų mums sėkmin- 
gai pasiekti tikslą. 

— Aš pritariu tavo nuomonei, mielasis Dikai, - tarė Fergiusonas. 
— Turiu pasakyti, kad iki šiol nelaimė oreivius ištikdavo arba dėl 
neatsargumo, arba dėl blogai pagaminto baliono. Ir dar turiu pasa- 
kyti: į orą jau kilta kelis tūkstančius kartų, o mirties atvejų - ne dau- 
giau kaip dvidešimt. Oreiviams didžiausias pavojus iškyla leidžian- 
tis ir kylant. Todėl ir mes turime būti labai atsargūs ir apdairūs. 

— O dabar metas pusryčiauti, - pareiškė Džo, - ir kol misteris 
Dikas neturės progos pavaišinti mus geru laukinių paukščių ar Žvė- 
rių kąsneliu, teks pasitenkinti mėsos konservais ir kava. 


Dvidešimtasis skyrius 


Dangiškasis butelis. - Figmedis. - Mamutmedis. - „Karo medis". 
— Sparnuoto vežimo projektas. - Dviejų genčių mūšis. 
— Skerdynės. - Įsikišimas iš aukštybių. 


Vėjas stiprėjo ir tapo gūsingas. „Viktorija“ visą laiką keitė kryp- 
tį. Ją nešė čia į šiaurę, čia į pietus, ir balionas niekaip negalėjo pa- 
tekti į ramią oro srovę. 

— Atrodo, greitai skrendame, tačiau iš tikrųjų nelabai judame pir- 
myn, - prabilo Kenedis, pastebėjęs neramų magnetinės strėlės svy- 
ravimą. 

— „Viktorija“ skrenda mažiausiai trisdešimt Ijė per valandą grei- 
čiu, - atsakė Ferigusonas. - Persisverkite abudu per krepšio kraštą ir 
pamatysite, kokiu greičiu po mumis šmėžuoja visi daiktai. Tik pa- 
žvelkite! Antai tas miškas tarsi atlekia mūsų pasitikti. 

— Ošit jau ir tarpumiškė, - tarė medžiotojas. 

— Rodos, tik akimirka praėjo, o vietoj tarpumiškės - kaimas, - po 
kelių minučių paskelbė Džo. - Kokie susirūpinę ir sutrikę tų negrų 
veidai! 

— Aišku — kodėl, - atsakė daktaras. - Juk prancūzų valstiečiai, 
pirmą kartą išvydę oro balioną, palaikė jį baidykle ir ėmė šaudyti. 
Tai ko norėti iš Sudano negro! Jam jau tikrai turime atleisti už akių 
sproginimą, pamačius „Viktoriją“. 

— Oi, kaip aš norčiau - žinoma, jums, sere, leidus — išmesti tuščią 
butelį! - pareiškė Džo, kai „Viktorija“ skrido virš vieno kaimo gal 
šimto pėdų aukštyje. - Jeigu tik tas butelis sveikas nulėktų pas neg- 
rus, jie, ko gero, imtų jį garbinti, o jeigu sudužtų, tikriausiai iš šukių 
pasidarytų talismanus. 

Tai sakydamas, Džo švystelėjo per bortą butelį; atsitrenkęs į že- 
mę, jis subyrėjo į brūzgus, o čiabuviai, klaikiausiai šaukdami, išbė- 
giojo po savo lūšneles. 

— Pažvelkite antai į tą medį! - po valandėlės šūktelėjo Kenedis. — 
Viršūnė vienokia, o apačia kitokia. 

— Tai bent šalis! Tik pamanykit - čia medžiai auga vienas ant 
kito! - stebėjosi Džo. 

— Ant aplaužyto figmedžio kamieno vėjas užnešė derlingos Že- 
mės, o vieną gražią dieną atpūtė ir palmės sėklą; ji sudygo, išaugo 
kaip paprastai auga Žemės grunte. 

— Koks geras būdas! - sušuko Džo. - Aš būtinai apie jį papasako- 
siu Anglijoje. Labai tiktų Londono parkams. O kaip smarkiai būtų 
galima išplėsti vaisių sodus! Mūsų sodai būtų kelių aukštų. Ypač 
toks būdas patiktų mažažemiams. 

Tuo momentu „Viktorija“ turėjo pakilti į didesnį aukštį - prieš 
akis išniro bananų miškas, kurio aukštis buvo per tris šimtus pėdų. 

— Kokie nuostabūs medžiai! - sušuko Kenedis. - Net negaliu 
įsivaizduoti ką nors gražesnio už šiuos stebuklingus miškus. Tu tik 
pažvelk, Samueli! 

— Taip, mielasis Dikai, iš tikrųjų, bananai nepaprastai aukšti, — 
atsakė Fergiusonas. - Bet turiu pasakyti - Amerikos miškuose jie 
nieko nenustebintų. 

— Argi kitur auga dar aukštesni medžiai? 

— Taip, žinoma, - vadinamieji mamutmedžiai. Antai Kalifornijo- 
je užtiko kedrą, kurio aukštis keturi šimtai penkiasdešimt pėdų. Va- 
dinasi, jis aukštesnis už parlamento rūmų bokštą ir aukščiausią Egipto 
piramidę. Palei žemę kamieno apimtis - šimtas dvidešimt pėdų, o 
sprendžiant iš koncentriškų medienos sluoksnių, kedrui nei daug, 
nei mažai - keturi tūkstančiai metų, gal ir su trupučiu. 

— Jeigu jau taip, tai nėra ko stebėtis, - į pokalbį įsiterpė Dikas. — 
Gyvendamas keturis tūkstančius metų, savaime suprantama, ir aš 
užaugčiau labai didelis! 

Kol daktaras pasakojo, o Džo laidė replikas, miškas baigėsi ir 
apačioje sušmėžavo daugybė aplink aikštę suramstytų lūšnelių. Aikš- 
tės viduryje augo vienišas medis. Jį išvydęs, Džo suriko: 

— Na, jeigu antai ant to medžio keturis tūkstančius metų auga 

šitokios gėlės, tai aš jam visai nepavyzdžiu! 

Džo rodė milžinišką sikomorą, kurio kamienas buvo užverstas 
žmonių kaulais. Gėlėmis vaikinas pavadino neseniai nukirstas Žmo- 
nių galvas, pamautas ant durklų, įsmeigtų į medžio žievę. 

— Žmogėdros tokį medį vadina „karo medžiu", - paaiškino Fer- 
giusonas. - Indėnai savo aukoms nulupa galvos odą, o afrikiečiai — 
nukerta visą galvą. 

-— Žinoma, tai priklauso nuo mados, - tarstelėjo Džo. 

Bet štai jau gyvenvietė su kruvinomis galvomis išnyko iš akių ir 
atsivėrė ne mažiau atgrasus paveikslas: ir šen, ir ten matėsi pusiau 
apgraužti žmonių lavonai, palikti pasigardžiuoti hienoms ir šaka- 
lams. 

— Tai tikriausiai nusikaltėlių lavonai, - tarė daktaras. - Antai Abi- 
sinijoje nusikaltėlius pameta suėsti laukiniams žvėrims. 

— Nepasakyčiau, kad tai Žiauriau nei kartuvės, - atsakė škotas. — 
Tik šlykščiau, štai ir viskas. 

— O Afrikos pietuose, - toliau pasakojo daktaras, - nusikaltėlį 
uždaro jo paties lūšnelėje su visais galvijais, galbūt net su šeima, ir 
uždega. Tai iš tikrųjų bjauru. Bet jeigu korimą vadinsime ir švelnes- 
ne bausme, vis dėlto aš sutinku su Kenedžiu - tai taip pat barbariš- 
kumas. 

"Tuo tarpu aštriaakis Džo įžvelgė saulėje besikaitinančių plėšrū- 
nų paukščių pulką ir parodė juos savo bendrakeleiviams. 

— Juk tai ereliai! - sušuko Kenedis, pažvelgęs pro žiūroną. - Nuo- 
stabūs paukščiai! Jie skrenda taip pat greitai kaip ir mes. 

— Kad tik mūsų neužpultų, - tarė Fergiusonas. - Patikėkite mano 
žodžiais - ereliai mums pavojingesni už laukinius žvėris ir laukinių 
gentis. 

— Antai jų visa kirbinė! Tuoj atbaidysime šautuvo šūviu! - pa- 
reiškė medžiotojas. 

— Mielasis Dikai, aš vis dėlto būčiau linkęs šito nesigriebti, — 
paprieštaravo Fergiusonas, - juk tafta, iš kurios pagamintas balio- 
nas, neatlaikytų net vieno jų snapo kirčio. Bet man atrodo, „Viktori- 
ja“ greičiau išgąsdins tuos baisiuosius paukščius nei privilios. 

— Ak! Man šovė galvon puiki mintis! - sušuko Džo. - Šiandien 
jos mane apninka tiesiog tuzinais! Jeigu mes taip galėtume tuos ere- 

lius sugauti ir pakinkyti, tai jie puikiausiai mus patemptų. 

— Toks būdas iš rimtųjų buvo siūlomas, — tarė daktaras. - Bet 
abejoju, ar jis tiktų tokioms niršioms būtybėms, kokie yra ereliai. 

— Mesjjuos išdresiruotume, - toliau fantazavo Džo. - Apsieitume 
be žaboklių. Geriausiai tiktų akidangčiai: uždengiam vieną akį, ere- 
liai suką į kairę, uždengiam kitą - į dešinę, o uždengus abi akis — 
sustoja. 

— Oašvis dėlto, mielasis Džo, už tavo erelių kinkinį labiau pri- 
pažįstu palankų vėją — ir garantuočiau, ir lesalo nereikia, - atsakė 
daktaras. 

— Kaip sau norite, sere, bet savo minties aš vis tiek neatsisakau. 

Buvo vidudienis. Pastaruoju laiku „Viktorija“ skrido lėčiau: že- 
mė jau nelėkė, o tik slinko po ja. 

Staiga pasigirdo šūksniai ir švilpimas. Oreiviai pasilenkė prie bor- 
to. Tai, ką išvydo, nepaprastai sujaudino. Niršiai kovėsi dvi gentys, 
leisdamos į orą tūkstančius strėlių. Kariai, iš paskutiniųjų stengda- 
miesi sunaikinti vienas kitą, net nepastebėjo virš jų galvų išnirusios 
„Viktorijos“. Toje pasibaisėtinoje maišalynėje dalyvavo kokie trys 
šimtai žmonių, ir dauguma jų buvo apsipylę kraujais. Vaizdas kėlė 
šleikštulį. 

Kai besikaunantieji pagaliau pastebėjo „Viktoriją“, kova valan- 
dėlei liovėsi. Atsipeikėję kareivos ėmė dar pasiučiau ūbauti ir strėlė- 
mis apipylė krepšį; viena strėlė lėkė pro pat Džo, ir jis sugebėjo ją 
pagauti. 

— Kilkime aukščiau, kad strėlės mūsų nepasiektų, - šūktelėjo Fer- 
giusonas. - Būkime kuo atsargesni! Rizikuoti negalima. 

Mūšis atgijo; ir vėl darban buvo paleisti kirviai bei ietys. Vos tik 
kuris vargšas nugriūdavo ant žemės, priešas bemat nukirsdavo gal- 
vą. Tose skerdynėse dalyvavo ir moterys: jos rinko nukirstas kruvi- 
nas galvas ir dėjo į krūvą ten pat, mūšio lauke. Moterys net susipeš- 
davo dėl tų baisių trofėjų. 

— Klaikus vaizdas! - pasidygėdamas šūktelėjo Kenedis. 

— Bjaurūs žmogžudžiai, - tarė Džo. - O aprenk juos kariška uni- 
forma, ir atrodys neprasčiau už visokius kitus kareivius. 

— Man taip ir knieti įsitraukti į tą kovą! - burbtelėjo medžiotojas, 
mosuodamas karabinu. 

— Jokiu būdu! - sušuko Fergiusonas. — Ko kištis, jeigu tai mūsų 
visai neliečia? Gal nori suvaidinti Apvaizdos vaidmenį, pats nežino- 
damas, kurie iš jų teisūs, o kurie - kalti? Greičiau, kuo greičiau to- 
liau nuo šito šlykštaus reginio! Jeigu didieji karvedžiai galėtų žvilg- 
telėti — štai taip, iš viršaus — į savo veiksmų teatrą, jiems, ko gero, 
praeitų noras lieti kraują ir užkariauti. 

Vienas laukinių ordos vadas išsiskyrė iš kitų milžinišku ūgiu ir 
Heraklio jėga. Vienoje rankoje jis gniaužė ietį, kuria be perstojo 
smaigstė priešus, verždamasis į jų būrio tirštumą, o kitoje - kirvį, 
kuriuo švaistėsi lygiai taip pat negailestingai. Staiga Heraklis, metęs 
ietį, puolė prie vieno sužeistojo, kirviu nukirto vargšo ranką, pačiu- 
po ir godžiai suleido į ją dantis. 

— Ak, koks šlykštus žvėris! - sušuko Kenedis. - Ne, aš daugiau 
šito nepakęsiu. 

Ir karingasis vadas peršauta galva griuvo aukštielninkas. 

Kariai tarsi suakmenėjo. Tokia keista vado mirtis baisiausiai iš- 
gąsdino ir tuo pačiu įkvėpė jų priešininkus. Akimoju pusė kariaujan- 
čiųjų pabėgo iš mūšio lauko. 

— Paieškosime aukščiau oro srovės, kuri kuo greičiau mus iš čia 
išneštų, - murmtelėjo daktaras. - Atvirai pasakysiu, man šleikštu 
nuo šito vaizdo. 

"Tačiau Fergiusonui nepasisekė mikliai pasprukti, ir mūsų keliau- 
ninkai išvydo, kaip nugalėtojai užpuolė Žuvusiuosius ir sužeistuo- 
sius, kaip plėšė žmogaus mėsos šiltus gabalus ir godžiai rijo. 

— Tfu! Kaip koktu! - sušuko Džo. 

Bet štai, dujoms įkaitus, „Viktorija“ ėmė kilti. Dar kelias minu- 
tes oreiviai girdėjo sužvėrėjusios ordos šūkavimą, ir balionas nu- 
skrido į pietus; baisioji skerdynių scena ir žmogėdros išnyko iš akių. 

Balionas skrido virš kalvotos vietovės, išraižytos į rytus tekančių 
upių ir upelių; jos, be abejo, įtekėjo į tuos Nu ežero ir Gazelių upės 
intakus, kuriuos įdomiai aprašė Gijomas Liužo. 

Artėjant vakarui, „Viktorija“, tą dieną nuskridusi šimtą penkiasde- 
šimt mylių, išmetė inkarą 27" rytų ilgumos ir 4*20' šiaurės platumos. 

Dvidešimt pirmasis skyrius 


Keisti šūksniai. - Užpuolimas naktį. - Kenedis ir Džo medyje. 
— Du šūviai. - „Cionai! Pagalbos!" - Atsakymas prancūziškai. 
— Rytas. - Misionierius. - Išgelbėjimo planas. 


Naktis buvo labai tamsi. Daktaras Fergiusonas negalėjo nustaty- 
ti, kur jie nusileido. Inkaras užsikabino už labai aukšto medžio, ku- 
ris vos vos buvo regimas nakties sutemose. Kaip visuomet, daktaras 
pirmas stojo sargybon nuo devintos valandos vakaro, o vidurnaktį jį 
pakeitė Kenedis. 

— Žiūrėk man, Dikai, budriai saugok, - prisakė daktaras. 

— O argi yra kokių naujienų? 

— Lyg ir ne. Bet man pasirodė, kad apačioje, po mumis, kažkas 
protarpiais neaiškiai šūkalioja. Juk, tiesą sakant, aš nežinau, kur mus 
nunešė vėjas, 0 atsargumas dar niekada nėra pakenkęs. 

— Samueli, tikriausiai girdėjai laukinių Žvėrių stūgavimą. 

— Ne, man pasirodė kažkas keista... Taigi, pats Žinai - jeigu tik 
kas, tuoj mane pažadink. 

— Gali būti visiškai ramus. 

Daktaras dar kartą atidžiai pasiklausė. Viešpatavo palaiminga ra- 
mybė, ir Fergiusonas, susirangęs savo guolyje, netrukus užmigo. 

Visą dangų aptraukė tiršti debesys, bet ore nesijautė nė menkiau- 
sio vėjelio. „Viktorija“, laikydamasi tik ant vieno inkaro, ramiai ky- 
bojo danguje. 

Kenedis įsitaisė krepšyje taip, kad patogiai galėtų stebėti degiklį, 
ir tuo pačiu atidžiai žvelgė į tamsą. Kartais jam pasirodydavo - taip 
būna neramiems ir būdraujantiems žmonėms, - tarsi apačioje švys- 
čiotų kažkokios švieselės. Akimirką net pasidingojo, jog aiškiai regi 

šviesą už kokių dviejų šimtų žingsnių, bet šviesulys blykstelėjo ir 
išnyko kaip išnyksta Žaibas. Tikriausiai tai tebuvo mirguliavimas aky- 
se, kaip paprastai atsitinka žvelgiant į tirštą tamsą. Kenedis jau buvo 
benurimstąs. Vėl abejingai žvelgė į juodumą, kai staiga riksmas per- 
rėžė Orą. 

Kas tai? Gyvulio, nakties paukščio klyktelėjimas ar žmogaus 
šauksmas? 

Kenedis, suvokdamas, kokia pavojinga yra padėtis, jau buvo be- 
žadinąs savo draugus, bet ir vėl apsiramino: kad ir kas tai būtų, žmo- 
nės ar žvėrys, jie vis dėlto nuo jų yra toli. Dikas instinktyviai žvilgte- 
lėjo į savo ginklus ir vėl įsispitrėjo į tamsą. 

Neilgai trukus jam pasirodė, kad kažkokie neaiškūs šešėliai sėli- 
na prie medžio. Tuo tarpu iš už debesų švystelėjo mėnulio spindu- 
lys, ir Kenedis aiškiai išvydo tamsoje judančias kažkokias būtybes. 

Jis prisiminė atsitikimą su pavianais ir, ilgiau nebelaukdamas, 
palietė daktaro petį. 

Šis bemat pabudo. 

— Kalbėkime tyliai, - sušnibždėjo Kenedis. 

— Ar kas atsitiko? 

— Taip, reikia pažadinti Džo. 

Kai Džo praplėšė akis, medžiotojas papasakojo, ką matęs. 

— Nejaugi ir vėl tos prakeiktos beždžionės? — tyliai paklausė Džo. 

— Galbūt. Bet jos ar ne jos, turime imtis visų atsargumo priemo- 
nių, - tarė Fergiusonas. 

— Mudu su Džo kopėtėlėmis nulipsime į medį, - pasisiūlė Kenedis. 

— O aš tuo tarpu paruošiu viską, kad, reikalui esant, „Viktorija“ 
galėtų akimirksniu pakilti, - subruzdo daktaras. 

— Nebegaiškim! 

— Ką gi, lipam, - tarė Džo. 

- Žiūrėkite, be būtiniausio reikalo nešaudykite, - dar priminė 
daktaras. - Geriau jau nepasiskelbti, kad mes čia esame. 

Dikas ir Džo linktelėjo. Abu tyliausiai nučiuožė į medį ir atsitūupė 
ant tvirtų šakų išsišakojimo, už kurio laikėsi inkaras. Kurį laiką ne- 
judėdami sėdėjo lapijoje ir tylėdami klausėsi. Staiga išgirdo kažkokį 
keistą garsą — tarsi kažkas šiugždėjo žieve. Džo suspaudė škoto ranką. 

— Ar girdite? — sušnibždėjo jis. 

— Taip, kažkas atšliaužia. 

— Gal gyvatė? Juk pasakojote - girdėjote šnypštimą. 

— Ne, tas šnypštimas buvo kažkoks žmogiškas. 

„Vis dėlto jau geriau būtų laukiniai, - pamanė Džo. - Negaliu 
pakęsti tų bjaurybių". 

— Čežavis garsiau, - po kelių minučių vėl sušnibždėjo Kenedis. 

— Taip, ropščiasi į viršų. 

— "Tu stebėk aną pusę, o aš - šitą, - tyliai pasakė medžiotojas. 

— Gerai. 

Jie tupėjo ant didelės stiprios šakos, augančios iš milžiniško ba- 
obabo tankynės. Tirštą lapiją gaubė neįžvelgiama tamsa. Umai Džo 
pasilenkė prie Kenedžio ausies ir sušnibždėjo: 

— Negrai. 

Jų ausys pagavo net keletą žodžių, pusbalsiu ištartų kažkur apačioje. 

Džo pakėlė prie peties šautuvą. 

— Palauk, - sutramdė jį Dikas. 

Laukiniai iš tikrųjų ropštėsi į baobabą. Jie korėsi iš visų pusių, 
šliauždami šakomis kaip gyvatės, neskubėdami, bet užtikrintai. Juos 
buvo galima atpažinti iš kūno, ištepto smirdančiais taukais, kvapo. 
Netrukus prie pat šakos, ant kurios sėdėjo Kenedis ir Džo, išniro dvi 
galvos... 

— Šauk! - įsakė škotas. 

Dvigubas šūvis nuaidėjo lyg griaustinis, palydimas skausmingų 
klyksmų. Akimoju visa šutvė dingo. 

O iš tų šauksmų maišaties išsiskyrė klyksmas - ypatingas, neti- 
kėtas, stebėtinas. Žmogus visiškai aiškiai šaukė prancūziškai: 

— Čionai! Pagalbon! 

Kenedis ir Džo nepaprastai sutriko ir nutrūktgalviškai puolė at- 
galį krepšį. 

— Ar girdėjote? - paklausė Fergiusonas. 

- Žinoma. Tik pamanykit! Tai neįtikėtina: „Čionai! Pagalbon!" 
Prancūzas barbarų rankose! 

— Gal koks keliautojas ar misionierius? 

— Nelaimingasis! - sušuko medžiotojas. - Jį kankina, gal žudo? 

Ferigusonas atkakliai stengėsi neišsiduoti, kad jaudinasi. 

— Nėra nė mažiausių abejonių, - pagaliau prabilo jis, - kažkoks 

nelaimingas prancūzas pakliuvo į laukinių rankas. Todėl mes nepa- 
kilsime iš čia, kol nepadarysime, ką tik galime, kad jį išgelbėtume. 
Iš mūsų šūvių jis turi suprasti sulaukęs netikėtos pagalbos - patikės, 
kad tai Apvaizdos įsikišimas. Bičiuliai mano, juk mes neatimsime 
jam tos paskutinės vilties? Kaip manote? 

— Mes visiškai sutinkame su tavo nuomone, Samueli! Tik pasa- 
kyk, ką daryti. 

— Kartu ir apsvarstykime. O su aušra bandysime vargšą išvaduo- 
ti, - tarė Fergiusonas. 

— Bet ar atsilaikysime prieš tuos niekingus negrus? - suabejojo 
Kenedis. 

— Kai prisimenu, kaip negrai, išgirdę šūvį, spruko šalin, man da- 
rosi visiškai aišku — jie nieko nenutuokia apie šaunamuosius ginklus, 
— kalbėjo daktaras. - Vadinasi, mes turime išnaudoti jų baimę. Ta- 
čiau reikia palaukti aušros, o jau tada, susivokę, kur esame, aptarsi- 
me išgelbėjimo planą. 

— Tas vargšelis yra kažkur netoli, - krimtosi Džo. - Taip kad... 

— Čionai! Čionai! - vėl nuaidėjo tas pats balsas, bet jau silpnesnis. 

— Barbarai! visas virpėdamas iš jaudulio, sušuko Džo. - Jie gali 
tą bėdingąjį pribaigti dar šią naktį! 

— Girdi, Samueli? —- Kenedis palinko prie savo bičiulio ir suspau- 
dė jo ranką. — Kas bus „Jeigu jį pribaigs Šią naktį? 
vybę paprastai atima vidury baltos dienos: matote, jie įsitikinę, kad 
atliekant tokį darbą, būtinai turi šviesti saulė, - paaiškino daktaras. 

— Ojeigu aš, nieko nelaukdamas ir pasinaudodamas nakties tam- 
sa, nusigaučiau pas tą nelaimingąjį? - tarė škotas. 

— Tai ir aš eisiu su jumis, misteri Dikai, - sukruto Džo. 

— Palaukite, palaukite, bičiuliai mano! Toks ryžtas daro jums garbę 
ir byloja apie drąsą, bet taip elgdamiesi, visus statote į pavojų ir dar 
labiau galite pakenkti tam, kurį mes norime išgelbėti. 

— Kodėl gi? - priešgyniavo Kenedis. - Juk laukiniai baisiausiai 
išgąsdinti. Išsilakstė kas sau ir nosies nebekiš. 

— Dikai, maldauju, paklausyk manęs! Patikėk, aš turiu galvoje 
galutinį mūsų kelionės tikslą. Jeigu netyčia pakliūtum į jų rankas, 
viskas nueitų perniek. 

— Likimo valiai palikti nelaimingąjį? Jis laukia, jis tikisi! Ir nie- 
kas neatsišaukia, niekas neina į pagalbą! Jam tikriausiai jau atrodo, 
kad šūviai tik pasigirdo. 

— Galime bėdžių apraminti, - pareiškė daktaras Fergiusonas. 

Atsistojęs suglaudė prie burnos rankas ir sušuko lyg per garsia- 
kalbį ta pačia kalba, kuria nelaimingasis šaukėsi pagalbos: 

— Kadir kas jūs būtumėte, nepraraskite vilties! Trys draugai jūsų 
nepamiršo ir jumis pasirūpins! 

Atsakas į tai - baisus stūgavimas, nustelbęs belaisvio atsakymą. 

— Jį žudo! Jį pribaigs! - niršo Kenedis. 

— Mūsų įsikišimas tik dar labiau priartintų jo mirties valandą. 

— Reikia veikti! 

— Bet kaip, Dikai? Pagalvok, ką mes galime padaryti tokioje tam- 
soje? 

— Ak, jeigu būtų šviesu! - sušuko Dikas. 

— Na, gerai, jeigu dabar būtų diena, ką gi darytum? - kažkaip 
ypatingai paklausė daktaras. 

— Dar klausi! Aš nusileisčiau ant Žemės ir šūviais išblaškyčiau 
tuos pašlemėkus, - ryžtingai atsakė medžiotojas. 

— Otu, Džo? Ką tu darytum? - kreipėsi Fergiusonas. 

— Aš, sere, elgčiausi atsargiau. Duočiau belaisviui Žinią į kurią 
pusę bėgti. 

— Kokiu būdu praneštum? 

— Prie strėlės, kurią, jei prisimenate, pagavau belekiančią, pririš- 
čiau raštelį, arba garsiai sušukčiau - juk laukiniai nesupranta mūsų 
kalbos. 

— Jūsų planai nerealūs, bičiuliai mano. Jeigu nelaimėlis ir suge- 
bėtų pasprukti iš savo kankintojų rankų, vis tiek išsigelbėti bėgant 
jam būtų baisiai sunku. O tavo planas, mielasis Dikai, žinant, koks 
esi drąsus, o dar ir dėl to, kad mes negrams įvarėm baimę šūviais, 
gal ir pasisektų. Bet jei nepasisektų, tau grėstų mirtis, ir mums jau 
tektų gelbėti nebe vieną, o du. Ne! Reikia veikti kitaip - taip, kad 
visi sėkmės šansai būtų mūsų rankose. 

— Bet turime kažką daryti nieko nelaukdami, tuoj pat, - reikalavo 
medžiotojas. 

— Galir taip, - tarė Fergiusonas, tarsi pabrėždamas tuos žodžius. 

143 


— Sere, nejaugi jūs esate toks galingas ir galite išblaškyti tamsą? 

— Kas žino, Džo... 

— Ak, sere! Jeigu tik kažką panašaus padarytumėte, aš, nedelsda- 
mas nė akimirkos, pareikščiau: jūs - pats Žymiausias pasaulio moks- 
lininkas! 

Daktaras keletą minučių neištarė nė žodžio. Tikriausiai apmąstė 
kažkokį planą. Abu, Dikas ir Džo, nerimaudami žiūrėjo į jį. Jie buvo 
nepaprastai susijaudinę taip keistai susiklosčius aplinkybėms. 

Po valandėlės Fergiusonas prabilo: 

— Štai mano planas: mes turime du šimtus svarų balasto. Man 
atrodo, kad tas belaisvis — jis juk išsekęs, iškankintas - negali sverti 
daugiau nei sveria sunkiausias iš mūsų. Vadinasi, tiek išmetus, mums 
lieka dar šešiasdešimt svarų. 

— Prašyčiau paaiškinti, ko ketini griebtis? - paprašė Kenedis. 

— Oštai ko. Puikiai supranti, Dikai, kad jeigu pasisektų pagrobti 
belaisvį ir aš išmesčiau tiek balasto, kiek jis sveria, tai baliono pu- 
siausvyra nebūtų pažeista. Bet jeigu prireiktų kuo greičiau pakilti, o 
sprendžiant iš tos negrų gaujos triukšmo, taip gali būti, aš turėsiu 
imtis kur kas energingesnių priemonių ir čia jau degiklis negelbės. 
Taigi kritiškiausiu atveju teks išmesti ir balasto likutį. 

— Ko gero, - sutiko Dikas. 

— Bet tai gali išeiti ne į naudą, - tęsė Fergiusonas. - Juk vėliau, 
norėdamas nusileisti, turėsiu išleisti dujų kiekį, proporcingą išmesto 
balasto kiekiui. Ką ir sakyti, dujos labai vertingas daiktas, bet juk 
negalime apie tai galvoti, kai ant plauko kybo Žmogaus gyvybė! 

— Tu visiškai teisus, Samueli: turime nepaisyti jokių aukų, kad 
tik išgelbėtume žmogų. 

— Ką gi, imkimės darbo, - tarė Fergiusonas. - Pradėkime nuo 
balasto - perdėkite prie krepšio borto, kad, reikalui esant, mikliai 
galėtume išmesti. 

— Jūs kažką užsiminėte apie tamsą... 

— Kolei kas tamsa slepia mūsų pasiruošimą, o kai viską baigsime 
—išsisklaidys. Turėkite po ranka paruoštus ginklus. Gal teks šaudyti. 
Kiek šūvių galime paleisti vienu kartu? Vieną - iš karabino, keturis 
— iš dviejų šautuvų, dvylika — iš dviejų revolverių, taigi iš viso — 
septyniolika. Visus septyniolika šūvių galime iššauti per ketvirtį mi- 

nutės. O gal šaudyti nė neprireiks. * "a ar jau pasiruošę? 

— Pasiruošę, - atsakė Džo. 

Balastą perkėlė prie borto, užta.  „ė ginklus. 

— Puiku, - pagyrė daktaras. — Tali būkite atidūs. Tu, Džo, išmesi 
balastą, o tu, Dikai, čiupsi belaisvį. A atsiminkite: nieko nedaryki- 
te be mano ženklo. O dabar, Džo, V uo greičiau atkabink inkarą ir 
akimoju atsirisk į krepšį. 4 f 

Džo vikriai nušliuožė virveirp( | kelių minučių vėl buvo „Vikto- 
rijoje"'; balionas, atgavęs laisvę, ky pjo ore beveik nejudėdamas. 

Daktaras įsitikino, jog maišymo V kameroj e dujų yra pakankamai 
ir prireikus degiklį galima uždegti 1 5 ' be Bunzeno baterijos. Tada pa- 
ėmė du gerai izoliuotus laidus, kuri V os naudojo vandens skaidymui, 
ir, pasirausęs savo kelioniniame ItV/pamine surado du užaštrintus 
angliukus; juos pritvirtino prie lai a / galų. 

Abu daktaro draugai, nors žiūnti jo akis išpūtę, nesuprato, ką jis 
daro, bet tylėjo. Baigęs savo darbj'€ , Fergiusonas atsistojo krepšio 
viduryje, ir, į kiekvieną ranką pačn Ž po laidą su angliukais, sujun- 
gėjų galus. 1 

Staiga tarp angliukų smaigaliųh. ykstelėjo ryški, žlibinanti, akims 
nepakeliama šviesa. Milžiniškas e Y7//>ktros šviesos pluoštas perrėžė 
nakties tamsą. ] 

— Ak, sere! - nebeištvėrė Džo. 

— Nė žodžio! - sušnibždėjo dak. Aras. 


Dvidešimt antrasis skyrius 


Šviesos pluoštas. - Misionierius. - Pagrobimas elektros šviesoje. 
— Dvasininkas lozorietis. - Menka misionieriaus pasveikimo viltis. 
— Daktaro rūpesčiai. - Pasiaukojantis gyvenimas. 

— Skrydis virš ugnikalnio. 


Ryškų elektros šviesos pluoštą Fergiusonas sukiojo čia į vieną, 
čia į kitą pusę. Pagaliau nukreipė į vieną vietą, ir iš ten bemat atskli- 
do išgąstingi riksmai. Dikas ir Džo Žiūrėjo išplėtę akis į prieš juos 
atsivėrusį vaizdą. 

Baobabas, virš kurio beveik nejudėdama kybojo „Viktorija“, au- 
go progulmos vidury. Tarp sezamų ir cukrašvendrių buvo išsimėčiu- 
sios gal penkiasdešimt mažų kūgio formos lūšnelių, o apie jas bruz- 
dėjo daugybė negrų. Čia pat, apie šimtas pėdų nuo „Viktorijos“, sty- 
rojo stulpas. Prie jo regėjosi žmogus - kokių trisdešimties metų jau- 
nas vyras ilgais tamsiais plaukais, pusnuogis, liesas, kruvinas ir Žaiz- 
dotas; jo galva buvo nusvirusi ant krūtinės kaip nukryžiuotojo Jė- 
zaus. Pakaušyje išskusti plaukai bylojo, kad toje vietoje neseniai bu- 
vo tonzura. 

— Tai misionierius! - sušuko Džo. - Dvasininkas. 

— Vargšelis! Nelaimingasis! - riktelėjo Dikas. 

— Mesjį išgelbėsime, - tikino daktaras. - Išgelbėsime. 

Išvydę balioną, panašų į milžinišką kometą ryškiai šviečiančia 
uodega, negrai, žinoma, drebėjo iš siaubo. Išgirdęs jų šūksnius, be- 
laisvis kilstelėjo galvą. Jo akyse sužibo vilties kibirkštis ir, nesuvok- 
damas, kas dedasi, jis ištiesė rankas į nelauktų išgelbėtojų pusę. 

— Jis gyvas! Jis gyvas! - nudžiugo Fergiusonas. - Ačiū Dievui! O 
laukiniai baisiausiai išsigandę. Mes jį išgelbėsime. Ar pasiruošę, bi- 

čiuliai mano? 

— Pasiruošę, Samueli. 

— Na, Džo, gesink degiklį. 

Daktaro įsakymas bemat buvo įvykdytas. Vos juntamas vėjelis 
nešė „Viktoriją“ prie belaisvio; tuo pačiu metu, dujoms vėstant, ba- 
lionas pamažu leidosi. Dar apie dešimt minučių „Viktorija“ maudėsi 
šviesos bangose. Fergiusonas vis kreipė į minią akinantį šviesos pluoš- 
tą, o negrai, baisiausiai persigandę, būriais ir pavieniui nėrė į savo 
lūšneles. Aikštelė ištuštėjo. Daktaras neapsiriko dėdamas viltis į ant- 
gamtišką „Viktorijos“ pasirodymą, skleidžiančią saulės spindulius 
vidury tamsiausios nakties. 

Krepšys artėjo prie žemės. Keli drąsesni negrai matydami, kad 
grobis slysta iš jų rankų, sugrįžo, rėkaudami kiek tik išgali. Kenedis 
čiupo karabiną, bet daktaras uždraudė šaudyti. Misionierius prie stul- 
po nebuvo net pririštas — to nė nereikėjo daryti, nes vyras buvo be- 
galiniai nukamuotas. Jis klūpėjo ant kelių, nebeturėdamas jėgų pa- 
stovėti. Tuo momentu, kai „Viktorija“ palietė žemę, medžiotojas, 
sviedęs karabiną, čiupo glėbin misionierių ir įtempė į krepšį. Tą pa- 
čią akimirką Džo išmetė žemėn du šimtus svarų balasto. 

Daktaras buvo įsitikinęs, kad „Viktorija“ kils į viršų nepaprastai 
greitai, bet ji tepakilo vos tris ar keturias pėdas ir sustingo vietoje. 

— Kas mus laiko? - persigandęs sušuko daktaras. 

Klaikiausiai šaukdami, prie „Viktorijos“ puolė keli laukiniai. 

— Ak! - sušuko Džo, persisvėręs per krepšio kraštą. —- Vienas 
įsiutęs negras įsikibo į mūsų krepšį! 

— Dikai! Dikai! - riktelėjo daktaras. - Indą su vandeniu! 

Dikas iš karto suprato bičiulio užuominą ir, griebęs vandens in- 
dą, svėrusį daugiau kaip šimtą svarų, išgrūdo per bortą. 

Palengvėjusi „Viktorija“ bemat šoktelėjo į viršų gal tris šimtus 
pėdų, ir minia, matydama, kad belaisvis išskrenda akinančios švie- 
SOS apšviestas, tiesiog drebino orą neapykantos šūksniais. 

— Valio! - džiaugsmingai sušuko Kenedis ir Džo. 

Tuo laiku „Viktorija“ dar smarkiau šūstelėjo į viršų - šį kartą 
daugiau kaip tūkstantį pėdų. 

— Kas čia dabar? - nustebo Kenedis, nuo stipraus truktelėjimo 
vos išsilaikęs ant kojų. 

— Nieko ypatinga, - atsakė Fergiusonas. - Paprasčiausiai - tas 
niekšelis mus paliko. 

Džo vikriai persisvėrė per krepšio kraštą ir išvydo laukinį, iš- 
skėstomis rankomis lekiantį žemyn; jis kelis kartus persivertė ore ir 
galiausiai tekštelėjo į žemę. 

Daktaras išskyrė laidus, ir viską apgaubė akinanti tamsa. Buvo 
pirma valanda nakties. Prancūzas, visą laiką buvęs be sąmonės, pra- 
vėrė akis. 

— Jūs išgelbėtas, - tarė Fergiusonas. 

— Išgelbėtas iš kankinančios mirties, tai tiesa, - liūdnai šypsoda- 
masis prancūzas atsakė angliškai. - Ačiū jums, broliai, tačiau su- 
skaičiuotos ne tik mano dienos, bet ir valandos. Nedaug man liko 
gyventi. 

Ir misionierius, netekęs paskutinių jėgų, vėl prarado sąmonę. 

— Jis miršta! - persigando Dikas. 

— Ne, ne, - Fergiusonas palinko prie prancūzo. - Tik labai silpnas. 
Paguldykime po tentu. 

Jie atsargiai paguldė į guolį apgailėtiną, išsekusį kūną, visą iš- 
margintą randais ir šviežiomis peilio bei ugnies žaizdomis. Daktaras 
išplovė žaizdas ir, supašęs iš savo nosinės siūlų, uždėjo ant jų. Jis 
dirbo sumaniai ir mikliai kaip tikras gydytojas. Vaistinėlėje paieško- 
jęs stiprinančių vaistų, keletą lašų įlašino į misionieriaus burną. Šis 
vargais negalais sušnibždėjo: „Ačiū, ačiū". 

Daktaras, matydamas, kad ligoniui reikalinga ramybė ir poilsis, 
nuleido tento kraštus ir vėl ėmė rūpintis balionu. „Viktorija“, nors 
joje atsirado ketvirtas keleivis, sumažinus balastą šimtu aštuonias- 
dešimčia svarų, laikėsi ore ir be degiklio pagalbos. Auštant lengvas 
vėjelis lėtai nunešė ją į šiaurės vakarus. Fergiusonas priėjo prie mie- 
gančio misionieriaus ir keletą minučių jį stebėjo. 

— Kad tik pajėgtume išgelbėti naująjį keliautoją, kurį mums at- 
siuntė pats dangus! - sumurmėjo medžiotojas. - Ar yra bent kiek 
vilties? 

— Taip, gerai slaugant, tokiame gryname ore... 

— Kiek daug kančių patyrė šis žmogus! - susijaudinęs prabilo 
Džo. - Jam reikėjo turėti daugiau drąsos nei mums. Argi juokai: 
vienam eiti pas tuos laukinius! 

— Tiesą sakai, vaikine, - pritarė medžiotojas. 

Daktaras visą dieną stengėsi nepažadinti misionieriaus; tikriau- 
siai jis nė nemiegojo, tik snūduriavo, vis dejuodamas ir tyliai aima- 
nuodamas. Ligonio būklė nepaprastai jaudino Fergiusoną. 

Vakarėjant „Viktorija“ sustingo vienoje vietoje ir visą naktį neju- 
dėdama kybojo rūke. Džo ir Kenedis vienas kitą keitė prie ligonio 
patalo, o Fergiusonas visą laiką ėjo sargybą. 

Kitą rytą „Viktorija“, pakilusi į orą, nukrypo šiek tiek į vakarus. 
Diena žadėjo būti nuostabi. Staiga ligonis truputį žvalesniu balsu 
pašaukė naujuosius bičiulius. Šie bemat pakėlė tento kraštą, ir mi- 
sionierius godžiai traukė gaivų ryto orą. 

— Kaip jaučiatės? - paklausė Fergiusonas. 

— Lyg ir geriau, - atsakė ligonis. - O iki šiol, bičiuliai mano, man 
vis atrodė, kad aš jus sapnuoju. Prisipažinsiu, sunkiai įsivaizduoju, 
kas atsitiko. Sakykite, kas jūs tokie? Kuo vardu? Aš noriu žinoti, kad 
galėčiau jus paminėti paskutinėje savo maldoje. 

— Mesanglai keliautojai, - atsakė Fergiusonas, - norime oro balio- 
nu perskristi Afriką, ir štai pakeliui mums pasilaimėjo išgelbėti jus. 

— Mokslas turi savo didvyrius, - tarė misionierius. 

— Oreligija - savo, - atsakė škotas. 

— Arjūs misionierius? - paklausė daktaras. 

— Aš lozoriečių misijos dvasininkas. Jus man atsiuntė dangus. 
Bet mano gyvenimas baigtas. Papasakokite apie Europą, papasako- 
kite apie Prancūziją - juk jau penkeri metai aš nieko nežinau apie 
savo gimtinę. 

— Penkeri metai! Vienas tarp laukinių! - sušuko Kenedis. 

— Tai sielos, kurioms reikia atpirkimo, - atsakė jaunasis dvasi- 
ninkas. - Tai broliai, laukiniai ir tamsūs, kuriuos tik bažnyčia gali 
apšviesti ir civilizuoti. 

Fergiusonas ilgai pasakojo misionieriui apie jo gimtąją Prancū- 
ziją. Šis godžiai klausėsi, ir gailios ašaros sruvo jo skruostais. Tar- 
pais savo karštomis rankomis jis paimdavo tai Kenedžio, tai Džo 
rankas ir iš visų jėgų jas spausdavo. Daktaras išvirė porą puodelių 
arbatos, ir ligonis godžiai išgėrė. Vargšelis pajuto jėgų antplūdį, įsten- 
gė net pasikelti, o išvydęs, jog skrenda tyriausiu dangumi, net nusi- 
šypsojo. 

— Jūs drąsūs keliautojai, - prabilo, - jūsų drąsus žygis sėkmingai 
baigsis, jūs garantuotai vėl išvysite savo artimuosius, savo bičiulius, 
savo gimtinę, jūs... 

Nelaimingasis taip nusilpo, kad teko tuoj pat vėl paguldyti. Kele- 
tą valandų jis buvo visiškos prostracijos būklėje, panašioje į mirtį. 
Fergiusonas nesitraukė nuo jo ir nepajėgė numaldyti jaudulio: jautė, 
kad keleivio gyvybė baigia ištirpti. „Nejaugi, - mąstė jis, - mes taip 
greitai neteksime žmogaus, kurį plėšte išplėšėme iš kankintojų ran- 
kų?“ Daktaras vėl perrišo baisiąsias žaizdas ir paaukojo nemažą van- 
dens atsargos dalį, norėdamas bent kiek palengvinti nuo karščio de- 
gančio kūno kančią. Ką jau sakyti - Fergiusonas labai švelniai ir 
sumaniai jį slaugė. Prancūzas pamažu vėl atsitokėjo, deja, gyvybė 
sugrįžti nebenorėjo. 

Mirštantysis trūkčiojančiu balsu papasakojo daktarui savo istori- 
ją. Fergiusonas paprašė, kad jis kalbėtų gimtąja kalba. 

— Aš suprantu, o jums bus lengviau. 

Misionierius, jaunas vyras, buvo kilęs iš Bretanės, iš vargingos 
šeimos. Aradono kaimas, kur jis užaugo, yra pačiame Morbiano de- 
partamento viduryje. Labai anksti pajuto potraukį sielovadai. Jam 
maža buvo pasiaukojančio dvasiškio gyvenimo - troško pavojų ir 
įstojo į misionierių ordiną, kurio įkūrėjas yra šventasis Vincentas 
Paulius. 

Dvidešimtmetis jaunuolis palieka gimtinę ir nukeliauja iki ne- 
svetingos Afrikos krantų, o iš čia, įveikdamas visokiausias kliūtis, 
patirdamas sunkiausius išbandymus, su malda lūpose pėsčiomis nu- 
sigauna pas laukinių gentis, gyvenančias prie Aukštutinio Nilo inta- 
kų. Praėjo dveji metai, o laukiniai nė nemanė klausytis jo pamokslų, 
neėmė galvon aistringų žodžių, nesuvokė, apie kokią Žmogaus mei- 
lę jis šneka. Ir šit jį paima nelaisvėn njambarai — vienos pačios ar- 
šiausios genties žmonės, ir išdarinėja su juo, ką tik sugalvoja. Vis 
dėlto jis nepraranda vilties, atkakliai gina savo mokymą, meldžiasi. 
Kartą toji gentis, kurios nelaisvis buvo, po vienų kautynių su kaimy- 
nais — jie tarpusavyje kariaudavo labai dažnai - išsilakstė, palikę jį 
mūšio lauke kaip mirusį; dvasininkas nė nepagalvojo apie grįžimą 
gimtinėn; būdamas ištikimas Evangelijos priesakams, tęsė klajones 
po Afriką. Ramiausiai jausdavosi net laikomas pamišėliu. Kad ir kur 

būdamas, stengėsi išmokti vietinių tarmę ir atkakliai tęsė savo misi- 
ją. Dar dvejus begaliniai ilgus metus jis klajojo po Afrikos kaime- 
lius, paklusdamas viršžmogiškai jėgai, kurią jam suteikė Dievas. Pas- 
taruosius metus praleido tarp „barafrių“ — tai viena pačių laukiniš- 
kiausių genčių —- niam niam. Prieš kelias dienas mirė jų vadas, ir 
nelaimingąjį misionierių kažkodėl apkaltino dėl jo netikėtos mirties. 
Ir šit nutarė jį paaukoti. Jau beveik dvi paras tęsėsi jo kankynė ir jam 
buvo skirta, kaip ir manė daktaras, mirti kitą dieną skaisčiai švie- 
čiant saulei. Išgirdęs šautuvų šūvius, jis instinktyviai šaukė: „Čio- 
nai! Čionai!" O kai jo ausis iš dangaus pasiekė paguodos žodžiai, 
pasirodė — sapnuoja. 

— Aš nesigailiu gyvenimo, kuris jau baigiasi, - pridūrė misionie- 
rius. — Jis priklauso Dievui. 

— Nepraraskite vilties, - guodė daktaras. - Mes šalia ir išplėšime 
jus iš mirties, kaip išplėšėme iš kankintojų. 

— Tiek daug aš neprašau, - atsakė misionierius. - Ačiū Dievui, 
kad man suteikta didi malonė prieš mirtį paspausti draugiškas ran- 
kas ir išgirsti gimtąją kalbą. 

Misionierius vėl nebeteko jėgų. Diena praėjo tarp vilties ir bai- 
mės. Kenedis jautėsi labai prislėgtas, o Džo slapčia braukė ašarą. 

„Viktorija“ vos vos judėjo; atrodė, net vėjas norėjo netrikdyti 
mirštančiojo. 

Vakarėjant Džo pranešė vakarų pusėje matąs kažkokią labai ryš- 
kią šviesą. Jeigu būtų skridę šiaurinėse platumose, būtų galėję pa- 
manyti — tai šiaurės pašvaistė. Daktaras ėmė akylai stebėti keistą 
reiškinį. 

— Tai gali būti tik veikiantis ugnikalnis, - galiausiai tarė jis. 

— O vėjas mus neša kaip tik jo link, - sunerimo Kenedis. 

— Tai kas? - atšovė daktaras. - Mes jį perskrisime kuo aukščiau 
pakilę ir būsime visiškai saugūs. 

Praėjo gal trys valandos, „Viktorija“ jau skrido virš kalnų. Ji bu- 
vo 24*15' rytų ilgumos ir 4*42' šiaurės platumos. Po „Viktorija“ iš 
ugnimi alsuojančio ugnikalnio liejosi ištirpusios lavos srautai ir aukš- 
tai lėkė uolų nuolaužos... Atrodė, ugninis skystis liejasi akinančio- 
mis kaskadomis. Vaizdas buvo nuostabus, bet ir pavojus didelis, nes 
vėjas atkakliai tebenešė „Viktoriją“ įkaitusios atmosferos link. 


L52 


Kadangi ugninės kliūties nebuvo įmanoma aplenkti, reikėjo ją 
perskristi. Degiklis degė visa jėga, ir „Viktorija“, pakilusi į šešių 
tūkstančių pėdų aukštį, pralėkė per tris šimtus sieksnių nuo ugnikal- 
nio. Mirštantysis misionierius iš savo patalo galėjo stebėti veikiantį 
ugnikalnį, iš kurio veržėsi akinantys ugnies pluoštai. 

— Kaip nuostabu, - tarė jis, - ir kokia Aukščiausiojo galybė. Mes 
jąjaučiame net pačiuose baisiausiuose gamtos pasireiškimuose. 

Verdančios lavos srautai tarsi ugniniu kilimu dengė kalno šlai- 
tus. Apatinė „Viktorijos“ dalis, atspindėdama ugnies jūrą, švytėjo 
nakties tamsoje. Krepšyje jautėsi stiprus karštis, ir daktaras Fergiu- 
sonas stengėsi kuo greičiau ištrūkti iš pavojingos vietos. Dešimtą 
valandą vakaro ugnikalnis jau atrodė tik kaip raudonas taškelis hori- 
zonte, 0 „Viktorija“, nusileidusi į žemesnę zoną, ramiai tęsė savo 
kelionę. 


Dvidešimt trečiasis skyrius 


Džo pyktis. - Šventuolio mirtis. - Vakarinės pamaldos prie 
velionio. - Bevandenė vietovė. - Laidotuvės. - Kvarco luitai. 
— Džo haliucinacijos. - Auksingų uolienų atradimas. 

— Džo neviltis. 


Žemę apgaubė stebuklinga naktis. Bejėgis misionierius tyliai snū- 
duriavo. 

— Jau nebeatgaus sąmonės, - prabilo Džo. - O juk dar toks jau- 
nas, vargšelis, jam tik trisdešimt metų. 

— Taip, jis numirs ant mūsų rankų, - sielvartingai tarė daktaras. — 
Vis sunkiau alsuoja, ir aš bejėgis pagelbėti. 

— Ak, niekšai, - nebeištvėrė Džo, kurį kartais apimdavo staigūs 
pykčio priepuoliai. - Tik pamanykit, šitas kilnus dvasininkas dar 
rado žodžių jiems pagailėti, pateisinti, atleisti! 

— Pažvelk, Džo, kokią nuostabią naktį jam siunčia Dievas - pas- 
kutinę naktį. Ilgiau jau jis nebesikankins. 

Ūmai prancūzas trūkčiojančiu balsu kažką ėmė kalbėti. Fergiu- 
sonas prigludo prie jo. Mirštantysis sunkiai alsavo, paprašė pakelti 
tento kraštą. Kai jo prašymą išpildė, misionierius godžiai traukė skaid- 
rios nakties tyrą orą. Žvaigždės mirguliavo virš jo, o mėnulis siaustė 
baltais savo spinduliais tarsi įkapių drobule. 

— Bičiuliai mano, - silpnu balseliu ištarė dvasininkas. — Aš išei- 
nu. Tepadeda jums Dievas baigti savo žygį. Tegu Jis sugrąžina jums 
žemėje mano dėkingumo skolą. 

— Nepulkite dvasia, - guodė Kenedis. - Jėgos tik laikinai jus ap- 
leidžia. Nemirsite! Argi galima mirti tokią nuostabią vasaros naktį! 

— Mirtis manęs atėjo, - priešgyniavo misionierius. - Aš Žinau. 

Ką gi! Leiskite man susitikti su ja akis į akį. Mirtis - amžino gyveni- 
mo pradžia, žemiškų darbų pabaiga. Padėkite man atsiklaupti, bro- 
liai, prašau, padėkite! 

Kenedis jį pakėlė, tačiau bejėgis kūnas susmuko ant jo rankų. 

— Mano Dieve, mano Dieve, - sušuko mirštantysis dvasininkas. 
— Pasigailėk manęs! 

Jo veidas nušvito. Toli nuo žemės, kurios džiaugsmų misionie- 
rius nepažino, vidury nakties, siuntusios jam savo ramią šviesą, po 
dangumi, kuriuo jis skrido, tarsi kažkokiame nuostabiame pakylėji- 
me, jis, sakytum, jau pradėjo gyventi kitą, naują gyvenimą. 

Sukaupęs jėgas, dvasininkas dėkojo draugams, kurie tik vienai 
dienai tapo jo bičiuliais, ir vėl bejėgis susmuko ant Kenedžio rankų, 
o škoto veidu sruvo gausios stambios ašaros. 

— Mirė, - tarė daktaras ir palinko prie prancūzo. - Mirė. 

"Trys draugai tarsi susitarę parpuolė ant kelių ir ėmė melstis. 

— Rytoj rytą mes jį palaidosime Afrikos žemėje, aplaistytoje jo 
krauju, - po kelių minučių tarė Fergiusonas. 

Visą likusią nakties dalį prie jo kūno paeiliui budėjo daktaras, 
Kenedis ir Džo. Nė vienu žodeliu jie nesutrikdė šventos tylos; visi 
verkė. 

Kitą rytą papūtė pietų vėjas ir tyliai nunešė „Viktoriją“ virš dide- 
lio plokščiakalnio. Cia buvo ir užgesusių ugnikalnių, ir nederlingų 
įklonių. Niekur nesimatė jokio vandens pėdsako. Viena ant kitos su- 
sigrūdusios uolos, ugnikalniai, balkšvos mergelio duobės - viskas 
bylojo, kad dirvožemis čia visiškai nederlingas. 

Apie vidudienį daktaras nutarė nusileisti į daubą, apjuostą pir- 
mykščių plutoninės kilmės uolų, ir palaidoti misionierių. 

Toji kalnuota vietovė buvo tinkamiausia vargšo prieglauda; bet 
čia nebuvo palankiausios sąlygos nutūpti - niekur nesimatė jokio 
medžio ir nebuvo kur užkabinti „Viktorijos“ inkaro. Nusileisti ne- 
bus taip paprasta. Fergiusonas paaiškino: teks išleisti kažkiek dujų, 
nes pagrobiant misionierių, teko išmesti visą balastą. Daktaras ati- 
darė vidurinio apvalkalo vožtuvą, dalis vandenilio beregint išėjo, ir 
„Viktorija“ ramiai nutūpė dauboje. 

Balionui dar nepasiekus žemės, daktaras skubiai uždarė vožtuvą. 
Džo iššoko ir, viena ranka laikydamasis už krepšio krašto, kita ėmė 

mesti į jį akmenis. Metė tol, kol jų svoris susilygino su jo paties 
svoriu. Dabar jau galėjo dirbti abiem rankom. Kai Džo primetė į 
krepšį daugiau kaip penkis šimtus svarų akmenų, daktaras ir Kene- 
dis irgi galėjo išlipti. „Viktorija“ vėl įgavo pusiausvyrą ir dabar ji jau 
negalėjo pakilti nuo žemės. 

Fergiusonas atkreipė dėmesį - akmenys nepaprastai sunkūs. Vi- 
sur mėtėsi kvarco ir porfyro nuolaužos. 

„Tai bent atradimas! Keista, labai keista!" - pamanė daktaras. 

Tuo laiku Kenedis ir Džo žvalgėsi vietos kapui. Raguvoje, iš vi- 
sų pusių apsuptoje kalvų, tvyrojo nepakeliama kaitra ir oreiviai pa- 
sijuto tarsi iškūrentoje krosnyje. Vidudienio saulė beveik stačiai bė- 
rė deginančius spindulius. 

Išvalę vietą nuo uolų nuolaužų, iškasė gana gilią duobę, kad lau- 
kiniai žvėrys negalėtų prisikasti prie lavono. 

Bičiuliai pagarbiai nuleido prancūzo kūną į kapą, užpylė žemė- 
mis ir vietoj paminklo užrito keletą didelių uolos nuoskilų. 

Daktaras stovėjo sustingęs, giliai paniręs savo mintyse. Jis net 
neišgirdo bičiulių raginimo paieškoti prieglaudos nuo kaitros. 

— Apie ką taip susimąstei, Samueli? - paklausė Kenedis. 

— Apie keistus kontrastus, aptinkamus gamtoje, ir apie nuosta- 
bius atsitiktinumus. Žinote, kokioje žemėje palaidojome žmogų, abe- 
jingą visoms žemės gėrybėms? 

— Ką nori pasakyti, Samueli'?? - sukluso škotas. 

— Tik įsivaizduokite: tas dvasininkas, davęs neturto įžadus, ilsisi 
aukso rūdyne... 

— Aukso rūdyne?! - vienu balsu sušuko Kenedis ir Džo. 

— Aukso rūdyne, - ramiu balsu patvirtino daktaras. - Akmenys, 
kuriuos mes abejingai spardėme kojomis, turi aukso. 

— Negali būti! Negali būti! - kartojo Džo. 

— Skalūnų trūkiuose nesunkiai galite aptikti aukso grynuolių, 
tarė daktaras. 

Tada Džo lyg išprotėjęs puolė prie keistųjų akmenų. Kenedis jau 
irgi ketino pasekti jo pavyzdžiu. 

— Nusiramink, mano mielasai Džo, - Fergiusonas bandė atvėsin- 
ti vaikino įkarštį. 

— Sakykite, sere, ką tik norite, 0 aš... 

— Toks filosofas kaip tu... 

— Ak, sere, filosofija čia nieko dėta! 

— Gerai pagalvok, mano mielasis, kas mums iš šitų turtų? Juk vis 
tiek negalime pasiimti, - įkalbinėjo daktaras. 

— Ką? Negalime pasiimti? Tai pasakėte! 

— Pernelyg jau sunki našta mūsų krepšiui, Džo. Nenorėjau apie 
tai sakyti, kad neimtum be reikalo apgailestauti, bet... 

— Palikti visą šį lobį! - purkštavo Džo. - Palikti mūsų turtą!.. Juk 
jis iš tikrųjų mūsų. Viską palikti? 

— Saugokis, mano drauge, kad tik nesusirgtum vadinamąja „auk- 
so karštlige",- juokdamasis tarė daktaras. - Nejaugi pamiršai velio- 
nio, kurį ką tik palaidojome, pamokymą: viskas, kas žemiška - tuš- 
tybių tuštybė. 

— Pamoka pamoka ir lieka, bet juk čia auksas! - atsakė Džo. — 
Misteri Kenedi, klausykite, - nerimo Džo, - ar padėsite man pasi- 
krauti bent už kelis milijonus? 

— Oką mes su jais darysime, vargšeli mano Džo? -atsakė Kene- 
dis, sunkiai ištvėręs nenusišypsojęs. - Juk čia atvykome ne turto 
prisigrobti. Pagaliau ir išsigabenti neįstengsime. 

- Šie milijonai - sunkus daiktas, į kišenę nejsikiši, - pridūrė dak- 
taras. 

— Oarnegalime rūdos paimti vietoj balasto? - prispirtas paklau- 
sė Džo. 

— Gerai, su tuo sutinku, - atsakė Fergiusonas, - tik su sąlyga: 
nesiraukyk, kai mums teks išmesti per bortą tūkstančius svarų ster- 
lingų. 

— Tūkstančius svarų sterlingų! - sutrikęs pakartojo Džo. - Bet ar 
iš tikrųjų čia auksas, sere? 

— Taip, mano drauge, ši vieta - rezervuaras, kurį gamta per dau- 
gelį amžių prigrūdo savo brangenybėmis. Čionykščio aukso užtektų 
praturtėti ne vienai šaliai. Čia, šioje dykynėje, glūdi tiek turto, kiek 
jo turi Australija ir Kalifornija drauge paimtos. 

— Ir visa tai nueis niekais?! - sušuko Džo. 

— Galimas daiktas. Tačiau norėdamas tave nuraminti, mano mie- 
lasis, štai ką aš padarysiu... 

—Ne taip jau lengva mane paguosti, sere, - niūriai burbtelėjo Džo. 

— Paklausyk. Tuoj tiksliai nustatysiu, kur yra šita auksinga vieta. 
Grįžęs į Angliją, galėsi pranešti apie ją savo tėvynainiams, jeigu jau 
esi taip įsitikinęs, kad auksas juos padarys laimingus. 

— Zinoma, sere, aš puikiai suprantu - jūs teisus. Ką gi, pasiduo- 
du, jeigu jau negalima rasti išeities. Ką gi, pridėsime krepšį šitos 
brangios rūdos, ir viskas, kas liks pabaigus mūsų kelionę, bus kaip 
išlošis. 

Nieko nelaukdamas, Džo užsidegęs ėmėsi darbo: gan greitai pa- 
krovė į krepšį apie tūkstantį svarų brangaus auksingo kvarco. Dak- 
taras šypsodamasis stebėjo jo triūsą ir stengėsi nustatyti misionie- 
riaus kapo vietą. Apskaičiavo — 22723' rytų ilgumos ir 4955" šiaurės 
platumos. 

Paskutinį kartą žvilgtelėjęs į kalvą, prie kurios ilsėjosi prancūzo 
kūnas, Fergiusonas pasuko prie „Viktorijos“. Norėjo ant kapo pasta- 
tyti bent kuklų kryžių, vienišą Afrikos dykynėje, bet niekur aplinkui 
nebuvo nė menkiausio medelio. 

— Dievas įsidėmės šią vietą, - tarė Fergiusonas. 

Daktarą neramino besibaigiantis vanduo ir jis mielai būtų atida- 
vęs daug aukso kad ir už nedidelį jo kiekį. Verkiant reikėjo papildyti 
vandens atsargą, nes ji gerokai sumažėjo išmetus indą su vandeniu, 
kai į „Viktorijos“ krepšį įsikabino negras. Tačiau tose saulės išde- 
gintose vietose vandens nebuvo, ir tai kėlė rūpestį. Degiklyje ugnis 
turėjo nuolat degti, ir Fergiusonas jau ėmė būgštauti, kad vandens 
gali trūkti net troškuliui numalšinti. 

Priėjęs prie krepšio, daktaras išvydo — jis užverstas akmenimis, 
bet, netaręs nė žodžio, įlipo. Kenedis irgi užėmė savo įprastą vietą. 
Paskutinis įsirabaždino Džo; jis neištvėrė godžiu žvilgsniu neapme- 
tęs dauboje likusių brangenybių. 

Daktaras uždegė degiklį, gyvatukas ėmė įkaisti, ir po kelių minu- 
čių dujos išsiplėtė, tačiau „Viktorija“ nepajudėjo iš vietos. Džo tylė- 
damas neramiai pažvelgė į Fergiusoną. 

— Džo! - kreipėsi į jį daktaras. 

Šis nieko neatsakė. 

— Ar negirdi? - paklausė daktaras. 

Džo ženklais parodė girdįs, tik nepageidaująs kalbėti. 

— Padaryk man paslaugą, Džo, - tuoj pat išmesk šiek tiek rūdos, 

— paliepė Fergiusonas. 

— Bet, sere, juk pats leidote! 

— Aš leidau rūda pakeista balastą, ir tik tiek. 

— Tačiau... 

— Gal nori, kad mes amžinai liktume šioje dykynėje? 

Džo metė nevilties kupiną žvilgsnį į Kenedį, bet šis tik gūžtelėjo 
pečiais, duodamas suprasti, jog nieko negali padėti. 

— Tai kaip, Džo? 

— Oargi degiklis nedega, sere? - paklausė užsispyrėlis Džo. 

— Pats puikiai matai - degiklis dega, bet „Viktorija“ nekyla ir 
nekils, kol neišmesi dalies balasto. 

Džo pasikasė paausį, paėmė mažiausią kvarco gabalėlį, tarsi sver- 
damas pamėtėjo viename delne, kitame - trys, gal keturi svarai - ir 
galiausiai išmetė. „Viktorija“ nė nekrustelėjo. 

— Nair kaip? - prabilo jis. - Mes vis dar nekylame? 

— Dar ne, - atsakė daktaras. - Ięsk darbą. 

Kenedis nebeištvėrė nenusijuokęs. 

Džo išmetė dar apie dešimt svarų, bet „Viktorija“ stovėjo lyg 
įkalta. Džo išblyško. 

— Ak tu, vargšeli! - burbtelėjo Fergiusonas. - Prisimink: Dikas, 
tu ir aš-— visi kartu sveriame, jeigu neklystu, truputį daugiau kaip 
keturis šimtus svarų. Vadinasi, tau teks išmesti kaip tik tiek rūdos. 

— Išmesti net keturis šimtus svarų! - gailiai sušuko Džo. 

— Taip, ir dar šiek tiek, nes tik tada pakilsime. Na, negaišk! 

Džo, sunkiai alsuodamas, ėmė mėtyti rūdos gabalus. Vis paklaus- 
davo: 

— Arjau pradėjome kilti? 

Ir išgirsdavo vieną ir tą patį: 

— Ne, stovime vietoje. 

— Va, jau pajudėjome! - pagaliau sušuko jis. 

— Dar, dar mesk, - įsakinėjo Fergiusonas. 

— Bet „Viktorija“ kyla, aš matau - tikrai kyla! 

— Tau sakoma — mesk! - nebeištvėrė Kenedis. 

Tada Džo, nevilties apimtas, čiupo dar vieną akmenį ir išrito iš 
krepšio. Tą pačią akimirką „Viktorija“ pakilo apie šimtą pėdų ir, 
pakliuvusi į palankų oro srautą, netrukus perskrido kalnus. 

Džo, tau dar liko didžiausias turtas ir jeigu tik pasiseks išsau- 
goti iki mūsų kelionės pabaigos šį kvarcą, būsi aprūpintas visą gyve- 
nimą, - tarė daktaras. 

Džo nieko neatsakė ir patenkintas atsigulė savo akmeninėje Io- 
voje. 

— Tik pamanyk, Dikai, - Fergiusonas kreipėsi į savo bičiulį, — 
kaip smarkiai veikia auksas net geriausią žmogų pasaulyje! Baisu 
pagalvoti, kiek kančių, kiek godumo, kiek nusikaltimų galėtų pa- 
gimdyti toks aukso rūdynas! Kaip liūdna! 

Tą dieną „Viktorija“ nuskrido devyniasdešimt mylių į vakarus. 
Tiesia linija nuo Zanzibaro dabar ji buvo už tūkstančio keturių šimtų 
mylių. 


Dvidešimt ketvirtasis skyrius 


Vėjas rimsta. - Dykumos artumas. - Vandens trūkumas. - Naktys 
pusiaujyje. - Samuelio Fergiusono nerimas. - Tikroji padėtis. 
— Ryžtingi Kenedžio ir Džo atsakymai. - Dar viena naktis. 


„Viktorija“, inkaru užsikabinusi už vienišo, beveik nudžiūvusio 
medžio, visą naktį stovėjo visiškai ramiai. Keliautojai turėjo gerą 
progą nors šiek tiek pamiegoti, o poilsio labai reikėjo. 

Rytą dangus vėl buvo skaisčiai vaiskus, saulė kaitri. „Viktorija“ 
pakilo į orą. Po kelių atkaklių bandymų daktarui vis dėlto pavyko 
užtikti silpną oro srovę, kuri pamažėl juos nešė į šiaurės vakarus. 

— Mes labai jau lėtai judame į priekį, - tarė Fergiusonas. - Jeigu 
neklystu, pusę kelio įveikėme maždaug per dešimt dienų, o skrisda- 
mi tokiu greičiu kaip dabar, mums, norint užbaigti žygį, ko gero, 
prireiks kelių mėnesių. Dar apmaudžiau, kad gresia pavojus likti be 
vandens. 

— Kur nors surasim, - atsakė Dikas. - Negali būti, kad tokiose 
platybėse neužtiktume upės, upokšnio ar bent kūdros. 

— Labai norėčiau, kad tavo žodžiai išsipildytų. 

— Oartik ne Džo krovinys trukdo mums greičiau skristi? - pa- 
klausė Kenedis, norėdamas paerzinti mažį. Jam tai teikė malonumo 
ir todėl, kad buvo tokia akimirka, kai ir jis kone susirgo „aukso karšt- 
lige". Tačiau niekam neparodęs savo jausmų, dabar Kenedis galėjo 
vaidinti filosofą. Apskritai, škotas mėgo švelniai pajuokauti. 

Džo gailiai pažvelgė į Kenedį. O daktaras nieko neatsakė į savo 
bičiulio klausimą. Jis su slapta baime galvojo apie neaprėpiamas 
Sacharos platybes: žinojo, kad kartais praeina ištisos savaitės, kol 
Pagaliau karavanas užtinka vandens. Ir Fergiusonas ypač dėmesin- 

gai akimis tyrinėjo kiekvieną įklonį. 

Dėl to baugesio ir pastarųjų dienų įvykių oreivių nuotaika paste- 
bimai pasikeitė. Jie mažai bekalbėjo. Kiekvienas buvo paskendęs 
savo mintyse. 

Šaunusis Džo, pabuvojęs rūdyne, tiesiog persikūnijo. Tapo be 
galo tylus; godžiomis akimis vis žvilgčiojo į krepšin suverstus ak- 
menis; šiandien jie neturi jokios vertės, rytoj taps neįkainuojamu 
lobiu. 

Be to, jau pats tenykštės Afrikos vaizdas žadino neramias mintis. 
Vietovė darėsi vis labiau dyka. Nebuvo matyti ne tik kaimų, bet ir 
pavienių lūšnelių. Augmenija išnyko; vienur kitur matėsi kažkokių 
žemaūgių augalų sąžalynai, primenantys Škotijos šilojų laukus. Tarp 
balkšvo smėlio ir įkaitusių akmenų pasitaikydavo nuskurdusių mas- 
tikos medžių ir spygliuotų krūmų. Sen ten buvo regėti pirminės že- 
mės plutos atodangos, primenančios atšiaurias uolas. Visi šitie be- 
vandenės dykumos pranašai daktarą Fergiusoną vertė dar labiau su- 
simąstyti. 

Atrodė, joks karavanas niekada neišdrįso keliauti ta dykyne. Juk 
išvystų stovyklavietės pėdsakus, baltuotų Žmonių ir gyvulių kaulai; 
o čia kiek tik akys užgriebė nebuvo nieko. Nuojauta bylojo, kad štai 
netrukus tik neaprėpiami smėlynai viešpataus tame nykiame krašte. 

O trauktis negalima. Reikia judėti pirmyn, kad ir kas būtų. Dak- 
taras apie tai tik ir galvojo. Jis troško audros, kuri praūžtų virš dyku- 
mos, bet, deja, danguje nebuvo matyti nė vieno debesėlio. Tą dieną 
„Viktorija“ nenuskrido nė trisdešimties mylių. 

Jeigu bent vandens būtų pakankamai! O jo liko vos trys galonai. 
Vieną galoną Fergiusonas paskyrė nepakeliamo troškulio malšini- 
mui: kepino baisiausia kaitra - termometras jau rodė devyniasde- 
šimt laipsnių (Apie 50“C. Čia ir toliau temperatūra nurodoma pa- 
gal Farenheito skalę, pagal kurią ledo tirpimo temperatūra +32“Ę 
o vanduo užverda 4+212“F temperatūroje. ), o du likusius - degiklio 
maitinimui. Su tokiu kiekiu buvo galima pagaminti tik keturis šim- 
tus aštuoniasdešimt kubinių pėdų dujų, o degiklis sunaudoja apie 
devynias kubines pėdas per valandą. Vadinasi, vandens galėjo pa- 
kakti tik penkiasdešimt keturioms skrydžio valandoms. Taip bylojo 
tikslūs ir neginčijami matematiniai paskaičiavimai. 

— Viso labo penkiasdešimt keturios valandos! - pareiškė dakta- 
ras savo bičiuliams. - Bet bijodamas pražiopsoti kokį nors upeliūkš- 
tį, šaltinį ar nors pelkutę, aš tvirtai nusprendžiau neskristi naktį, to- 
dėl ištversime dar tris su puse dienos, ir štai per šį laiką būtinai turime 
rasti vandens. Laikau savo pareiga jus apie tai įspėti. Aš palikau gėri- 
mui tik vieną galoną vandens, ir mes turime labai taupiai jį naudoti. 

— Ką gi, išdalyk mums normas, - atsakė medžiotojas. - O pulti 
neviltin - per anksti; juk, kaip sakai, mes dar turime tris su puse 
dienos, ar ne? 

— Teisingai, mano mielasis Dikai. 

— Tai neimkime dūsauti ir aimanuoti: nepadės, 0 per tris dienas 
ką nors sugalvosime. Dabar žiūrėsime akis išplėtę. 

Vakarieniaujant vandens kiekvienam atseikėjo labai nedaug, už- 
tat į grogą teko įpilti daugiau degtinės, bet jos stengėsi nepadauginti, 
nes degtinė ne tiek gaivino, kiek troškino. 

„Viktorija“ naktį praleido milžiniškoje dauboje, tik per aštuonias 
pėdas iškilusioje virš jūros lygio. Ši aplinkybė suteikė daktarui vil- 
čių - jis prisiminė geografų hipotezę, kad Afrikos centre esąs milži- 
niškas vandens telkinys. Bet net jeigu iš tikrųjų toks ežeras ir egzis- 
tuoja, tai iki jo reikia nuskristi, 0 ore, deja, po senovei viešpatavo 
visiška ramybė. 

Po ramios nakties, kupinos nuostabaus žvaigždžių Žėrėjimo, iš- 
aušo tokia pat rami, be menkiausio vėjelio diena. Nuo pat ankstyvo 
ryto nepakeliamai ėmė kaitinti saulė, ir temperatūra baisiausiai pa- 
kilo. Jau penktą valandą ryto daktaras davė išvykimo signalą, tačiau 
sunkiame lyg švinas ore „Viktorija“ dar ilgą laiką kabėjo tarsi su- 
stingusi. Fergiusonas galėjo išsigelbėti iš to svilinančio karščio, pa- 
kilęs į viršutinius oro sluoksnius, bet tam būtų reikėję išnaudoti ga- 
na daug vandens, o taip elgtis nė už ką nebuvo galima. Daktaras 
pasitenkino laikydamasis šimto pėdų aukštyje, ir lengvas, vos junta- 
mas vėjelis pamažu juos nešė į vakarus. 

Pusryčiams pasiganėdino užvalgę šiek tiek mėsos konservų ir pemi- 
kano. Iki vidudienio „Viktorija“ vos ne vos nuskrido keliolika mylių. 

— Ką daryti? Neįstengiame greičiau skristi, - tarė daktaras, juk 
ne mes komanduojame vėjui, o vėjas - mums. 

— Taip, mielasis Samueli. O, kaip mums dabar praverstų variklis! 

— Be abejo, Dikai, jeigu tik jam nereikėtų vandens. Priešingu at- 
veju mūsų padėtis nė kiek nebūtų geresnė. O apskritai, nors ir gaila, 
iki šiol oro balionui variklis dar neišrastas. Oreiviai kolei kas yra 
tokioje pat padėtyje, kokioje buvo jūrininkai iki išrandant garo va- 
riklius. Juk prireikė net šešių tūkstančių metų, kol atsirado garo ra- 
tas su mentėmis ir Archimedo sraigtu. Taigi ir mums, oreiviams, ma- 
tyt, dar ilgai teks palaukti. 

— Prakeiktoji kaitra! - šluostydamasis prakaitą, sušuko Džo. 

— Jeigu tik turėtume vandens, kaitra mums padarytų net paslaugą, 
tarė Fergiusonas. - Juk nuo karščio išsiplečia vandenilis ir pakaktų 
visai silpnos degiklio liepsnos. Tačiau kas tiesa, tai tiesa - jeigu turėtu- 
me pakankamai vandens, nereikėtų taip jo branginti. Ak, prakeiktas 
laukinis, per jį mes netekome viso indo brangiausio skysčio! 

— Bet juk nesigaili dėl to, ką padarei, Samueli? 

— Ne, Dikai. Kur čia gailiesies - juk išgelbėjome nelaimingąjį 
nuo baisios mirties. Tačiau šiaip kalbėkime ar taip, šimtas svarų van- 
dens, kurį mums teko išmesti, dabar labai praverstų. Jo pakaktų dvy- 
likos ar net trylikos dienų kelionei, o per tokį laiką, savaime supran- 
tama, mes perskristumėme Sacharą. 

- Arjau nukeliavome bent pusę kelio? - paklausė Džo. 

— Pagal nuotolį - taip, bet pagal laiką, jeigu vėjas nesustiprės, toli 
gražu pusę kelio nenuskridome. O vėjas, mūsų nelaimei, vis silpnėja. 

— Sakykite, ką norite, sere, bet mes negalime skųstis, - ėmė įtikinė- 
ti Džo. - Iki šiol sėkmingai įveikėme visus sunkumus, ir nukabinti 
nosies aš neketinu. Vandens mes būtinai rasime, tikėkite mano žodžiais. 

"Tuo tarpu vietovė su kiekviena mylia vis žemėjo ir žemėjo. Auk- 
sinių kalnų atšakos, tarsi paskutiniai savo jėgas išeikvojusios gam- 
tos polėkiai, pamažu visiškai išnyko. Vietoj galingų medžių, augu- 
sių rytuose, čia pasitaikydavo, ir tai tik vienur kitur, apgailėtina žolė; 
menki nugeibusios žalumos dryželiai atkakliai ėmėsi su negailestin- 
gu smėliu. Milžiniškos uolos, nugriuvusios nuo atokių viršukalnių, 
krisdamos virto aštriomis nuoskilomis, o laikui bėgant - smulkiau- 
siomis dulkėmis. 

- Štai čia kaip tik toji Afrika, Džo, kokią tu įsivaizdavai, - ėmė 
kalbėti daktaras. - Aš juk buvau teisus sakydamas: „Palauk!“ 

— Tai jau taip, sere, - atsakė Džo, - ką jau čia bepridursi: vien 

kaitra ir smėlis. Būtų visai kvaila tikėtis ko nors kito tokioje šalyje. 
Tiesą sakant, aš nelabai Žavėjausi tais jūsų mėgiamais afrikietiškais 
miškais ir laukais, - juokdamasis pridūrė. - Argi būtų vertėję lėkti į 
tokią tolybę, kad vėl išvystume Anglijos kaimą? Prisipažinsiu, aš tik 
dabar jaučiuosi esąs Afrikoje, ir neturiu nieko prieš visą jos esybę 
pajusti savo kūnu. 

Vakarėjant Fergiusonas įsitikino, kad tą kaitrią dieną jie nuskri- 
do vos dvidešimt mylių. Kai saulė pasislėpė už ryškiai nubrėžto ho- 
rizonto, mūsų keliauninkus apgaubė tvanki tamsa... 

Kita diena buvo ketvirtadienis, gegužės pirmoji. Dienos slinko 
viena po kitos labai monotoniškai. Kiekvienas išaušęs rytas visiškai 
atkartojo ankstyvesnįjį; ir vidudienį, lygiai kaip vakar ar užvakar, į 
žemę krito kaitriausi saulės spinduliai. Lygiai taip pat žemėn nusi- 
leido naktis, savo tamsiame patale išsaugodama kaitrų dienos pali- 
kimą. Vos vos jaučiamas vėjelis primindavo mirštančiojo alsavimą, 
ir atrodydavo - štai tuoj tuoj visiškai nurims. 

Kad ir kokia sunki buvo padėtis, Fergiusonas nepuolė dvasia. Jis 
buvo užsigrūdinęs žmogus, todėl išliko ramus ir šaltakraujis. Pro 
žiūroną visą laiką smalsiai žvelgė į horizontą. Kažkur toli liko pas- 
kutinės kalvos, išnyko net menkiausi augmenijos pėdsakai. Priešais 
plytėjo neaprėpiama Sacharos dykuma... 

Nors daktaras to neparodė, tačiau prisiimta atsakomybė negalėjo 
jo neslėgti. Juk tai jis atviliojo čia - pasinaudojęs draugystės ir pa- 
reigos jėga — savo bičiulius, Diką ir Džo. Ar gerai pasielgė? Išdrįso 
bandyti peržengti neįmanomumo ribą? O galbūt Dievas paliko toli- 
mesniai ateičiai teisę tyrinėti tą neaprėpiamą žemyną? 

Visos šitos mintys, gindamos viena kitą, švystelėjo daktaro gal- 
voje kaip būna depresijos valandą, ir nevalinga idėjų asociacija įtrau- 
kė jį į klampų logikos ir samprotavimų liūną. Mąstydamas apie tai, 
ko nereikėjo daryti, jis uždavė sau klausimą -o ką reikia daryti da- 
bar? Galbūt derėtų grįžti atgal? Gal aukštutiniuose atmosferos sluoks- 
niuose yra srovių, kurios juos nuneštų į ne tokias dykas vietas? Juk 
nuskristą kelią jis žino, o kas laukia ateityje, net neįsivaizduoja. Ir 
štai, sąžinės priekaištų kankinamas, Fergiusonas nutarė atvirai pasi- 
kalbėti su savo bičiuliais. Jis vaizdžiai nupiešė esamą padėtį. Papa- 
sakojo, ką nuveikė ir kas dar liko padaryti. Kraštutiniu atveju galima 

grįžti arba bent jau pabandyti tai padaryti. Jis paprašė bičiulių pasa- 
kyti savo nuomonę. 

— Aš neturiu kitos nuomonės, išskyrus savo daktaro nuomonę, — 
atsakė Džo. - Tai, ką jis gali iškęsti, galiu ir aš, ir net daugiau. Kur 
jis skris, ten ir aš. 

— Oką tu pasakysi, Kenedi? 

— Mano mielas Samueli, aš ne iš tų, kurie puola į neviltį. Niekas 
geriau už mane nežinojo, kokie gali iškilti pavojai panašioje kelio- 
nėje, bet kadangi tu ryžaisi eiti tų pavojų pasitikti, aš lioviausi apie 
juos mąstęs. Dvasia ir kūnu esu tavo valioje. Man atrodo, kad dabar 
mes užsispyrę turime eiti iki galo. Ir juk, tiesą sakant, traukiantis 
pavojų iškils ne mažiau. Taigi, pirmyn! Drąsiai gali mumis pasikliauti! 

— Ačiū jums, mieli bičiuliai, - labai sujaudintas, atsakė Fergiuso- 
nas. - Aš žinojau, kad jūs abudu esate man atsidavę, bet vis dėlto 
būtinai turėjau išgirsti štai šituos pritarimo žodžius. Dar kartą nuo- 
širdžiausiai dėkoju! 

Ir visi trys padavė vienas kitam rankas. 

— Dabar paklausykite, - tarė Fergiusonas. - Pagal mano paskai- 
čiavimus, mes esame ne toliau kaip per tris šimtus mylių nuo Gvinė- 
jos įlankos — dykuma juk negali tęstis iki begalybės. Gvinėjos pa- 
krantė apgyvendinta, o tyrinėtojai buvo pažengę gana toli į šalies 
gilumą. Jeigu prireiks, mes pasuksime į tą pusę, ir yra vilties, kad 
pakeliui užtiksime kokią oazę ar šulinį, kur galėsime papildyti van- 
dens atsargą. Tik štai ko trūksta — vėjo, o be vėjo mūsų „Viktorija“ 
nejudėdama kybos ore. 

— Pasikliaukime savo lemtimi ir ištverme, - atsakė medžiotojas. 

Visą tą begaliniai ilgą dieną oreiviai atidžiai žvelgė į erdvę, bet, 
deja, neužtiko nieko, kas būtų galėjęs sužadinti bent mažiausią viltį. 
Saulei leidžiantis žemė visiškai liovėsi po jais judėjusi. Horizonta- 
lūs saulės spinduliai ugninėmis juostomis nutyso per neaprėpiamą 
dykumą. Tai buvo tikroji dykuma. 

Keliautojai tą dieną nenuskrido nė penkiolikos mylių, išeikvoję 
kaip ir dieną prieš tai šimtą trisdešimt penkias kubines pėdas dujų 
degiklio maitinimui ir dvi pintas vandens (iš buvusių aštuonių) bai- 
saus troškulio malšinimui. Naktis praėjo ramiai, pernelyg ramiai. 
Daktaras nė vienai akimirkai nesumerkė akių... 

Dvidešimt penktasis skyrius 


Šiek tiek filosofijos. - Debesis horizonte. - Rūke. - Dar vienas 
oro balionas. - Signalai. — „ Viktorijos " išvaizda. - Palmės. 
— Karavano pėdsakai. - Sulinys dykumoje. 


Kitą dieną —- vėl toks pat tyras, be menkiausio debesėlio dangus, 
toks pat visiškai ramus oras. „Viktorija“ pakilo į penkių šimtų pėdų 
aukštį, ir ją lėtai nešė į vakarus. 

— Štai mes ir pačiame Sacharos dykumos centre, - prabilo Fer- 
giusonas. - Kokie beribiai smėlynai, koks nuostabus vaizdas! Gam- 
ta keistai tvarkosi. Norom nenorom galvoji: kodėl vienoje ir toje 
pačioje platumoje, po tais pačiais saulės spinduliais, visiškai šalia 
klesti nepaprastai vešli augmenija ir plyti bevaisė dykuma? 

— Mielas Samueli, mane menkiausiai domina priežastys, - ėmė 
ginčytis Dikas, - kur kas labiau mane neramina faktai. Svarbiausia 
tai, kad gamtoje paprastai kaip tik taip ir būna. 

— Bet juk reikia šiek tiek ir pafilosofuoti, mielasis Dikai. Tai nie- 
kam nekenkia. 

— Pafilosofuokime, aš nieko prieš, laiko turime į valias. Juk vos 
vos judame. Vėjas tingi pūsti, jis miega. 

— Taip tęsis neilgai, - tarė Džo. - Man atrodo, kad rytuose jau 
boluoja debesų juosta. 

— Džo sako tiesą, - pritarė daktaras. 

— Taip, bet ar mes iš tikrųjų sulauksime debesų su geru lietumi ir 
geru vėju, kuris gaivintų mūsų veidus? - paklausė Kenedis. 

—Pamatysim, Dikai, pamatysim. 

- Bet juk šiandien penktadienis, sere. O iš penktadienio aš nieko 
gero nelaukiu. 

— Gal šį kartą tau teks atsisakyti savo prietarų. 

— Norėčiau. Ut! - atsiduso Džo ir nusišluostė veidą. - Kaitra 
gerai, ypač žiemą, bet kodėl ji išpuolė mums vasarą? 

— Ar nebijai, kad saulės šiluma gali pakenkti balionui? - paklau- 
sė Kenedis ir įsmeigė akis į daktarą. 

— Ne. Gutaperčia, kuria impregnuota tafta, pakelia kur kas aukštesnę 
temperatūrą. Per bandymus atlaikė šimtą penkiasdešimt aštuonis laips- 
nius, ir apvalkalas nė kiek nenukentėjo. (158*F = 70C. - Aut.) 

— Debesis! Tikras debesis! - staiga sušuko Džo, kurio aštrios akys 
puikiausiai matė be žiūrono. 

Iš tikrųjų, toli, rytų horizonte, plytėjo tiršta migla; pilka, tarsi 
išpurenta, panašėjo į mažų debesėlių santalką, nesusieinančių vie- 
nas su kitu ir išsaugančių pirmykštę formą; iš to daktaras padarė 
išvadą, kad toje vietoje oras visiškai nejuda. 

Ši kompaktiška masė, pastebėta aštuntą valandą ryto, tiktai vie- 
nuoliktą uždengė saulę, ir ji išnyko lyg už tankios užuolaidos. O 
horizontas visiškai nusigiedrijo. 

— Tai izoliuotas debesis ir į jį nedėkime didelių vilčių, - tarė dak- 
taras. - Dikai, atkreipk dėmesį - jo forma lygiai tokia pat, kokia 
buvo rytą. 

— Teisingai, Samueli, ir laukti lietaus ar vėjo nėra ko. 

— (Gaila, bet tai tiesa. Debesis laikosi labai aukštai. 

— O kaip manai, Samueli, ar nevertėtų mums patiems patraukti 
prie to debesies, jeigu jau jis neketina palaistyti mus lietumi? 

— Manau, didelės naudos iš to nebūtų, - atsakė daktaras. - Juk 
tektų papildomai naudoti dujas ir vandenį. Bet kadangi mūsų padė- 
tis kritiška, galime pabandyti. Ką gi, kilkime. 

Fergiusonas paleido į gyvatuką stiprią degiklio liepsną, temperatū- 
ra staigiai pakilo ir netrukus, dujoms išsiplėtus, „Viktorija“ ėmė kilti. 
Maždaug tūkstančio penkių šimtų pėdų aukštyje oreiviai pakliuvo į 
debesį, kuris juos apgaubė tirštu rūku; „Viktorija“ liovėsi kilusi. Čia 
nesijautė jokio vėjelio ir net drėgmės buvo mažai - tai puikiai matėsi 
iš vos vos aprasojusių daiktų krepšyje. „Viktorija“, maudydamasi rū- 
ke, tarsi ėmė greičiau judėti; tai ir buvo vienintelė pakilimo nauda. 

Fergiusonas, įsitikinęs, kaip mažai laimėta tuo manevrų, gerokai 
nuliūdo. Staiga išgirdo be galo nustebusio Džo šūksnį: 

— Ak, kas čia dabar? 

— Apie ką tu, Džo? 

— Ak, sere! Ak, misteri Kenedi! Kaip nuostabu! 

— Ką išvydai, Džo? 

- Įsivaizduokite, mes čia ne vieni. Čia dar kažkokie akiplėšos. 
Tikriausiai nori pavogti mūsų išradimą. 

— Galjis iš proto kraustosi, ar ką? -sumurmėjo Kenedis. 

Džo apmirė, tarsi pavirto statula, vaizduojančia nepaprastą ap- 
stulbimą. 

— Nejaugi kaitrioji saulė galėjo taip paveikti vargšelio smegeni- 
nę? —sunerimo ir daktaras. - Tai gal pasakysi... - kreipėsi į Džo. 

— Štai, patys pažiūrėkite, sere! — susijaudinęs tarė Džo, ranka 
rodydamas į tolį. 

— Prisiekiu šventuoju Patriku!.. - savo ruožtu sušuko ir Kenedis. 
— Iš tikrųjų, kažkas neįtikėtina! Samueli, Samueli! Žiūrėk gi! Žiūrėk! 

— Matau, -ramiai atsakė daktaras. 

— Pamanyk, dar vienas oro balionas, ir jame lygiai tokie keliauto- 
jai kaip mes, - šypsodamasis kalbėjo škotas. 

Ir iš tikrųjų, gal už kokių dviejų šimtų pėdų plaukė kitas oro balio- 
nas su krepšiu ir keleiviais, ir judėjo ta pačia kryptimi kaip „Viktorija“. 

— Ką gi, - tarė daktaras, - mums nieko kita nelieka, tik duoti 
signalą. Kenedi, iškelk nacionalinę vėliavą. 

Susidarė įspūdis, kad kaimynystėje skrendančio baliono keleiviams 
tą pačią akimirką atėjo į galvą lygiai tokia pat mintis, nes kažkieno 
ranka tokiu pat gestu ir tikslumu saliutavo lygiai tokia pat vėliava. 

— Ką tai galėtų reikšti? — nustebęs sumurmėjo medžiotojas. 

— Gal čia beždžionės? - sušuko Džo. - Pažiūrėkite, jie mus mėg- 
džioja. 

— Otai reiškia, - juokdamasis paaiškino Fergiusonas, - kad tu 
pats, mano mielasis Dikai, atsakai į savo signalą. Žinokite, kad ten, 
antrajame krepšyje, mes regime patys save ir kad tas balionas - tai 
mūsų „Viktorija“. 

— Na, jau atleiskite, sere, tuo aš nė už ką nepatikėsiu, - pareiškė Džo. 

— Mano mielasis, jeigu nori, gali tuoj pat įsitikinti. Atsistok ant 
borto ir pamojuok ranka. 

Džo bematant įvykdė įsakymą, ir tą pačią akimirką visus jo ges- 

tus kuo tiksliausiai pakartojo kaimynas. 

— Tai ne kas kita, kaip miražas, - paaiškino daktaras, - paprasčiau- 
sias optinis reiškinys, atsiradęs dėl oro tankio skirtumo. Štai ir viskas. 

— Vis dėlto nuostabu! - kartojo ir kartojo Džo. Jis niekaip negalėjo 
patikėti daktaro žodžiais, ir, mojuodamas rankomis, tęsė eksperimentą. 

— Iš tikrųjų, keistas dalykėlis! - tarė Kenedis. - O kaip įdomu 
regėti mūsų puikiąją „Viktoriją“. Juk ji atrodo įspūdingai ir laikosi 
labai išdidžiai. 

— Kad ir kaip ten jūs viską aiškintumėte, - nerimo Džo, - bet vis 
dėlto čia yra kažkas nepaprasta. 

Netrukus „Viktorijos“ atspindys pamažu ėmė blykšti. Debesis kilo 
aukščiau, 0 oro balionas liko, kur buvęs, nė neketino sekti iš paskos. 
Po kokios valandos debesio neliko nė pėdsako. 

Vėjas vos jautėsi; atrodė, pūtė dar silpniau. Daktaras, praradęs 
viltį skristi pirmyn, ėmė leistis prie žemės. 

Oreiviai, nuostabaus reiškinio trumpam atitraukti nuo savo liūd- 
nų minčių, iškankinti svilinančios kaitros, vėl puolė dvasia. Bet stai- 
ga apie ketvirtą valandą Džo pareiškė neaprėpiamuose smėlynuose 
matąs kažką kyšantį, ir netrukus jis jau aiškiai regėjo dvi palmes, 
augančias ne per toliausiai viena nuo kitos. 

— Palmės! - sušuko Fergiusonas. —- Tada ten turi būti šaltinis arba 
šulinys. 

Jis čiupo Žiūroną ir įsitikinęs, kad Džo akys neapgavo, susižavė- 
Jęs ėmė kartoti: 

— Pagaliau! Vanduo! Vanduo! Mes išgelbėti. Nors ir labai lėtai 
skrendame, bet vis dėlto nestovime vietoje ir kada nors nuskrisime 
iki tų palaimingųjų palmių! 

— O tuo tarpu, sere, gal mums išgėrus savo vandenėlį? - pasiūlė 
Džo.- Kaitra tiesiog nebepakeliama. 

— Ką gi, išgerkime, mano mielasis! 

Nė vieno nereikėjo raginti. Išgėrė visą pintą, ir vandens liko tik 
trys su puse pintos. 

— Ak, iš karto atsigauni! - sušuko Džo. - Tai bent vandenėlio 
gardumas! Perkinso alus niekada man nesuteikė tokio malonumo. 

- Štai geroji nepritekliaus pusė, - tarė daktaras. 

— Tai bent radai gerumą! - šokosi medžiotojas. - Aš sutinku niekada 

nesimėgauti gerdamas vandenį, kad tik visuomet jo turėčiau į valias. 

Šeštą valandą vakaro „Viktorija“ jau skrido virš palmių. Tai bu- 
vo du apgailėtini, išdžiūvę, belapiai medžiai vaiduokliai, tikriausiai 
žuvę, be gyvybės ženklų. Fergiusonas pasibaisėdamas žvelgė į juos. 

Po medžiais matėsi nuo kaitros suskeldėję šulinio akmenys. Ap- 
linkui nebuvo nė mažiausio drėgmės pėdsako. Samueliui skaudžiai 
sudūrė širdį, ir jis jau buvo beketinąs pasidalinti savo nuogąstavi- 
mais su bičiuliais, kai išgirdo jų šūksnius. 

Kiek tik užmatė akys, vakarų linkui tysojo ilgiausia skeletų juos- 
ta. Pavieniai kaulai mėtėsi ir apie šulinį. Matyt, čia užsuko kažkoks 
karavanas, savo kelyje palikdamas kaulų krūsnį. Tikriausiai silpnes- 
ni keliauninkai vienas po kito krito į smėlį, o stipresni, priėję šį, tokį 
geidžiamą šaltinį, žuvo prie jo baisia mirtimi. 

Oreiviai išblyškę Žiūrėjo vienas į kitą. 

— Neverta leistis, - burbtelėjo Kenedis, - geriau jau skristi kuo 
toliau ir nematyti šio šlykštaus vaizdo. Aišku, čia neįmanoma rasti 
nė lašo vandens. 

— Ne, Dikai! - paprieštaravo Fergiusonas. - Kad sąžinė būtų ra- 
mi, turime įsitikinti. Be to, geriau jau mums čia praleisti naktį nei 
kokioje kitoje vietoje. O tuo tarpu ištyrinėsime šulinį iki pat dugno. 
Jame juk kažkada buvo šaltinis - gal dar pasiseks rasti kokį lašą. 

„Viktorija“ nusileido. Džo ir Kenedis pirmiausia pripylė į krepšį 
tiek smėlio, kiek jie patys svėrė, o tada puolė prie šulinio ir vos besi- 
laikančiais laipteliais nusileido į jo dugną. Netruko įsitikinti, kad 
šaltinis išsekęs jau, matyt, prieš daugelį metų. Ėmė rausioti sausą 
smėlį, deja, drėgmės nebuvo nė pėdsako. Pagaliau prakaitu apsipy- 
lę, susigūžę, smėlėti, prislėgti, visiškai nusiminę jie išlipo iš šulinio. 

Fergiusonas suprato, kad visos pastangos nuėjo niekais. Beje, 
daktarui tai nebuvo staigmena, ir jis tylėjo. Pajuto, kad nuo šiol jis 
turi būti ir tvirtesnis, ir energingesnis už savo bičiulius. 

Džo šulinio dugne rado sukietėjusio vynmaišio skutą; iš visų jė- 
gų sviedė jį į šalia tūnančią kaulų krūvą. 

Vakarieniaujant niekas neištarė nė vieno žodžio, o ir valgė atbu- 
lais dantimis. 

O juk jie dar nė nežinojo tikrojo troškulio kančių. Vien pagalvo- 
jus apie tai, kas laukia, keliautojus krėtė šiurpas. 

Dvidešimt šeštasis skyrius 


Šimtas trylika laipsnių. - Daktaro apmąstymai. - Beviltiškos 
paieškos. - Degiklis gęsta. - Šimtas keturiasdešimt laipsnių. 
- Sacharos dykuma. - Pasivaikščiojimas. - Vienatvė. - Nuoalpis. 
— Džo planas. - Džo palauks iki antradienio. 


Vakarykštę dieną „Viktorija“ nebuvo nuskridusi nė dešimties my- 
lių, o stengiantis išsilaikyti ore teko išeikvoti šimtą šešiasdešimt dvi 
kubines pėdas dujų. Rytą Fergiusonas davė ženklą pakilti. 

— Degiklis dar degs šešias valandas, - paskelbė jis. - Jeigu per tą 
laiką mes nerasime kokio šaltinio ar šulinio, vienas Dievas težino, 
kas mūsų laukia. 

— Šįryt labai jau silpnas vėjas, sere, - tarė Džo. - Bet galbūt dar 
sustiprės, - pridūrė, išvydęs nuliūdusį daktaro veidą, nors šis iš pas- 
kutiniųjų stengėsi to neparodyti. 

Bergždžios viltys! Ore viešpatavo absoliutus štilis - per tokią 
tyką kartais laivai ilgam priversti plūduriuoti tropikų jūrose. Kaitra 
darėsi nebepakenčiama. Termometras šešėlyje, po tentu, rodė šimtą 
trylika laipsnių. (113“F = 45*C. - Aut.) 

Džo ir Kenedis, išsitiesę vienas šalia kito, bandė jeigu ir ne už- 
migti, tai bent užsimiršti. Priverstinis dykinėjimas situaciją dar la- 
biau sunkino - taip būna, kai žmogus nedirbdamas nepajėgia užsi- 
miršti ir bent trumpam atsikratyti kamuojančių minčių. O dabar jie 
neįstengė nei atlikti stebėjimų, nei imtis kitų darbų. Tėliko pasikliauti 
aplinkybėmis, nes ne jų jėgoms jas pakeisti. 

Troškulys kankino vis labiau. Degtinė ne tik neapmalšino troš- 
kulio, bet dar labiau dirgino, tarsi pateisindama „tigrės pieno" var- 
dą, kaip ją vadina Afrikos gyventojai. Liko vos dvi pintos šiltoko 

vandens. Visi trys keliautojai godžiai žvelgė į paskutinius, tokius 
brangius lašus, tačiau nė vienas neišdrįso net sudrėkinti lūpų. Ką 
reiškia dykumoje dvi pintos vandens? 

Daktaras Fergiusonas tyliai mintyse klausė pats savęs, ar jis pro- 
tingai pasielgė? Ar nebūtų buvę geriau užuot tuščiai kybojus ore, 
vandenį, panaudotą vandenilio gamybai, pataupius maistui? Tiesa, 
jie šiek tiek paskrido, bet, atvirai šnekant, juk nieko nelaimėjo. Ar 
ne vis tiek, kur jie — čia ar už šešiasdešimties mylių pirmykštėje 
vietoje - juk vandens nėra! Jeigu pagaliau kiltų vėjas, ir dar rytinis, 
tai, ko gero, ten, kur jie buvo, pūstų stipriau nei čia. Bet viltis skati- 
no judėti pirmyn. Ir štai be jokios naudos išeikvoti du galonai bran- 
gaus vandens, kurio būtų užtekę net devyniom dienom lūkuriuojant 
dykumoje. O kokių tik permainų galėjo įvykti per tas dienas! 

„Be to, - svarstė daktaras, - gal kylant reikėjo išmesti balastą ir 
patausoti vandenį? Bet tada leidžiantis būtų reikėję eikvoti dujas. O 
juk dujos lyg ir „Viktorijos“ kraujas, jos gyvenimas?.." 

Tokios ir panašios mintys lėkė nepabaigiama virtine; valandų va- 
landas Fergiusonas sėdėjo nejudėdamas, nuleidęs galvą. 

— Ką gi, reikia dar pabandyti... - tarė jis sau apie dešimtą valandą 
ryto. — Gal vis dėlto pasiseks surasti oro srovę, kuri pajėgtų mus 
skraidinti. Rizikuosime paskutinį kartą! 

Tuo metu, kol Fergiusono draugai snūduriavo, jis įkaitino dujas 
baliono apvalkale, ir „Viktorija“, padidėjus apimčiai ir dar vidudie- 
nio saulės spindulių kaitinama, kilo tiesiai į viršų. Daktaras įvairia- 
me aukštyje, nuo šimto iki penkių tūkstančių pėdų, atkakliai ieškojo 
kad ir pačios menkiausios oro srovės — visiška tyla viešpatavo visur, 
iki pat pačios aukščiausios žmogui pasiekiamos ribos. 

Pagaliau vanduo, naudotas vandenilio gamybai, baigėsi, ir de- 
giklis užgeso. Bunzeno baterija liovėsi veikusi, ir „Viktorija“, tarsi 
susigūžusi, pamažu leidosi smėlin, į tą pačią vietą, kur dar buvo ne- 
išnykęs jos krepšio pėdsakas. 

Atėjo vidudienis. Apskaičiavimai bylojo, kad jie yra 19*35' platu- 
mos ir 6*51' ilgumos, maždaug už penkių šimtų mylių nuo Čado ežero ir 
daugiau kaip už keturių šimtų mylių nuo vakarinio Afrikos kranto. 

Kai „Viktorijos“ krepšys palietė žemę, Dikas ir Džo pabudo iš 
sunkaus snaudulio. 

— Ar mes sustojome? —- paklausė škotas. 

— Taip, tenka stovėti, - atsakė Fergiusonas. 

Jo bičiuliai puikiausiai suprato, ką jis norėjo pasakyti. Vietovė, 
visą laiką Žemėjusi, čia buvo jūros lygyje, todėl balionas išlaikė 
pusiausvyrą ir buvo visiškai nejudrus. 

Savo svorį kompensavę smėliu, oreiviai išlipo iš krepšio. Kiekvie- 
nas paskendęs savo mintyse, per keletą valandų nebeištarė nė žodžio. 
Džo vakarienei tegalėjo pasiūlyti tik džiūvėsių ir pemikano, tačiau visi 
trys vos pakąsniavo. Gurkšniu karšto vandens baigė tą liūdną vakarienę. 
Naktį niekas nėjo sargybos, nors nė vienas nesumerkė akių. Tvanka bu- 
vo nepakeliama. Liko tik pusė pintos vandens. Daktaras jį saugojo kraš- 
tutiniam atvejui, ir nutarė neliesti iki paskutiniosios. 

— Aš dūstu! - netrukus suaimanavo Džo. —- Atrodo, darosi dar 
juk jau net šimtas keturiasdešimt laipsnių. (140“F = 60*C. - Aut.) 

— O smėlis degina taip, tarsi ką tik būtų ištrauktas iš krosnies, — 
pridūrė medžiotojas. - Ir nė vieno debesėlio įkaitusiame danguje! 
Tiesiog galima išprotėti. 

— Nepulkime į paniką, - prabilo Fergiusonas. - Šiose platumose 
po stiprios kaitros būtinai prasiaučia audros, ir jos užklumpa nejsi- 
vaizduojamu greičiu. Nepaisant mus kankinančios dangaus giedru- 
mos, didelės permainos gali įvykti bet kurią valandą. 

— Ak, Samueli, jeigu regėtume bent menkiausią audros požymį! 
— prieštaravo Kenedis. 

— Pala, pala, man atrodo, kad barometro rodyklė truputėlį nukri- 
to, - tarė daktaras. 

— Tegu tavo žodžius išgirsta dangus! Nes mes esame prirakinti 
prie žemės, kaip paukštis sulaužytais sparnais. 

— Skirtumas tik tas, mielasis Dikai, kad mūsų sparnai sveikutė- 
liai, ir aš turiu vilties dar jais pasinaudoti. 

— Kad taip vėjo mums kas duotų, vėjo! - sušuko Džo. - Tegu 
nuneša mus iki upelio, iki šulinio - daugiau nieko nenorim! Juk mais- 
to atsargų dar turime į valias, ir jeigu būtų vandens, galėtume be 
rūpesčio išgyventi nors ir mėnesį. O troškulys - baisus dalykas. 

Kankino ne vien troškulys - vargino ir labai slėgė visą laiką prieš 
akis plytinčios dykumos vaizdas. Nebuvo kur nukreipti žvilgsnio: ne 

tik kalvelės —- net akmens niekur nebuvo regėti. Tie beribiai, lygūs smė- 
lynai kėlė šleikštulį ir liguistumą - būseną, vadinamą „dykumos liga". 
Nedrumsčiamas dangaus mėlynumas ir begalinis smėlynų geltonis ėmė 
kelti baimę. Atrodė, karštas oras virpuliuoja virš iki baltumo įkaitintos 
krosnies. Toji tyki beribė erdvė varė neviltį ir jau sunku buvo patikėti, 
kad gali kas nors pasikeisti: juk beribiškumas - amžinybės giminė. 

Mūsų nelaimingieji keliautojai, per tą nepakeliamą kaitrą kentę 
baisiausią troškulį, ėmė regėti haliucinacijas, jų akys išsiplėtė ir ap- 
sidrumstė. 

Artėjant nakčiai, Fergiusonas nusprendė pasivaikščioti - gal pa- 
vyks atsikratyti tos pavojingos būsenos? Jis pasiryžo porą valandų 
žingsniuoti smėlio lyguma ne ko nors ieškodamas, o paprasčiausiai 
vien dėl to, kad judėtų. 

— Eime visi, - įkalbinėjo savo bendrakeleivius. - Patikėkite ma- 
no žodžiais - tai išeis į naudą. 

— Ir norėdamas nepajėgčiau, - atsakė Kenedis, - aš nebeturiu 
jėgų žengti nė žingsnelio. 

— Oašlinkęs verčiau pamiegoti, - pareiškė Džo. 

— Bet miegas ar gulėjimas gali būti pražūtingi, bičiuliai mano. 
Reikia kovoti su apatija. Nagi, eime! 

Įkalbėti nepavyko, ir daktaras patraukė vienas. Naktis buvo žvaigž- 
dėta, skaidri. Fergiusonas, gerokai nusilpęs, iš pradžių pėdavo sunkiai — 
jauatprato vaikščioti. Bet po valandėlės pajuto sugrįžtant jėgas. Vakarų 
linkui nuėjo keletą mylių, ir pasijuto žvalesnis, kai staiga ratu ėmė suktis 
galva. Pasirodė - po kojomis atsivėrė praraja, keliai linko, o bekraštė 
dykuma varė siaubą. Fergiusonui vaidenosi, kad jis yra matematinis taš- 
kas, begalinio apskritimo centras, tai yra niekas. Nakties tamsoje „Vik- 
torijos" nebuvo matyti... Fergiusoną, šitą drąsų, susivaldantį keliautoją, 
apemė neįveikiama baimė. Norėjo grįžti atgal, bet nebeturėjo jėgų; ėmė 
šaukti - į jo šauksmą neatsiliepė net aidas, balsas nyko erdvėje kaip 
išnyksta akmuo, krisdamas į bedugnę prarają. Vienas vidury begalinės 
lygumos! Fergiusonas parkrito ant smėlio ir neteko sąmonės. 

Atsitokėjo vidurnaktį ant savo ištikimojo Džo rankų. Sunerimęs, 
kad daktaras taip ilgai negrįžta, Džo puolė jo ieškoti; ėjo daktaro 
pėdomis, aiškiai įspaustomis smėlyje, ir rado jį be sąmonės. 

— Kas jums atsitiko, sere? - sunerimęs klausė jis, kai daktaras 

atsigavo. 

— Nieko, mielasis Džo. Akimirkos silpnumas, štai ir viskas. 

— Žinoma, sere, tai niekai, bet vis dėlto stokitės, remkitės į mane 
ir eikime prie „Viktorijos“. 

Daktaras, įsitvėręs Džo rankos, sunkiai sliūkino prie baliono smė- 
lyje įspaustomis pėdomis. 

— Gal man nederėtų taip sakyti, sere, bet jūs elgėtės labai jau neat- 
sargiai, negalima šitaip rizikuoti, - murmėjo Džo. - Juk galėjo apiplėšti, 
—juokaudamas pridūrė. - Bet gana pokštauti, pasikalbėkime rimtai. 

— Kalbėk, aš klausau. 

— Mes būtinai turime ką nors sugalvoti. Geriausiu atveju ištversi- 
me dar keletą dieną, o tada, jei nepapūs vėjas, žūsime. 

Daktaras nieko neatsakė. 

— Kuris nors iš mūsų turi pasiaukoti bendram labui, - toliau kal- 
bėjo Džo. - Ir geriausia bus, jeigu aukosiuos aš. 

— Ką nori pasakyti? Gal ką sumanei? 

— Mano planas labai paprastas; aš pasiimu šiek tiek maisto ir einu 
nosies tiesumu, kol ką nors prieisiu - tai juk turi kada nors įvykti? 
Jeigu tuo tarpu papūs palankus vėjas, jūs išskriskite, manęs nelaukę. O 
jeigu aš nueisiu iki kokio nors kaimo, tai, pasinaudojęs keliais arabiš- 
kais žodžiais, kuriuos man užrašysite popieriuje, pasistengsiu, kad čia- 
buviai suprastų, ko mums reikia, ir tada arba aš suteiksiu jums pagal- 
bą, arba... paaukosiu savo kailį. Kaip jums patinka mano planas? 

— Tai beprotybė, Džo, bet tavo žodžiai byloja apie dorą ir drąsią 
širdį. Tai neįmanoma, ir tu mūsų nepaliksi. 

— Sere, bet juk reikia galų gale ką nors daryti! Jums tai visai ne- 
pakenks, nes kartoju —- manęs galite nelaukti... O gal man pasiseks? 

— Ne, Džo, ne! Mes nesiskirsime, nes išsiskyrimas mums suteik- 
tų dar didesnį sielvartą. Mums buvo lemta pakliūti į tokią padėtį, tai 
galbūt skirta ir išjos ištrūkti? Taigi pasikliaukime likimu ir laukime... 

— Tegu būna, kaip jūs norite, sere, bet įspėju: aš duodu jums die- 
ną ir daugiau nelauksiu. Šiandien sekmadienis arba, teisingiau sa- 
kant, pirmadienis — juk jau pirma valanda... Tai šit, jeigu antradienį 
mes nepajudėsime, aš iškeliausiu, — ir šitaip nusprendžiau galutinai. 

Daktaras nieko neatsakė. Netrukus jie priėjo „Viktoriją“ ir atsigulė 
krepšyje šalia Kenedžio. Šis neištarė nė žodžio, nors ir nemiegojo. 

Dvidešimt septintasis skyrius 


Baisi kaitra. - Haliucinacijos. - Paskutiniai vandens lašai. 
— Nevilties naktis. - Bandymas nusižudyti. - Samumas. 
— Oazė. - Liūtas ir liūtė. 


Pabudėęs kitą rytą, daktaras pirmiausia žvilgtelėjo į barometrą. 
Gyvsidabrio stulpelis beveik nenukrito. 

— Nieko naujo, nieko, - tarstelėjo. 

Fergiusonas išlipo iš krepšio ir ėmė žvalgytis aplinkui. Toji pati 
kaitra, tas pats tyras dangus, tas pats nepermaldaujamas oro ramumas. 

— Nejaugi nėra nė mažiausios vilties?! - sušuko jis. 

Džo nieko neatsakė - jis buvo paskendęs savo mintyse. 

Kenedis pakirdo visiškas ligonis. Dirgli škoto būklė kėlė nerimą. 
Jį baisiai kankino troškulys, vos beįstengė pajudinti išbrinkusį lie- 
žuvį ir lūpas. 

Dar buvo likę keli lašai vandens. Visi tai žinojo, kiekvieno gal- 
voje tik ir buvo tie lašai, ir kiekvieną traukė prie jų, bet nė vienas 
nesiryžo Žengti pirmą Žingsnį. 

Trys bičiuliai, trys draugai varstė vienas kitą kraupiais žvilgs- 
niais - oreiviai buvo apimti žvėriško godulio. Ypač stipriai tas jaus- 
mas buvo paveikęs Kenedį. Tvirtas medžiotojo organizmas anks- 
Čiau nei kitų nusilpo nuo nepakeliamų nepriteklių. Visą dieną Dikas 
buvo keistoje kliedesio būsenoje: vaikštinėjo pirmyn ir atgal, kažką 
šūkaliojo gergdžiančiu balsu, kandžiojo kumščius - atrodė, dar kiek, 
ir, persirėžęs venas, atsigers savo kraujo. 

— „Troškulio šalis"! - šaukė jis. - Ne, teisingiau tave vadinti „ne- 
vilties šalimi"! 

Ir visiškai sugniužęs sudribo: tebuvo girdėti tik švykščiantis al- 

savimas, besiveržiantis pro sukepusias lūpas. 

Vakarėjant pirmieji beprotybės priepuoliai ištiko ir Džo. Neaprė- 
piama smėlio masė ūmai jam pasirodė kaip milžiniškas tvenkinys, 
kupinas tyro skaidraus vandens. Trokšdamas atsigerti, ne kartą ne- 
laimingasis puolė ant įkaitusios žemės. Pakildavo smėlio pilna bur- 
na ir įniršęs rėkdavo: 

— Prakeikimas! Vanduo sūrus! 

Po vieno tokio beprotystės priepuolio, Fergiusonui ir Kenedžiui 
gulint lyg pagaliams, Džo apėmė nesuvaldomas noras išgerti pasku- 
tinius, lemtingiausiai akimirkai paliktus vandens lašus. Nepajėgda- 
mas įveikti savęs, jis prišliaužė prie krepšio ir, beprotiškomis akimis 
rydamas butelį su vandeniu, pagriebė jį ir įsisiurbė lūpomis. Tą pa- 
čią akimirką šalia išgirdo širdį veriantį klyksmą: 

— Gerti! Gerti! 

Kenedis ropojo prie jo. Nelaimingasis medžiotojas atrodė apgai- 
lėtinai: parklupęs ant kelių, verkdamas maldavo Džo, ir šis, apsipy- 
lęs ašaromis, ištiesė jam butelį. Kenedis išgėrė viską, kas jame bu- 
vo, viską, iki paskutinio lašo. 

— Ačiū, - burbtelėjo, bet Džo negirdėjo: jis nugriuvęs gulėjo smė- 
lyje šalia škoto. 

Kaip praėjo toji baisioji naktis - nežinia. Rytą nelaimingieji ėmė 
jausti - po ugniniu saulės srautu jų kūnai pamažu traukiasi ir džiūs- 
ta. Džo stengėsi atsikelti, bet nesisekė. Jis jau nebeturėjo jėgų įgy- 
vendinti savojo sumanymo. 

Džo apsižvalgė. Daktaras niūrus sėdėjo krepšyje: rankos sukry- 
žiuotos ant krūtinės, nieko nematančios akys įsmeigtos į vieną taš- 
ką. Kenedžio išvaizda buvo baisi: jis mataravo galvą į visas puses 
kaip narve uždarytas žvėris. Umai medžiotojo akys užtiko karabiną, 
kurio buožė kyšojo išlindusi pro krepšio kraštą. 

— Ak! - sušuko ir, sukaupęs nežmonišką jėgą, atsistojo, tarsi išpro- 
tėjęs puolė prie karabino, pačiupo jį ir prikišo vamzdį prie burnos. 

— Sere! Sere! - Džo šaukdamas metėsi prie jo. 

— Palik mane ramybėje! Nešdinkis! -sugergždė škotas. 

Tarp jų užvirė Žiaurios grumtynės. 

— Nešdinkis velniop, arba aš tave užmušiu! - dusdamas švogždė 
Kenedis. 

Džo iš paskutiniųjų įsikibo į jį. Grūmėsi kokią minutę; Fergiuso- 
nas, atrodė, jų net nepastebėjo. Tų negailestingų imtynių metu kara- 
binas netyčia iššovė. Išgirdęs šį garsą, daktaras atsitokėjo; jis buvo 
panašus į vaiduoklį. Umai Fergiusono akys sužvilgo, jis ištiesė ran- 
ką į horizontą ir nežmonišku balsu sušuko: 

— Ten! Ten! Antai ten! 

Daktaro šūksnis ir gestas buvo tokie energingi, kad Džo ir Kene- 
dis bemat liovėsi grūmęsi ir abudu sužiuro į Fergiusoną. 

Neaprėpiama lyguma bangavo tarytum per audrą įsismarkavusi jū- 
ra. Smėlio bangos vėtravo, o iš pietryčių, skriedamas neįtikėtinu grei- 
čiu, artėjo milžiniškas smėlio stulpas. Tą akimirką saulė pasislėpė už 
tamsaus debesio, kurio ilgiausias šešėlis uždengė ir „Viktoriją“. Smil- 
tys lėkė taip lengvai, kaip lekia vandens purslai, ir visa toji audrota 
smėlio jūra plūdo prie jų. Viltis ir ryžtas sužvilgo Fergiusono akyse. 

— Samumas! - sušuko jis. 

— Samumas! - pakartojo Džo, gerai nesuvokdamas, ką tai reiškia. 

— Tuo geriau, - sušuko Kenedis, puolęs baisiausion neviltin. — 
"Tuo geriau! Mes žūsime! 

— Tuo geriau, - pakartojo Fergiusonas. - Todėl geriau, kad mes 
išsigelbėsime! 

Ir jis skubėdamas ėmė žerti iš krepšio smėlį, kuris atstojo balastą. 

Po valandėlės ir jo bičiuliai suprato, kodėl daktaras taip daro; 
puolė padėti, o baigę šį darbą, užėmė įprastines vietas krepšyje. 

— Džo, dabar išmesk bent penkiasdešimt svarų savo rūdos, - įsa- 
kė daktaras. 

Džo nedelsdamas padarė, kas buvo liepta, nors akimirką ir diegė 
gailestis. 

„Viktorija“ ėmė kilti. 

— Pačiu laiku! - sušuko daktaras. 

Samumas iš tikrųjų artėjo žaibišku greičiu. Dar kiek -ir „Vikto- 
rija" būtų buvusi suknežinta, suplėšyta į skutus, sunaikinta. Baisus 
viesulas jau puolė ją, apipildamas smėlio kruša. 

— Dar išmesk šiek tiek balasto! - sušuko daktaras. 

— Klausau, - atsakė Džo ir sviedė žemėn didelį kvarco gabalą. 

„Viktorija“ sparčiai pakilo — viesulas ūžavo po ja - ir, pagauta 
galingo oro srauto, nepaprastai greitai lėkė virš audrotos smėlio jūros. 

Samuelis, Dikas ir Džo tylėjo. Audringo viesulo atgaivinti, jie 
viltingai žvelgė į priekį... 

Trečią valandą samumas liovėsi. Smėlis, krisdamas žemėn, su- 
gulė į nesuskaičiuojamą daugybę kalvelių. Danguje vėl įsivyravo 
visiška tyla. „Viktorija“ sustojo. Keliautojai priekyje išvydo žalią 
salą, kylančią iš smėlio vandenyno, - oazę. 

— Vanduo! Ten vanduo! - sušuko daktaras. Kuo greičiausiai ati- 
darė viršutinį vožtuvą, išleido šiek tiek vandenilio, ir „Viktorija“ ty- 
lutėliai nusileido už dviejų šimtų žingsnių nuo oazės. 

Per keturias valandas oreiviai nuskrido du šimtus keturiasdešimt 
mylių. (Apie 100 Ijė. - Aut.) Krepšį vėl pripylė smėlio, ir Kenedis, 
Džo prilaikomas, skubiai išlipo. 

— Pasiimkite ginklus! - sušuko Fergiusonas. - Ir būkite atsargūs. 

Dikas pasičiupo karabiną, o Džo - šautuvą. Iš paskutiniųjų sku- 
bėjo prie medžių ir netrukus atsidūrė palaimingoje vėsoje po žalia 
lapija. Jie buvo taip įsijaudrinę, kad net nepastebėjo vienur kitur 
šviežiai įspaustų pėdsakų. 

Staiga už kokių dvidešimties Žingsnių išgirdo riaumojimą. 

— Tai liūtas, - burbtelėjo Džo. 

— Puiku! - sušuko medžiotojas. - Ginsimės. O, jėgų atsiras, jeigu 
tik reikės grumtis. 

— Atsargiau, misteri Dikai, atsargiau. Atsiminkite, kad nuo vieno 
mūsų priklauso visų gyvybė. 

Bet tie žodžiai pralėkė pro Kenedžio ausis - spausdamas ranko- 
se užtaisytą karabiną, jis jau veržėsi pirmyn, veržėsi liepsnojančio- 
mis akimis, baisus savo ryžtingumu. 

Po viena palme stovėjo liūtas milžinas juodais karčiais, pasiren- 
gęs bet kurią akimirką pulti savo auką. Išvydęs medžiotoją, liūtas 
šoko didžiausią šuolį, bet jam dar nespėjus nusileisti ant žemės, kul- 
ka pervėrė širdį. Plėšrūnas krito negyvas. 

— Valio! Valio! - sušuko Džo. 

Kenedis puolė prie šulinio, nubėgo žemyn drėgnais laipteliais, pri- 
gludo prie šaltinio ir godžiai gėrė gaivų šaltą vandenį. Džo irgi nedel- 
sė, ir kurį laiką tebuvo girdėti tik gargėjimas ir liežuvių pliauškėjimas 
— garsai, kuriuos paprastai malšindami troškulį skleidžia gyvuliai. 

— Būkime protingi, misteri Dikai, - sunkiai alsuodamas, prabilo 

Džo, - dar padauginsime. 

O Dikas, nieko neatsakęs, sugrūdo į vandenį galvą ir rankas ir 
vis nesiliovė gėręs; jis buvo tarsi apsvaigęs. 

— O misteris Fergiusonas... - Džo norėjo kažką pasakyti. 

Tas vardas bemat grąžino Kenedžiui nuovoką. 

Jis tuoj pat pripylė butelį, kurį buvo atsinešęs su savimi, ir puolė 
laipteliais į viršų. Staiga nustebęs stabtelėjo: milžiniškas tamsus kū- 
nas uždengė išėjimą iš šulinio. Abudu, Kenedis ir jau jam iš paskos 
ėjęs Džo, metėsi atgal. 

— Mes užtverti! - sušuko Džo. 

— Tiesiog galva neišneša, kas čia galėtų būti? 

Nespėjo Dikas pasakyti tų žodžių, baisus riaumojimas pasakė, 
su kokiu nauju negailestingu priešu teks susikibti. 

— Dar vienas liūtas! - sušuko Džo. 

— Ne, ne liūtas, o liūtė. Ak, prakeiktoji! Palauk tu man! - sušuko 
medžiotojas ir vėl skubėdamas užtaisė karabiną. 

— Pirmyn! - ragino Kenedis. 

— Ne, misteri Dikai, kol kas neikime. Juk liūtės nenušovėte. Jei- 
gu būtumėte nušovęs, liūtė būtų įgriuvusi į šulinį. Dabar tikriausiai 
laukia, ketindama pulti pirmą pakliuvusį, ir tada jau galas. 

— "Tai ką daryti? Juk turime kaip nors išlipti. Ir Samuelis laukia... 

— Žvėrį reikia čia įvilioti, - atsakė Džo. - Imkite mano šautuvą, o 
man duokite karabiną. 

— Ką sumanei? 

— Tuoj pamatysite. 

Džo nusivilko drobinę striuke, užmovė ant karabino vamzdžio ir 
kaip jauką iškišo pro šulinio angą. Įniršusi liūtė puolė striukę; Kene- 
dis tą pačią akimirką šovė ir sutraiškė Žvėries petį. Liūtė staugdama 
ritosi laiptais žemyn, nublokšdama Džo -jam pasirodė, kad jau dras- 
ko milžiniškos liūtės iltys... bet ūmai pasigirdo dar vienas šūvis, ir 
šulinio angoje išniro Fergiusonas su rūkstančiu šautuvu rankose. 

Džo vikriai pašoko, perlipo liūtės lavoną ir, užbėgęs laiptais, pa- 
davė daktarui butelį su vandeniu. Fergiusonas tuoj priglaudė jį prie 
lūpų ir akimoju pusę išgėrė. 

Keliautojai dėkojo Apvaizdai už stebuklingą išgelbėjimą. 

Dvidešimt aštuntasis skyrius 


Nuostabus vakaras. - Džo kulinaras. - Apie žalią mėsą. - Džemso 
Briuso nuotykis. - Bivakas. - Džo svajonės. - Barometras krenta. 
— Barometras vėl kyla. - Pasirengimas skrydžiui. - Uraganas. 


Po sočių pietų, nemenkai užgertų arbata ir grogu, mūsų keliauto- 
jai praleido nuostabų vakarą po gaivia žalia mimozos lapija. 

Kenedis skersai išilgai išvaikščiojo mažąją oazę, iššniukštinėjo 
visus krūmus. Įsitikino - jie trys buvo vienintelės gyvos būtybės ta- 
me žemės rojuje. Išsitempę savo guoliuose ir pamiršę patirtas kan- 
čias, oreiviai praleido ramią naktį. 

Kitą rytą, gegužės septintąją, saulė negailestingai švietė kaip ir 
anksčiau, bet kaitrūs jos spinduliai neįstengė prasiskverbti pro tirštą 
lapiją. Maisto oreiviai dar turėjo pakankamai ir daktaras nutarė oazėje 
palūkėti palankaus vėjo. 

Džo iškėlė iš krepšio kelioninę krosnelę ir, negailestingai eikvo- 
damas vandenį, mėgaudamasis ėmėsi kulinarijos. 

— Kokia nuostabi sielvarto ir džiaugsmo kaita! - šūkčiojo Kene- 
dis. - Po didžiausių nepriteklių - perteklius. Po elgetystės - praban- 
ga. Oaš! Kaip mažai trūko, ir būčiau išsikraustęs iš proto! 

— Taip, mano mielasis Dikai, - prabilo daktaras, - jeigu ne Džo, 
tavęs nebebūtų su mumis ir tu jau negalėtum filosofuoti apie visko, 
kas žemiška, nepastovumą. 

— Ačiū, mielasis drauge! - sušuko Dikas ir ištiesė Džo ranką. 

— Nėra užką, - atsakė šis. - Kada nors atsilyginsite. O apskritai 
geriau, kad tokio atvejo nepasitaikytų. 

— Vis dėlto žmonės apgailėtini, - tarė daktaras. - Nusiminti dėl 
gryno nieko! 

— Norite pasakyti, sere, kad ištverti be vandens - niekai? - pa- 
klausė Džo. - Bet, regis, vandenėlis juk labai reikalingas gyvybei. 

— Be abejo, Džo. Zmonės ilgiau gali pakęsti badą nei troškulį. 

— Teisingai. Be to, alkanas Žmogus juk gali valgyti viską, kas 
pakliūva po ranka, net panašų į save, nors tikriausiai nuo tokio mais- 
to ilgai vimdytų. 

— Turbūt laukiniai nėra labai išrankūs, - įsiterpė Kenedis. 

— Todėl jie ir laukiniai, pratę ryti žalią mėsą. Reikia pasakyti, tai 
šlykštus paprotys! 

— Taip, tai labai šlykštu, ir niekas nenorėjo patikėti pirmųjų ke- 
liautojų po Afriką pasakojimais, kad čiabuvių gentys mintančios ža- 
lia mėsa, ir štai tada Džemsas Briusas iškrėtė gan vykusią šunybę. 

— Papasakokite, sere. Mes turime laiko pasiklausyti, - tarė Džo ir 
mėgaudamasis išsitiesė ant drėgnos žolės. 

— Gerai. Džemsas Briusas buvo škotas, kilęs iš Sterlingo grafys- 
tės. Jis irgi ieškojo Nilo ištakų ir nuo 1768 iki 1772 metų keliavo po 
Abisiniją. Prasiskverbė į šalies gilumą iki Tjano ežero ir grįžo Ang- 
lijon. Savo kelionės aprašymą Briusas paskelbė tik 1790 metais. Jo 
pasakojimu nepatikėjo - tikriausiai ir mūsų pasakojimus sutiks ly- 
giai taip nepasitikėdami. Genčių, gyvenančių Abisinijoje, buitis la- 
bai smarkiai skiriasi nuo anglų, tad Briuso pasakojimas buvo pava- 
dintas tuščiais pramanais. Tarp kita ko, autorius teigė, kad Abisini- 
j0s gyventojai valgą žalią mėsą. Ši detalė visus stebino. Sakė - auto- 
rius gali meluoti kiek tik širdis geidžia, juk niekas nepatikrins. Briu- 
sas buvo labai drąsus ir labai karšto būdo žmogus. Netikėjimas jo 
žodžiais Briusą varė iš proto. Kartą viename Edinburgo viešbutyje 
kažkoks škotas ėmė iš jo tyčiotis - teiginys, kad Abisinojoje valgą 
žalią mėsą esąs tik keliautojo „išmislas“, toks paprotys, girdi, nejįti- 
kėtinas ir neįmanomas. Briusas, netaręs nė žodžio, pakilo ir išėjo, o 
po valandėlės grįžo su žaliu žlėgtainiu, afrikietiškai pabarstytu drus- 
ka ir pipirais. „Pone, - tarė jis škotui, - abejodamas papročio, kurį 
aš aprašiau, egzistavimu, jūs mane įžeidėte. Teigdamas, kad toks 
paprotys neegzistuoja, jūs suklydote. Ir norėdamas atšaukti savo žo- 
džius ir visiems įrodyti, kad tai, ką aš papasakojau tiesa, jūs suvalgy- 
site šitą žlėgtainį žalią, arba atsakysite man už savo žodžius". Škotas 
išsigando ir pakluso. Kad būtumėte matę jo veido išraišką! O kai 

suvalgė žlėgtainį, Džemsas Briusas pareiškė: „Tarkim, kad aš papa- 
sakojau pramaną, bet šiaip ar taip jūs neimsite teigti, kad tai neįma- 
noma". 

— Šaunuolis Briusas, - tarė Džo. - Jeigu škotui susuko vidurius, 
tai taip jam ir reikėjo! Ir jeigu kas nors Anglijoje suabejos mūsų 
pasakojimais... 

— Ką gi tu tada darysi, Džo? 

— Priversiu suvalgyti gabaliuką „Viktorijos“ be druskos ir pipirų! 

Visi nusijuokė - tai bent sumanus tas Džo! 

Diena praėjo maloniai besišnekučiuojant. Grįžo jėgos, o kartu su 
jomis - ir viltis, o su viltimi - ryžtas. Išgyvenimai nebeatrodė tokie 
baisūs ir po truputį pasimiršo. Visos mintys jau skriejo į ateitį. Džo 
pareiškė, kad jau niekada nebenorėtų skirtis su tuo stebuklingu kam- 
peliu. Tai kaip tik esanti toji karalystė, apie kurią jis Visuomet svajo- 
jęs. Čia jis jaučiąsis visiškai kaip namie. Džo prašomas, daktaras 
nustatė oazės vietą, ir Džo nepaprastai susikaupęs užsirašė savo už- 
rašų knygelėn: 15*43' rytų ilgumos ir 8732 šiaurės platumos. 

O jeigu kalbėsime apie Kenedį... Jis apgailestavo tik dėlvieno — 
kad negali pamedžioti tame mažyčiame miškelyje. Jo manymu, ten 
visai nesą laukinių Žvėrių. 

— Kažkodėl esi jau labai užmaršus, mano Dikai, - užginčijo dak- 
taras. —- O liūtas? O liūtė? 

— Tai vieni niekai! - prabilo Džo tokiu rimtu tonu, kaip paprastai 
kalba medžiotojai apie nušautą žvėrį. - Beje, toji liūtų porelė, gyve- 
nusi šioje oazėje, ar tik nebyloja, kad ne per toliausiai plyti derlin- 
gos žemės? 

— Tavo spėlionės nelabai realios, - pareiškė daktaras. - Tie žvė- 
rys, genami bado ir alkio, dažnai sukaria ilgą kelią. Todėl kitą naktį 
mes turime būti budrūs. Reikėtų uždegti keletą laužų. 

— Per tokią kaitrą? - nustebo Džo. - Žinoma, sere, jeigu būtinai 
reikia, uždegsiu, bet prisipažinsiu - man gaila supleškinti šį stebuk- 
lingą miškelį, suteikusį mums tiek džiaugsmo. 

— Taip, reikia būti labai atsargiems, kad miškelis nenukentėtų, — 
tarė daktaras. - Tegu ir kiti kada nors pasinaudoja šia priebėga vidu- 
ry dykumos. 

— Mesjau tuo pasirūpinsime, sere. O ar manote, kad ši oazė kam 

nors žinoma? 

— Be abejo, tai karavanų, traukiančių į Centrinę Afriką, sustoji- 
mo vieta, ir galiu tau pasakyti, Džo, kad susitikimas su keliauninkais 
nebūtų labai malonus. 

— Nejaugi ir čia galima susidurti su tais baisiaisiais niam niam? 

— Be abejo. Juk šis pavadinimas bendras visiems čiabuviams; 
giminingos gentys, gyvendamos tokiame pat klimate, žinoma, išsiug- 
dė ir vienodą būdą bei papročius. 

— Tfu! - nusispjovė Džo. - O apskritai, šiaip ar taip kalbėsime, aš 
juos kuo puikiausiai suprantu, - pareiškė jis. - Jeigu laukiniai turėtų 
tokį pat skonį, kaip džentelmenai, tai kuo tada vieni nuo kitų skirtų- 
si? Jau tie niam niam neverstų savęs prašyti: jie pasigardžiuodami 
suvalgytų žalią žlėgtainį, o priedo - ir patį škotą. 

Po tų apmąstymų Džo patraukė krauti laužų. Dėjo kuo mažesnes 
žabų krūveles. Atsarga, kaip sakoma, gėdos nedaro, nors šį kartą 
baimintasi ir be reikalo — visi trys paeiliui puikiausiai išsimiegojo. 

Kitą dieną oras nė kiek nepasikeitė - atkakliai viešpatavo štilis. 
Kuo ramiausiai stovinti „Viktorija“ bylojo - nėra nė menkiausio vė- 
jelio. 

Fergiusonas vėl ėmė nerimauti. „Jeigu taip bus ir toliau, ko gero, 
dar pritrūks maisto, — svarstė jis. - Nejaugi ištvėrę troškulį ir likę 
gyvi, žŽūsime iš bado?" 

Bet netrukus pažvalėjo: barometras ėmė po truputį kristi - tai 
buvo akivaizdus ženklas, jog netrukus oras keisis. Fergiusonas nuta- 
rė neatidėliodamas rengtis skrydžiui, kad, susiklosčius palankioms 
sąlygoms, tuoj pat galėtų pakilti į dangų. Su kaupu pripylė vandens 
indą, maitinantį degiklį, apsirūpino ir geriamu vandeniu. 

Tada daktaras rūpinosi baliono pusiausvyra, ir Džo vėl teko paauko- 
ti gana didelę savo brangenybių dalį. Reikia pasakyti, grįžtant jėgoms, 
Ji irvėl apėmė gobšumas, ir Džo ne iš karto įvykdė daktaro įsakymą. Tik 
šiam paaiškinus, kad „Viktorija“ nepajėgi pakelti papildomo krovinio, 
vadinasi, reikia pasirinkti vandenį ar auksą, Džo galutinai liovėsi dve- 
Jojęs ir išmetė iš krepšio gana daug brangiosios rūdos. 

— Ką gi, tegu tas auksas atitenka tiems, kas čia užklys po mūsų, — 
sumurmėjo Džo. - Tai bent apstulbs žmogus, radęs tokį turtą dykoje 
vietoje! 

— O kasbus, jeigu akmenis aptiks koks mokslininkas tyrinėtojas? 
— paklausė Kenedis. 

— Nėra abejonių, mielasis Dikai, jis labai nustebs ir nedelsdamas 
apie tai parašys visą traktatą, - atsakė daktaras. - O mes vieną gražią 
dieną išgirsime apie stebuklingus auksingo kvarco klodus, rastus Af- 
rikos smėlynuose. 

— Tik pamanykit - juk tai bus Džo rankų darbas! - pridūrė Kenedis. 

Tai, kad jis užmina mįslę kažkokiam mokslininkui, Džo paguodė 
ir jis net nusišypsojo. 

Visą likusią dienos dalį daktaras nekantriai laukė oro pokyčio. Tėm- 
peratūra kilo ir jei ne tiršti oazės šešėliai, būtų buvę tiesiog nepaken- 
čiama. Termometras rodė 149“F (69*C. — Aut. ) Tai buvo aukščiausia 
iki tol Fergiusono užfiksuota temperatūra. Oras atrodė ugninis. 

Vakare Džo vėl atsargiai sukrovė laužus. Daktarui bei Kenedžiui 
einant sargybą neįvyko nieko naujo. Tačiau apie trečią valandą ryto, 
kai budėjo Džo, temperatūra netikėtai nukrito, dangų užtraukė de- 
besys, sutemo. 

— Kelkitės! Kelkitės! - suriko Džo. - Kyla vėjas! 

— Pagaliau! - žvelgdamas į dangų, sušuko daktaras. - Artėja aud- 
ra! Greičiau į „Viktoriją“! 

Iš tikrųjų, nebuvo galima delsti nė minutės. Uragano spaudžia- 
ma, „Viktorija“ visiškai prisigūžė prie Žemės ir krepšys tiesiog rausė 
smėlį. Atsitiktinai iškritus balastui, nežinia kur balioną galėjo nu- 
nešti. Greitakojis Džo puolė prie krepšio ir į jį įsikibo. Tuo metu 
balioną beveik priplakė prie smėlio ir kilo pavojus, jog gali suplyšti 
apvalkalas. 

Daktaras užėmė įprastinę savo vietą, uždegė degiklį ir įsakė iš- 
mesti balasto viršsvorį. 

Keliautojai paskutinį kartą pažvelgė į iki pat žemės audros len- 
kiamus oazės medžius. Dviejų šimtų pėdų aukštyje, rytų srauto pa- 
gautas, balionas išnyko nakties sutemose. 

Dvidešimt devintasis skyrius 


Augmenijos užuominos. - Prancūzo rašytojo fantastiška idėja. 
- Nuostabi šalis. - Adamovos karalystė. - Spiko ir Biortono 
atradimų susiejimas su Barto tyrinėjimais. - Atlantiko kalnai. 

— Benujė upė. - Jolo miestas. - Baželės kalnas. - Mendifo kalnas. 


Oreiviai skrido nepaprastai greitai. O jie ir troško kuo greičiau 
atsisveikinti su Sachara, kone tapusia jiems lemtinga. 

Ryte, ketvirtį po devynių, vienur kitur jie išvydo pro smėlį prasi- 
kalusią žolę. Toji žolė jiems, kaip kažkada Kristupui Kolumbui, by- 
lojo apie žemės artumą; žali daigeliai nedrąsiai lindo pro akmenis 
neaprėpiamame smėlio vandenyne. Netrukus horizonte išniro ban- 
guoti kalnų kontūrai. 

Jų siluetai nyko rūke. Kankinanti dykumos vienodybė ėmė keistis. 

Daktaras entuziastingai sveikino naująjį kraštą ir lygiai kaip sar- 
gybą einantis jūreivis buvo pasirengęs sušukti: „Žemė! Žemė!" 

Po valandos prieš keliautojų akis atsivėrė visai kitoks vaizdas: 
nors vietovė dar buvo gana nyki, bet jau nebe tokia glūdi ir ugninė; 
pilkame danguje regėjosi net medžiai. 

— Ką gi, vadinasi, mes jau šiek tiek civilizuotesnėje šalyje? — 
paklausė medžiotojas. 

— Civilizuotesnėje! - sušuko Džo. - Ką čia šnekate, misteri Di- 
kai. Argi jau kur nors matote bent vieną žmogų? 

— Jeigu ir toliau taip greitai skrisime, kaip dabar, tai netrukus 
išvysime, — tarė Fergiusonas. 

— O sakykite, misteri Samueli, ar mes vis dar skrendame virš 
negrų šalies? 

— Taip, Džo, ir virš jos skrisime, kol atsidursime pas arabus. 

— Pas arabus, sere?? Tikrus arabus su kupranugariais? 

— Ne, be kupranugarių: šitie gyvuliai čia reti, teisingiau sakant — 
beveik nežinomi. Juos galima išvysti tik šiek tiek šiauriau. 

— Gaila! 

— Kodėl, Džo? 

— O todėl, kad pučiant priešingam vėjui, būtų galima jais pasi- 
naudoti. 

— Kaip gi tujais pasinaudotum? 

— Sere, man dabar į galvą atėjo štai tokia mintis: jeigu mes taip 
imtume ir pakinkytume į savo „Viktoriją“ kupranugarius ir privers- 
tume mus tempti? Kaip manote? 

— Vargše mano Džo, Žinok, tavo idėja ne nauja. Ja jau pasinaudo- 
jo vienas gudragalvis prancūzų rašytojas - Meris, - tiesa, romane. 
"To romano herojus į savo balioną pasikinko kupranugarius, kurie jį 
ir tempia. Staiga nežinia iš kur išnyra liūtas. Jis sudrasko kupranu- 
garius, praryja lyną ir tokiu būdu pakliuvęs į nelaisvę, priverstas pats 
tempti balioną. Matai, Džo, kaip čia viskas fantastiška ir kaip men- 
kai tai siejasi su mūsų keliavimo būdu. 

Džo sumišo sužinojęs, kad jo nepaprastoji idėja jau anksčiau kaž- 
tų savo ruožtu suėsti liūtą? Bet nieko doro nesugalvojo ir vėl ėmė stebė- 
ti praplaukiančius vaizdus. Išvydo vidutinio dydžio ežerą. Jį supo kal- 
vos, kurių dar nebuvo galima pavadinti kalnais. Tarp tų kalvų driekėsi 
daugybė derlingų slėnių su nepraeinamais, tankiai suaugusiais įvairiau- 
siais medžiais; virš visų viešpatavo alyvmedžiai, kurių lapų ilgis siekė 
penkiolika pėdų, o kamienai buvo apkibę aštriais spygliais; čia augo 
bombaksai - vėjas draikė švelnius jų sėklų pūkus; stiprus pandano — 
arabai jį vadina „kendi“ - aromatas pripildė orą gardaus kvapo, kuris 
kilo net iki „Viktorijos“; tropikų šalies prabangią florą dar papildė pa1l- 
galapės papajos, Sudano lazdynai, baobabai, bananmedžiai. 

— Koks nuostabus kraštas! - sušuko daktaras. 

— Ošitjau regiu ir gyvūnus, - paskelbė Džo, - vadinasi, ne per 
toliausiai gyvena Žmonės. 

— Ak, kokie nuostabūs drambliai! - sušuko Kenedis. - Gal galė- 
čiau pamedžioti? 

— Dikai, pasakyk man, susimildamas, kaip įstengtume sustoti, ne- 

šami tokios stiprios oro srovės? Ne, mano mielasis, tau teks iškęsti 
Tantalo kančias. Vėliau atsigriebsi. 

Ir iš tikrųjų, buvo dėl ko užkaisti medžiotojo vaizduotei! Diko 
krūtinėje daužėsi širdis ir pirštai instinktyviai gniaužė karabino vamzdį. 

To krašto fauna nenusileido florai. Laukiniai bizonai skendo aukš- 
toje tirštoje žolėje — tekyšojo tik jų nugaros. Milžiniško dydžio dramb- 
liai, pilki, juodi, geltoni, lyg uraganas nušniokštė mišku, viską lau- 
žydami, naikindami ir šluodami iš kelio. Miškingais kalvų šlaitais 
šniokštė kriokliai, veržlūs vandens srautai. Juose triukšmingai mau- 
dėsi begemotai, o pakrantėse, rodydami savo apvalius, pieno pri- 
tvinkusius tešmenis, voliojosi gal dvidešimties pėdų ilgio į žuvis pa- 
našūs lamantinai. O tarp tropikų augalijos, žaidžiančios tūkstančiais 
spalvų, tartum milžiniškoje oranžerijoje siautė nesuskaičiuojama dau- 
gybė įvairiausių paukščių. Tai buvo nepaprastas vaizdas. 

Iš to pasakiško gamtos skirtingumo daktaras susiprato, kad jie 
skrenda virš Adamovos karalystės. 

— Mes sekame šiuolaikinių atradimų pėdomis, - tarė jis. - Aš 
tęsiu kelionę, kurią buvo priversti nutraukti kiti keliautojai; laimin- 
ga lemtis atvedė mus čionai. Bičiuliai mano, mes galėsime susieti 
kapitonų Biortono ir Spiko atradimus su daktaro Barto tyrinėjimais; 
mes nutolome nuo anglų maršruto ir atsidūrėme hamburgiečio tyri- 
nėjimų vietose. Netrukus pasieksime ribą, iki kurios buvo nukelia- 
vęs tas drąsusis mokslininkas. 

— Man atrodo, - pasakė Kenedis, - kad tarp žemių, kurias aprašė 
šie du mokslininkai, plyti bekraštė teritorija, sprendžiant pagal tai, 
kiek mes nukeliavome. 

— Nesunku apskaičiuoti. Paimk Žemėlapį ir pažvelk į Ukeverės 
ežerą. Kokioje ilgumoje pietinis ežero pakraštys? 

— Maždaug trisdešimt septynių laipsnių. 

— O kur Jolos miestas, virš kurio mes praskrisime šį vakarą? Tai 
galutinis Barto kelionės taškas. 

— Maždaug dvyliktame laipsnyje. 

— Vadinasi, skirtumas - dvidešimt penki laipsniai; vienas laips- 
nis —- šešiasdešimt mylių, taigi iš viso tūkstantis penki šimtai mylių. 

— Nieko sau tokį kelią nueiti pėsčiomis! - įsiterpė Džo. 

—Ovis dėlto nuėjo. Livingstonas ir Mofatas patraukė į žemyno gilu- 

mą; Niaso ežeras, kurį jie surado, yra nelabai toli nuo Biortono atrasto 
Tanganikos ežero; šimtmečio pabaigoje ši milžiniška erdvė, žinoma, bus 
galutinai ištyrinėta. - Ir, žiūrėdamas į kompasą, daktaras pridūrė: - Kaip 
gaila, kad vėjas mus neša vakarų link; aš norėčiau labiau pasukti į šiaurę. 

Po dvylikos valandų skrydžio „Viktorija“ buvo prie Sudano sie- 
nos. Pirmieji čiabuviai, kuriuos išvydo keliautojai, buvo šua genties 
arabai, klajojantys su savo bandomis. Horizonte kybojo grakščios 
Atlantikos kalnų viršūnės. Į tuos kalnus, kurių spėjamas aukštis — 
apie du tūkstančiai šeši šimtai metrų, dar neįžengė europiečių koja. 
Jų vakariu šlaitu į vandenyną srūva šios Afrikos dalies upės. Atlanti- 
kos kalnai - tai vietiniai Mėnulio kalnai. 

Pagaliau prieš mūsų oreivių akis išniro iš tiesų didelė upė ir iš 
didžiulių žmonių skruzdėlynų, krebždinčių jos pakrantėse, daktaras 
atpažino vieną didžiausių Nigerio intakų - Benujė, tą patį, kurį čia- 
buviai vadina , Vandens šaltiniu". 

— Žinote, bičiuliai mano, - tarė daktaras, ši upė kada nors taps 
natūraliu susisiekimo keliu su viduriniuoju Sudanu. Kartą garlaivis 
„Plejada“', kuriam vadovavo vienas iš mūsų drąsių kapitonų, jau nu- 
plaukė iki Jolos miesto. Taigi mes esame išžvalgytoje šalyje. 

Daugybė vergų dirbo laukuose, sorgo pasėliuose, - sorgas - pa- 
grindinis čiabuvių maistas. Išsproginę akis, žmonės nustebę žiūrėjo 
į „Viktoriją“, skrendančią lyg meteoras. 

Vakare, iki Jolos miesto likus keturiasdešimčiai mylių, daktaras nu- 
tarė nusileisti. Tolyje į dangų kilo dvi smailios Mendifo kalno viršūnės. 
Fergiusonas įsakė išmesti inkarus, ir balionas užsikabino už aukšto me- 
džio. Tačiau gūsingas vėjas „Viktoriją“ sūpavo taip stipriai, kad kartais 
ji pasvirdavo tiesiog horizontaliai, ir oreiviams kilo didelis pavojus. 

Fergiusonas visą naktį nesudėjo akių. Ne vieną kartą jau buvo 
bekertąs inkarų lynus ir bebėgąs nuo audros. Bet pagaliau audra nu- 
rimo ir „Viktorijos“ siūbavimas nebekėlė pavojaus. 

Kitą dieną pūtė nebe toks stiprus vėjas, tik gaila, kad „Viktoriją“ 
nunešė į šoną nuo Jolos. Fergiusonas labai norėjo pamatyti tą mies- 
tą, neseniai fulanų perstatytą, bet reikėjo susitaikyti ir skristi į šiaurę 
ir net šiek tiek į Šiaurės rytus. 

Kenedis pasiūlė sustoti - krašte buvo labai daug laukinių žvėrių. Džo 
pritarė - būtų gerai apsirūpinus šviežia mėsa. Tačiau čiabuvių laukiniai 

papročiai ir priešiškumas - apie tai aiškiai bylojo į „Viktoriją“ paleisti 
keli šūviai - vertė daktarą tęsti kelionę. Kaip tik tuo laiku jie skrido virš 
šalies, kurioje viešpatavo skerdynės ir gaisrai, kur sultonai tarpusavy ka- 
riavo nepabaigiamus karus, statydami ant kortos savo valstybių likimą. 

Apačioje vienas kitą keitė tirštai apgyvendinti ilgalūšniai kaimai. 
Apie namus plytėjo vešlios, plačios ganyklos, mirgančios šviesiai 
violetinėmis gėlėmis. Pirkios, primenančios didelius avilius, slėpėsi 
užstačiatvorių. Kenedis keletą kartų užsiminė, kad rūstūs kalvų skar- 
džiai jam primeną Škotijos kalnų peizažą. 

Nepaisant visų daktaro pastangų, „Viktoriją“ nešė tiesiai į šiaur- 
ryčius, prie Mendifo kalno, tuo laiku dar slepiamą debesų. Šis kal- 
nas skiria Nigerio upės baseiną nuo Čado ežero baseino. 

Netrukus oreiviai išvydo Baželės kalną, kurio atšlaitėse, tarsi prie 
motinos krūtinės, buvo prigludę net aštuoniolika kaimų - nuostabus 
vaizdas akiai, nes viską buvo galima apžvelgti vienu žvilgsniu. Įklo- 
niuose žaliavo ryžių ir žemės riešutų laukai. 

Trečią valandą „Viktorija“ buvo prie Mendifo kalno. Jį aplenkti buvo 
neįmanoma - reikėjo perskristi. Fergiusonas, pakėlęs dujų temperatūrą iki 
šimto laipsnių, padidino baliono keliamąją galią beveik tūkstančiu šešiais 
šimtais svarų ir pakilo daugiau kaip aštuonis tūkstančius pėdų. Per visą 
skrydžio laiką „Viktorija“ dar nė karto nebuvo pakilusi taip aukštai, ir 
temperatūra čia taip smarkiai nukrito, kad daktaras ir jo bičiuliai buvo 
priversti apsigaubti antklodėmis. Fergiusonas skubėjo leistis, nes ,Vikto- 
rijos" apvalkalas labai įsitempė ir kiekvieną akimirką galėjo sprogti. 

Nors daktaras ir labai skubėjo, oreiviai vis dėlto išvydo, kad tas 
kalnas - vulkaninės kilmės ir kad jo krateriai seniausiai užgesę ir 
spėję pavirsti giliausiomis bedugnėmis. Nesuskaičiuojamos paukš- 
čių vados Mendifo kalno atšlaitėse suformavo kažką panašaus į trą- 
šų uolas ir jų, ko gero, pakaktų patręšti visos Anglijos laukus. 

Penktą valandą po pietų „Viktorija“, kalno saugoma nuo pietų vė- 
jo, tyliai praskrido jo atšlaite ir sustojo didelėje pievoje, toli nuo gy- 
venviečių. Vos tik baliono krepšys palietė Žemę ir oreiviai pasirūpino 
„Viktorijos“ saugumu, Kenedis, pačiupęs karabiną, spėriu žingsniu pa- 
traukė nuotakiu slėniu. Netrukus grįžo su puse tuzino laukinių ančių ir 
dar kažkokiu paukščiu, panašiu į tilviką. Džo pasistengė kuo geriau 
viską paruošti. Pietūs buvo šaunūs, o naktis praėjo ramiausiai. 

Trisdešimtasis skyrius 


Mosfeja. - Šeichas. - Denhemas, Klapertonas, Oudnėjus. 
- Fogelis. - Logumo sostinė - Tulė - Kernakas. - Štilis. 
— Logumo valdovas ir jo rūmai. - Užpuolimas. 

| — Balandžiai padėgėjai. 


Kitą dieną, gegužės 11, oreiviai vėl tęsė savo atkaklų skrydį. Da- 
bar jie tikėjo „Viktorija“, kaip jūreivis tiki savo laivu. Juk ji garbin- 
gai išlaikė visus išbandymus: ir uraganus, ir tropikų karštį, ir pakil- 
davo esant baisiausiam pavojui, ir sėkmingai nusileisdavo, nors kar- 
tais tai būdavo ne taip jau paprasta. O daktaras Fergiusonas savo 
balioną valdė, galima sakyti, meistriškai. Štai kodėl, gerai nežinoda- 
mas, kur bus galutinis kelionės punktas, daktaras jau nebesibaugino 
dėl sėkmingos baigties. Žinoma, toje laukinių ir fanatikų šalyje būti- 
nai reikėjo imtis ypatingų saugumo priemonių, ir jis nesiliovė įtiki- 
nėjęs savo bičiulius visuomet būti budriems. 

Vėjas pamažu juos nešė į šiaurę, ir apie devintą valandą ryto 
pasirodė didelis Mosfejos miestas, išsidriekęs plokščiakalnyje tarp 
dviejų aukštų kalnų. Mosfeja buvo neprieinama. Į ją tevedė tik vie- 
nas siauras kelias, vinguriuojantis tarp miškų ir pelkių. 

Kaip tik tuo momentu į miestą važiavo šeichas. Jį lydėjo įvairia- 
spalviais drabužiais apsirengęs raitelių eskortas. Priekyje žengė dū- 
doriai ir eidininkai - šie valė kelią nuo šakų. 

Daktaras, norėdamas iš arčiau pažvelgti į čiabuvius, pamažėl lei- 
dosi. Kadangi balionas kuo arčiau žemės, tuo darėsi didesnis, ara- 
bus apėmė vis pašėlesnis siaubas, ir netrukus visi išsilakstė taip mik- 
liai, kiek tik nešė pėsčiųjų ir arklių kojos. Vienintelis šeichas nepa- 
judėjo iš vietos. Jis paėmė į rankas savo ilgą muškietą, užtaisė ir, 

nutaisęs išdidžią miną, laukė. 

Daktaras nusileido maždaug į šimto penkiasdešimties pėdų aukštį 
ir garsiai arabiškai pasveikino šeichą. Išgirdęs iš dangaus atsklidu- 
sius žodžius, šeichas nulipo nuo arklio ir pargriuvo kelio dulkėse. 
Fergiusonas nors ir labai stengėsi, nepriprašė šeicho stotis: jis neiš- 
drįso atsikelti. 

— Nėra ko stebėtis, - tarė daktaras. - Kai čia pasirodė pirmieji 
europiečiai, vietiniai juos palaikė viršžmogiais, tai ką jau kalbėti apie 
mus? Jiems esame antgamtiškos būtybės. O kai šeichas vėliau pasa- 
kos apie susitikimą su žmonėmis iš dangaus, jo arabiškai fantazijai 
nebus ribų, ir, žinoma, mus nutapys nuostabiausiomis spalvomis. 
Įsivaizduokite, kokios nepaprastos legendos kada nors bus apie mus 
sukurtos! 

— O gaila, - tarė medžiotojas. - Būtų kur kas geriau, jeigu jie mus 
sutiktų kaip paprastus Žmones: turėtų galimybę aukštai įvertinti Eu- 
ropos civilizacijos galią. 

— Sutinku, Dikai, bet nieko nepakeisi. Kad ir kaip aiškintum šios 
šalies žmonėms aerostato mechanizmą, jie nieko nesuprastų ir vis 
tiek įtartų, kad čia įsikišusios antgamtiškos jėgos. 

— Sere, jūs pasakojote apie pirmuosius europiečius, tyrinėjusius 
šitą šalį. Leiskite paklausti, kas jie buvo? - pasidomėjo Džo. 

— Mano mielasis, mes kaip tik esame tose vietose, kurias tyrinėjo 
majoras Denhemas; Mosfejoje jį priėmė Mandaro sultonas. Iš Bornaus 
Denhemas lydėjo šeichą į ekspediciją prieš felatahus. Jis dalyvavo miesto 
šturme; miestelėnai drąsiai gynėsi, naudodami strėles prieš arabų šautuvus 
ir šeicho kariauną privertė bėgti. Visa tai buvo tik pretekstas žudynėms, 
plėšimams, antpuoliams. Majorą irgi apiplėšė, nuogai išrengė; laimei, 
jis spėjo pasislėpti po arklio papilve ir vėliau pašėlusiais šuoliais išdum- 
ti iš nugalėtojų panosės. Grįžo į Kuką, Bornaus sostinę. 

— Okasjis per vienas, tas majoras Denhemas? 

— Bebaimis anglas, nuo 1822 iki 1824 metų vadovavęs ekspedi- 
cijai į Bornų. Jo bendrakeleiviai buvo kapitonas Klapertonas ir dak- 
taras Oudnėjus. Iš Tripolio išvyko kovo mėnesį, nusigavo iki Mur- 
zuko, Fecano sostinės — vėliau šį kelią grįždamas į Europą sukorė 
daktaras Bartas, 1823 metų vasario 16 dieną atvykęs į Kuką, esantį 
prie Čado ežero. Denhemas tyrinėjo Bornų, Mandarą ir rytinius eže- 

ro krantus, o kapitonas Klapertonas ir daktaras Oudnėjus 1823 metų 
gruodžio 15 dieną atsiskyrė nuo jo ir iškeliavo į Sudaną - savo žygį 
baigė Sokote. Oudnėjus, pervargęs ir išsekęs, mirė Murmuro mieste. 

— Vadinasi, šioje Afrikos dalyje mokslas pareikalavo didelių au- 
kų?- paklausė Kenedis. 

— O, tai lemtinga šalis! Mes dabar skrendame kaip tik į Bagirmio 
šalį, per kurią Fogelis 1856 metais keliavo į Vadają - ten jis dingo. 
Šį, dar visai jauną žmogų - Fogeliui tebuvo dvidešimt treji metai, — 
pasiuntė pagelbėti daktaro Barto ekspedicijai; jie susitiko 1854 me- 
tų gruodžio 1 dieną ir Fogelis ėmėsi tyrinėjimų. 1856 metais rašy- 
tuose paskutiniuose savo laiškuose jis pranešė ketinąs tyrinėti Vada- 
jo šalį, į kurią dar nebuvo prasiskverbęs joks europietis. Matyt, Fo- 
gelis pasiekė sostinę Varą, kur jį, vienų liudijimu, paėmė į nelaisvę, 
kitų - nužudė už tai, kad bandė įkopti į šventąjį kalną, esantį netoli 
miesto. Bet ne visuomet reikia tikėti gandais apie tyrinėtojų ir ke- 
liautojų mirtį - nereikia prarasti vilties. Antai kiek kartų oficialūs 
šaltiniai pranešė apie daktaro Barto mirtį, ir tai, suprantama, tyrinė- 
toją gerokai dirgindavo. Galimas daiktas, kad Vadajo sultonas Foge- 
lį laiko nelaisvėje, tikėdamasis išpirkos. Baronas Neimanas išvyko į 
Vadają jo ieškoti, tačiau mirė Kaire 1855 metais. Žinome ir tai, kad 
Fogelio pėdomis iš Leipcigo leidosi Ioglio ekspedicija. Taigi netru- 
kus išgirsime, koks likimas ištiko tą jauną ir atkaklų tyrinėtoją. (Jau 
išvykus daktarui Fergiusonui, iš El Obeido atėjo Muncingerio, nau- 
jojo ekspedicijos vadovo, laiškai, galutinai patvirtinantys žinią apie 
Fogelio mirtį. - Aut. ) 

Netrukus Mosfeja dingo už horizonto. Prieš oreivių akis jau bu- 
vo Mandara, kaip reta turtingas kraštas su akacijų miškais, pievo- 
mis, prisėtomis raudonų gėlių, indigo ir medvilnės laukais. Triukš- 
mingai savo vandenis ginė Šario upė; už aštuoniasdešimties mylių ji 
įtekėjo į Čado ežerą. 

Daktaras pasekė jos tėkmę pagal Barto žemėlapį. 

— Jūs matote, - tęsė Fergiusonas, - šito mokslininko darbai pasi- 
Žymi nepaprastu tikslumu; mes artėjame prie Logumo srities ir gal- 
būt prie jos sostinės, Kernako miesto. Čia žuvo vargšas Tulis, ku- 
riam dar nebuvo nė dvidešimt dviejų metų. Šis jaunas anglas, septy- 
niasdešimtojo pulko leitenantas, vos prieš keletą savaičių buvo pri- 

sijungęs prie majoro Denhemo grupės; lemtis jo nepasigailėjo. O, 
šitą milžinišką šalį visai teisėtai galima vadinti europiečių kapinėmis. 

Kelios, gal penkiasdešimties pėdų ilgio valtelės, plaukė pasroviui 
Šario upe. „Viktorija“, skridusi tūkstančio pėdų aukštyje, kažkodėl menkai 
domino čiabuvius. Iki tol pūtęs gana stiprus vėjas ėmė rimti. 

— Nejaugi mes ir vėl pakliūsime į visišką štilį? - sunerimo daktaras. 

— Kad ir kaip būtų, sere, dabar mums nėra ko būgštauti nei dėl 
vandens trūkumo, nei dėl dykumos, - pareiškė Džo. 

— Todėl čionykščiai gyventojai, ko gero, bus dar aršesni, - tarste- 
lėjo daktaras. 

— Va, matau kažką panašaus į miestą, - parodė Džo. 

— Tai Kernakas, - atsakė Fergiusonas. — Nors vėjas ir labai silpnas, 
bet mus neša kaip tik tenai. Norint būtų galima nubraižyti tikslų miesto 
planą. 

— Ar negalėtume žemiau nusileisti? - paklausė Kenedis. 

— O, tai visai paprasta, Dikai. Mes kaip tik jau esame virš miesto. 
Tuoj prisuksiu degiklį, ir mes nusileisime. 

Po kokio pusvalandžio „Viktorija“ zejudėdama kybojo per du 
šimtus pėdų nuo žemės. 

— Štai mes tiesiai virš Kernako, - tarė daktaras. - Taip atrodytų 
Londonas žmogui, įsikorusiam į šventojo Pauliaus katedros kupolą. 
Dabar galime puikiausiai viską apžiūrėti. 

— Girdžiu keistą tauškesį, tarsi daužytų mediniais plaktukais. Kas 
tai galėtų būti? 

Džo ėmė atidžiai Žiūrėti ir netrukus suprato, kad triukšmą kelia 
audėjai, dirbę po atviru dangumi, - ištempę ant didžiausių karčių, 
jie audė audeklus. 

Visą Kernaką, Logumo sostinę, oreiviai matė lyg ant delno. Tai 
buvo tikras miestas: lygiai eilėmis pastatyti namai, gana plačios gat- 
vės. Didžiulės aikštės vidury virė vergų turgus - ten spietėsi daugy- 
bė pirkėjų: mažakojės ir mažarankės Mandaro moterys turėjo didelę 
paklausą ir jas pelningai parduodavo. 

„Viktorijos“ pasirodymas čia padarė tokį pat įspūdį, kokį orei- 
viai jau ne kartą buvo patyrę; iš pradžių, nepaprastai nustebę ir išsi- 
gandėę, čiabuviai šūkavo, o po akimirkos metė visus darbus ir įsivy- 
ravo visiška tyla. Keliautojai nejudėdami kybojo ore ir su didžiausiu 

įdomumu apžiūrinėjo tirštai gyvenamą miestą. Vėliau nusileido dar 
žemiau ir „Viktorija“ sustingo gal dvidešimt metrų nuo žemės. 

Tuo tarpu iš savo namų su žalia vėliava išėjo šeichas, Logumo 
valdovas. Jį lydėjo muzikantai, iš visų jėgų pūsdami buivolų ragus. 
Apie valdovą ėmė būriuotis žmonės. Fergiusonas norėjo su šeichu 
pasikalbėti, bet nepasisekė. 

Logumo gyventojai, aukštakakčiai, garbanotplaukiai, < umpomis 
erelio nosimis darė išdidžių ir išmaningų žmonių įspūdį. Tačiau „Vik- 
torijos" pasirodymas sukėlė didelį sąmyšį. Į visus pašalius buvo iš- 
siųsti raiti šaukliai. Netrukus tapo aišku, kad telkiama kariuomenė 
kovai su keistuoju priešu. Veltui Džo mojavo įvairiausių spalvų ske- 
petomis - nieko nelaimėjo. 

"Tuo tarpu šeichas, apsuptas savo dvariškių, ženklu parodė norįs 
tarti Žodį, ir išdrožė kalbą, tačiau Fergiusonas nesuprato nė vieno 
žodžio. Tai buvo kažkoks arabų ir bagirmų kalbų mišinys. Tačiau 
internacionalinės gestų kalbos dėka daktarui netrukus tapo aišku, 
kad šeichas atkakliai reikalauja nedelsiant išsinešdinti. Daktaras ir 
pats būtų buvęs laimingas, galėdamas dingti, bet nelaimė buvo ta, 
jog dėl visiško štilio tai padaryti buvo neįmanoma. Pagaliau nepa- 
klusnioji „Viktorija“, matyt, išvedė šeichą iš kantrybės, ir jo paran- 
kiniai ėmė rėkti, tikėdamiesi tokiu būdu priversti baidyklę išnykti. 

Jie, šitie dvariškiai, atrodė nepaprastai juokingai: kiekvienas vilkėjo 
po penkias, 0 gal ir šešias margas palaidines ir buvo nepaprastai pilvoti. 
Daktaras labai nustebino bičiulius, papasakojęs, kad tos skaitlingos pa- 
laidinės ir pilvai, dažnai net prikabinami, vienas iš būdų įsiteikti savo 
valdovui. Taklumas čia byloja apie orumą. Storuliai rėkė ir gestikuliavo 
iš visų jėgų, o ypač išsiskyrė vienas, tikriausiai, sprendžiant iš storumo, 
ministras pirmininkas. Minios šūksniai ir riksmai susiliejo su dvariškių 
rėkavimu; visi lyg beždžionės kartojo iškilniųjų gestus, taigi dešimtys 
tūkstančių rankų sutartinai atlikdavo vieną ir tą patį judesį. 

Kai visos tos priemonės pasirodė esančios per menkos, ėmėsi 
kur kas rūstesnių. Kareiviai, ginkluoti lankais ir strėlėmis, sulaukę 
komandos, sutartinai iššovė; bet tuo tarpu „Viktorija“ jau ėmė pa- 
mažu kilti ir strėlės nebegalėjo jos pasiekti. Šeichas čiupo muškietą 
ir nusitaikė į balioną. Bet akylai viską stebėjęs Kenedis jį aplenkė ir, 
iššovęs iš savo karabino, suaižė muškietą šeicho rankose. 

Tas netikėtas šūvis sukėlė baisiausią sumaištį. Visi bemat išsi- 
lakstė po savo lūšnas ir miestas tarsi išmirė. 

Atėjo naktis. Vėjas visiškai nurimo. Reikėjo susitaikyti su būtinybe 
likti trijų šimtų pėdų aukštyje virš žemės. Apačioje glūdėjo visiška tam- 
sa, nebuvo regėti nė menkiausio žiburėlio. Vyravo mirtina tyla. Dakta- 
ras budėjo dar atidžiau - ką gali žinoti, gal toji tyla slėpė žabangas. 

Ir daktaras Fergiusonas labai gerai darė, nepamiršdamas budru- 
mo! Apie vidurnaktį visas miestas tarytum suliepsnojo. Ore kryžia- 
vosi šimtai ugnies linijų. 

— Tai bent keistenybė! - nustebo daktaras. 

— Dieve, pasigailėk - ugnys tarsi kyla ir artėja prie mūsų, - iš- 
blyško Kenedis. 

Iš tiesų, miestelėnams baisiausiai rėkiant, pyškinant iš muškietų, 
visa toji ugnies masė kilo prie „Viktorijos“. Džo pasirengė išmesti 
balastą. Fergiusonas gana greitai susivokė, kas dedasi. 

Šeicho žmonės paleido į dangų tūkstančius balandžių; prie jų 
uodegų buvo pririšti degantys daiktai. Persigandę paukščiai paskli- 
do, brėždami ore ugninius zigzagus, ir artėjo prie „Viktorijos“. Į ug- 
ninį debesį Kenedis ėmė pyškinti iš visų ginklų, bet buvo bejėgis ką 
nors padaryti nesuskaičiuojamai daugybei priešų. Balandžiai jau su- 
kiojosi apie „Viktoriją“, ir balionas, atspindėdamas ugnis, atrodė pa- 
kliuvęs į liepsnojantį tinklą. 

Daktaras nedvejodamas išmetė kvarco gabalą, ir balionas aki- 
mirksniu pakilo virš ugninių paukščių pulko. Dar porą valandų 
oreiviai regėjo ore besisukiojančius balandžius, bet pamažu jų ma- 
Žėjo, ir galiausiai ugnelės visiškai išnyko. 

— Dabar mes galime ramiai miegoti, - pareiškė daktaras. 

— O žinote, tie laukiniai gana greitai sugalvojo, - prabilo Džo. 

— Jie neretai paleidžia balandžius padegti šiaudinius kaimo lūš- 
nelių stogus, - paaiškino daktaras, — bet šį kartą mūsų „skraidantis 
laivas" pakilo aukščiau sparnuotųjų padegėjų. 

— Matau, oro balionui nebaisūs jokie priešai, - pareiškė Kenedis. 

— Ne, apsirinki, - paprieštaravo daktaras. - Priešų yra. 

— Kasjie? 

— Neatsargūs vyrukai baliono krepšyje. Tai va, bičiuliai mano, 
visuomet ir visur būkite budrūs. 

Trisdešimt pirmasis skyrius 


Išskridimas vidury nakties. - Pokalbis. - Kenedžio medžiotojiškas 
instinktas. - Atsargumo priemonės. - Sario upės tėkmė. - Čado 
ežeras. - Jo vandens savybės. - Begemotas. - Tuščias šūvis. 


Eidamas sargybą, apie trečią valandą nakties Džo pastebėjo, kad 
pojais plytėjęs miestas pagaliau ėmė tolti - „Viktorija“ leidosi į ke- 
lią. Kenedis ir daktaras prabudo. 

Fergiusonas pažvelgė į kompasą ir patenkintas įsitikino, kad vė- 
jas neša į pačius šiaurės šiaurės rytus. 

— Mums sekasi, - tarė jis. - Laimė nuo mūsų nenusigręžia. Dar 
šiandien pamatysime Čado ežerą. 

— Oarjis didelis? - pasidomėjo Kenedis. 

— Gana didelis, mielasis Dikai. Ilgiausioje ir plačiausiose vietose 
— per šimtą dvidešimt mylių. 

— Skrydis virš vandens platybės pajvairins kelionę. 

— Monotonija negalėtume skųstis, o ir skrydžio sąlygos gana geros. 

— Kas tiesa, tai tiesa, Samueli. Jei neimsime domėn vandens sty- 
giaus dykumoje, tai lyg ir nepatyrėme kitų didesnių pavojų. 

- Šiaip ar taip, „Viktorija“ laikėsi kad geriau nė nenorėk. Šian- 
dien gegužės dvyliktoji, o mes išskridome balandžio aštuonioliktą- 
ją. Taigi, kelionėje jau esame dvidešimt penkias dienas. Dar bent 
dešimt dienelių ir baigsime savo skrydį. 

— Kur tai bus? 

- Štai šito negaliu pasakyti. O ar ne vis vien? 

— Tiesą sakai. Pasikliaukime Apvaizda, tegu ji mus nukreipia ir 
saugo, kaip saugojo iki šiol. Argi dabar mes panašūs į žmones, per- 
skridusius pačią pragaištingiausią pasaulio šalį? 

— Mes turėjome valios skristi, ir mes išskridome! 

— Tegyvuoja oro kelionės! - sušuko Džo. - Po dvidešimt penkių 
dienų skrydžio esame visiškai sveiki, sotūs ir gerai, galbūt net per 
daug gerai pailsėję. Štai mano kojos paprasčiausiai užtirpo, ir aš bū- 
čiau nieko prieš pasimankštinti ir nupėdinti bent trisdešimt mylių. 

— Tą malonumą patirsi tik Londone, - tarė daktaras. - Mes išvy- 
kome trise kaip Denhemas, Klapertonas ir Ouervegas, kaip Bartas, 
Ričardsonas ir Fogelis, ir esame laimingesni nei mūsų pirmtakai; 
mes vis dar kartu — visi trys. Ir jokiu būdu neturime išsiskirti. Jeigu 
vienas staiga atsidurtų kur nors toli nuo „Viktorijos“ netikėtą pavo- 
jaus akimirką, kai jai reikėtų būtinai pakilti, - kas Žino, galbūt mes 
niekada daugiau ir nebesusitiktume. Štai kodėl, atvirai pasakysiu, 
man nelabai patinka, kai Kenedis patraukia medžioklėn. 

— Bet vis dėlto, mielasis Samueli, dar leisi man užsiimti mėgia- 
mu darbu? Juk būtų ne pro šalį papildyti ir mūsų atsargas. Be to, 
atsimink: kai kvietei vykti drauge, juk gundei ir nuostabia medžiok- 
le. O ašvis dėlto menkai ką nuveikiau, visai ne taip, kaip Anderso- 
nas ir Kiomingas. 

— Mielasis Dikai, arba tavo atmintis šlubuoja, arba iš kuklumo 
paprasčiausiai nutyli apie savo žygdarbius, bet man atrodo, kad jau 
nekalbant apie smulkų grobį, tavo sąžinę turėtų slėgti antilopės, dramb- 
lio ir dviejų liūtų gyvybės. 

— Mano drauge, ką tai reiškia medžiotojui, kuriam pro šautuvo 
vamzdį pralekia, rodos, visi pasaulyje egzistuojantys gyvūnai!.. Tik 
pažvelk, pažvelk! Antai didžiausia Žžirafų banda! 

— Ar tai žirafos? — nustebo Džo. - Juk ne didesnės už mano kumštį. 

— Taip atrodo todėl, kad mes esame tūkstančio pėdų aukštyje. O 
iš arti įsitikintum, kad jos bent tris kartus aukštesnės už tave. 

— Oką pasakysi, Samueli, apie antai tą gazelių kaimenę? - nesi- 
liovė Kenedis. - Arba apie anuos stručius?.. Dumia kaip vėjas... 

— Manote, kad tai stručiai? —vėl nustebo Džo. - Bet juk tai viš- 
tos, tikros vištos! 

— Klausyk, Samueli, ar galėtume kaip nors arčiau prie jų priskristi? 

— Priskristi arčiau, žinoma, galime, Dikai, bet nusileisti ant Že- 
mės tai jau ne. Tai pasakyk, susimildamas, kokia prasmė nužudyti 
Žvėrį, kuriuo negali pasinaudoti? Jeigu būtų liūtas, tigras ar hiena, aš 

dar, ko gero, tave suprasčiau — vis dėlto vienu nuožmiu žvėrimi pa- 
saulyje liko mažiau, bet tokius taikius gyvūnus, kaip gazelė ar anti- 
lopė, iš tikrųjų neverta žudyti vien patenkinant medžiotojo instinktą. 
Apskritai, mano drauge, mes dabar laikysimės per šimtą pėdų nuo 
žemės ir jeigu tavo akiratin paklius koks plėšrūnas - ką gi, paleisk 
jam kulką į širdį, ir šitaip padarysi mums malonumą. 

„Viktorija“ pamažėle leidosi, bet vis dar laikėsi gana toli nuo 
žemės — juk tame tirštai laukinių apgyvendintame krašte nežinia iš 
kur galėjo grėsti pavojus. 

Oreiviai dabar skrido virš Šario upės. Gražius krantus slėpė tan- 
kus įvairiaspalvių medžių atvašynas. Susiraizgiusios lianos ir kiti 
vijokliniai augalai švytėjo ryškia spalvų gama. Krokodilai gulėjo sau- 
lėje arba žvitriai kaip driežai nardė vandenyje. Žaisdami jie iššokda- 
vo į žalias saleles, kurių upėje buvo didelė gausybė. Balionas skrido 
virš žydinčios Mafatajos srities. 

Apie dešimtą valandą ryto daktaras Fergiusonas su bičiuliais pa- 
galiau pasiekė Čado ežerą. Tai štai ji, toji Afrikos Kaspijos jūra, ku- 
rios net egzistavimas ilgą laiką buvo vadinamas prasimanymų; tuos 
krantus tebuvo pasiekusios tik Denhemo ir Barto ekspedicijos. 

Daktaras pabandė nusibraižyti detalesnius ežero kontūrus, jau 
gerokai besiskiriančius nuo 1847 metų žemėlapio. Tikslaus ežero 
žemėlapio niekas neturi. Mat ežero pakrantės - beveik nepraeina- 
mos pelkės, - mažai trūko, ten būtų Žuvęs Bartas, - ir tos pelkės, 
užaugusios penkiolikos pėdų aukščio nendrėmis ir papirusu, dažnai 
dar užliejamos ežero vandens. Net pakrantėse įsikūrę miestai dažnai 
patiria potvynio baisumą, kaip 1856 metais atsitiko Ngornui: bege- 
motai ir krokodilai dabar nardo ten, kur neseniai kilo Bornaus gy- 
ventojų namai. 

Akinantys saulės spinduliai krito į ramų ežero vandenį, šiaurėje 
susiliejantį su horizontu. 

Daktaras geidavo paragauti vandens - sklido kalbos, kad jis esąs 
sūrus. Nusileisti prie pat ežero nebuvo pavojinga, ir „Viktorija“ kaip 
paukštė praskrido tik per penkias pėdas nuo jo paviršiaus. Džo, pri- 
rišęs prie virvutės, nuleido į vandenį butelį ir, pusiau prisėmęs, iš- 
traukė. Vanduo pasirodė esąs šarminis ir todėl netinkamas maistui 
gaminti. 

Daktarui į užrašų knygelę berašant pastabas apie ežero vandejį, 
driokstelėjo šūvis. Tai Kenedis neiškentęs pliekė į iš vandens išniru- 
sį didžiausią begemotą. Bet kulka, matyt, nekliudė, tik privertė nerti 
giliau. 

— Geriau būtų buvę jį užharpūnavus, - tarė Džo. 

— Kažin kuo? 

— Mūsų inkaru - tokiam baisūnui tai tinkamiausias kabliukas. 

— Še tau, Džo ir vėl dingtelėjo nuostabi mintis... - buvo beprade- 
dąs postringauti Dikas. 

— Tik prašyčiau nebandyti jos įgyvendinti, - pertraukė Fergiuso- 
nas. - Toji baisybė nedelsdama nutemptų ten, kur mes visai neketi- 
name pakliūti. 

— Ypač dabar, kai žinome Čado ežero vandens ypatybes, - pridū- 
rė Džo. - Beje, misteri Fergiusonai, o ar begemotieną galima naudo- 
ti maistui? 

— Tai storaodžių giminės žinduoliai, Džo. Girdėjau, jų mėsa nuo- 
stabi ir vietiniai mielai perka bei pardavinėja, - atsakė daktaras. 

— O, labai gaila, kad misteris Dikas nepataikė! - sušuko Džo. 

— Galir pataikė, bet begemotui tai - nė motais! Šitą gyvūną gali- 
ma sužeisti tik kulka į pilvą arba tarp šonkaulių. Jeigu ežero šiaurėje 
vietovė pasirodys tinkama, mes nusileisime. Tada Kenedis atsidurs 
tikrame žvėryne ir atsigriebs. 

— Puiku! - sušuko Džo. - Tegu misteris Dikas būtinai pamedžio- 
ja begemotus. Labai norėčiau paragauti šios amfibijos mėsytės! Juk 
nei šis, nei tas: atsibastyti į patį Afrikos centrą ir maitintis vien ku- 
rapkomis ir slankomis tarsi Anglijoje. 


Trisdešimt antrasis skyrius 


Bornaus sostinė. - Bidiomų genties salos. - Kondorai. - Daktaro 
nerimas. - Daktaras imasi atsargumo priemonių. - Užpuolimas 
ore. - Suplėšytas baliono apvalkalas. - Kritimas. - Didis Džo 
pasiaukojimas. - Cado ežero šiaurinis krantas. 


Virš Čado ežero „Viktorija“ pateko į oro srautą, kuris ją nunešė 
vakarų linkui. Debesys sušvelnino kaitrą, o ir nuo vandens pavir- 
šiaus dvelkė švelni vėsuma. Bet apie pirmą valandą dienos „Viktori- 
ja", įstrižai perskridusi ežerą, vėl skrido virš sausumos ir taip nu- 
skrido septynias ar aštuonias mylias. 

Daktaras iš pradžių nelabai buvo patenkintas, bet kai pasirodė 
garsioji Bornaus karalystės sostinė Kuka, liovėsi gailėjęsis, kad vė- 
jas čia atnešė. Per keletą minučių Fergiusonas galėjo apžiūrėti mies- 
tą, apjuostą balto molio sienomis. Tarp daugybės arabų namų kubiu- 
kų, į dangų kilo gana nedailiai nudrėbtos mečetės. Namų kiemuose 
ir aikštėse augo palmės ir kaučiukmedžiai, vainikuoti milžiniška, dau- 
giau kaip šimto pėdų skersmens kupolo formos žaluma. Džo paste- 
bėjo, kad šitų milžiniškų skėčių dydis priklauso nuo saulės spindu- 
lių kiekio, ir iš to padarė giliamintišką išvadą —- Apvaizda viską su- 
maniai tvarko. 

Tiesą sakant, sostinę sudarė du miestai, kuriuos skyrė plačiau- 
sias, trijų šimtų sieksnių bulvaras, tuo momentu prigužėjęs pėsčiųjų 
ir raitelių. Vienoje bulvaro pusėje spietėsi aukšti ir šviesūs miesto 
turčių namai, kitoje gūžėsi žemutės, kūgio formos stogais lūšnos, 
kuriose savo skurdų egzistavimą kentė vergai; tenykščiai nesiverčia 
prekyba, nėra ir pramonės, kuri duotų gyventojams uždirbti. Kene- 
dis padarė išvadą, kad Kuka kažkiek primenanti Edinburgą, irgi pa- 

dalintą į dvi absoliučiai skirtingas miesto dalis, - skirtumas tik tas, 
kad Kuka įsikūrusi slėnyje. 

Keliautojai vos spėjo apžiūrėti prieš juos atsivėrusią panoramą — 
oro srautas čia niekada nebūna pastovus, ir priešingas vėjas, paga- 
vęs „Viktoriją“, vėlją nunešė Čado ežero link. 

Nuskridus apie keturiasdešimt mylių, prieš Fergiusono ir jo bi- 
čiulių akis atsiskleidė naujas paveikslas: toji ežero dalis buvo pri- 
barstyta daugybės salų, apgyvendintų bidiomų genties žmonių - krau- 
gerių ir baisių piratų, kurių kaimyninės gentys bijojo ne mažiau ne- 
gu Sacharoje bijomasi tuaregų. 

Šitie laukiniai tik taikėsi strėlėmis ir akmenimis bebaimiškai pa- 
sitikti „Viktoriją“, O ji jau pralėkė virš jų tarsi milžiniškas vabalas. 

Džo, atidžiai žvelgęs į horizontą, tarė Kenedžiui: 

— Eli, ei, misteri Dikai, antai regiu jums šį tą įdomaus: juk jūs, 
atrodo, niekada nesiliaujate svajojęs apie medžioklę? 

— O kasjau ten tokio? 

— Ir žinokite - šį kartą daktaras nedraus. 

— Ką išvydai, Džo? 

— Visą tuntą didžiausių paukščių. Jie skuba mūsų link. 

— Paukščių? - sušuko Fergiusonas ir čiupo žiūroną. 

— Taip, aš juos matau, - atsakė Kenedis. - Mažiausiai tuzinas. 

— Keturiolika, jeigu norite Žinoti, misteri Dikai, - pataisė Džo. 

— Duok Dieve, kad tie paukščiai būtų kokios nors žalingos veis- 
lės - gailiaširdis Samuelis nepurkštautų, - tarė medžiotojas. 

— Tik viena pasakysiu, - tarstelėjo Fergiusonas, - labai norėčiau, 
kad šitie paukščiai laikytųsi kuo toliau nuo mūsų. 

— Nejaugi bijote sparnuočių, sere? - nustebęs paklausė Džo. 

— Tai juk kondorai, ir dar stambiausi, ir jeigu jie sumanys mus 
užpulti... 

— Ką gi, Samueli, tada ginsimės! - pertraukė jį Dikas. - Mes juk 
turime visą arsenalą. Nemanau, kad šie paukščiai būtų jau tokie baisūs. 

— Kas Žino! - atsakė daktaras. 

Po dešimties minučių paukščiai buvo nuo „Viktorijos“ per šau- 
tuvo šūvį. Keturiolika kondorų gergždančiu karksėjimu užgulė au- 
sis. Atrodė, „Viktorija“ juos labiau įsiutino nei išgąsdino. 

— Kaip keistai karksi! Kokį siaubingą triukšmą kelia! - tarė Džo. 

— Matyt, nepatinka, kad mes įsiveržėme į jų valdas ir drįstame skristi 
kaip jie. 

— Ką jau sakyti, jų išvaizda iš tikrųjų rūsti, ir jeigu būtų apsigink- 
lavę tokiais karabinais kaip mano, aš, ko gero, juos laikyčiau pavo- 
jingiausiais priešais, - pareiškė Kenedis. 

— Aiman! Karabinų jiems nereikia, - atsakė Fergiusonas, kuo to- 
liau, tuo labiau susirūpinęs. 

Tuo tarpu kondorai suko aplinkui vis mažėjančius ratus; paukš- 
čiai skrido pasakišku greičiu, tarpais šaute šaudavo žemyn, kaip kul- 
kos perskrosdami orą, ir staiga netikėtai smarkiai keisdavo skrydžio 
kryptį. 

Norėdamas išvengti pavojingos kaimynystės, daktaras nuspren- 
dė kilti aukščiau. Padidino degiklio liepsną; dujos ėmė plėstis, ir 
„Viktorija“ pradėjo kilti. Bet tai negelbėjo: matyt, kondorai nė nesi- 
ruošė palikti savo grobio - jie kilo kartu su balionu. 

— Paukščiai labai įniršę, - pastebėjo medžiotojas, užtaisydamas 
karabiną. 

Ir iš tikrųjų, plėšrūnai vis artėjo; kai kurie jau buvo tik per pen- 
kiasdešimt pėdų nuo baliono. Kenedžio ginklas jų nė kiek nebaugino. 

— Baisiausiai noriu į juos iššauti! - sušuko medžiotojas. 

— Ne, Dikai, ne, - draudė Fergiusonas, - nereikia dirginti. Šūvį 
jie gali suprasti kaip signalą pulti. 

— Bet juk aš lengvai su jais susidoročiau. 

— Klysti, Dikai. 

— Samueli, mes rasime po kulką kiekvienam, - Kenedis įtikinėjo 
draugą. 

— Ojeigu jie pultų viršutinę baliono dalį, kaip juos pasiektum? — 
priešgyniavo daktaras. - Įsivaizduok, kad mes pakliuvome tarp liūtų 
gaujos dykumoje arba tarp ryklių atvirame vandenyne. Suprask, orei- 
viams tokia padėtis ne mažiau pavojinga. 

— Ar rimtai kalbi, Samueli? 

— Labai rimtai, Dikai. 

— Tada palauksime. 

— Lauk irbūk pasiruošęs antpuoliui, bet žiūrėk - nešauk be mano 
įsakymo. 


Kondorai švytravo jau visai arti. Oreiviai aiškiai matė jų plikus 
213 


kaklus, išsipūtusius nuo klyksmo, niršiai iškeltas kremzlėtas skiau- 
teres su violetinėmis ataugomis. Tai buvo labai stambūs kondorai — 
daugiau kaip trijų pėdų ilgio. Balti paukščių sparnai žvilgėjo saulė- 
je. Tikri sparnuoti rykliai. 

— Tie plėšrūnai mus vejasi, - įspėjo Fergiusonas, matydamas kon- 
dorus, lekiančius įkandin „Viktorijos“. - Kad ir kiek kiltume, jie 
neatsiliks nuo mūsų, o gali ir pralenkti. 

— Tai ką daryti? - paklausė Kenedis. 

Daktaras nieko neatsakė. 

— Klausyk, Samueli, - kalbėjo medžiotojas, - paukščių - ketu- 
riolika, o mes, panaudodami visus ginklus, galime iššauti septynio- 
lika kartų. Esame pajėgūs jeigu ir ne visus nukauti, tai bent išblašky- 
ti. Didžiausią dalį aš imu sau. 

— Dikai, aš neabejoju tavo akies taiklumu, - atsakė daktaras, - ir 
iš anksto Žinau - žus visi, kurie tik paklius į tavo taikiklį, bet kartoju 
— jeigu plėšrūnai užpuls viršutinę „Viktorijos“ dalį, tu jų net nema- 
tysi. Kondorai prakirs apvalkalą, o mes - nepamiršk šito! - esame 
tris tūkstančius pėdų virš žemės. 

Tą akimirką vienas iš pačių niršiausių kondorų, pražiojęs snapą 
ir išskėtęs nagus, puolė „Viktoriją“, pasišovęs į ją įsikabinti, sudras- 
kyti į gabalus. 

— Sauk! Sauk! - sušuko daktaras. 

Nespėjo nuskambėti šie žodžiai, mirtinai sužeistas kondoras var- 
taliodamasis nulėkė žemyn. Kenedis čiupo dvivamzdį. Džo irgi prie 
peties prispaudė medžioklinį. Šūvių išgąsdinti, kondorai jau buvo 
beišsisklaidą, bet po akimirkos vėl su baisiausiu įniršiu puolė ata- 
kon. Kenedis pirma kulka beveik nuplėšė arčiausiai buvusio paukš- 
čio galvą, o Džo sutraiškė kito sparną. 

— Liko tik vienuolika! - sušuko Džo. 

O kondorai bemat pakeitė taktiką ir visu pulku pakilo virš „Vik- 
torijos". Kenedis pažvelgė į Fergiusoną. Kad ir koks tvirtas ir šalta- 
kraujis buvo daktaras, šį kartą išblyško. Įsivyravo gūdi tyla. Staiga 
pasigirdo plyštančio šilko traškėjimas; oreiviams pasirodė, kad krep- 
šys slysta iš po kojų. 

— Mes Žuvome, - šūktelėjo Fergiusonas, žvilgtelėjęs į greitai ky- 
lantį barometrą. — Išmeskit balastą! Išmeskit! 


214 


Per kelias sekundes visą kvarcą išmetė per bortą. 

— Mesvis tebekrentam! - sušuko Fergiusonas. - Išpilkite iš indų 
vandenį! Girdi, Džo! Mes krentame į ežerą! 

Vandenį išpylė akimoju. Daktaras persisvėrė per krepšio kraštą. 
Atrodė, ežeras lėkė į juos kaip jūros potvynis. Apačioje esantys daiktai 
didėjo nepaprastai sparčiai. Krepšys buvo mažiau kaip per du šim- 
tus pėdų nuo Čado ežero paviršiaus... 

— Išmeskit maistą! Maistą išmeskit! —vėl sušuko daktaras. 

Ir dėžė su maisto atsargom nulėkė ežeran. 

Balionas po senovei lėkė žemyn, bet, regis, nebe taip greitai. 

— Meskite! Dar ką nors išmeskite! - šaukė daktaras. 

— Nieko daugiau nebeturime, - atsakė Kenedis. 

— Ne, turime, - lakoniškai atsakė Džo ir, skubiai persižegnojęs, 
nėrė per bortą. 

— Džo! Džo! - siaubo apimtas, šaukė daktaras. 

Bet Džo jau nebegalėjo girdėti jo balso... 

Palengvėjęs krepšys ėmė kilti. Tūkstančio pėdų aukštyje balioną 
pagavo vėjas, kuris, švilpdamas suplėšytame apvalkale, nunešė „Vik- 
toriją" į šiaurinį ežero krantą. 

— Žuvo! -be galo nuliūdęs tarė Kenedis. 

- Žuvo, kad mus išgelbėtų! - pridūrė Fergiusonas. 

Ir dviejų drąsių Žmonių skruostais nusirito sunkios ašaros. 

Abudu persisvėrė per bortą, ieškodami kad ir menkiausio nelai- 
mingojo Džo pėdsako, bet balioną jau per toli buvo nunešęs vėjas. 

— Ką dabar darysime? - paklausė Kenedis. 

— Kai tik galėsime, nusileisime ant žemės ir lauksime. 

Nuskridusi šešiasdešimt mylių, „Viktorija“ nusileido plyname 
šiauriniame ežero krante. Inkarai užsikabino už medžio, ir medžio- 
tojas stipriausiai juos pritvirtino. 

Atėjo naktis, bet ir Fergiusonas, ir Kenedis nepajėgė nė akimir- 
kai užmerkti akių. 

Trisdešimt trečiasis skyrius 


Spėlionės ir prielaidos. - „Viktorijos“ pusiausvyros atstatymas. 
— Nauji Fergiusono apskaičiavimai. - Kenedžio medžioklė. 
- Atkaklus Čado ežero žvalgymas. - Tangalija. 
— Sugrįžimas. - Laris. 


Kitą dieną, gegužės tryliktąją, keliautojai pirmiausia ištyrinėjo 
krantą, kuriame buvo apsistoję. Lyg ir kieto grunto sala tarp milži- 
niškų balų. Aplinkui, kiek tik galėjo užgriebti akys, augo nendrės, 
savo aukščiu nenusileidžiančios Europos miškų medžiams. 

Tarp nepraeinamų klampynių „Viktorija“ buvo saugi. Tereikėjo 
tik nenuleisti akių nuo ežero. O jis tęsėsi į rytus neapžvelgiama van- 
dens erdve, kurioje nebuvo regėti net salų. 

Abu bičiuliai iki tol vis dar nesiryžo prabilti apie savo nelaimin- 
gąjį draugą. Kenedis pirmas apsakė savo spėliones. 

— Galbūt Džo nežuvo, - pradėjo jis. - Mažis vikrus, ir plaukikas, 
kokių reta. Jam nieko nereiškė perplaukti Frith of Forth įlanką Edin- 
burge. Žinoma, mes surasime jį, tiktai kur ir kada? Mudu turime 
padaryti viską, kad padėtume jam sugrįžti. 

— Tegu tavo balsą išgirsta Dievas - mes padarysime viską, ką tik 
galime, ir surasime savo draugą, - karštai tarė daktaras. — Tačiau 
pirmiausia išvaduokime „Viktoriją“ nuo išorinio apvalkalo - jis jau 
nebegali mums tarnauti, - ir mes atsikratysime šešis šimtus penkias- 
dešimt svarų nereikalingo svorio. Dėl šito verta pavargti. 

Daktaras ir Kenedis nedelsdami ėmėsi darbo, o tas darbas pasi- 
rodė esąs labai sunkus. Teko gabalą po gabalo atplėšti nepaprastai 
stiprų apvalkalo šilką ir, supjausčius į siauras juostas, ištraukti pro 
tinklą. Kondorų snapų prakirstas plyšys buvo kelių pėdų ilgio. 

Triūsė mažiausiai keturias valandas. Pagaliau pavyko visiškai iš- 
laisvinti vidurinį apvalkalą, o jis pasirodė esąs sveikut sveikutėlis. 
„Viktorijos“ apimtis sumažėjo viena penktąja dalimi. 

Tai Kenedžiui pasirodė labai reikšminga ir jis nepaprastai susi- 
jaudino. 

— Ar beįmanoma skristi? — paklausė. 

— Nepergyvenk, Dikai. Aš atstatysiu pusiausvyrą, ir jeigu tik grįžtų 
vargšelis Džo, mes visi trys galėtume tęsti skrydį. 

- Žinai, Samueli, man atrodo, netoli tos vietos, kur mes kritome, 
bolavo kažkokia sala. 

— Taip, ir aš ją pastebėjau, bet toji sala, kaip ir visos čionykštės 
salos, be abejo, laukinių apgyventa. Čiabuviai, reikia manyti, buvo 
mūsų katastrofos liudininkai, ir jeigu Džo pakliuvo į jų rankas, tik- 
riausiai žuvo. O gal jį išgelbėjo laukinių prietaringumas?.. 

— Samueli, kartoju - mūsų Džo išsikapstys ir iš kebliausios situ- 
acijos. Tikiu jo miklumu ir išradingumu. 

— Ir aš noriu tikėti. O dabar, Dikai, eik pamedžioti, tik neužsi- 
miršk ir nenupėdink pernelyg toli. Mes būtinai turime papildyti maisto 
atsargas, nes didžiąją dalį buvome priversti paaukoti. 

— Gerai, Samueli. Ilgai neužtruksiu. 

Kenedis paėmė dvivamzdį ir aukšta žole patraukė į artimiausią 
miškelį. Netrukus dažni šūviai Fergiusonui leido suprasti, kad me- 
džioklė sėkminga. 

"Tuo tarpu daktaras apžiūrėjo likusį bagažą ir suko galvą, kaip 
išlaikyti „Viktorijos“ pusiausvyrą su vienu apvalkalu. Dar buvo apie 
trisdešimt svarų pemikano, šiek tiek arbatos ir kavos, gal pusantro 
galono degtinės ir visiškai tuščias vandens indas. O mėsos tai jau 
nebuvo nė kąsnio. 

Daktaras žinojo, kad, išgaravus vandeniliui iš išorinio apvalkalo, 
„Viktorijos“ keliamoji galia sumažėjo maždaug devyniais šimtais sva- 
rų. Dabar, rūpinantis baliono pusiausvyra, tai reikėjo turėti galvoje. 
Naujosios „Viktorijos“ pilnas apvalkalo tūris buvo šešiasdešimt sep- 
tyni tūkstančiai kubinių pėdų, o dujų į jį tilpo trisdešimt trys tūkstan- 
čiai keturi šimtai aštuoniasdešimt kubinių svarų. Dujų pašildymo 
aparatas buvo visiškai sveikas; nenukentėjo nei elektros baterija, nei 
gyvatukas. 

Naujosios ,, Viktorijos“ keliamoji galia buvo maždaug trys tūks- 
tančiai svarų. Daktaras apskaičiavo aparato, žmonių, krepšio su reik- 
menimis, penkiasdešimties galonų vandens ir šimto svarų šviežios 
mėsos svorį - iš viso du tūkstančiai aštuoni šimtai trisdešimt svarų. 
Vadinasi, nepažeisdamas baliono pusiausvyros, kokiam nors nenu- 
matytam atvejui dar galėjo paimti šimtą septyniasdešimt svarų ba- 
lasto. Džo svorį daktaras kol kas kompensavo papildomu balastu. 

Visiems šiems pasiruošimo darbams daktaras sugaišo visą dieną. 
Kaip tik baigė Kenedžiui pargrįžtant. Medžioklė buvo labai sėkmin- 
ga: Dikas partempė visą krūvą laukinių žąsų, ančių, slankų, kryklių 
ir sėjikų. Neleisdamas tuščiai laiko, medžiotojas tuoj pat ėmėsi dar- 
bo: nupešęs kiekvieną paukštį užmovė ant pagaliuko ir pakabino 
dūmuose virš žalių šakų laužo. Kenedis šiame reikale buvo patyręs. 
Gerai išsirūkiusią paukštieną sudėjo į krepšį. Šią atsargą kitą dieną 
dar ketino papildyti. 

Tamsa keliautojus užklupo bedirbančius. Vakarienei pasitenkino 
pemikanu, džiūvėsiais ir arbata. Po įtempto darbo apetitas buvo ge- 
ras, be to, lenkė į miegą. Ir Fergiusonui, ir Kenedžiui paeiliui einant 
sargybą kartais pasivaidendavo tarsi iš kažkur atsklindantis Džo bal- 
sas; deja, tas balsas, kurio jie troško išgirsti, buvo tik tariamas. 

Auštant daktaras pažadino Kenedį. 

— Ašilgai mąsčiau, ko griebtis, kad surastume savo bičiulį, - ėmė 
kalbėti Fergiusonas. 

— Kad ir ką sugalvotum, Samueli, aš iš anksto sutinku su tavo 
planu. 

— Pirmiausia mes būtinai turime jam duoti Žinią apie save. 

— Žinoma! Kitaip šaunusis mažylis dar pamanys, kad mes jį pali- 
kome likimo valiai. 

— Pamanys? Ne! Jis kuo puikiausiai mus pažįsta, ir niekada tokios 
mintys jam neateis galvon. Bet būtinai reikia pranešti, kur esame. 

— O kaip tai padaryti? 

— Sėsti į krepšį ir vėl pakilti į orą. 

— Ojeigu vėjas nuneš į šoną? 

— Laimei, šitaip neatsitiks. Pamatysi, Dikai, vėjas mus neš virš 
ežero: vakar tai buvo negerai, o dabar mums to tik ir reikia. Mes 
pasistengsime visą dieną laikytis virš ežero, ir Džo, kuris, žinoma, 

be perstojo ieškos mūsų akimis, negalės neišvysti „Viktorijos“. Gal- 
būt jis net įsigudrins mums duoti ženklą apie savo buvimo vietą. 

— Jeigu tik jis yra vienas ir laisvas, tai, be abejo, įsigudrins. 

— Net ir būdamas nelaisvėje, Džo, pamatęs mus, supras, kad jo 
ieškome, - laukiniai nepratę uždaryti savo belaisvių. 

— Ojeigu negausime jokio signalo ir neužtiksime jo pėdsakų, — 
jukviską reikia numatyti, - ką tada darysime? 

— Tada pabandysime grįžti į šiaurinę ežero pusę, pagal išgales 
stengdamiesi būti matomi, žvalgysime krantus, kuriuos anksčiau ar 
vėliau Džo vis tiek pasieks, ir, žinoma, neskrisime iš čia, nepadarę 
visko, ką tik galime, jo ieškodami. 

— Ką gi, tikriausiai jau metas skristi, - tarė medžiotojas. 

Daktaras nubraižė tikslų planą tos sausumos dalies, kurią ketino 
palikti, ir, pasitikslinęs žemėlapyje, nustatė, kad jie yra Čado ežero 
šiaurinėje pusėje, tarp Lario miesto ir Inžeminio gyvenvietės; tose 
vietose pabuvojo tyrinėtojas majoras Denhemas. Kol Fergiusonas 
buvo užsiėmęs savo darbais, Kenedis suspėjo dar pamedžioti ir pa- 
pildyti šviežios mėsos atsargą. Nors gretimose balose buvo matyti 
raganosių, lamantinų ir begemotų pėdsakų, Dikui neteko susidurti 
nė su vienu iš tų milžiniškų gyvūnų. 

Septintą valandą ryto per didžiausią vargą atkabino nuo medžio 
inkarą — vargšelis Džo tai darydavo nepaprastai lengvai! Dujoms 
įkaitus naujoji „Viktorija“ pakilo du šimtus pėdų. Iš pradžių ji su- 
stingo vietoje, bet netrukus, pagriebta gana stipraus vėjo, nuskrido 
virš ežero dvidešimties mylių per valandą greičiu. 

Daktaras visą laiką stengėsi laikytis ne žemiau kaip du šimtai ir 
ne aukščiau kaip penki šimtai pėdų. Kenedis be perstojo pleškino iš 
karabino. Skrisdami virš ežero, oreiviai, net šiek tiek rizikuodami, 
nusileido žemiau, norėdami įdėmiai įžvelgti tarpumiškes, medžius, 
krūmus - visas tas vietas, kur šešėlis ar uola jų bičiuliui galėjo su- 
teikti prieglobstį. Kartais „Viktorija“ nusileisdavo prie pat ilgų piro- 
gų, skrodžiančių ežero vandenis. Žvejai, neslėpdami baimės, šokda- 
vo į vandenį ir, karštligiškai skubėdami, plaukdavo į savo salas. 

— Ne, niekur jo nematyti, - liūdnai tarė Kenedis po dviejų valan- 
dų paieškos. 

— Palauksime, Dikai, ir nepraraskime vilties. Man atrodo, dabar 

esame netoli katastrofos vietos. 

Iki vienuoliktos valandos „Viktorija“ nuskrido devyniasdešimt 
mylių. Aptiktas naujas oro srautas beveik stačiu kampu nunešė apie 
šešiasdešimt mylių į rytus. Oreiviai skrido virš labai didelės, tirštai 
gyvenamos salos - daktaras atpažino: tai Feramo sala, kurioje įsikū- 
rusi bidiomų genties sostinė. Fergiusonui vis atrodė - štai iš už krū- 
mo iššoks Džo ir, juos šaukdamas, puls bėgti... Jeigu jis laisvėje, 
nebūtų sunku pačiupti. Tačiau ir iš nelaisvės gali išvaduoti, pakarto- 
ję manevrą su misionieriumi. Džo ir vėl būtų tarp savo bičiulių! De- 
ja, nei daktaras, nei Kenedis niekur neužtiko nė menkiausio Džo 
pėdsako. 

Juos apėmė baisi neviltis. 

Pusę trijų po vidudienio pasirodė Tangalija - gyvenvietė, įsikū- 
rusi Čado ežero rytiniame krante. Tai kraštinis punktas, kurį buvo 
pasiekęs Denhemas per savo keliones. 

Daktarą ėmė neraminti vėjo pastovumas. Tapo aišku, kad juos 
neša pernelyg į šiaurę, į Afrikos centrą, į neaprėpiamas dykumas. 

— Mes būtinai turime sustoti, - tarė jis, - ir net nusileisti ant Že- 
mės. O rūpindamiesi Džo, privalome grįžti prie ežero. Pirmiausia 
pabandysime rasti grįžtamąjį oro srautą. 

Maždaug valandą įvairiame aukštyje Fergiusonas ieškojo palan- 
kios srovės. „Viktoriją“ vis tebenešė į rytus. Pagaliau tūkstančio pė- 
dų aukštyje ją pagavo labai stiprus vėjas. Dabar „Viktorija“ jau pa- 
suko į šiaurės vakarus. 

„Negali būti, kad Džo lindėtų kokioje nors saloje, - svarstė dak- 
taras, vėl išvydęs šiaurinį Čado ežero krantą. - Tikriausiai būtų ra- 
dęs būdą, kaip apie save pranešti. Galimas daiktas, jis jau ežero pa- 
krantėje". 

Paika atrodė manyti, kad toks puikus plaukikas galėjo nuskęsti. 
Staiga baisi mintis nupurtė abu bičiulius: juk tuose kraštuose veisia- 
si nesuskaičiuojama daugybė krokodilų! Iš pradžių nei Fergiusonas, 
nei Kenedis neįstengė garsiai pasakyti savo būgštavimą. Pagaliau 
daktaras be jokių įžangų tarė: 

— Krokodilų aptinkama tik salų arba ežero pakrantėse, ir Džo 
tikriausiai užtektų vikrumo nuo jų pasprukti. Be to, čionykščiai kro- 
kodilai nėra labai pavojingi. Juk afrikiečiai be baimės maudosi, ne- 

bodami būti užpulti. 

Kenedis nieko neatsakė. Jis buvo linkęs verčiau patylėti nei svars- 
tyti tokią baisią galimybę. 

Apie penktą valandą daktaras paskelbė, kad jie skrendą virš La- 
rio miesto. Tuo laiku gyventojai buvo užsiėmę medvilnės nuėmimu 
—ją augino aptvaruose, kruopščiai įdirbtuose sklypuose prie nendri- 
nių lūšnelių. Tų lūšnų buvo gal pusšimtis, jos spietėsi slėnyje tarp 
neaukštų kalnų. Daktarui nelabai patiko vis stiprėjantis vėjas, bet, 
laimei, jo kryptis staiga pasikeitė ir „Viktoriją“ nunešė į tą pačią 
vietą, kur oreiviai praleido praėjusią naktį. Šį kartą inkaras užsikabi- 
no ne už medžio, o už gana kietos masės, susidariusios iš nendrių ir 
tiršto pelkės dumblo. Iš pradžių balionas stipriai siūbavo, bet artė- 
jant tamsai vėjas nurimo. Bičiuliai, baisiausiai sielvartaudami, pra- 
leido bemiegę naktį. 


Trisdešimt ketvirtasis skyrius 


Uraganas. - Priverstinis skrydis. - Vieno inkaro netekimas. 
- Liūdni apmąstymai. - Sprendimas. - Viesulas. - Smėlio 
užneštas karavanas. - Priešinis ir palankus vėjas. 

— Grįžimas į pietus. - Kenedis poste. 


Apie trečią valandą ryto pakilo toks stiprus vėjas, kad „Viktori- 
jai“ tapo pavojinga būti arti žemės. Aukštos nendrės plakė baliono 
apvalkalą ir galėjo jį sudraskyti. 

— Reikia leistis į kelionę, Dikai, - tarė daktaras. — Šitaip pasikei- 
tus orui, mes jokiu būdu negalime čia likti. 

— O kaip gi Džo? 

— Jo jau nepaliksim likimo valiai, - atsakė daktaras. - Tegu ura- 
ganas nuneša mus kad ir šimtą mylių į šiaurę, vis tiek grįšim. O čia 
šiuo tarpu mums visiems gresia didelis pavojus. 

— Vadinasi, skrisime be jo? — labai nusivylęs sušuko Kenedis. 

— Dikai, nejaugi manai, kad mano širdis neplūsta kraujais? Bet 
esu priverstas atsižvelgti į aplinkybes. 

— Aš paklūstu tavo valiai, - atsakė medžiotojas. - Ką gi, skrendam! 

Bet pakilti nebuvo jau taip lengva. Stipriai įsmigęs inkaras nepa- 
sidavė, o „Viktoriją“ tiesiog plėšte plėšė į viršų ir KenedžŽiui niekaip 
nesisekė atkabinti inkaro. Padėtis darėsi pavojinga —- „Viktorija“ ga- 
lėjo ištrūkti ir nuskristi pirmiau nei Dikas spės sugrįžti į krepšį. 

Nenorėdamas rizikuoti, Fergiusonas paliepė škotui tuoj pat ropš- 
tis krepšin, ir nukirto inkaro lyną. „Viktorija“ šoktelėjo į viršų apie 
tris šimtus pėdų ir nuskrido tiesiai į šiaurę. Fergiusonui nieko kito 
neliko, tik atiduoti balioną audros valiai. Sukryžiavęs ant krūtinės 
rankas, daktaras paniro į liūdnus apmąstymus. Kiek patylėjęs, krei- 
224 


pėsi į žodžio nebesugraibantį bičiulį. 

— Galbūt, Dikai, mums iš tikrųjų nederėjo Žaisti pavojingo žaidi- 
mo ir bandyti Dievo kantrybę - leistis į šią kelionę? Dabar matome 
— tai ne Žmogaus jėgoms, - prabilo ir giliai atsiduso. 

— Oaratsimeni, Samueli, juk tik prieš porą dienų mes džiaugė- 
mės, išvengę daugybės pavojų, ir spaudėme vienas kitam rankas? 

— Vargšas mūsų Džo! Tikras šaunuolis! Doriausias, nuoširdžiau- 
sias vyras! Visai nepriešgyniaudamas paaukojo savo turtą, nors pir- 
mą akimirką ir buvo nuo jo apakęs. Ir štai jis kažkur toli... O vėjas 
nepaprastai greitai mus neša nežinia kur... 

— Paklausyk, Samueli! Jeigu net manysime, kad Džo pakliuvo į 
kokios nors prie ežero gyvenančios genties nagus, tai kodėl jau turi- 
me manyti, kad jį ištiko kitoks likimas negu, sakysim, Denhemą ar 
Bartą? Juk jie pabuvojo šios vietovėse ir abudu sugrįžo gimtinėn! 

— Ak, mano vargše Dikai! Juk Džo nemoka nė vieno vietinių tar- 
mės žodžio. Be to, jis vienas vienužis ir plikas kaip tilvikas. Iyrinė- 
tojai, kuriuos tu priminei, artėdami prie kokios nors gyvenamosios 
vietovės, paprastai iš anksto pasiųsdavo dovanų genties vadui ir tik 
po to pasirodydavo patys, dažniausiai ginkluoti, stiprios sargybos 
lydimi. Ir nepaisant visko - atsimink šitą, Dikai! - jie dažnai neiš- 
vengdavo pačių baisiausių nelaimių. Tai ko gali tikėtis nelaiminga- 
sis mūsų bičiulis? Baisu pamanyti! Man atrodo, niekada gyvenime 
aš nepatyriau didesnio sielvarto. 

— Samueli, bet juk mes sugrįšime. 

- Žinoma, sugrįšime, net ir tuo atveju, jeigu tektų atsisveikinti su 
„Viktorija“. Tada pėsčiomis nueitume iki Čado ežero ir užmegztu- 
me ryšį su Bornaus sultonu. Esu įsitikinęs, kad arabai negręžia dan- 
ties ant europiečių. 

— Samueli, aš pasiruošęs visuomet likti su tavimi! - guviai atsakė 
medžiotojas. - Gali manimi pasitikėti. Jau geriau nebegrįžti namo 
negu išsižadėti Džo. Jis pasiaukojo dėl mūsų, o mes už jį atiduosime 
savo gyvybes. 

Taip nusprendę, jie šiek tiek pažvalėjo, tarsi pajuto naujų jėgų 
antplūdį. Fergiusonas ėmėsi, ko tik išmanė, norėdamas žūt būt pakliū- 
ti į oro srautą, kuris nuneštų atgal, prie Čado ežero. Deja, nesisekė, be 
to, išmesti inkarą per uraganą plikoje vietoje irgi buvo beprasmiška. 

„Viktorija“ skrido virš tibų genčių apgyvendintų žemių, paskui — 
virš Belad el Džerido - dykumos šalies, apaugusios spygliuotais krū- 
mynais, savotiško Sudano prieangio, — ir pagaliau atsidūrė virš dy- 
kumos; smėlis čia buvo išmargintas praėjusių karavanų pėdsakais. 
Pietų pusėje augmenijos požymiai susiliejo su horizontu, o netrukus 
apačioje švystelėjo ir svarbiausioji tos Afrikos dalies oazė - didelių 
medžių apgaubti penkiasdešimt šulinių. Bet ir čia nepavyko nusi- 
leisti. Toliau, tarsi pagyvindama dykumą, išniro arabų stovyklavietė 
su dryžuotomis palapinėmis ir kupranugariais, ištiesusiais ant smė- 
lio gyvates primenančias galvas. 

Virš viso to „Viktorija“ švystelėjo kaip krentanti žvaigždė. Per 
tris valandas ją nunešė net šešiasdešimt mylių. O Fergiusonas nepa- 
jėgė sulėtinti veržlaus jos skrydžio. 

— Mes niekaip negalime sustoti, - prabilo daktaras. - Ir nusileisti 
neįmanoma. Niekur nematyti jokio medžio, jokios kalvelės. Nejaugi 
ir vėl teks skristi virš Sacharos? Taip, dangus nusistatęs prieš mus! 

Šitaip neviltingai ir net niršiai kalbėdamas, daktaras staiga šiau- 
rės pusėje išvydo debesiu kylantį dykumos smėlį. Tikriausiai ten siau- 
tėjo viesulas. O jame išblaškytas, išmuštas iš kelio, smėliu užpila- 
mas žuvo karavanas. Smėlyje vartydamiesi dusliai ir gailiai vaitojo 
kupranugariai. Iš alsaus rūko sklido žmonių šūksniai ir aimanos. To- 
je maišalynėje vienur kitur sumarguodavo ryškūs drabužiai. O virš 
viso šito kraupaus paveikslo gausdamas ir švilpdamas viešpatavo 
baisus sūkurys... 

Netrukus tiesiog keliautojų akyse visiškai lygioje dykumoje iš- 
augo siūbuojanti kalva - milžiniškas žuvusio karavano kapas. Dak- 
taras ir Kenedis išblyškę Žiūrėjo į baisųjį vaizdą. Jie nieko neįstengė 
padėti ir savo balionui, pakliuvusiam tarp priešingų oro srovių. Vie- 
sulo pagauta, „Viktorija“ sukaliojosi taip greitai, kad svaigo galva. 
Krepšį mėtė į visas puses. 

Instrumentai, kaboję po tentu, su baisiausia jėga daužėsi vienas į 
kitą, gyvatuko vamzdeliai sulinko ir, rodėsi, tuoj tuoj nulūš, o van- 
dens indai bildėdami ritinėjosi iš vieno pakraščio į kitą. Fergiusonas 
ir Kenedis, nors stovėjo per dvi pėdas vienas nuo kito, negirdėjo, 
kas ką šneka. Mėšlungiškai įsikibę krepšio virvių, jie stengėsi atsi- 
laikyti prieš siaučiantį uraganą. 

Kenedis suveltais plaukais tylėdamas žiūrėjo į vieną tašką. Pavo- 
jaus akimirką daktaras vėl tapo ryžtingas — jo veide jaudulio nebuvo 
galima įžvelgti net tada, kai „Viktorija“ staiga apmirė vietoje. Šiau- 
rės vėjas nugalėjo, ir spėriai nunešė „Viktoriją“ atgal, rytiniu keliu. 

— Kur mes skrendame? - paklausė Kenedis. 

— Atsiduokime Apvaizdos valiai, mielasis Dikai. Aš be reikalo 
abejojau. Apvaizda geriau už mus žino, ką daro, ir štai mes grįžtame 
į tas vietas, kurių jau nebesitikėjome išvysią. 

Dykuma, prieš keletą valandų buvusi plokščia ir lygi, dabar pri- 
minė audros pašiauštą jūrą. Vėjas nesilpnėjo, ir „Viktorija“ vis lėkė 
dangaus erdve. Tik jau truputį kita kryptimi nei rytą, todėl devintą 
valandą vakaro, kai oreiviai jau turėjo išvysti Čado ežero krantus, 
prieš jų akis tebeplytėjo vis toji pati dykuma. 

Kenedis sunerimo. 

— Tai ne taip svarbu, - paguodė daktaras. - Kad tik sugrįžtume į 
pietus. Jeigu pakeliui paklius Bornaus, Budžio ar Kukos miestai, aš 
nedvejodamas sustosiu. 

— Ką gi, jeigu tu esi patenkintas vėjo kryptimi, tai ir aš nieko 
prieš. Tik vieno trokštu: kad mums netektų keliauti per dykumą kaip 
tiems nelaimingiesiems arabams. Tai, ką matėme, Samueli, tiesiog 
baisu. 

— Tokie atsitikimai - ne retenybė. Žygiai dykuma apskritai pavo- 
jingesni nei plaukiant vandenynais. Dykumoje slypi tie patys pavo- 
jai, kaip ir jūroje, taip pat ir pavojus nuskęsti, o prie visko dar reikia 
pridėti nepakeliamą vargą ir didžiausius nepriteklius. 

— Man atrodo, vėjas rimsta, - tarė Kenedis, - smėlio dulkių de- 
besis praskydo, o smėlio bangos žemesnės. Ir horizontas šviesėja. 

— Puiku! O dabar reikia atidžiai Žiūrėti pro žiūroną - juk dykuma 
vieną kartą turi baigtis. 

— Šio darbo aš imuosi, Samueli. Kai tik pamatysiu kokį medį, 
tuoj pasakysiu. 

Ir Kenedis, apsiginklavęs žiūronu, užėmė stebėjimo postą krep- 
šio priekyje. 

Trisdešimt penktasis skyrius 


Džo istorija. - Bidiomų genties salos. - Garbinimas. 

— Nuskendusi sala. - Ežero krantas. - „Gyvačių medis". 
— Kelionė pėsčiomis. - Kančia. - Moskitai ir skruzdėlės. 
— Badas. - „Viktorijos“ pasirodymas. - Jos dingimas. 
— Neviltis.- Pelkė. — Paskutinis šūksnis. 


Bet kas gi dėjosi su Džo tų atkaklių paieškų metu? 

Iššokęs ežeran ir išniręs į vandens paviršių, jis pirmiausia pa- 
žvelgė į dangų. „Viktorija“ jau buvo aukštai, bet vis dar kilo ir mažė- 
jo; netrukus, matyt, pateko į stiprią oro tėkmę ir nulėkė į šiaurę. Jo 
bičiuliai išgelbėti! 

„O, kokia laimė, kad man šovė galvon mintis šokti ežeran, - pa- 
galvojo Džo. - Žinoma, lygiai taip pat nedvejodamas būtų pasielgęs 
ir misteris Kenedis: juk elementaru - vienas žmogus aukojasi dėl 
kitų dviejų. Paprasčiausias aritmetinis veiksmas". 

Apsiraminęs dėl savo bičiulių likimo, Džo susimąstė apie savo 
padėtį. Jis buvo milžiniško ežero viduryje, pakrantėse gyveno nepa- 
žįstamos ir galbūt aršios gentys. Teks kapstytis pasikliaujant tik savo 
jėgomis. Reikia pasakyti, jis nebuvo per daug išsigandęs. Dar prieš 
kondorų antpuolį, o paukščiai, jo manymu, elgėsi gana įprastai, kaip 
ir dera plėšrūnams, Džo horizonte pastebėjo salą, ir štai dabar atsi- 
kratęs varžančių rūbų, jis nusprendė į ją nuplaukti, pasinaudodamas 
visomis plaukiko gudrybėmis. Penkių ar šešių mylių atstumas nė 
kiek jo nebaugino. 

Plaukęs apie pusantros valandos, Džo gerokai priartėjo prie sa- 
los. Prisiminė ten esant krokodilų ir nukrėtė šiurpas; pirmiau nerami 
mintis tik šmėstelėjo galvoje, bet kuo toliau, tuo labiau užvaldė. Džo 

žinojo, kad krokodilai veisiasi ežero pakrantėse; taip pat puikiai Ži- 
nojo tų milžiniškų gyvūnų rajumą. Nors Džo viską, kas dėjosi ar 
egzistavo pasaulyje, buvo linkęs laikyti natūraliu dalyku, bet vis dėlto 
ėmė nerimauti ir nepajėgė įveikti dvasią apėmusio jaudulio. Ir dar 
ne juokais būgštavo dėl krokodilų: ko gero, baltojo Žmogaus mėsa 
jiems atrodytų labai gardi... Todėl Džo ėmė plaukti atsargiai. Iki kran- 
to, apaugusio plačiai šešėlius metančiais žaliais medžiais, likus gal 
šimtui sieksnių, jis užuodė stiprų muskuso kvapą. 

„Naštai! Ko bijojau, ant to ir pataikiau: vadinasi, krokodilas kaž- 
kur netoli", - dingtelėjo Džo. 

Skubiai niurktelėjo, užkliudydamas kažkokį milžinišką kūną — 
pajuto žvynuotos odos brūkštelėjimą. Vargšelis, jau laikęs save ga- 
lutinai Žuvusiu, energingai yrėsi ir plaukė iš visų jėgų. Išniręs įkvėpė 
oro ir vėl nėrė po vandeniu. Taip kankinosi ketvirtį valandos, apim- 
tas neišpasakytos baimės, kurios nepajėgė įveikti net ir filosofiškai 
žvelgdamas į gyvenimą. Džo vis atrodė - šalia girdi didžiausių žan- 
dikaulių, norinčių jį sugriebti, tauškėjimą. Stengėsi kuo tyliau plaukti 
po vandeniu, ir staiga pajuto - kažkas nutvėrė ranką, o netrukus ap- 
glėbė visą kūną. 

Vargšas Džo! Paskutinė mintis, kuri švystelėjo jo galvoje, buvo 
mintis apie daktarą. Jis ėmė atkakliai priešintis ir pajuto esąs tem- 
piamas ne į ežero dugną, kaip paprastai su savo laimikiu elgiasi kro- 
kodilai, o atvirkščiai - į vandens paviršių. 

Kai Džo atsikvėpęs atmerkė akis, po savimi išvydo du juodus 
kaip smala negrus. Afrikiečiai, baisiausiai rėkdami, stipriai jį laikė. 

„Tai bent dyvai! - Džo sunkiai ištvėrė nesušukęs. — Vietoj kroko- 
dilų - negrai! Ei, ei, tai vis dėlto geriau. Nieko sau drąsuoliai - nebi- 
jo čia maudytis!" 

Džo nežinojo, kad Čado ežero pakrančių ir salų gyventojai kuo 
ramiausiai maudosi krokodilais knibždančiuose vandenyse, visiškai 
nekreipdami į juos dėmesio, nes tenykščiai krokodilai garsėja kaip ga- 
na taikūs gyvūnai. Tačiau jeigu Džo išvengė vieno pavojaus, ar jam 
negresia kitas? Pamanė - parodys ateitis, ir jeigu jam jau neliko nieko 
kito, leisis tempiamas į krantą ir neparodys nė mažiausios baimės. 

„Žinoma, jie matė, kaip mūsų „Viktorija“, tarsi kokia oro bai- 
dyklė, nuskrido virš ežero, - svarstė Džo. -— Jų akyse aš iššokau, ir 

jie negali nejausti pagarbos žmogui, nukritusiam iš dangaus. Pažiū- 
rėsim, ką dabar darys". 

Kol visos šios mintys krebždėjo Džo galvoje, jis su savo negrais 
jau pasiekė ir krantą. Bemat atsidūrė stūgaujančios abiejų lyčių žmo- 
nių minios apsupty. Negrai buvo įvairaus amžiaus, bet vienodos spal- 
vos. Džo papuolė pas bidiomus - šios genties žmonės išsiskiria nuo- 
stabiai juoda oda. Džo neteko raudonuoti dėl savo drabužių lengvu- 
mo, nes jis buvo išrengtas iki paskutiniųjų pagal vietos paprotį. Pir- 
miau nei Džo spėjo susigaudyti, kur papuolęs, suprato esąs garbini- 
mo objektas. Tai jį nuramino, nors puikiai prisiminė Kazecho istoriją. 

„Tikriausiai netrukus vėl tapsiu dievu, kokiu nors Mėnulio sūnu- 
mi, - dingtelėjo Džo. - Ką gi! Šis amatas neblogesnis už bet kurį 
kitą, ypač kai nėra pasirinkimo. Svarbiausia - išlošti laiko. Jeigu 
„Viktorija“ vėl pasirodys, tai aš, pasinaudodamas nauja padėtimi, 
savo garbintojams suvaidinsiu stebuklingo pakilimo į dangų sceną". 

O tuo tarpu minia vis labiau jį juosė glaudžiu žiedu. Juodaodžiai 
puolė prieš jį kniūbsčiomis, klykė, troško paliesti. Dar gerai, kad 
jiems atėjo galvon padoriai pavaišinti dievuką - atnešė rūgusio pie- 
no, ryžių grūstinės ir medaus. Šaunusis vyrukas, lengvai su viskuo 
susitaikąs, su didžiausiu apetitu šveitė vaišes, parodydamas savo gar- 
bintojams, kaip iškilmingomis aplinkybėmis valgo dievai. 

Kai atėjo vakaras, žyniai pagarbiai paėmė jį už rankų ir nuvedė į 
lūšnelę, gausiai išpuoštą talismanais. Įeidamas Džo metė žvilgsnį į 
kaulų krūvą, suverstą apie tą negrų šventyklą, ir sunerimo. O užda- 
rytas šventojoje trobelėje, galėjo ramiai apmąstyti savo padėtį. Visą 
vakarą iki išnaktų Džo girdėjo traukiant šventiškas giesmes, būgnų 
dundesį, geležies žvanginimą - garsus, matyt, labai mielus afrikie- 
čių ausiai. Aidint šiai muzikai, apie šventąją pirkelę negrai šoko ne- 
pabaigiamus šokius, sutartinai klykavo, rėkavo, raitėsi lyg mėšlun- 
gio tampomi, baisiausiai vaipėsi. Džo girdėjo kurtinantį triukšmą, 
besiveržiantį pro lūšnelės nendrių sienas. Galbūt esant kitoms aplin- 
kybėms, Džo net būtų patikusi jo garbei surengta šventė, bet dabar 
emė kankinti gana nemalonios mintys. Nors ir labai stengėsi, nesu- 
gebėjo nei nusiraminti, nei pats save paguosti. Juk atsidūrė nepažįs- 
tamoje šalyje, tarp laukinių! Darėsi baisu ir liūdna. Nedaugelis ke- 
liautojų, išdrįsusių atsibastyti į šias vietas, laimingai sugrįžo gimti- 

nėn. Argi Džo gali pasikliauti minios jausmais, nors toji minia jam ir 
nuolankiauja? Džo jau turėjo progos įsitikinti, koks nepastovus ir 
laikinas žvilgesys ir didybė. Jis klausė savęs: ar garbinimas galiau- 
siai nesibaigs tuo, kad jį paprasčiausiai suės? 

Nepaisant tokios neviliojančios perspektyvos, po kelių valandų įtemp- 
to svarstymo nuovargis vis dėlto paėmė viršų, ir Džo gana stipriai užmi- 
go. Gal būtų miegojęs iki ryto - pažadino keistas šniokštimas: namelin 
gurgėdamas plūdo vanduo, beregint apsėmęs jį iki juosmens. 

— Kas čia po paraliais! - garsiai sušuko jis. - Potvynis, liūtis, 
kankinimo būdas? Kad ir kas būtų, nebelauksiu, kol vanduo užpils 
iki galvos. 

Petimi išstūmęs sieną, Džo atsidūrė... kur gi? Tiesiog ežere! Sa- 
los lyg nebūta. Per naktį ji paniro vandenin, ir salos vietoje tyvulia- 
vo neužmatomas ežeras. 

„Žemdirbiams čia ne koks gyvenimas", - dingtelėjo Džo. Sumo- 
javęs rankomis, jis vėl ėmė plaukti. 

Iš nelaisvės Džo ištrūko tik per keistą gamtos reiškinį, ne tokį jau 
retą Čado ežere. Daug salų, atrodžiusių tvirtų lyg uola, išnyko tokiu 
pat būdu, ir pakrantės gentims dažnai tenka priglausti nelaiminguo- 
sius išnykusių salų gyventojus - žinoma, jeigu jiems pasiseka išsi- 
gelbėti nuo baisios katastrofos. 

Džo nežinojo tų vietų ypatybių ir dėl jų nesuko galvos. Aptikęs 
šiokį tokį vandens plukdomą luotą, vikriai į jį įsiropštė. Luotas buvo 
grubiai išskobtas iš medžio kamieno. Laimei, jame rado ir porą pri- 
mityvių irklų. Džo nuplaukė, nešamas gana greitos srovės. 

— Dabar turiu susigaudyti, kur esu, - tarė sau. - Padės Poliarinė 
žvaigždė — ji visiems rodo kelią į šiaurę, tai parodys ir man. 

Pamatęs, kad srovė neša į šiaurinį ežero krantą, liko labai paten- 
kintas ir atsidavė Dievo valiai. Apie antrą valandą nakties priplaukė 
iškyšulėlį, apaugusį tokiomis dygliuotomis nendrėmis, kad net filo- 
sofiškai į viską gyvenime žvelgiantis Žmogus negalėjo pasidžiaugti. 
Tačiau krante lyg tyčia tam, kad suteiktų priebėgą Džo, augo vieni- 
šas medis. Džo įsikorė į jį - bus saugiau. Galvojo ne apie miegą - iki 
aušros pasnūduriuos, ir bus gerai. 

Kaip paprastai pusiaujo šalyse, diena išaušo staiga; Džo žvilgte- 
lėjo į medį, naktį tapusį jo slėptuve, ir išvydo tokį netikėtą vaizdą, 

kad neteko žado. Medžio šakos ištisai buvo apkibusios gyvatėmis ir 
chameleonais. Pro tuos gyvius beveik nesimatė lapų. Buvo galima 
pamanyti, kad tai naujos veislės medis, kuriame auga ropliai. Sulig 
pirmaisiais saulės spinduliais jie ėmė šliaužioti ir raitytis. Baimė, 
sumišusi su šleikštuliu, apėmė Džo, ir jis bemat nušoko žemėn. 

- Štai jau tuo niekas nepatikės! - murmtelėjo jis. 

Džonežinojo, kad Fogelis savo paskutiniuose laiškuose rašė: Čado 
ežero krantai knibždėte knibžda ropliais, kurie niekur kitur pasauly- 
je taip sparčiai nesiveisia. Po šio nuotykio Džo nutarė būti atsarges- 
nis; orientuodamasis pagal saulę, patraukė į šiaurės rytus. Pakeliui 
vengė namelių, lūšnų, palapinių - žodžiu, tų vietų, kur galėjo susi- 
tikti su Žmogaus giminės atstovais. 

Dažnai pakeldavo akis į viršų, vis tikėdamasis išvysti „Viktori- 
ją". Nors per visą dieną balionas taip ir nepasirodė, Džo tikėjo — 
daktaras jo nepaliks. Reikėjo būti tvirto būdo, kad taip filosofiškai 
galėtum vertinti savo būklę. Džo jau kankino ne tik nuovargis, bet ir 
badas: juk kramsnodamas „mele“' ir kitų augalų šaknis ir šerdis ar 
palmės vaisius, sotus nebūsi. Apytikriais Džo paskaičiavimais, tą 
dieną jis vis dėlto sukorė į vakarus apie trisdešimt mylių. Visas jo 
kūnas buvo nendrių, mimozų ir akacijų spyglių subraižytas; baisiai 
skaudėjo kraujuotos kojos. Pagaliau artėjant vakarui Džo galėjo pail- 
sinti nukamuotą kūną. Nutarė įsitaisyti pačioje ežero pakrantėje. Čia 
jo laukė naujas antpuolis - miriadai vabzdžių. Musės, moskitai, pu- 
sės colio dydžio skruzdėlės tiesiog uždengė žemę. Po dviejų valan- 
dų nebeliko jau nė gabalėlio to skurdaus apdaro, kurį dar Džo turė- 
j0, - vabzdžiai viską surijo. Tai buvo baisi naktis: nepaisant nuovar- 
gio, nelaimingasis keliauninkas nė akimirkai negalėjo užmerkti akių. 
Kriūmuose kriuksėjo šernai, riaumojo buivolai, o vandenyje nerimo 
visokiausių rūšių lamantinai, gana nirtūs gyvūnai. Aplinkui, nakties 
sutemose, krūmuose ir ežero vandenyje nė valandėlei nesiliovė lau- 
kinių žvėrių koncertas. Džo nedrįso net pajudėti. Nors buvo kantrus 
bei ištvermingas, tą negandą sunkiai pakėlė. 

Pagaliau išaušo diena. Džo vikriai pašoko. Galima įsivaizduoti 
jo pasišlykštėjimą, šalia išvydus bjaurų sutvėrimą, praleidusį šalia 
jo visą naktį. Tai buvo rupūžė, tačiau ne šiaip kokia! Bent penkių 
colių dydžio, bjauri, šlykšti, ir žvelgė į jį išsproginusi dideles apva- 

lias akis. Džo pasišlykštėjęs nusigręžė ir puolė ežeran atsigauti. Mau- 
dynė truputį nuramino nepakeliamą peršėjimą, ir Džo, pakramtęs 
lapų, vėl atkakliai leidosi į kelią. Jis nežinojo, kas jį veja, bet jautė 
savyje esant paslaptingą jėgą, neleidžiančią pulti neviltin. Be to, Džo 
ėmė kankinti baisiausias alkis. Pilvas murmuliavo ir ne taip nuolan- 
kiai atsidavė likimui, kaip jo šeimininkas, ir Džo, nuplėšęs lianos 
stiebelį, truputį apmarino pilvo gurgesį. Dar gerai, kad nebuvo bė- 
dos dėl vandens. Prisiminęs dykumoje patirtas kančias, jis jau laime 
vadino tai, kad neturi kęsti vandens stygiaus. 

„Kur galėtų būti „Viktorija'?" —vis klausdavo savęs. Vėjas pūtė 
iš šiaurės, vadinasi, ji turėjo grįžti prie ežero. Žinoma, misteriui Sa- 
mueliui būtinai reikėjo pasirūpinti jos pusiausvyra, bet tam turėjo 
pakakti vakarykštės dienos. Taigi, galimas daiktas, kad šiandien... 
Bet vis dėlto turiu veikti taip, tarsi visiškai nebėra vilties jos išvysti. 
Iš tikrųjų, jeigu aš nusigausiu į kokį didelį miestą ežero pakrantėje, 
tai pakliūsiu į tokią pat padėtį, kokioje buvo keliautojai, apie ku- 
riuos ne kartą pasakojo daktaras. O kodėl aš negalėčiau išsikapstyti 
iš bėdos, kaip jie? Velniai rautų, juk kai kurie pargrįžo į gimtinę! 
Taigi, drąsiai pirmyn!" 

Sitaip kalbėdamasis pats su savimi, drąsusis Džo vis ėjo ir ėjo ir 
netikėtai miško viduryje beveik susidūrė su laukinių minia. Laimei, 
spėjo laiku stabtelėti ir jo nepastebėjo. Mat negrai buvo smarkiai 
užsiėmę - tepė strėles nuodingomis karpažolės sultimis. Šį gana svar- 
bų darbą vietinės gentys atlieka labai iškilmingai. 

Džo, užgniaužęs kvapą, pasislėpė tankmėje, ir staiga kilstelėjęs 
akis, pro lapų tarpą išvydo „Viktoriją“. Tik pamanykit: „Viktoriją“! 
Ji skrido ežero link apie šimtą pėdų virš jo. O vargšelis negalėjo nei 
sušukti, nei pasirodyti! 

Džo akys sudrėko, bet tai buvo ne nevilties, o dėkingumo ašaros: 
daktaras jo ieško, daktaras jo nepaliko! Džo teko palaukti, kol išsi- 
nešdins juodaodžiai. Pagaliau jie nuėjo, o jis išlindo iš savo slėptu- 
vės ir pasileido prie ežero. 

Deja, „Viktorija“ jau buvo išnykusi tolyje. Džo nutarė - ji dar 
būtinai sugrįš, ir ėmė laukti. Ir „Viktorija“ iš tikrųjų vėl pasirodė, bet 
ryčiau. Džo ėmė bėgti, šaukti kiek tik išgalėjo, mojuoti rankomis... 
Viskas veltui. Stipriausias vėjas nunešė „Viktoriją“ nepaprastai greitai. 

Pirmą kartą Džo apėmė neviltis. Atrodė - jau pražuvo. Nutaręs, 
kad daktaras nuskrido visiems laikams, vargšelis jau nebeturėjo jė- 
gų ko nors tikėtis ar kurti planus. Tokios beprotiškos būsenos ka- 
muojamas, kruvinomis kojomis, iš skausmo degančiu kūnu, apdujęs 
ėjo visą dieną ir dar iki išnaktų. Kartais tekdavo net šliaužte šliaužti. 
Jautė - jėgos tuoj tuoj apleis ir teliks tik numirti. 

Jau kliedėdamas įmaknojo į pelkę. Ne iš karto susivokė, kur esąs, 
nes jau buvo naktis. Pargriuvo į klampų purvą ir nors iš paskutiniųjų 
kapanojosi, juto — marmalynė pamažėl jį įsiurbia. Po kelių minučių 
jis jau buvo įgrimzdėęs iki juosmens. 

„Štai ir mirtis! Kokia baisi mirtis!" - dingtelėjo. Ėmė dar aršiau 
kovoti, stengdamasis išsikapanoti iš įsiurbiančios klampynės, bet tik 
vis giliau ir giliau smego į liūną. O aplinkui - nei kokio medelio, nei 
nendrės, kurios galėtų įsitverti. Jis užsimerkė. 

— Daktare! Daktare! Čionai! - sušuko. Tačiau nevilties kupinas 
Džo šauksmas ištirpo nakties tamsoje. 


Trisdešimt šeštasis skyrius 


Horizonte kažkas matyti. - Arabų būrys. - Gaudynės. - „Tai jis“ 
— Užvarytas arklys. - Pasmaugtas arabas. - Kenedžio šūvis. 
— Manevras. - Pagrobimas skrendant. - Džo išgelbėtas! 


Kenedis ir vėl užėmė savo stebėjimo vietą „Viktorijos“ krepšyje 
ir labai dėmesingai sekė horizontą. Po kurio laiko atsigręžęs tarė 
daktarui: 

— Jeigu neklystu, antai kažkas juda, bet kol kas negaliu suprasti, 
kas tai galėtų būti - Žmonės ar gyvuliai. Labai jau smarkiai lekia ir 
kelia dulkių debesį. 

— Ar tik vėl ne viesulas? Kad tik nenuneštų mūsų į šiaurę, - sune- 
rimo Samuelis ir atsistojo, norėdamas geriau matyti, kas dėjosi hori- 
zonte. 

— Abejoju, Samueli, - atsakė Kenedis. - Man atrodo, tai gazelių 
ar bizonų banda. 

— Gal, tik kolei kas labai toli nuo mūsų, turbūt už devynių ar 
dešimties mylių ir net pro žiūroną negaliu atskirti. 

— Kad ir kas ten būtų, Samueli, aš nenuleisiu akių. Vyksta kažkas 
nepaprasta, ir tai mane suintrigavo. Žinai, panašu į kavalerijos ma- 
nevrus. Va, tikrai, aš neapsirikau: žinoma, tai raiteliai. Pažvelk! 

Daktaras ėmė atidžiai žiūrėti Kenedžio nurodyton pusėn. 

— Taip, regis, tu teisus, - tarė po kurio laiko. - Tai arabų arba tibų 
būrys. Lekia ta pačia kryptimi, kaip ir mes. O kadangi „Viktorija“ 
skrenda greičiau, lengvai juos pavysim. Po pusvalandžio raitelius 
matysime kaip ant delno ir tada nutarsim, ką daryti. 

Kenedis vėl prie akių prispaudė žiūroną ir ėmė dėmesingai stebėti. 
Dabar raitelius aiškiau matė. Kai kurie šuoliavo atsiskyrę nuo būrio. 

231 


— Žinai, - prabilo jis, - tai arba manevrai, arba medžioklė. Raite- 
liai kažką persekioja. Įdomu, kas čia vyksta? 

— Pakentėk, Dikai, netrukus ne tik juos pavysim, bet ir aplenk- 
sim, žinoma, jeigu jie ir toliau šuoliuos ta pačia kryptimi. Juk mes 
skrendame dvidešimt mylių per valandą - joks arklys neįstengia dumti 
tokiu greičiu. 

Kenedis vėl įsispitrėjo ir po kelių minučių pareiškė: 

— Tai arabai, ir šuoliuoja iš paskutiniųjų. Dabar puikiausiai viską 
matau. Jų apie penkiasdešimt. O, kaip vėjyje plaikstosi jų burnusai! 
(Burnusas - apsiaustas arabų šalyse. ) Tai tikriausiai kavalerijos pra- 
tybos. Per šimtą žingsnių priekyje šuoliuoja, matyt, būrio vadas, o 
visi kiti lekia jam pavymui. 

— Kad ir kas jie būtų, Dikai, mums nėra ko bijoti, o jeigu prireiks, 
aš akimirksniu pakilsiu aukščiau, - tarė daktaras. 

— Palauk, palauk, Samueli! Čia vyksta kažkas nepaprasta, - po 
kurio laiko tarė Dikas. - Nebesuprantu, kas ten dedasi. Jie šuoliuoja 
pasklidai ir iš visų jėgų; man atrodo, tai ne manevrai, o tikriausiai 
persekiojimas. 

— Ar neapsirinki, Dikai? 

— Ne, neapsirinku! Garantuoju. Aišku, tai medžioklė, ir medžio- 
jamas žmogus. Jie joja ne paskui vadą, o gaudo bėglį. 

— Bėglį? - susijaudinęs paklausė Samuelis. 

— Taip. 

— Tai neišleiskime iš akių. Pamatysime, kuo čia baigsis, - nervin- 
gai pasakė daktaras. 

Kad ir kaip pasiutusiai lėkė raiteliai, bet „Viktorija“ po trijų ar 
keturių mylių juos pavijo. 

— Samueli! Samueli! - drebančiu balsu sušuko Kenedis. 

— Kas tau, Dikai? 

— Nejaugi tai haliucinacijos? Argi galėtų būti, kad... 

— Ką nori pasakyti"? 

— Palauk! 

Ir medžiotojas, mikliai pavalęs žiūrono stiklus, vėl jį prispaudė 
prie akies. 

— Sakyk, ką matai? - paliepė daktaras. 

— Taijis, Samueli! 

— Jis?! —- sušuko daktaras. 

Žodis „jis“ viską pasakė. Ištarti vardo nė nereikėjo. 

— Jis. Raitas. Šuoliuoja per šimtą žingsnių nuo savo priešų. Gelbs- 
tisi sprukdamas. 

— Žinoma, tai Džo, - ištarė daktaras ir išblyško. 

— Jis taip pašėlusiai šuoliuoja, kad mūsų nė nepastebi, Samueli. 

— Tuoj pamatys, - tikėjo Fergiusonas, sumažindamas degiklio 
liepsną. 

— Kažin... 

— Po penkių minučių mes būsime per penkiasdešimt pėdų nuo 
žemės, 0 po penkiolikos - nusileisime prie jo. 

— Aš įspėsiu šautuvo šūviu, - pasiūlė Džo. 

— Ne, juk pasukti į šoną Džo negali, jis atkirstas. 

— Tai ką daryti? 

— Laukti. 

— Laukti! O arabai? 

— Mes juos pavysime! Mes juos aplenksime! Liko dvi mylios, o 
gal net mažiau. Kad tik ištvertų Džo arklys. 

— Ai, ai, ai! - sušuko Dikas. 

— Kas atsitiko? 

Nevilties šūksnis išsiveržė iš Kenedžio lūpų Džo nupuolus ant 
žemės; užvarytas arklys sudribo šalia. 

— Džo mus išvydo! - sušuko daktaras. - Pašokdamas davė ženklą. 

— Arabai tučtuojau jį sučiups! Ko jis laukia! Ak, šaunuolis! Va- 
lio! - suriko medžiotojas, nebegalėdamas ilgiau ištverti. 

Nukritęs ant žemės, Džo bemat pašoko. "Tą pat akimirką pats vik- 
riausias raitelis puolė prie jo, Džo stryktelėjo į šalį kaip pantera, o 
po akimirkos jau buvo ant arabo žirgo strėngalio. Savo stipriomis 
rankomis suspaudė priešo gerklę, pasmaugęs numetė smėlin ir strim- 
galviais nušuoliavo... 

Raiteliai, pašėlusiai rėkdami, dar įniršiau vijosi bėglį ir, mėgau- 
damiesi persekiojimu, nepastebėjo „Viktorijos“, o ji tuo metu buvo 
tik per penkis šimtus pėdų nuo jų ir mažiau nei trisdešimt pėdų nuo 
žemės. 

Vienas raitelis jau pasivijo Džo ir štai štai, atrodė, pervers jį ieti- 
mi, bet ne veltui Kenedis garsėjo aštria akimi ir taiklia ranka: šūvis 

nutrenkė arabą į smėlį. 

Džo net nekreipė dėmesio į šūvio garsą. Kai kurie persekiotojai, 
pamatę „Viktoriją“, nusėdo nuo arklių ir puolė kniūbsti prieš ją, o 
kiti toliau persekiojo bėglį. 

— Ką Džo dabar sumanė? šaukė Kenedis. - Nė nemano sustoti! 

— Džo elgiasi gudriai, - atsakė daktaras. - Puikiai suprantu, ką jis 
sumanė: šuoliuoja ta kryptimi, kuria skrenda „Viktorija“, ir pasikliau- 
na mūsų sumanumu. Tai šaunuolis! Mes jį pagrobsime iš arabų pa- 
nosės! Juk liko ne daugiau kaip du šimtai žingsnių. 

— Ką dabar daryti? - paklausė Kenedis. 

— Padėk ginklą. 

— Klausau! - atsakė medžiotojas. 

— Ar galėsi susitvarkyti su pusantro šimto svarų balasto? 

— Net daugiau! 

— Bus gana ir tiek! 

Ir Fergiusonas bemat užvertė savo bičiulį balasto maišais. 

— Dabar, Dikai, stok už mano nugaros ir būk pasiruošęs vienu 
ypu išmesti, - tarė jis. - Tik nepaskubėk ir imkis darbo tada, kai 
paliepsiu. 

— Pasikliauk manimi! 

— Kitaip mes galime išleisti Džo iš akių, ir tada jis Žūtų. 

— Pasikliauk manimi! - pakartojo Kenedis. 

Tuo laiku „Viktorija“ buvo beveik virš raitelių, pašėlusiai lėku- 
sių paskui Džo, galvų. Daktaras stovėjo prie pat priekinio krepšio 
borto, išvyturiavęs šilko kopėčias ir pasirengęs bet kurią akimirką 
išmesti jas Džo. O Džo jojo maždaug per penkiasdešimt pėdų atitrū- 
kęs nuo persekiotojų. Ir štai „Viktorija“ aplenkė raitelius... 

— Dėmesio! - įspėjo Samuelis. 

— Pasiruošęs! - atsakė Dikas. 

— Džo! Saugokis! - skardžiausiai sušuko daktaras, išmesdamas 
kopėčias, kurios palietusios žemę, pakėlė dulkių debesį. 

Išgirdęs Fergiusono balsą, Džo, nesiliovęs šuoliuoti, grįžtelėjo; 
kopėtėlės priartėjo prie pat jo, ir tą akimirką, kai Džo jų nusitvėrė, 
daktaras paliepė Kenedžiui: 

— Mesk! 

— Klausau! 

Ir šit „Viktorija“, išvaduota nuo balasto, svėrusio daugiau už Džo, 
akimirksniu pakilo pusantro šimto pėdų. 

Nors „Viktoriją“ stipriai supo, Džo tvirtai laikėsi kopėčių. O kai 
balionas ėmė skristi ramiau, Džo parodė arabams neapsakomą ges- 
tą, o tada, kabarodamasis kopėčiomis taip vikriai, kaip tesugeba tik 
akrobatai, beregint atsidūrė pas bičiulius, ir šie čiupo jį į savo glėbį. 

Apačioje arabai šaukė iš nuostabos ir pasiutimo: oro baidyklė, 
akimoju išplėšusi iš jų rankų bėglį, greitai nešė jį į nepasiekiamą 
tolybę... 

— Misteri Samueli! Misteri Dikai! - tik tiek tegalėjo ištarti Džo. 
Jis buvo be galo išsekęs, visiškas bejėgis. 

— Išgelbėtas! Išgelbėtas! - lyg išprotėjęs šaukė Kenedis. 

— Taip, žinoma! - atsakė daktaras, kuris jau spėjo atgauti savi- 
tvardą. 

Džo buvo beveik nuogas. Kruvinos rankos, kraujosruvos ir mė- 
lynės, nusėjusios visą kūną, bylojo apie patirtas kančias. Fergiuso- 
nas aptvarstė Džo žaizdas ir, Diko padedamas, paguldė jį po tentu. 

Netrukus Džo atsitokėjo ir paprašė stiklinaitės degtinės. 

Daktaras nė nemanė paprieštarauti. Juk Džo buvo reikalingas ypa- 
tingas slaugymas, ir jį gydyti reikėjo ne taip, kaip kitus ligonius. 
Išgėręs degtinės, Džo stipriai paspaudė abiejų bičiulių rankas ir jau 
ketino papasakoti apie išgyventus nutikimus, bet draugai neleido. 
Netrukus Džo užmigo, o išsimiegoti jam labai reikėjo. 

„Viktorija“, šiek tiek pasukusi vakarų linkui, stipriausio vėjo pa- 
gauta vėl skrido dykumos pakraščiu, apaugusiu dygliuotais krūmais, 
virš palmių oazių, uragano nulaužtų ar su šaknimis išrautų medžių. 
Vakarėjant, nuskridusi apie du šimtus mylių nuo Džo pagrobimo vie- 
tos, „Viktorija“ pasiekė 10" ilgumos. 

Trisdešimt septintasis skyrius 


Skrydis į vakarus. - Džo pabunda. - Jo atkaklumas. 
— Džo istorijos pabaiga. - Taželelis. - Kenedžio nerimas. 
— Skrydis į šiaurę. - Naktis prie Agadeso. 


Vakarėjant vėjas nurimo, ir „Viktorija“ ramiai per naktį stovėjo 
pakibusi virš didelio sikomoro. Daktaras ir Kenedis paeiliui budėjo, 
o Džo miegojo kaip užmuštas visą parą. 

— Tai kaip tik tie vaistai, kurie jam reikalingi, - tarė Fergiusonas. 
— Jį išgydys pati gamta. 

Su aušra gūsingas vėjas sustiprėjo, ir „Viktoriją“ ėmė blaškyti 
čia į šiaurę, čia į pietus, kol galiausiai pradėjo nešti vakarų link. 
Daktaras pagal žemėlapį nustatė, kad jie skrenda virš Damergaus 
karalystės - kalvoto, labai derlingo krašto; gyventojai spietėsi leng- 
vose, iš nendrių nupintose lūšnelėse. Laukuose šmėžavo javų stir- 
tos, sustatytos ant neaukštų paramsčių, tikriausiai šitaip saugojant 
nuo laiko pelių ir termitų. Netrukus oreiviai išvydo Zindero miestą. 
Jį lengvai buvo galima atpažinti iš plačios aikštės, kurioje vykdyda- 
vo mirties bausmę. Aikštės viduryje kyšojo „mirties medis“. Po juo 
visą laiką budėjo budelis. Tereikėjo kam nors įžengti to baisaus me- 
džio šešėlin, ir nelaimėlį bematant nutempdavo į kartuves. 

Kenedis pažvelgė į kompasą, ir, kiek sunerimęs, tarė: 

— O musir vėl neša į šiaurę! 

— Tai kas? - atsakė daktaras. - Jeigu „Viktorija“ nuskraidins mus 
į Timbuktų, negalėsime skųstis. Dar niekada keliautojai neturėjo to- 
kių palankių sąlygų atvykti į šią šalį. 

— Ir keliauninkai nebūdavo tokios puikios sveikatos, - pridūrė 
Džo, pakeldamas tento kraštą ir kyšteldamas mielą, besišypsantį veidą. 

— A! Štai pagaliau pabudo mūsų drąsusis bičiulis, mūsų išgelbė- 
tojas! -sušuko medžiotojas. - Kaip jauties, Džo? 

— Visai gerai, misteri Kenedi, visiškai gerai! Atrodo, niekada ge- 
riau ir nesijaučiau. Juk niekas negali Žmogaus taip pažvalinti, kaip 
tokia linksma pramogėlė po maudymosi Čado ežere! Ar ne tiesą sa- 
kau, misteri Samueli? 

- Šaunus tu žmogus! - tarė Fergiusonas, stipriai paspausdamas 
joranką.- O kiek nerimo ir sielvarto mums suteikei! 

— Nejaugi manote, kad aš dėl jūsų buvau ramus? Tiesiog virpėjau 
iš baimės dėl jūsų. 

— Pasikalbėk su juo, jei gudrus! Kaip jis viską savaip apsuko. 

— Matau, šuolis į ežerą mūsų Džo nė kiek nepakeitė, - tarė Kenedis. 

— Mano drauge, tu parodei didelį pasiaukojimą, - kalbėjo dakta- 
ras, — tu išgelbėjai mus: juk „Viktorija“ krito į ežerą, o iš ten jau 
niekas nebūtų galėjęs jos ištraukti. 

— Tik pamanykit! Kas čia tokio, jei aš kūliais nulėkiau į vandenį! 
Koks čia pasiaukojimas - argi tuo pačiu neišgelbėjau ir savo gyvy- 
bės? Juk dabar štai mes visi trys čia sveiki ir gyvi! Vadinasi, neturi- 
me dėl ko vienas kitam priekaištauti. 

— Su tuo mažiu niekada nesusikalbėsi! - sušuko Kenedis. 

— Geriausias būdas su manimi susikalbėti - niekada neužsiminti 
apie tai, kas buvo, - pareiškė Džo. - Kas padaryta - padaryta. Ar 
gerai, ar blogai - neverta prie to grįžti. 

— Ak tu, užsispyrėli! —- juokdamasis tarė daktaras. — O gal vis 
dėlto papasakosi mums apie savo išgyvenimus? 

— Gerai, jeigu jau taip pageidaujate. Tik pirmiau noriu kuo ge- 
riausiai iškepti štai tą riebią žąsį. Regiu, misteris Dikas laiko veltui 
neleido. 

— Kas tiesa, tai tiesa, Džo, - atsakė daktaras. 

— Ką gi, tai pažiūrėsim, kaip Afrikos paukštelis jausis europiečių 
pilvuose. 

Žasį iškepė degiklio liepsnoje, ir ją bemat sukirto su didžiausiu 
apetitu. Džo, nevalgiusiam keletą dienų, žinoma, atiteko liūto dalis. 
Po arbatos ir grogo jis ėmė porinti bičiuliams apie savo nuotykius. 
Kalbėjo jaudinančiai, nors, kaip buvo pratęs, į viską žvelgė filoso- 
fiškai. Fergiusonas, supratęs, kad šaunusis vaikinas visą laiką dau- 

giausia galvojo ne apie save, o apie jį, negalėjo ištverti nepaspaudęs 
Džo rankos. Kai Džo papasakojo apie bidiomų salos dingimą, dak- 
taras paaiškino, jog Čado ežere tokie dalykai dažnai pasitaiko. 

Bepasakodamas pagaliau Džo priėjo iki to momento, kai, liūno 
įsiurbiamas, iš nevilties ėmė šaukti. 

— Pamaniau - jau galas; paskutinė mintis, kuri švystelėjo mano 
galvoje, buvo apie jus, misteri Samueli. Vėl, nors ir sunkiai, ėmiau 
kabarotis iš pelkės. Kaip? Nė pats nežinau. Ryžausi nepasiduoti iki 
paskutiniųjų. Ir staiga visai arti išvydau... kaip manote - ką? Lyno 
galą! Pats nežinau kokiu būdu, tačiau vis dėlto jo nusitvėriau. Timp- 
telėjau - tvirtai laikosi. Aš kilsčiojau, stūmiausi - ir štai pasijutau 
esąs ant tvirtos žemės... ir lyno gale išvydau inkarą. Taip, misteri 
Samueli, galima sakyti, tai iš tikrųjų buvo „išsigelbėjimo inkaras"! 
Vos metęs akį, atpažinau - mūsų „Viktorijos“! Vadinasi, jūs čia bu- 
vote sustoję. Žvilgtelėjau į lyno kryptį ir supratau, kur link nuskrido- 
te. Tada ir jėgų atsirado, ir nuotaika pagerėjo. Išsiropščiau iš liūno ir 
vėl ėmiau pėdinti. Ėjau pusę nakties, laikydamasis kuo toliau nuo 
ežero. Pagaliau priėjau didelio miško aikštelę. Čia aptvare ramiau- 
siai ganėsi arklių kaimenė. Gyvenime būna akimirkų, kai žmogus 
tampa neblogu raiteliu, nors ant žirgo niekada nebuvo užsėdęs, ar ne 
tiesa? Ir štai neilgai mąstęs aš užšokau ant vieno iš tų keturkojų ir 
pasukau į šiaurę. Negaliu jums papasakoti nei apie miestus, nei apie 
kaimus - aš jų nemačiau, aš jų vengiau. Lėkiau apsėtais laukais, 
priverčiau savo ristūną šokti per kliūtis, krūmynus, tvoras. Taip skuos- 
damas žiūriu - baigiasi dirbamos žemės plotai. Priešais - dykuma. 
„Puiku, - tariau pats sau, - tai man į naudą: bent jau toli matyti". Aš 
juk laukiau, kad šit šit pasirodys „Viktorija“. Bet jos nebuvo nei 
ženklo. Taip jojau gal tris valandas ir staiga kaip paskutinis kvailys 
pataikiau į arabų stovyklavietę. Na, ir prasidėjo gaudynės! Štai ką 
pasakyčiau jums, misteri Kenedi: nė vienas medžiotojas dorai neži- 
no, kas tai yra medžioklė, kol jo paties nemedžiojo. Prisipažinsiu — 
nelinkiu jums to patirti! Bet štai mano arklys krenta iš nuovargio, 
mane jau pavijo, aš ir pats voliojuosi ant Žemės, tačiau pavyksta 
užšokti ant kažkokio arabo arklio... Nenorėjau Žmogeliui daryti pik- 
ta, bet teko pasmaugti. Tada jus ir išvydau... O kas buvo po to, patys 
žinote... ,, Viktorija“ skrido mano pėdomis, ir jūs pagavote mane skris- 

dami, kaip raitelis pagauna žiedą. Tai sakykite, argi aš klydau, pasi- 
kliaudamas jumis? Matote, misteri Samueli, viskas čia labai supran- 
tama ir paprasta! Jeigu kada nors prireiks, aš ir vėl pasirengęs viską 
pakartoti. O dabar dar kartą sakau: apie tai, kas buvo, apskritai dau- 
giau nėra ko kalbėti. 

— Mano mielasis Džo, - susijaudinęs prabilo daktaras, - mes ne 
tuščiai pasikliovėme tavo sumanumu ir vikrumu. 

— Ką čia šnekate, sere! Tereikia tik sekti įvykius, ir visuomet ga- 
lima išsisukti iš bėdos. Žinote, geriausia viską suvokti taip, kaip yra. 

Per tą laiką, kol Džo pasakojo apie savo nuotykius, „Viktorija“ 
spėjo nuskristi netrumpą kelią. Netrukus Kenedis parodė horizonte 
iškilusius, miestą menančius statinius. Daktaras tuoj pat žvilgtelėjo į 
žemėlapį ir įsitikino, kad tai Damergaus šalies nedidelis Taželelio 
miestelis. 

— Mes ir vėl sekame tyrinėtojo Barto pėdomis, - tarė Fergiuso- 
nas. — Kaip tik šitame mieste jis išsiskyrė su savo dviem draugais — 
Ričardsonu ir Overvegu. Pirmasis patraukė į Zinderą, antras - į Ma- 
radį. Atsimenate, aš pasakojau, kad iš jų trijų tik vienam Bartui pasi- 
sekė grįžti Europon. 

— Vadinasi, mes skrendame tiesiai į šiaurę? - paklausė medžioto- 
jas, pagal žemėlapį sekdamas „Viktorijos“ skrydžio kryptį. 

— Tiesiai į šiaurę, mielasis Dikai. 

— Ar tai tau visai nekelia nerimo, Samueli? 

— O kodėl turėčiau nerimauti? 

— Todėl, kad ši srovė neša į Tripolį ir mums vėl teks perskristi 
Sacharą. 

— O, taip toli mes nenulėksime, bent jau aš tikiuosi, - atsakė dak- 
taras. 

— Kur gi, Samueli, manai sustoti? 

— Atvirai sakyk, Dikai, argi tau nebūtų įdomu pabuvoti Timbuk- 
tuje? 

— Timbuktuje? - perklausė Kenedis. 

— Būtų jau labai keista: keliauti po Afriką ir nepamatyti Timbuk- 
taus! - įsiterpė Džo. 

- Žinok, Dikai, tu būsi penktas ar šeštas europietis, aplankęs tą 
paslaptingą miestą, - pridūrė daktaras. 

— Gerai! Skrendam į Timbuktų! 

— Leisk tik mums pasiekti septyniolikos su puse laipsnio platu- 
mos, ir ten mes jau pradėsime ieškoti palankaus vėjo į vakarus. 

— Gerai, - atsakė medžiotojas. - Bet pasakyk, kiek dar mylių 
mums teks skristi į šiaurę? 

— Mažiausiai šimtą penkiasdešimt. 

— Jeigu taip, tai aš truputį pamiegosiu, - pareiškė Kenedis. 

- Žinoma, pamiegokite, misteri Dikai, - atsakė Džo, -o ir jums, 
misteri Samueli, nepakenktų pasnausti. Juk abiems reikalingas poll- 
sis — išvargote be miego per mano malonę. 

Medžiotojas atsigulė po tentu, bet Fergiusonas, ne taip jau leng- 
vai pasiduodavęs nuovargiui, nepaliko savo stebėjimo posto. 

Po trijų valandų , Viktorija" jau skrido virš akmeningos vietovės, 
perkirstos nuogos granitinės kalnų grandinės, kurios pavienės viršū- 
nės buvo keturių tūkstančių pėdų aukščio. Po nederlingos dykumos 
gamta tarsi stengėsi atsigriebti, ką buvo praradusi: čia vešliai augo 
akacijų, mimozų ir datulių palmių miškai; nepaprastai greitai bėgio- 
jo ir šokinėjo žirafos, antilopės bei stručiai. Tai buvo keljuas genties 
šalis. Čiabuviai, kaip ir šiauriniai jų kaimynai tuaregai, laikėsi pa- 
pročio prisidengti veidą medvilnės skiaute. 

Dešimtą valandą vakaro, per dieną nuskridusi rekordinį nuotolį 
— du šimtus penkiasdešimt mylių, „Viktorija“ pakibo virš didelio 
miesto. Mėnulio šviesoje buvo matyti daugybė griuvėsių. Tai šen, 
tai ten mėnulio šviesos nulieti styrojo minaretai. Daktaras nustatė — 
tai Agadesas. 

Tas miestas kažkada buvo intensyvios prekybos centras, o tuo 
laiku, kai jį aplankė Bartas, Agadeso šlovė jau buvo kritusi. 

Viduryje nakties, niekieno nepastebėta, Viktorija“ nusileido apie 
dvi mylias šiauriau Agadeso, plačiame sorų lauke. 

Naktis praėjo ramiai, o auštant, penktą valandą ryto, lengvas vė- 
jelis ėmė pūsti į vakarus ir net šiek tiek į pietvakarius. Fergiusonas 
skubėjo pasinaudoti ta palankia aplinkybe. Jis privertė „Viktoriją“ 
mikliai pakilti, ir ši nulėkė toliau, maudydamasi saulės šviesoje. 

Trisdešimt aštuntasis skyrius 


Greitas skrydis. - Atsargus sprendimas. - Karavanai. 
— Nepabaigiamos liūtys. - Gao. - Nigeris. - Golberis, Žofrua, 
Grėjus. - Mungo Parkas. - Lengas. - Renė Kajė. - Klapertonas. 
— Džonas ir Ričardas Lenderai. 


Gegužės septynioliktoji praėjo ramiai, be jokių įvykių. Vėl prasi- 
dėjo dykuma. Vidutiniško stiprumo vėjas nešė „Viktoriją“ į pietva- 
karius. Ji nenukrypo nei į kairę, nei į dešinę. Baliono šešėlis brėžė 
smėlyje tiesią liniją. 

Prieš leisdamasis į kelionę, daktaras nepamiršo papildyti van- 
dens atsargų. Fergiusonas abejojo, ar tuaregų genties apgyvendinta- 
me rajone bus įmanoma nusileisti. 

Plokščiakalnis, glūdėjęs tūkstančio aštuonių šimtų pėdų aukštyje 
virš jūros lygio, į pietus pamažu žemėjo. Oreiviai kirto karavanų 
išmintą kelią, einantį iš Agadeso į Murzuką, ir tą dieną nuskridę šimtą 
aštuoniasdešimt mylių, vakare atsidūrė 16“ šiaurės platumos ir 455" 
rytų ilgumos. 

Visą dieną Džo paskyrė paskutinės Kenedžio medžioklės trofėjų 
— laukinių paukščių — mėsai paruošti, mat dėl laiko stokos šio darbo 
nebuvo kada atlikti. Vakarienei jis patiekė gardžiai ant iešmo iškep- 
tų slankų. Kadangi vėjas buvo labai palankus, daktaras nusprendė 
skristi ir naktį; ryškiai švietė pilnas mėnulis. „Viktorija“ per kelias 
valandas, laikydamasi penkių šimtų pėdų aukštyje, nuskrido apie 
šešiasdešimt mylių, ir lėkė taip ramiai, kad net jautriausiai miegantis 
nebūtų pabudęs. 

Sekmadienio rytą vėjo kryptis vėl pasikeitė. Dabar balioną nešė į 
šiaurės vakarus. Ore sukosi kelios varnos, o horizonte - pulkas va- 

nagų - laimei, plėšrūnai nardė gana toli nuo „Viktorijos“. 

Tie paukščiai keliautojams priminė susidūrimą su kondorais, ir 
Džo pagyrė daktarą, sumaniusį pagaminti balionui du apvalkalus. 

— Jei „Viktorija“ būtų turėjusi tik vieną apvalkalą, kas mūsų lau- 
kė? - karštai klausė jis. - Žinote, antrasis apvalkalas - tai tas pats, 
kas gelbėjimosi valtis laive. Ištikus katastrofai, valtimi visuomet ga- 
lima išsigelbėti. 

— Tiesą sakai, mano drauge, bet turiu pridurti - mūsų „valtis“ 
verčia mane nerimauti. 

— Ką nori pasakyti, Samueli? - į pokalbį įsiterpė Kenedis. 

— Oštai ką: naujoji „Viktorija“ nelygi pirmajai. Nežinau kodėl: 
ar audinys labai jau išsidėvėjo, ar nuo gyvatuko kaitros gutaperčia 
vietomis ištirpo, tačiau aš pastebiu dujų nuotėkį. Tiesa, kol kas ne- 
žymų, bet numoti į tai ranka negalima. Dabar „Viktoriją“ vis labiau 
traukia prie žemės, ir aš, esu priverstas vis labiau kaitinti vandenilį. 

— Velniai rautų! - sušuko Kenedis. - Aš nematau jokios išeities ir 
neišmanau, ko galėtume griebtis. 

— Čia ir visa bėda, kad mes esame bejėgiai, - atsakė daktaras. — 
Štai kodėl turime iš paskutiniųjų skubėti ir net naktimis nebestovi- 
niuoti. 

— Ar dar toli krantas? - paklausė Džo. 

— Kuris krantas, mano drauge? Argi žinome, kur mus nublokš 
aklas atsitiktinumas? Tik viena tau galiu pasakyti: Timbuktus yra 
vakaruose, už keturių šimtų mylių nuo mūsų. 

— Kiek laiko iki jo skrisime? - toliau klausinėjo Džo. 

— Jeigu vėjas bus palankus, į tą miestą manau pakliūti antradie- 
nio vakarą, - atsakė Fergiusonas. 

— Vadinasi, mes ten būsime pirmiau negu antai tie, - tarė Džo, 
parodydamas ilgą kupranugarių virtinę, vinguriuojančią per smėlio 
dykumą. 

Fergiusonas ir Kenedis persisvėrė per bortą ir išvydo didžiausią 
karavaną: vien kupranugarių buvo daugiau kaip šimtas penkiasde- 
šimt; kiekvienas iš Timbuktaus į Tafiletą perneša šimto penkiasde- 
šimties svarų krovinį. (Už tai jo šeimininkas gauna dvylika aukso 
mutkalų, tai yra šimtą dvidešimt penkis frankus. - Aut. ) Po kupranu- 
garių uodegomis tabalavo parišti maišeliai mėšlui surinkti — tai vie- 

nintelis kuras dykumoje. 

Tuaregų kupranugariai laikomi geriausiais. Nuo trijų iki septy- 
nių parų jie gali ištverti be vandens ir po dvi paras be pašaro. Žy- 
giuoja greičiau už arklius ir paklūsta kabiro - karavano viršininko — 
balsui. Tenykštėse vietose šie kupranugariai vadinami „megariais“. 

Visas šitas smulkmenas daktaras apsakė savo bičiuliams, o jie 
tuo tarpu smalsiai apžiūrinėjo vyrų, moterų ir vaikų minią, sunkiai 
judančią biriu smėliu; neaprėpiamoje dykynėje tik vienur kitur matėsi 
dagiai, skurdi išdžiūvusi žolė ir apgailėtini krūmokšniai. Vėjas bere- 
gint užpustydavo karavano pėdsakus. 

Džo parūpo, kaip arabai įsigudrina pereiti milžinišką dykumą ir 
atrasti joje išsimėčiusius šulinius. 

— Matai, - ėmė pasakoti Fergiusonas, - arabai turi kažkokį įgim- 
tąjausmą ir, jam paklusdami, atseka kelią. Ten, kur europietis tik- 
riausiai išsimuštų iš tako, arabui neiškyla jokių sunkumų. Kuo pui- 
kiausiai orientuojasi pagal mažiausią akmenuką, žolės kuokštą, net 
smėlio spalvą. Naktį jiems kelią parodo Poliarinė žvaigždė. Karava- 
nai juda lėtai - jei per valandą įveikia dvi mylias, tai jau gerai. Per 
vidudienio karštį ilsisi. Dabar galite įsivaizduoti, kiek laiko reikia 
karavanui, milžiniška dykuma sukariant devynis šimtus mylių! 

Balionas jau dingo iš nustebusių arabų akių. Tikriausiai jie labai 
pavydėjo „Viktorijai“. 

Vakare jie perskrido 2720' rytų ilgumą, o per naktį dar nuskrido 
daugiau kaip per vieną laipsnį. (Nulinis meridianas eina per Paryžių. 
— Aut. ) 

Kitą dieną, pirmadienį, oras smarkiai pasikeitė. Pylė smarkus lie- 
tus. Teko kovoti ne tik su liūtimi: rūpestį kėlė ir nuo vandens padidė- 
jęs baliono bei krepšio svoris. Apačioje, kur tik žvelgė, vis regėjo 
balas ir liūgynes - nepabaigiamų liūčių padarus. Tačiau čia ir vėl 
augo mimozos, baobabai ir tamarindai. „Viktorija“ skrido virš Son- 
rajos šalies. Šmėžavo kūginių lūšnelių kaimai. Aukštesnių kalnų ne- 
pasitaikė, užtat buvo gana daug kalvų, tarp kurių plytinčiuose slė- 
niuose veisėsi slankos ir patarškos. Tai šen, tai ten kelią kirto aud- 
ringi srautai. Čiabuviai juos įveikdavo įsitvėrę lianų, peršokdami iš 
vieno medžio į kitą. Toliau driekėsi džiunglės - krokodilų, begemo- 
tų ir raganosių knibždėlynė. 

— Matyt, mes netrukus būsime prie Nigerio, - tarė daktaras. — 
Artėjant prie didelės upės, gamta keičiasi. Tie „judantys“ keliai, kaip 
labai taikliai čia vadinamos didžiosios upės, iš pradžių pasirūpina 
augmenija, o vėliau - ir civilizacija. Antai prie Nigerio - upės ilgis 
du tūkstančiai penki šimtai mylių - įsikūrę patys didžiausi Afrikos 
miestai. 

— Tai man primena pasakojimą apie vieną naivuolį, - įsiterpė 
Džo. - Jis žavėjosi Apvaizdos protingumu. Ji, girdi, patvarkiusi taip, 
kad didžiosios upės būtinai tekėtų pro didelius miestus... 

Vidudienį „Viktorija“ praskrido virš Gao - nedidelio miesto su 
gana skurdžiais nameliais. 

— O kažkada šis miestukas buvo sostinė. Kaip tik čia, grįždamas 
iš Timbuktaus, Bartas persikėlė per Nigerį, - ėmė pasakoti daktaras. 
— Va, štai Nigeris, toji senovėje garsi upė, Nilo varžovė. Stabmel- 
džiai tikėjo jos dieviška kilme. Kaip ir Nilas, Nigeris traukė visų 
laikų geografų dėmesį. Nigerio tyrinėjimams, ko gero, paaukota dau- 
giau Žmonių gyvybių nei Nilo žvalgymui. 

Nigeris plukdė į pietus gausius ir audringus vandenis. Bet „Vik- 
torija" taip greitai nunešė oreivius tolyn, kad jie menkai spėjo pasi- 
grožėti galingąja upe ir jos vaizdingomis apylinkėmis. 

— Aš tik rengiausi papasakoti apie tą upę, oji jau antai kur liko! - 
apgailestavo Fergiusonas. - Įvairiose vietose Nigerį skirtingai vadi- 
na: Džoliba, Majo, Egireu, Kvora ir dar kitaip; jis sukaria milžinišką 
kelią ir ilgiu beveik lygus Nilui. O tie įvairiausi pavadinimai reiškia 
vieną ir tą patį - „upę“ tų šalių, per kurias teka, kalba. 

— O ar daktaras Bartas keliavo tuo pačiu keliu kaip ir mes? — 
paklausė Kenedis. 

— Ne, Dikai; pabuvęs prie Čado ežero, jis aplankė svarbiausius 
Bornaus šalies miestus ir persikėlė per Nigerį prie Sajaus, keturiais 
laipsniais žemiau Gao, paskui pakliuvo į dar netyrinėtas šalis Nige- 
rio kilpoje ir po aštuonių mėnesių sunkaus vargo pasiekė Timbuktų; 
mums tam prireiks kokių trijų dienų, o gal net dar mažiau - žinoma, 
jeigu pūs palankus vėjas. 

— O ar Nigerio ištakos ištirtos? — paklausė Džo. 

— Jau seniai, - atsakė daktaras. - Nigerį ir jo intakus tyrinėjo 
daug pasiryžėlių - galiu paminėti žymiausius. Nuo 1749 iki 1758 

metų šiam darbui pasišventė Adamsonas, pabuvojęs ir Gore. Nuo 
1785 iki 1788 metų Golberis ir Žofrua tyrinėjo Senegambijos dyku- 
mą ir prasiskverbė į maurų šalį, o maurai nužudė Sonjė, Brisoną, 
Adamą, Rilėjų, Košlė ir daugelį kitų. Įkandin jų ėjo garsusis Mungo 
Parkas, Valterio Skoto draugas, škotas kaip ir jis. Pasiųstas 1795 
metais Londono „Afrikos asociacijos", jis pasiekė Bombarą, tyrinė- 
jo Nigerį, nužygiavo penkis šimtus mylių kartu su vienu vergų pirkliu, 
išžvalgė Gambijos upės krantus ir 1797 metais grįžo į Angliją; vė- 
liau, 1805 metų sausio 30 dieną, vėl išvyko į Afriką su savo dieveriu 
Andersonu - prie jų prisidėjo Skotas ir visas darbininkų būrys; kiek 
pabuvęs Gore, Mungo Parkas, lydimas trisdešimt penkių kareivių, 
rugpjūčio devynioliktąją vėl atsidūrė prie Nigerio. Tuo laiku dėl nuo- 
vargio, išsekimo, susikibimų su čiabuviais, blogo oro, nepalankaus 
klimato iš keturiasdešimties europiečių teliko vienuolika. Mungo Par- 
ko žmona paskutinį laišką iš jo gavo lapkričio šešioliktąją, o po me- 
tų išvietinio prekiautojo sužinota, kad nelaimingojo keliautojo val- 
telę srovė apvertusi prie kažkokio slenksčio ir jis buvęs čiabuvių 
nužudytas. 

— Ar šita baisi baigtis tyrinėtojų neišgąsdino? 

— Atvirkščiai, Dikai. Juk dabar reikėjo ne tik tyrinėti upę, bet ir 
surasti mokslininkų sukauptą medžiagą. 1816 metais Londone orga- 
nizuota ekspedicija, kurioje dalyvavo ir majoras Grėjus; ekspedicija 
atvyko į Senegalą, prasibrovė į Futa Džaloną ir, aplankiusi vietines 
gentis, grįžo Anglijon. 1822 metais majoras Lengas ištyrė tą vakarų 
Afrikos dalį, kuri ribojasi su Anglijos valdomis; jis pirmas ištyrė ir 
Nigerio ištakas. Sprendžiant iš Lengo duomenų, tos galingos upės 
aukštupys nesiekia nė dviejų pėdų pločio. 

— Vadinasi, per ją lengvai galima peršokti, - tarė Džo. 

— Atrodo, lyg ir lengva, - atsakė daktaras, - bet jeigu tikėsime 
legenda, visi, kas tik bandė peršokti per Nigerio ištaką, įkrisdavo 
vandenin ir skęsdavo. O kas nori pasisemti jo vandens, jaučia - kaŽ- 
kokia nematoma ranka tiesiog stumte atstumia. 

— Betjūs leisite netikėti šituo padavimu? 

— Leidžiu. Po penkerių metų majoras Lengas perėjo visą Sacha- 
rą, prasiskverbė į Timbuktų, bet vėliau jį pasmaugė uled slimanai, 
norėję priversti jį priimti musulmonų tikėjimą. 

— Dar viena auka! - tarė medžiotojas. 

— Ir štai tada vienas drąsus jaunuolis savo kukliomis lėšomis su- 
rengia pačią įstabiausią iš visų dabartinių kelionių; aš kalbu apie 
prancūzą Renė Kajė. Po nesėkmingų bandymų 1819 ir 1824 metais, 
pagaliau 1827 metų balandžio dvyliktą dieną jis išvyksta iš Rio Nun- 
jėso; rugpjūčio 3 dieną pasiekia Timę jau toks nusibaigęs ir ligotas, 
kad tik po šešių mėnesių, 1828 metų sausį, gali tęsti kelionę; pakei- 
tęs savo europietišką kostiumą į rytietišką drabužį, jis prisideda prie 
karavano, kovo 10 dieną pasiekia Nigerį, aplanko Dženės miestą ir 
valtele plaukia pasroviui iki Timbuktaus - čia atsiranda balandžio 
30 dieną. Galbūt tą įdomų miestą aplankė ir kitas prancūzas, Embe- 
ras, 1670 metais ir anglas Robertas Adamsas 1810 metais, bet Renė 
Kajė - pirmas europietis, pateikęs apie jį tikslius duomenis. Palikęs 
šią dykumos sostinę kovo 4 dieną, Renė Kajė kovo 9 randa tą vietą, 
kur buvo nužudytas majoras Lengas. Kovo 19 jis atvažiuoja į preky- 
binį El Arauano miestą, o po to, patyręs nesuskaičiuojamą daugybę 
pavojų, pereina plačiausią dykumą, kuri plyti tarp Sudano ir šiaurės 
Afrikos; pagaliau atvyksta į Tanžerą ir rugsėjo 28 dieną sėda į gar- 
laivį ir išplaukia į Tuloną. Per devyniolika mėnesių Kajė kirto Afri- 
ką iš vakarų į šiaurę, nors sirgo šimtą aštuoniadešimt dienų. Jeigu 
Kajė būtų gimęs Anglijoje, būtų buvęs išgarbintas kaip pats bebai- 
miškiausias iš dabartinių tyrinėtojų, prilygstantis Mungo Parkui. Bet 
Prancūzijoje jį nepakankamai įvertino. (Daktaras Fergiusonas, bū- 
damas anglas, galbūt ir perdeda; tačiau negalima nepripažinti, kad 
Renė Kajė Prancūzijoje nepatyrė tos šlovės, kurios nusipelnė savo 
drąsa ir pasiaukojimu. - Aut. ) 

— Tai bent drąsuolis, - tarė medžiotojas. - O koks tolimesnis jo 
likimas? 

— Mirė trisdešimt devynerių metų; sunkumai ir nepritekliai, pa- 
tirti kelionėse, palaužė jo sveikatą. Prancūzijoje buvo manoma, kad 
jis pakankamai pagerbtas, gavęs Geografų Draugijos premiją 1828 
metais. Anglijoje jam būtų buvusi parodyta didžiausia pagarba. Iarp 
kita ko, kaip tik tuo laiku, kai Kajė atliko nuostabią kelionę, vienas 
anglas ryžosi tokiam pat žygiui ir parodė ne mažesnę drąsą. Bet lai- 
mė jam nesišypsojo. Kalbu apie kapitoną Klapertoną, Denhemo pa- 
lydovą. 1829 metais palei vakarinę Afrikos pakrantę jis nuėjo iki 

Benino įlankos, po to patraukė Mungo Parko ir Lengo pėdomis, Bu- 
sos mieste rado dokumentus apie Mungo Parko mirtį, rugpjūčio 20 
dieną atvyko į Sakatą, čia pakliuvo į nelaisvę ir mirė ant savo ištiki- 
mo tarno Ričardo Lendero rankų. 

— O kaip baigėsi tam Lenderui? - labai susidomėjęs pasakojimu, 
paklausė Džo. 

— Pasisekė grįžti į pakrantę, o vėliau sėkmingai parvykti į Londo- 
ną. Jis parvežė kapitono dokumentus ir pateikė smulkų pranešimą 
apie savo kelionę. Lenderas pasisiūlė vyriausybei baigti Nigerio ty- 
rinėjimus. Kartu su broliu Džonu - jie buvo kilę iš Kornuolos, iš 
vargingos šeimos, - plaukė upe žemyn - nuo Busos miesto iki Žio- 
čių, aprašydami jos krantus, kaimą po kaimo, miestą po miesto. Toji 
kelionė, prasidėjusi 1829, baigėsi 1831 metais. 

— Ir abudu broliai sėkmingai sugrįžo? - paklausė Kenedis. 

— Taip, bent jau tą kartą. Tačiau 1833 metais Ričardas išsirengė į 
trečią kelionę Nigeriu ir žuvo prie pačių upės Žiočių nuo kulkos, 
nežinia kieno paleistos. Matote, bičiuliai mano, šalis, virš kurios 
skrendame, buvo kilnių ir pasiaukojančių žygdarbių liudininkė. O 
drąsuolių atpildas labai dažnai tebuvo tik mirtis. 


Trisdešimt devintasis skyrius 


Nigerio kilpa. - Fantastinis Homborio vaizdas. - Kabra. 
— Timbuktus. - Daktaro Barto planas. - Timbuktaus sunykimas. 
— Dangaus valia. 


Tą lietingą, apniukusią dieną daktaras mielai būtų papasakojęs 
savo bičiuliams tūkstančius panašių smulkmenų apie vietoves, virš 
kurių skrido. Reljefas buvo lygus, todėl joks pavojus oreiviams ne- 
grėsė. Tik viena neramino Fergiusoną - prakeiktas šiaurės rytų vė- 
jas. Jis pūtė su baisia jėga ir nešė „Viktoriją“ truputį į šoną nuo Tim- 
buktaus. 

Šiaurinėje Timbuktaus pusėje Nigeris daro didelę kilpą - ji pri- 
mena milžinišką lanką, — o savo Žiotyse šimtais žiburiuojančių atša- 
kų veržiasi į Atlanto vandenyną. 

"Toje sunkiai aprėpiamoje Nigerio kilpoje gamta nepaprastai įvairi. 
Šalia derlingų laukų su vešlia augmenija plyti visiškai nederlingi 
žemės plotai; neįdirbtas plynias keičia kukurūzų laukai, o užjų —- vėl 
begaliniai žemės plotai, apžėlę vien požirnio krūmais. Didžiausia 
vandens paukščių įvairovė. Virš Nigerio intakų ir jo pelkėtų atšakų 
skraido pelikanų, kryklių, tulžių pulkai. 

Kartais sušmėžuoja tuaregų kaimai. Vyrai ilsisi kailinėse palapi- 
nėse, o moterys, rūkydamos dideles pypkes, dirba ūkio darbus, mel- 
Žia kupranugares. 

Aštuntą valandą vakaro „Viktorija“ nuskrido vakarų linkui dau- 
giau kaip du šimtus mylių, ir čia prieš keliautojų akis atsivėrė nuo- 
stabus paveikslas: mėnulio spinduliai, prasiskverbę pro debesis ir 
slysdami lietaus juostomis, savo šviesa nuliejo Homborio kalnų gran- 
dinę. Kokios nuostabios bazalto viršūnės! Į tamsų dangų įsirėžusios 

fantastiškais siluetais, lygiai kaip poliarinėse jūrose plaukiojantys 
ledynai, jos priminė kažkokio milžiniško Viduržemio jūros miesto 
legendinius griuvėsius. 

— Štai paveikslas iš „Udolfo paslapčių", - tarė daktaras. - Ana 
Radklif neįstengtų kalnų peizažui suteikti niūresnio ir paslaptinges- 
nio vaizdo. 

—Iš tikrųjų, - atsakė Džo, - nenorėčiau naktį vienas atsidurti toje 
vaiduoklių šalyje. Žinote, sere, aš mielai perkelčiau šį peizažą į Ško- 
tiją. Neblogai atrodytų Lomondo ežero pakrantėje. O turistai plūstų 
pulkais. 

— Mūsų balione nedaug vietos ir patenkinti tavo fantaziją būtų 
sunku. Bet tik pažvelkite - skrydžio kryptis lyg ir keičiasi. Puiku! 
Šių paslaptingų vietovių dvasios labai malonios; jos parūpino piet- 
ryčių vėją, 0jo mums kaip sykis ir reikia. 

Iš tikrųjų, „Viktorija“ pasuko į šiaurę ir gegužės 20 dienos ryte 
jau skrido virš upių tinklo raizgalynės - Nigerio intakų. Kai kurie iš 
jų taip buvo užžėlę žole, kad iš toli priminė vešliausias pievas. Tai 
buvo Barto nueitas kelias, kai jis leidosi žemyn upe iki Timbuktaus. 
Nigeris toje vietoje siekė aštuonis šimtus tuazų pločio ir tekėjo tarp 
krantų, tirštai apaugusių įvairiausių rūšių kryžmažiediniais augalais 
ir tamarindais. Vešlioje žolėje, žarstydama ją aštriais ragais, šokinė- 
jo gazelių banda, o jų tykojo krokodilai. Prekėmis apkrautų asilų ir 
kupranugarių ilgos virtinės kūprino keliais, apaugusiais dideliais me- 
džiais. Netrukus uŽ upės vingio išniro amfiteatro forma išdėstyti Že- 
mi nameliai. Jų stogai ir terasos buvo apverstos šienu. 

— Tai Kabra, Timbuktaus uostas! - pralinksmėjęs sušuko dakta- 
ras. - O iki miesto neliko nė penkių mylių. 

— Vadinasi, jūs esate patenkintas, sere? - paklausė Džo. 

— Aš sužavėtas, mano mielasis! 

— Puiku! Ką gi, viskas į gera. 

Iš tikrųjų, antrą valandą dienos dykumos sostinė, paslaptingasis 
Timbuktus, kažkada kaip senovės Atėnai ir Roma garsėjęs savo moks- 
lininkų mokyklomis ir filosofais, plytėjo prieš oreivių akis. 

Čia Fergiusonas, atidžiai žiūrėdamas į Barto ranka nubraižytą 
miesto planą, įsitikino, koks jis tikslus. Timbuktus - lyg milžiniškas 
trikampis neaprėpiamoje balto smėlio platybėje. Į šiaurę nukreipta 

jo viršūnė įsirėžia į dykumą. Aplinkui - nieko, tik laukiniai varpiniai 
augalai, neužaugos mimozos ir skurdūs krūmynai. 

Pats miestas iš paukščio skrydžio primena apskritimų ir kubelių 
krūsnį. Gatvės gana siauros, suspaustos vienaaukščių kvadratinių 
nedegtų plytų namų ir nendrių lūšnelių smailiais šiaudų stogais. Šen 
ten namų terasose regėjosi atsainiai išsidrėbę žmonės, vilkintys ryš- 
kiais drabužiais, su ietimis ir muškietomis rankose. Tuo laikų mote- 
rų gatvėse nebuvo. 

— O kalba, kad čionykštės esančios labai gražios, - tarė daktaras. 
— Ar matote, - tęsė jis, - trijų mečečių bokštus? Tai beveik viskas, 
kas liko iš buvusios Timbuktaus didybės. Trikampio viršūnėje išsi- 
laikiusi Sonkorės mečetė, apjuosta galerijų, pastatytų ant gana tai- 
syklingos formos arkadų; kiek tolėliau, prie San Gungaus kvartalo, 
yra Sidi Jahjos mečetė ir keli dviaukščiai namai. Neieškokite nei 
rūmų, nei paminklų. Čionykštis šeichas — tik pirklys, o jo karališkoji 
buveinė - tik kontora. 

— Atrodo, matau pusiau apgriuvusias akmens sienas, - tarė Ke- 
nedis. 

— Jas sugriovė fulanai 1826 metais - tada miestas trečdaliu buvo 
didesnis. Timbuktus nuo vienuoliktojo amžiaus visiems - geidžia- 
mas grobis ir paeiliui priklausė tuaregams, sonrajams, marokiečiams 
ir fulanams. Taip, šis kažkada svarbus civilizacijos centras, kuriame 
šešioliktajame amžiuje mokslininko Achmedo Babos bibliotekoje 
buvo tūkstantis šeši šimtai rankraščių, dabar ne kas kita, kaip Cent- 
rinės Afrikos prekių sandėlis. 

Miestas iš tikrųjų atrodė nekaip. Apleistas kaip ir visi savo laiką 
atgyvenę miestai, užverstas milžiniškomis šiukšlių krūvomis, - jos 
kyšojo lyg kalvelės, vienintelės toje lygioje vietoje, jeigu neimsime 
domėn kalvos, styrojusios turgaus aikštėje. 

„Viktorijai“ skrendant virš Timbuktaus, miestelėnai subruzdo, 
emė daužyti net būgnus. Bet vargu ar paskutinis ten užsilikęs, varge 
paskendęs mokslininkas turėjo kada pasidomėti nuostabiuoju reiš- 
kiniu: oreiviai, galingo dykumos vėjo pagauti, jau skrido virš vin- 
giuotų Nigerio krantų, ir netrukus Timbuktaus miestas buvo tik vie- 
nas iš daugybės greitai pralekiančių kelionės epizodų. 

— Kur gi dabar nuneš mus likimas? - susimąstė daktaras. 

— Gerai, jeigu į vakarus, - tarė Kenedis. 

— Štai kaip! - sušuko Džo. - O štai ką aš pasakysiu: jeigu tektų 
grįžti tuo pačiu keliu į Zanzibarą ar net skristi per Atlanto vandeny- 
ną į Ameriką, nė kiek neišsigąsčiau. 

— Matai, Džo, pirmiausia reikia pajėgti tokį kelią nuskristi, - pa- 
prieštaravo Fergiusonas. 

— Oko mums trūksta, misteri Samueli? 

— Dujų, mano mielasis. „Viktorijos“ keliamoji jėga mažėja. Io0- 
dėl turime taupyti vandenilį, kad jo pakaktų nuskristi iki vandenyno. 
"Ieks išmesti net balastą. Iš visko sprendžiant, mes labai pasunkėjome. 

— Štai ką reiškia nieko neveikti, misteri Samueli! - sušuko Džo. — 
Gulime sau ištisas dienas hamake kaip kokie tinginiai, tai norom 
nenorom pradėjome tukti ir priaugti svorio. Kai grįšime, visi regės, 
j0g esame nežmoniškai pastorėję. 

— Taip, sakyčiau, apmąstymai verti Džo, - pridūrė medžiotojas. — 
Bet neskubėk taip toli, mano drauge, dar nežinia, kas mūsų laukia. 
Galutinis tikslas dar toli... Sakyk, Samueli, į kokią pakrantės vietą, 
tavo manymu, mes pakliūsime? 

— Labai sunku atsakyti, Dikai. Esame nepastovių vėjų valdžioje. 
Pasakysiu tik tiek: būčiau laimingas, jeigu pavyktų nusileisti tarp 
Siera Leonės ir Portendiko. Ten mes rastume draugų. 

— Būtų malonu paspausti jiems ranką, - tarė Dikas. - O ar šiuo 
metu skrendame reikalinga kryptimi? 

— Ne visai, Dikai, ne visai. Pažvelk į kompaso rodyklę - dabar 
mus neša į pietus, ir mes artėjame prie Nigerio ištakų. 

— Kaip būtų nuostabu atrasti pačias ištakas, deja, mus aplenkė, — 
įsiterpė Džo. - O sakykite, misteri Samueli, argi jau iš tiesų nebe- 
įmanoma atrasti dar kokių nors jo ištakų? 

— Ne, Džo. Bet nesigraužk - tikiuosi, mes taip toli nenuskrisime. 

Artėjant nakčiai daktaras išmetė balasto likutį, ir „Viktorija“ pa- 
kilo. Bet netrukus, nors degiklis degė visa jėga, vos pajėgė išsilaiky- 
tivienodame aukštyje. Tuo laiku „Viktorija“ buvo šešiasdešimt my- 
lių piečiau nuo Timbuktaus. Kitą rytą ji atsidūrė prie Nigerio krantų, 
netoli Debo ežero. 

Keturiasdešimtasis skyrius 


Daktaro Fergiusono nerimas. - Stiprus oro srautas neša į pietus. 
— Skėrių debesis. - Dženės miestas. - Segaus sostinė. 
— Vėjo pasikeitimas. - Džo apgailestavimas. 


Toje vietoje, kur atsidūrė „Viktorija“, didelės salos Nigerio vagą 
suskaldė į mažas, labai sraunias atšakas. Vienoje saloje keliautojai 
išvydo keletą piemenų pirkelių. Nubraižyti tikslaus vietovės plano 
nebuvo įmanoma, nes „Viktorija“ skrido vis greičiau ir greičiau. Ba- 
lioną dar nunešė į pietus, ir jis per keletą minučių pralėkė virš Debo 
ežero. 

Fergiusonas įvairiame aukštyje ieškojo kito oro srauto, bet nera- 
do ir netrukus atsisakė to manevro, nes buvo gana stiprus dujų nuo- 
tėkis - dujos skverbėsi pro susidėvėjusias aerostato sieneles. 

Apie tai daktaras neprasitarė nė vienu žodžiu, tačiau labai sune- 
rimo. Stipri oro tėkmė, nešusi balioną į pietus, griovė visus Fergiu- 
sono planus. Dabar jis jau nebežinojo, ko tikėtis. Jeigu nenuskris iki 
anglų ar prancūzų valdų, kas laukia pakliuvus pas laukinius, gyve- 
nančius Gvinėjos pakrantėje? Ar ten sulauks laivo, kuriuo galėtų 
parplaukti Anglijon? O vėjas aiškiai juos ginė į Dagomėjos šalį, ku- 
rios gyventojai garsėjo ypatingu laukiniškumu; sultonas, 0 į jo ran- 
kas jie neišvengiamai pakliūtų, buvo pratęs per liaudies šventes pa- 
aukoti tūkstančius Žmonių. Ką ir sakyti, ten jų garantuotai laukia 
mirtis. Kita vertus, „Viktorija“ vis labiau išsikvėpė, ir daktaras jautė, 
kad neilgai trukus ji išleis paskutinę dvasią. 

Tuo tarpu oras lyg ir ėmė giedrėti; Fergiusonas jau buvo beat- 
gaunąs viltį, kad, nustojus lyti, pasikeis ir oro srautai. 

Džo žodžiai grąžino jį į liūdną tikrovę. 

— Tai va, - tarė mažis, - lietus vėl sustiprėjo, ir iš atslenkančių 
debesų matyti, kad šį kartą prapliups tikra liūtis. 

— Ką sakai? Vėl atslenka debesis? - sušuko daktaras. 

— Ir dar koks! - atsakė Kenedis. 

— Atvirai pasakysiu — panašaus debesio gyvenime dar nemačiau, 
— pridūrė Džo. - Jo kraštai keistai ištempti, sakytum, pagal virvutę. 

— O, kaip jūs mane išgąsdinote! - atsiduso Fergiusonas, padėda- 
mas žiūroną. — Tai visai ne lietaus debesis. 

— Ne lietaus? — nustebo Džo. 

— Tai skėrių debesis. 

— Skėrių! - sušuko Džo. 

— Taip, čia milijardai skėrių, kaip viesulas nuūžiantis per kraštą. 
Ir vargas šiai žemelei: jeigu nusės, viską nuniokos. 

— Norėčiau savo akimis pamatyti, - pareiškė Džo. 

— Palauk, mano mielasis, po kokių dešimties minučių debesis 
mus pasivys, ir tu viską išvysi. 

Fergiusonas neapsiriko: kelių mylių ilgio tamsus tirštas debesis 
jau artėjo kurtinančiai ūždamas, klodamas žemę milžinišku šešėliu; 
tai buvo begalinė skėrių orda. Gal už šimto žingsnių nuo „Viktori- 
jos" visa masė nusileido ant žydinčios, skaisčiai žalios žemės. Maž- 
daug po ketvirčio valandos skėriai pakilo ir nuskrido, 0 oreiviai dar 
spėjo iš toli pamatyti visiškai plikus krūmus, medžius ir tarsi nušie- 
nautas pievas. Buvo galima pamanyti, kad netikėtai užklupusi Žiema 
sukaustė Žemę ir pavertė ją plyne. 

— Tai ką dabar pasakysi, Džo? - paklausė Fergiusonas. 

— Ką aš pasakysiu, misteri Samueli? Kad tai labai įdomu ir tuo 
pačiu labai natūralu. 

— Blogiau už liūtį ir net krušą, - baisėjosi Kenedis. 

— Nuo skėrių nėra jokio išsigelbėjimo, - paaiškino Fergiusonas. 
— Žinomi atsitikimai, kada gyventojai, norėdami sustabdyti šitų vabz- 
džių skrydį, padegdavo miškus ir net javų laukus, tačiau pirmieji jų 
būriai puldavo į ugnį ir savo kūnais užgesindavo gaisrą, 0 po to visa 
skėrių masė nesulaikomai verždavosi pirmyn. Dar gerai, kad šitų 
kraštų gyventojai apsidovanoja save už tokį baisų nusiaubimą: gau- 
do skėrius kiek išgalėdami ir su pasitenkinimu valgo. 

— Tai turbūt tas pats, kas krevetės, tik skėriai sparnuoti. Gaila, 

man neteko paragauti: juk reikia viską patirti, - pareiškė Džo. 

Vakarėjant po „Viktorija“ ėmė slinkti labiau klampios vietos, miš- 
kus pakeitė pavienės medžių grupės; Nigerio pakrantėse oreiviai iš- 
vydo tabako plantacijas ir pelkes, apaugusias tiršta žole. Netrukus 
didelėje saloje iškilo Dženės miestas su dviem molio mečetės bokš- 
tais; iš milijonų kregždžių lizdų, apkibusių miesto sieną, sklido bai- 
sus dvokas. Tarp namų šen bei ten kilo baobabų, mimozų, datulių 
palmių viršūnės. Nors jau buvo naktis, miestas guviai bruzdėjo. Dženė 
— garsus prekybos centras, visa kuo aprūpinantis Timbuktų. Valtimis 
Nigerio upe ir karavanais, traukiančiais ūksmingais keliais, dženie- 
čiai išveža Timbuktun savo pramonės dirbinius. 

— Aš mielai pabandyčiau nusileisti į šitą miestą, - tarė daktaras. — 
Tikriausiai čia atsirastų ne vienas arabas, buvęs ir Prancūzijoje, ir 
Anglijoje, kurio galbūt ir nenustebintų mūsų keliavimo būdas. Bet 
sustoti, ko gero, būtų nelabai protinga - užsitęstų mūsų kelionė. 

— Tai atidėkime iki kitos ekskursijos, - juokdamasis pasiūlė Džo. 

— Be to, bičiuliai mano, - pridūrė daktaras, - jeigu tik neklystu, 
vėjas jau linkęs pūsti iš rytų, o tokios progos praleisti nereikia. 

Ir Fergiusonas išmetė iš krepšio keletą nereikalingų daiktų - tuš- 
čius butelius, dėžes nuo mėsos, - ir palengvėjusią „Viktoriją“ jam 
pasisekė nuskraidinti į zoną, labiau palankią savo planams įgyven- 
dinti. Ketvirtą valandą ryto pirmieji saulės spinduliai apšvietė Bam- 
baro sostinę Segų. Ją lengva atpažinti: Segų sudaro keturi atskiri 
miestai. Savitą išvaizdą suteikia taip pat maurų mečetės ir po įvai- 
rius kvartalus gyventojus išvežiojančių keltų nesiliaujantis šmirinė- 
jimas. Tačiau oreiviai neturėjo laiko apžiūrėti Bambaro sostinės. O 
„Viktorijos“ niekas nė nepastebėjo: ji spėriai skrido tiesiai į šiaurės 
vakarus, ir daktaro būgštavimai pamažu išsisklaidė. 

— Jei dar dvi dienas skristume tokiu greičiu ir šia kryptimi, tai 
atsidurtume prie Senegalio upės, - paaiškino jis savo draugams. 

— Ar draugiškoje šalyje? - pasidomėjo medžiotojas. 

— Ne visai, bet, matai, kraštutiniu atveju, jeigu mūsų „Viktorija“ 
iškrėstų kokią kvailystę, iš ten jau galėtume pėsčiomis nueiti į Pran- 
cūzijos valdas. Tačiau tikėkime, kad „Viktorija“ dar ištvers keletą 
šimtų mylių; tada mes išvengtume vargo, baimės, pavojų ir ramiai 
pasiektume vakarinį Afrikos krantą. 

— Ir tai bus mūsų kelionės pabaiga! - sušuko Džo. - Bet žinote, 
ką jums pasakysiu? Jeigu ne tas didis noras papasakoti žmonėms, ką 
matėme, aš būčiau linkęs niekada nenusileisti ant žemės. O kaip jūs 
manote, misteri Samueli, ar patikės mūsų pasakojimais? 

— Kažin, mano mielasis Džo! Šiaip ar taip, sunku paneigti faktus: 
tūkstančiai Žmonių matė mus išskrendančius iš vienos Afrikos pa- 
krantės, ir tūkstančiai pamatys mus parskrendančius į kitą. 

- Šito niekas nepaneigs. Ir kas tada išdrįs sakyti, kad mes neper- 
skridome visos Afrikos? —- savo nuomonę pareiškė Kenedis. 

— Ak, misteri Samueli! - sunkiai atsidusęs, išpoškino Džo. - Aš 
dar ne kartą gailėsiuos savo gryno aukso akmenų! Štai kas mūsų 
pasakojimams suteiktų svorį ir tikrumą! Kai tik imčiau dalinti po 
gramą aukso kiekvienam klausytojui - įsivaizduoju, kokia minia su- 
plūstų mano žodžių pasiklausyti ir tikriausiai manimi pasigėrėti. 


Keturiasdešimt pirmasis skyrius 


Artėja Senegalio upė. - „Viktorijos“ apimtis tebemažėja. 
— Būtinybė ją palengvinti. - Marabutas El Hadžis. 
— Paskalis, Vinko, Lamberas. - Mahometo varžovas. 
— Sunkiai įveikiami kalnai. - Kenedžio ginklai. 
— Džo manevras. - Sustojimas virš miško. 


Gegužės 27 dieną, devintą valandą ryto, vietovė ėmė keistis. Nuo- 
žulni lyguma pradėjo kalvoti, o tai bylojo, kad nebetoli ir kalnai. Teks 
perskristi kalnų grandinę, skiriančią Nilo baseiną nuo Senegalio basei- 
no- upių, tekančių į Gvinėjos įlanką ir Žaliąjį iškyšulį, takoskyrą. 

Toji Afrikos dalis iki pat Senegalio buvo laikoma labai pavojin- 
ga. Fergiusonas tai žinojo iš savo pirmtakų keliautojų pasakojimų; 
čia, negrų šalyje, anie patyrė neapsakomus nepriteklius ir nesuskai- 
čiuojamus pavojus. Dauguma Mungo Parko palydovų žuvo dėl kenks- 
mingo klimato. Todėl Fergiusonas tvirtai nutarė nenusileisti tame 
nesvetingame krašte. 

Jis neturėjo ramybės nė valandėlei. „Viktorija“ gana pastebimai 
silpnėjo ir kartais, ypač įveikiant kokią viršūnę, tekdavo išmesti ma- 
žiau reikalingus daiktus. Šitaip vargingai skrido net šimtą dvidešimt 
mylių. Nuolatiniai kritinėjimai ir pakilimai labai vargino. „Viktori- 
ja" kaip Sizifo akmuo vos pakilusi jau ir vėl lėkdavo Žemyn, ir jos 
išvaizda toli gražu buvo nebe pirmykštė. Dėl vandenilio trūkumo 
„Viktorija“ išsitempė į ilgį, o jos šonai įdubo. Vėjas, pūsdamas į 
susilpnėjusį apvalkalą, vietomis jį suglamžavo. 

Tai matydamas, Kenedis neištvėrė nepaklausęs: 

— Kaip manai, Samueli, gal „Viktorijos“ apvalkalas kur įplyšo? 

— Plyšių nėra, - atsakė daktaras, - bet, matyt, aukštos temperatū- 

ros veikiami, gutaperčios sakai ištirpo ir tafta praleidžia vandenilį. 

— O kaip sulaikyti nuotėkį? - domėjosi Dikas. 

— Čia jau mes nieko nepadarysime. Išeitis viena - sumažinti svo- 
rį. Išmesime viską, ką tik galima išmesti. 

— O ką gi dar galime išmesti? — susirūpino medžiotojas, apžvelg- 
damas jau gana ištuštėjusį krepšį. 

— Kad ir tentą, juk gana sunkus. 

Džo, tuos žodžius supratęs kaip jam skirtą įsakymą, užsiropštęs 
ant metalinio lanko, prie kurio buvo pririštas baliono tinklas, be di- 
desnio vargo nukabino abi tento dalis ir išmetė. 

— Šiuo tentu galima aprengti visą gentį, - tarė jis, - juk čiabu- 
viams nereikia daug drabužių. 

„Viktorija“ šiek tiek pakilo, tačiau netrukus visi pamatė ją vėl 
artėjant prie žemės. 

— Nusileiskime ir apžiūrėkime apvalkalą, - pasiūlė Kenedis. 

— Juk sakiau, Dikai, mes bejėgiai jį sutvarkyti. 

— Tai ką daryti? 

— Paaukoti viską, be ko kaip nors galime išsiversti, - atsakė dak- 
taras. — Aš nė už ką nenoriu čia sustoti. Štai tuose miškuose, virš 
kurių skrendame, slypi dideli pavojai. 

— Kas gi ten veisiasi, misteri Samueli, liūtai ar hienos? - nutaisęs 
paniekinamą miną, paklausė Džo. 

— Baisesni gyvūnai uŽ tavo paminėtus Žvėris, mano mielasis: žmo- 
nės, ir patys nuožmiausi iš visų afrikiečių. 

— Iš kur žinote? - sukluso Džo. 

— Iš čia pabuvojusių keliautojų, o taip pat prancūzų pasakojimų. 
Gyvendami savo kolonijose Senegale, norom nenorom turi pakęsti kai- 
mynines gentis... Kai čia dirbo pulkininkas Federbas, buvo išžvalgyta 
šalies giluma. Kai kurie karininkai - Paskalis, Vinko, Lamberas - iš 
ekspedicijos grįžo su vertingomis žiniomis. Jie tyrinėjo šalį, esančią 
Senegalio kilpoje, kurią karai ir plėšimai pavertė griuvėsiais. 

— Kas gi ten įvyko? 

— Oštai kas: 1854 metais vienas Senegalo Futos marabutas (atsi- 
skyrėlis), El Hadžis, pasiskelbė pranašu - teigė esąs dangaus įkvėp- 
tas kaip Mahometas. Jis kvietė gyventojus į karą prieš netikėlius, tai yra 
europiečius. Rajonas tarp Senegalio upės ir jo intako Falemės buvo su- 

naikintas - liko siaubinga plynė. Trys fanatikų ordos, El Hadžio vado- 
vaujamos, žudydamos ir plėšikaudamos nusiaubė visą šalį, nepasigailė- 
damos nė vienos gyvenvietės, nė vienos lūšnelės. Įsiveržė net į Nigerio 
slėnį, nužygiavo iki pat Segaus miesto ir ilgai jam grasino. 1857 metais 
El Hadžis patraukė į šiaurę ir apgulė Medinos fortą, prancūzų pastatytą 
upės pakrantėje; fortas, vadovaujamas Polio Holo, didvyriškai priešino- 
si: keletą mėnesių ištvėrė be maisto, aprūpinimo, kol pagalbon atskubė- 
jo pulkininkas Federbas. Tada El Hadžis su savo pulkais vėl persikėlė 
per Senegalį ir grįžo į Karto šalį, ją plėšdamas ir degindamas. Dabar 
mes kaip tik skrendame virš krašto, kur jis su savo ordomis rado prie- 
glaudą, ir patikėkite manimi - pakliuvus į jo rankas būtų labai nesaugu. 

— Tai mes ir nelįsime jam į akis, net jeigu gelbstint „Viktoriją“ 
tektų paaukoti ir batus, - pareiškė Džo. 

— Esame jau nebetoli nuo Senegalio, - paaiškino daktaras, - bet 
širdis man sakyte sako - perskristi į kitą krantą mes nepajėgsime. 

— Bent jau pabandykime nuskristi iki Senegalio, ir tai jau bus 
gerai, - tarė medžiotojas. 

— Pabandykime, - atsakė daktaras, - bet žinokite - mane nerami- 
na viena aplinkybė. 

— Kokia? 

— Mumsjjuk teks perskristi kalnų grandinę, o tai bus labai sunku; 
kad ir kiek kaitinčiau degiklį, padidinti „Viktorijos“ keliamąją galią 
nebeįmanoma. 

— Luktelkime, o paskui - matysime, - burbtelėjo Kenedis. 

— Vargšė „Viktorija“! - sušuko Džo.- Aš pamilau ją kaip jūreivis 
pamilsta savo laivą. Prisipažinsiu, man nelengva bus su ja skirtis. 
Zinoma, ji jau toli gražu nebe ta, kokia buvo, kai išskridome iš Zan- 
zibaro, bet ir koneveikti jos negalime: juk padarė nemažą paslaugą, 
ir palikti bus gaila. 

— Nusiramink, Džo, - paguodė daktaras. - „Viktoriją“ mes palik- 
sime tik pačiu kritiškiausiu atveju, jeigu jau nebebus kitos išeities. Ji 
mums tarnaus iki visiško jėgų išsekimo. Būtų gerai, jei tų jėgų už- 
tektų dar parai... 

— Taip, „Viktorijos“ jėgos senka, — sutiko Džo. - Ji pliuška ir, 
galima sakyti, išleidžia kvapą. Vargšė „Viktorija“! 

— Jeigu neapsirinku, horizonte jau boluoja kalnų grandinė, apie 

kurią kalbėjai, Samueli, - pranešė Kenedis. 

— Taip, žinoma, tai tie patys kalnai, - pažvelgęs pro žiūroną, atsa- 
kė daktaras. - Kokie aukšti jie man atrodo! Sunku bus perskristi. 

— Oar negalime aplenkti? 

— Vargu, Dikai. Tik pažiūrėk, kokie milžiniški - užgožia kone 
pusę horizonto. Ne, neišsisuksime per juos neskridę. 

— Atrodo, kalnai mus supa iš visų pusių. Va, jie jau kairėje ir 
dešinėje. 

— Ne, mesjų neišsilenksime, kad ir labai norėtume. 

Atrodė, toji pavojingoji užtvara artėjo stebėtinai greitai, arba, tei- 
singiau sakant, stipriausias vėjas sparčiai nešė „Viktoriją“ prie smailių 
viršūnių. Už jų neužkliūti tebuvo vienas būdas - žūt būt aukščiau 
pakilti. 

— Išpilkite iš indų vandenį! Palikite tik tiek, kiek reikia vienai 
dienai! - įsakė Fergiusonas. 

— Gerai! - atsakė Džo. 

— Arjau kylame? - paklausė Kenedis. 

— Truputį pakilome, apie penkiasdešimt pėdų, - daktaras nenu- 
leido akių nuo barometro, - bet to maža. 

Iš tikrųjų, uolėtos viršūnės tarsi grasindamos lėkė pasitikti oreivių. 
Jos kybojo iškilusios virš baliono daugiau kaip penkis šimtus pėdų. 

Išpylė ir degikliui skirtą vandenį, palikę tik kelias pintas. 

Menka nauda! 

— Vis dėlto turime pakilti, - tarė daktaras. 

— Išmeskime tuščius vandens indus, - pasiūlė Kenedis. 

— Meskite! 

— Klausau! - atsakė Džo. - Bet vis dėlto turiu pasakyti - nesma- 
gu taip viską išmėtyti, - pridūrė. 

— Ziūrėk, Džo, nesumanyk ir vėl aukotis, - perspėjo Fergiusonas. 
— Tučtuojau man prisiek, kad jokiu būdu mūsų nepaliksi. 

— Būkite ramus, misteri Samueli, mes nesiskirsime. 

„Viktorija“ vėl pakilo apie dvidešimt sieksnių, bet smailiagalė 
akmeninė viršūnė, vainikavusi statų kaip siena kalną, dar stūksojo 
virš jos daugiau kaip du šimtus pėdų. 

„Jeigu mums nepavyks pakilti virš tų uolių, po dešimties minu- 
čių krepšys suduš į šipulius", - dingtelėjo Fergiusonui. 

— Ką dar daryti, misteri Samueli? - paklausė Džo, tarsi perskai- 
tęs jo mintis. 

— Palik tik pemikaną, o mėsą - per bortą! 

„Viktorija“ dar palengvėjo penkiasdešimčia svarų ir šoktelėjo gana 
aukštai, bet tai buvo menka paguoda, nes vis dar neįveikė viršūnės. 
Padėtis tapo baisi. „Viktorija“ skrido labai greitai. Atrodė, štai tuoj 
tuoj su didžiausia jėga tvosis į uolas ir pabirs šipuliais. 

Daktaras akimis apmetė krepšį. Jis buvo beveik tuščias. 

— Dikai, jeigu prireiks, būk pasirengęs paaukoti savo ginklus, — 
tarė Fergiusonas. 

— Ką šneki, Samueli! Paaukoti karabiną! - susijaudinęs sušuko 
medžiotojas. 

— Mano drauge, jeigu aš pareikalausiu, vadinasi, tai būtina. 

— Samueli, Samueli! 

— Suprask, tavo karabinas, šoviniai ir parakas gali mums kaštuoti 
gyvybę! 

— Artėjame, artėjame! - sušuko Džo. 

O kalnasvis dar kyšojo virš „Viktorijos“ per dešimtį sieksnių. 

Džo čiupo antklodes ir išmetė. Nesakydamas nė žodžio, Kenedis 
atsisveikino su keliais kulkų ir šratų maišeliais. Šį kartą „Viktorijos“ 
balionas jau pakilo aukščiau už pavojingąsias, saulėje žvilgančias 
viršūnes, bet krepšys vis dėlto buvo Žemiau už uolas ir neišvengia- 
mai turėjo į jas atsitrenkti. 

— Kenedi! Kenedi! - sušuko daktaras. - Mesk savo ginklus — 
arba mes žūsime! 

— Palaukite, misteri Dikai! Palaukite! - sudraudė jį Džo. 

Kenedis žvilgtelėjo į jo pusę ir išvydo — Džo dingo už krepšio 
borto... 

— Džo! Džo! - nevilties apimtas, suriko jis. 

— Nelaimingasis! - tarstelėjo daktaras. 

Kalno viršūnėje buvo gal dvidešimties pėdų pločio gana lygi aikš- 
telė. Krepšys kaip tik nusileido ant jos ir braškėdamas vilkosi aštria 
skalda. Kita šlaito pusė buvo gana stati. 

— Pralįsime! Pralįsime! Pralindome! - pasigirdo balsas, privertęs 
džiaugsmingai suplakti Fergiusono širdį. 

Drąsusis Džo, laikydamasis už apatinio krepšio krašto, bėgo aikš- 

tele; „Viktorija“, palengvėjusi tiek, kiek svėrė Džo, veržte veržėsi į 
viršų ir jam teko iš visų jėgų laikyti balioną. 

Kai Džo atsidūrė priešingoje skardžio pusėje ir priešais atsivėrė 
bedugnė, jis iš visų jėgų stryktelėjo į viršų, įsitvėrė virvių ir akimoju 
atsidūrė šalia savo bendrakeleivių. 

— Viskas gerai! - pareiškė jis. 

- Šaunusis mano Džo! Bičiuli mano! - susijaudinęs ištarė daktaras. 

— Tik nemanykite, misteri Samueli, kad šitaip dėl jūsų pasielgiau. 
Ne, ne! Dėl karabino! Juk buvau skolingas misteriui Dikui po to atsiti- 
kimo su arabais. O aš pratęs grąžinti skolas, ir dabar su juo atsiskai- 
čiau, - pridūrė, paduodamas medžiotojui brangųjį ginklą. - Man labai 
skaudėtų širdį, jeigu jums būtų tekę su juo skirtis, - dar pasakė. 

Kenedis stipriai paspaudė Džo ranką, bet ką nors pasakyti netu- 
rėjo jėgų. 

Dabar „Viktorijai“ tereikėjo tik nusileisti. Tai buvo nesunku. Ne- 
trukus iki žemės teliko tik du šimtai pėdų ir balionas atgavo pusiau- 
svyrą. Tačiau vietovė tapo labai nelygi, kalvota, ir naktį išvengti kalvų 
būtų ne taip jau paprasta. Tuo labiau, kad oro balionas nebenorėjo 
paklusti ir duotis valdomas. 

Vakaras artėjo nepaprastai greitai; daktaras norom nenorom bu- 
vo priverstas sustoti ir palaukti ryto. 

— Turime pasiieškoti patogesnės vietos ir nusileisti, - tarė jis. 

— Vadinasi, vis dėlto leisimės, Samueli? - paklausė Kenedis. 

— Taip, aš ilgai svarsčiau planą, kurį turėsime įvykdyti. Dabar tik 
šešta valanda, ir laiko mums pakaks. Džo, išmesk inkarą. 

Džo nedelsdamas įvykdė įsakymą. 

— Mes skrisime antai virš to miško ir užsikabinsime už kokio 
medžio, - aiškino daktaras. - Nė už ką nenorėčiau čionykštėse vie- 
tose naktį praleisti žemėje. 

— O ar galėsime išlipti, Samueli'? - paklausė Kenedis. 

— Kuriam galui? Kartoju: čia labai pavojinga mums išsiskirti. Be 
to, paprašysiu jūsų abiejų padėti man atlikti sunkų darbą. 

„Viktorija“, skrisdama virš tankaus miško, kone lietė medžių vir- 
šūnes, ir staiga sustojo: inkaras pagaliau užsikabino. Artėjant nak- 
čiai, vėjas visai nurimo, ir „Viktorija“ beveik nejudėdama kybojo 
virš žalios sikomorų jūros. 

Keturiasdešimt antrasis skyrius 


Kilniadvasiškumo kova. - Paskutinė auka. - Dujų kaitinimo 
prietaisas. - Džo miklumas. - Vidurnaktis. - Daktaro budėjimas. 
— Kenedžio budėjimas. - Jo sapnas. - Gaisras. 

- Šūksniai ir šūviai. - Pavojus praėjo. 


Pirmiausia Fergiusonas iš žvaigždžių nustatė, kur jie atsidūrė. 
Paaiškėjo - apie dvidešimt penkias mylias nuo Senegalio. 

Šį tašką pažymėjęs žemėlapyje, daktaras tarė: 

— Bičiuliai mano, mes žūt būt turime persikelti per Senegalį. Bet 
kadangi per upę tilto nėra, o valties neturime, upę reikia perskristi 
„Viktorija“. Todėl pirmiausia turime ją dar palengvinti. 

— Bet aš net nenutuokiu, ko dar galėtume atsisakyti, - tarė Kene- 
dis, vis būgštaudamas dėl savo karabino. - Man atrodo, vienintelė 
išeitis - kuriam nors iš mūsų pasiaukoti ir čia pasilikti... Šį kartą 
labai prašau tą garbę suteikti man. 

— To dar trūko! - sušuko Džo. - Tarsi aš nebūčiau pratęs... 

— Dabar, mano drauge, - pertraukė jį Kenedis, - jau nebekalba- 
me apie tai, kad reikia iššokti iš „Viktorijos“, o apie tai, kad pėsčio- 
mis reikės pasiekti vandenyną. Aš geras ėjikas, geras šaulys... 

— Nė užką nesutiksiu! - sušuko Džo. 

— Ginčijatės visiškai be reikalo, bičiuliai mano, - įsiterpė Fergiu- 
sonas. - Manau, tokių kraštutinių priemonių nereikės griebtis. O jei- 
gu prireiktų, mes, suprantama, nebeišsiskirtume, o visi trys paban- 
dytume pėsčiomis prasibrauti per šį kraštą. 

— Gerai sakote! - pritarė Džo. - Mažytis pasivaikščiojimas mums 
nepakenktų! 

— Tačiau pirmiau mes griebsimės paskutinės priemonės, paleng- 

vindami savo „Viktoriją“, toliau kalbėjo daktaras. 

— Ką sugalvojai? - paklausė Kenedis. 

— Reikia išmesti prie degiklio prijungtus indus, taip pat Bunzeno 
bateriją ir gyvatuką. Juk tai - devyni šimtai svarų. 

— Samueli, o kaip tada pakaitinsi dujas? 

— Oašjų ir nebekaitinsiu. Apsieisime. 

— Vis dėlto... 

— Paklausykite, bičiuliai mano, - ėmė aiškinti daktaras. - Aš kuo 
kruopščiausiai apskaičiavau „Viktorijos“ keliamąją galią. Mes trys 
ir dar šis tas, kas bus krepšyje - du inkarus būtinai norėčiau patauso- 
ti - nesveria nė penkių šimtų svarų. „Viktorija“ pajėgi tiek pakelti. 

— Nežinau, ką ir sakyti, mielasis Samueli, juk geriau už mus nusi- 
manai, - tarė medžiotojas. - Tik tuvienas gali tiksliai įvertinti mūsų 
padėtį. Sakyk, ką turime daryti, ir mes padarysime. 

— Mesjūsų paslaugoms, misteri Samueli, - Kenedį palaikė ir Džo. 

— Kartoju, bičiuliai mano, kad ir labai rizikingas šis Žingsnis, ta- 
čiau mes turime paaukoti visus prietaisus. 

— Ką gi, paaukokime! - pritarė Kenedis. 

— Tai prie darbo! - nebeištvėrė Džo. 

O darbas buvo ne iš lengvųjų. Reikėjo išardyti mechanizmą: pir- 
miausia pašalinti maišymo indą, po to maitinimo kamerą su degikliu 
ir pagaliau vandens skaidymo indą. 

Trims oreiviams nelengyvai sekėsi atlupti prietaisus nuo krepšio 
dugno, prie kurio jie buvo patikimai pritvirtinti, tačiau Kenedis bu- 
vo nepaprastai stiprus, Džo - miklus, o Samuelis - sumanus, ir ga- 
liausiai jie vis dėlto savo pasiekė. Prietaisus švystelėjo per bortą ir 
jie nubarškėjo sikomorų lapija, gerokai apdraskydami šakas. 

— Įsivaizduoju, kaip nustebs negrai, savo miške radę tokius daik- 
čiukus! - tarstelėjo Džo. - Tikriausiai ims garbinti kaip stabus. 

"Tada griebėsi vamzdelių, sujungtų su baliono apvalkalu. Džo be- 
regint užsikabarojo ant krepšio ir perpjovė kaučiuko įtvarus. O su 
vamzdeliais teko ilgiau pavargti, nes viršutiniai jų galai žalvario vie- 
lomis buvo pritvirtinti prie vožtuvo žiedo. Čia Dikas parodė stebėti- 
ną vikrumą: nusispyręs batus — bijojo sužaloti apvalkalą, - nekreip- 
damas dėmesio į baliono supimą, tinklu užsikorė į patį „Viktorijos“ 
viršų ir, laikydamasis viena ranka, sugebėjo atsukti išorines vamz- 

džių pritvirtinimo veržles. Tada vamzdelius jau nesunkiai ištraukė 
per apatinę angą, kurią Džovėl hermetiškai uždarė. „Viktorija“, smar- 
kiai palengvėjusi, tarytum atsitiesė ir stipriai įtempė inkaro lyną. 

Dvyliktą valandą nakties darbas, pareikalavęs labai daug jėgų, 
sėkmingai buvo baigtas. Oreiviai paskubom užkrimto pemikano ir 
gurkštelėjo šalto grogo - deja, degiklių Džo jau nebegalėjo pasinau- 
doti. 

Džo ir Kenedis iš nuovargio tiesiog nebepastovėjo ant kojų. Fer- 
giusonas tarė: 

— Dabar, bičiuliai mano, gulkitės ir miegokite, 0 aš pirmas stosiu 
sargybon. Antrą valandą pažadinsiu Kenedį, o ketvirtą - Džo. Šeštą 
ryto turime išskristi, ir tegu padeda mums dangus tą paskutinę dieną. 

Antrą kartą prašyti nereikėjo - abudu daktaro bendrakeleiviai 
sugulė krepšio dugne ir bemat kiečiausiai užmigo. 

Visur buvo ramu. Retkarčiais skysti debesėliai perplaukdavo mė- 
nuliu; visiškai išdilusi skiltelė vos bešvietė. Fergiusonas, atsirėmęs į 
krepšio kraštą, Žvalgėsi, atidžiai stebėdamas tamsią lapiją, plytinčią 
po kojomis ir užstojančią žemę. Menkiausias garsas kėlė įtarimą. 
Fergiusonas ieškojo paaiškinimo net tyliausiam lapų virpesiui. Dak- 
taro nervai buvo įtempti, galvoje be perstojo sukosi neramios min- 
tys apie visokiausius baisumus; tie niūrūs nuogąstavimai dar labiau 
slėgė. Įveikus daugybę kliūčių ir artėjant prie tikslo, Fergiusonas vis 
labiau nerimavo, būgštavimai stiprėjo, ir jam atrodė, kad kelio pa- 
baiga tiesiog tolsta nuo jo. 

Juk keliautojų padėtis buvo ne iš maloniųjų. Pakliuvo tarp aršių 
laukinių ir turėjo toli gražu ne tokią jau patikimą keliavimo priemo- 
nę. Praėjo laikas, kai daktaras galėjo pasikliauti savo „Viktorija“ ir 
atlikti drąsius manevrus. 

Esant tokiai įtemptai dvasios būklei, Fergiusonui kartais pasiro- 
dydavo, jog girdi iš miško atsklindantį kažkokį neaiškų triukšmą, o 
vieną kartą tarp medžių tarsi blykstelėjo ugnelė. Prispaudęs prie akių 
žiūroną, dar atidžiau ėmė Žiūrėti į tamsą, bet nič nieko nepastebėjo 
ir neišgirdo. Matyt, jau apniko haliucinacijos. Po valandėlės vėl iš- 
tempė ausis — neišgirdo nė menkiausio traškesio. Tuo laiku kaip tik 
baigėsi jo budėjimo laikas ir Fergiusonas pažadino Kenedį. Prisakęs 
būti ypač budriam, atsigulė šalia Džo, miegojusio kaip akmeniukas. 

O Kenedis, trindamas užgriuvusias akis, ramiai užsidegė pypkę ir, 
atsirėmęs į krepšio bortą, ėmė godžiai rūkyti, šitaip norėdamas iš- 
blaškyti paskutinius miego likučius. 

Aplinkui viešpatavo mirtina tyla. Lengvas vėjelis pamažu šiure- 
no medžių viršūnėse ir, supdamas „Viktoriją“, tarsi liūliavo mieguistą 
medžiotoją. Šis iš visų jėgų stengėsi atsikratyti snaudulio: judino 
pasunkėjusius vokus, sprogino tamsoje beveik nieko nematančias 
akis, bet galiausiai, pasidavęs neįveikiamam nuovargiui, vis dėlto 
užmigo. 

Arilgai miegojo? Dikas nė pats nebūtų galėjęs pasakyti. Staiga jį 
pažadino stipri šviesa ir traškesys. 

Jis atsimerkė ir pašoko. Į veidą plūstelėjo stipriausias karštis. Apa- 
čioje degė miškas... 

— Gaisras! Degam! - sušuko Kenedis, gerai nesuvokdamas, kas 
dedasi. 

Abu draugai pašoko iš savo guolių. 

— Kasatsitiko? - paklausė Samuelis. 

— Gaisras! - atsakė Džo. - Bet kas galėjo... 

Tuo metu po ugnies nutviekstais lapais pasigirdo garsūs šūksniai. 

— A, laukiniai! - suprato Džo. - Jie padegė mišką, norėdami mus 
paspirginti. 

— Tai talibų gentis. El Hadžio galvažudžiai, - tarė daktaras. 

Aplink „Viktoriją“ siautėjo liepsnos. Sausų šakų traškesys susi- 
liejo su žalių lapų šnypštimu. Visa, kas gyva - lianos, medžių lapai — 
raitėsi ir degė. Viešpatavo viską naikinanti stichija, visur siautėjo 
liepsnos vandenynas. Jo fone išsiskyrė juodų milžiniškų medžių ka- 
mienai ir apanglėjusios šakos. Tas liepsnojantis vandenynas atsispin- 
dėjo debesyse. Visas oras, atrodė, buvo apimtas liepsnos. 

— Greičiau žemėn! - sušuko Kenedis. - Tik ten mūsų išsigelbėjimas! 

Fergiusonas stipriai nutvėrė bičiulį už rankos ir sulaikė, o tada 
puolė prie inkaro lyno ir vienu kirvio kirčiu jį perkirto. Ugnis iš visų 
pusių plūdo prie baliono, jau laižė jo šonus, bet „Viktorija“, nutrūkusi 
nuo saito, nėrė tūkstantį pėdų į viršų. 

Per mišką nuvilnijo baisiausi riksmai, pasigirdo kurtinantys šūviai. 

O „Viktorija“, pagauta ryto vėjo, jau skrido į vakarus. Buvo ket- 
virta valanda. 


274 


Keturiasdešimt trečiasis skyrius 


Talibų gentis. - Lenktynės. - Nusiaubtas kraštas. - Vidutinis vėjas. 
— „Viktorija“ skrenda vis žemiau. - Išmetamos paskutinės maisto 
atsargos. - „Viktorijos“ šuoliai. - Gynimasis su ginklu rankose. 
— Vėjas stiprėja. - Senegalio upė. - Guno krioklys. - Įkaitintas 
oras. - Skrydis per Senegalį. 


— Jeigu vakar nebūtume išmetę „Viktorijos“ prietaisų, garantuo- 
tai būtume žuvę, - prašneko daktaras. 

— Štai kaip svarbu viską laiku padaryti, - savo nuomonę pareiškė 
Džo.- Išsigelbėjome - ir gana lengvai. 

— Bet pavojaus dar visikai neišvengėme, - paprieštaravo Fergiu- 
sonas. 

— Dėl ko gi dabar būgštauji, Samueli? - paklausė Kenedis. - Juk 
„Viktorija“ nebenukris, o jeigu skrenda neaukštai virš žemės, didelė 
čia bėda? 

— Ar didelė bėda? - pakartojo daktaras. - Nagi, Dikai, pažvelk! 

„Viktorija“ kaip tik skrido virš miško pakraščio; oreiviai išvydo 
apie trisdešimt raitelių, vilkinčių plačiais šarovarais ir vėjyje besi- 
plaikstančiais burnusais. Raiteliai buvo ginkluoti ietimis bei muš- 
kietomis ir risčia jojo savo eikliais karštakraujais žirgais ta pačia 
kryptimi, kuria lėtai judėjo „Viktorija“. 

Išvydę balioną, raiteliai ėmė baisiausiai rėkauti ir mojuoti ginklais. 
Retos susitaršiusios barzdos tamsiai rudiems veidams suteikė dar 
nuožmesnę išvaizdą; raitelių povyzos bylojo apie žiaurią neapykan- 
tą ir geidulį susidoroti su savo aukomis. Jie nepaprastai grakščiai 
šuoliavo lyguma, priglundančia prie Senegalio upės. 

— Žinoma, tai žiaurios talibų genties laukiniai, niršūs El Hadžio 

bendrai, - tarė Fergiusonas. - Prisipažinsiu, aš būčiau linkęs verčiau 
jau atsidurti miške tarp plėšrių Žvėrių nei pakliūti į šitų banditų rankas. 

— Jų išvaizda iš tiesų nelabai taiki, - atsakė Kenedis, - ir visi kaip 
vienas dikti žaliūkai. 

— Dar gerai, kad šie žvėrys neskraido, - burbtelėjo Džo. - Bent 
jau tiek paguodos. 

— Pažvelkite į tas nusiaubtas gyvenvietes, sudegintas pirkias, — 
parodė Fergiusonas, - juk tai jų rankų darbas. Kažkada čia buvo 
įdirbti, žydintys laukai, o dabar —vien dykynė. 

— Ne jų nosiai mus pavyti, - savo nuomonę pareiškė Kenedis, -o 
jeigu mums dar pasiseks perskristi Senegalį, tai jau nebegrės joks 
pavojus. 

— Tiesą sakai, Dikai, bet viskas tik su viena sąlyga - jeigu „Vikto- 
rija“ laikysis ore, - daktaras nenuleido akių nuo barometro. 

— O žinai, Džo, būtų ne pro šalį turėti po ranka paruoštus ginklus, 
—burbtelėjo Kenedis. 

— Žinoma, misteri Dikai, atsarga gėdos nedaro, - atsakė Džo. — 
Kaip gerai, kad pakeliui jų neišbarstėme. 

— Ak, tu mano brangiausias karabinėli! - sušuko medžiotojas. — 
Tikiuosi, niekada nereikės su tavimi skirtis. 

Ir Kenedis ypatingai kruopščiai užtaisė ginklą. Laimei, parako ir 
kulkų dar buvo pakankamai. 

— Kokiame aukštyje dabar skrendame, Samueli? —- paklausė Dikas. 

— Maždaug septynių šimtų penkiasdešimt pėdų. Tik jau nebe mū- 
sų valioje kilti ar leistis, ieškoti palankių tėkmių. Mes esame visiš- 
koje „Viktorijos“ priklausomybėje. 

— Labai apmaudu, — burbtelėjo Kenedis. - Lyg tyčia vėjas silpno- 
kas. Štai kiltų toks uraganas, koks siautėjo pastarosiomis dienomis, 
seniai būtume atsikratę tų banditų! 

— Dabar jie kažkodėl labai nebeskuba, - tarė Džo, - nesivargin- 
dami varosi sau ristele tarsi pasijodinėdami. 

— Jeigu būtume nuo jų per šautuvo šūvį, pažintų mane - ištėkš- 
čiau iš balno vieną po kito, - pareiškė medžiotojas. 

— Taip tai taip, bet juk ir mes tada atsidurtume tik per šautuvo šūvį 
nuo jų, o mūsų „Viktorija“ būtų puikus ilgų muškietų taikinys, - savo 
nuomonę pareiškė daktaras. - O ar gali įsivaizduoti, kokioje padėtyje 

atsidurtumėme, jeigu jie prakiurdintų „Viktorijos“ apvalkalą? 

Lenktynės tęsėsi visą rytą. Iki vienuoliktos valandos „Viktorija“ 
nuskrido į vakarus tik penkiolika mylių. 

Daktaras atidžiai sekė kiekvieną debesėlį horizonte. Labiausiai 
bijojo, kad nepasikeistų vėjo kryptis. Kas laukia, jeigu nuneštų at- 
gal, prie Nigerio? Tuo pačiu Fergiusonas matė, kad „Viktorija“ vis 
labiau sėda prie žemės. Nuo išskridimo momento ji jau nusileido 
daugiau kaip tris šimtus pėdų, o Senegalis buvo nuo jų bent už dvy- 
likos mylių. Skrendant tokiu greičiu, oreiviai prie upės galėjo atsi- 
rasti ne anksčiau kaip po trijų valandų. 

Staiga Fergiusonas išgirdo apačioje vėl pašėlusiai rėkaujant. Rai- 
teliai kiek išgalėdami ginė arklius. 

Daktaras metė žvilgsnį į barometrą ir bemat suprato, ką reiškia 
tas stūgavimas. 

— Ar mes smunkame žemyn, Samueli? - paklausė Kenedis. 

— Taip, - atsakė daktaras. 

„Velniai rautų!'-—- pamanė Džo. 

Po ketvirčio valandos „Viktorija? buvo ne aukščiau kaip per šimtą 
penkiasdešimt pėdų nuo žemės, bet, ačiū Dievui, vėjas truputį su- 
stiprėjo. 

Oraiteliai jojo visu greitumu, ir netrukus nuaidėjo muškietų salvė. 

— Nepataikė, kvaišos! - sušuko Džo. - Bet, atrodo, tuos nedorė- 
lius reikia laikyti per padorų atstumą, - pridūrė ir, nusitaikęs į prie- 
kyje lekiantį raitelį, iššovė. Persekiotojas nukrito nuo arklio; jo bend- 
rai stabtelėjo, ir per trumpą sumaištį „Viktorija“ spėjo šiek tiek ap- 
lenkti savo priešus. 

— Jie atsargūs, - savo nuomonę pareiškė Kenedis. 

— Taip, bet tik todėl, kad neabejoja sėkme, - tarė Fergiusonas, — 
ir, žinoma, jiems pasiseks mus sučiupti, jeigu nusmuksime dar Že- 
miau. Žūt būt turime pakilti! 

— Ką čia dar išmetus? - susimąstė Džo. 

— Visą pemikaną, visą, kiek liko! Vis dėlto apie trisdešimt svarų! 

— Klausau, misteri Samueli! - atsakė Džo ir puolė vykdyti įsakymo. 

Krepšys, kone siekęs žemę, akimoju pakilo. Laukiniai niršiai su- 
riko. Bet po gero pusvalandžio „Viktorija“ vėl ėmė sparčiai artėti 
prie žemės; matyt, dujos sruvo pro apvalkalo plyšius. Netrukus krep- 

šys tarpais ėmė brūžuoti žemę. Negrai puolė prie jo. Bet „Viktorija“, 
kaip paprastai būna, atsitrenkusi į žemę, pašoko į viršų ir tik už ge- 
ros mylios vėl ėmė kristi. 

— Nejaugi nepasiseks ištrūkti?! - nevilties apimtas, sušuko Kenedis. 

— Džo, išmesk degtinę! - sušuko Fergiusonas. - Mesk instru- 
mentus, mesk viską, kas tik šiek tiek sveria! Mesk net paskutinį in- 
karą! Tai būtina! 

Džo ėmė plėšti ir mesti per bortą barometrus, termometrus, bet 
to buvo maža, ir „Viktorija“, akimirkai šoktelėjusi į viršų, vėl ėmė 
leistis. Negrai jau buvo tik už dviejų šimtų žingsnių. 

— Mesk abu šautuvus! - sušuko daktaras. 

— Tik išjų iššovus! - atsišaukė medžiotojas. 

Ir vienas po kito nuaidėjo keturi šūviai, paleisti į raitelių tirštynę. 
Keturi negrai nusirito į dulkes, klaikiai, dūkiai šaukiant visai gaujai. 

Išmetus ginklus, „Viktorija“ ir vėl pakilo, o po to, lyg milžiniškas 
elastingas sviedinys atsidauždama į žemę, ėmė tiesiog šokčioti dide- 
liais šuoliais. 

Keistas tai buvo vaizdas! Trys nelaimingieji bandė pasprukti nuo 
savo priešų, milžiniškais žingsniais šuoliuodami balionu, kuris pri- 
silietęs prie žemės, kaip Antėjas įgaudavo naujų jėgų. 

Ši siaubinga padėtis vieną kartą turėjo baigtis. Artėjo vidudienis. 
„Viktorija“ kažkaip keistai supliuško, glebus apvalkalas plastėjo, taf- 
tos klostės čežėdamos trynėsi viena į kitą. 

— Dievas mus apleido! - išsiveržė iš Kenedžio lūpų. - Tuoj tėkšimės. 

Džo tylėdamas pažvelgė į Fergiusoną. 

— Ne! —-sudraudė daktaras. - Mes dar galime atsikratyti daugiau 
kaip šimtu penkiasdešimčia svarų. 

— Kažin kokiu būdu? - paklausė Kenedis, kurio galvoje švystelė- 
jo baisi mintis - jo draugas išėjo iš proto! 

— Atkabinkime krepšį! - atsakė Fergiusonas. - Patys įsitversime 
tinklo ir, už jo laikydamiesi, pasieksime Senegalį. Greičiau! Tuoj 
pat prie darbo! 

Drąsuoliai nedvejodami griebėsi paskutinio išsigelbėjimo siūlo. Kaip 
daktaras sakė, taip ir padarė. Kai visi įsikibo tinklo kilpų, Džo, laiky- 
damasis viena ranka, kita nupjovė virves, ant kurių kabojo krepšys, ir 
jis nukrito tą akimirką, kai „Viktorija“ gal paskutinį kartą smego žemyn. 

— Valio! Valio! - sušuko Džo, palengvėjusiam balionui iš karto 
pašokus į viršų per tris šimtus pėdų. 

Raiteliai iš paskutiniųjų ginė arklius - jie lėkė jau beveik visiškai 
prigludę prie žemės, bet „Viktorija“, patekusi į palankų oro srautą, 
aplenkė juos ir spėriai skrido vakarų pusėn, kur jau aiškiai regėjosi 
kalva. Keliautojams ši kliūtis išėjo į gera: jie perskrido per kalvą, o 
persekiotojų gaujai teko ją apjoti iš šiaurės pusės. 

Trys bičiuliai po senovei tvirtai laikėsi tinklo. Jie net įsigudrino 
surišti tabaluojančius virvagalius ir pasidaryti savotišką didelį maišą. 

Perskridus kalvą, daktaras džiaugsmingai sušuko: 

— Upė! Upė! Senegalis! 

Iš tikrųjų, gal už dviejų mylių nuo jų savo audringus vandenis 
nešė galinga upė. Kitas jos krantas, žemas ir žydintis, žadėjo saugią 
prieglaudą ir jame buvo galima patogiai nusileisti. 

— Dar ketvirtis valandos - ir mes išgelbėti! - džiūgaudamas tarė 
Fergiusonas. 

Bet, deja, jų skrydžiui nebuvo lemta taip sėkmingai baigtis. Vandeni- 
lis galutinai baigė išgaruoti, ir „Viktorija“ vis labiau ir labiau artėjo prie 
žemės. Dabar ji skrido virš visiškai nederlingos vietovės. Nuolaidūs slė- 
niai kaitaliojosi su akmenuotomis lygumomis. Tik kur ne kur matėsi 
apgailėtini krūmeliai ir sūdri, karštų saulės spindulių išdeginta žolė. 

„Viktorija“, keletą kartų palietusi žemę, vėl truputį pakilo, bet 
šuoliai kaskart darėsi vis žemesni ir trumpesni. Staiga viršutinė tinklo 
dalis užsikabino už vienišo, vidury dykynės augusio baobabo. 

— Dabar jau galas! - tarė Kenedis. 

— Vos už šimto Žingsnių nuo upės, - pridūrė Džo. 

Trys nelaimingi oreiviai, išsikabaroję iš tinklo, nukūrė prie Se- 
negalio. Nuo upės sklido baisiausias ūžesys. Netrukus daktaras su- 
prato - gaudžia Gvino krioklys. Pakrantėje niekur nesimatė jokios 
valties ar kokios gyvos būtybės. 

Senegalis, toje vietoje dviejų tūkstančių pėdų pločio, kurtinan- 
čiai krito Žemyn iš šimto penkiasdešimties pėdų aukščio. Upė tekėjo 
iš rytų į vakarus, o uolų grandinė, užtvėrusi jai kelią, tysojo iš šiau- 
rės į pietus. Bangos tiško į milžiniškas, keistos formos uolas - jos 
priminė baisius prieštvaninius gyvūnus. 

Oreiviai kuo puikiausiai suprato, kad persigauti per tą prarają — 

neįmanoma. 

Kenedis smarkiai nusivylė, nors ir stengėsi neišsiduoti. O ener- 
gingasis ir drąsusis Fergiusonas ir vėl rado išeitį. 

— Dar ne viskas prarasta! - sušuko jis. 

— Aš taip ir Žinojau! —- nudžiugo Džo, nė akimirkai nesiliovęs 
tikėti savo daktaru. 

Bežiūrint į sausą žolę, Fergiusono galvoje gimė drąsi mintis. ,, Taip, 
— tarė jis sau, — tik tai mus tegali išgelbėti", ir tuoj pat nusivedė 
bičiulius prie baliono apvalkalo. 

— Tie banditai čia atsiras tik po geros valandos, - ėmė aiškinti 
Fergiusonas, - tačiau mes negalime delsti nė minutės. Pripeškite kuo 
daugiau sausos žolės - man jos prireiks mažiausiai šimto svarų. 

— Kam tau toji žolė? —- pasidomėjo Kenedis. 

— Kadangi dujų nebėra, įkaitinsiu orą, ir balionas perneš mus per upę! 

— Ak, Samueli, iš tiesų tu didis žmogus! - sušuko Kenedis. 

Džoir Kenedis nedelsdami ėmėsi darbo, ir netrukus baobabo papė- 
dėje išaugo didžiausia šieno kaugė. O Fergiusonas pirmiausia iš baliono 
per vožtuvą išleido likusį vandenilį ir nupjovė apatinę apvalkalo dalį, 
tokiu būdu padidindamas jo angą. Tada pakišo kuokštą šieno ir padegė. 

Pripildyti balioną pašildytu ir, suprantama, lengvu išretintu oru 
nereikia sugaišti daug laiko; oro retinimui pakanka 100" temperatū- 
ros (100“C. - Aut. ), ir balione esantis oro svoris sumažėja per pusę. 
Netrukus „Viktorija“ ėmė vis labiau ir labiau apvalėti. Sausos žolės 
buvo į valias ir daktaras jos nesigailėjo. 

Buvo be ketvirčio pirma valanda. 

Tuo metu šiaurės pusėje, už kokių dviejų mylių nuo jų, išniro 
persekiotojų būrys. Oreiviai jau girdėjo raitelių šūksnius ir aidų zo- 
vada lekiančių arklių trepsėjimą. 

— Po dvidešimties minučių jie bus čia, - tarė Kenedis. 

— Džo! Žolės! Dar žolės! - sušuko Fergiusonas. - Ir po dešimties 
minučių mes būsime ore. 

— Gerai, misteri Samueli! 

„Viktorija“ jau buvo per du trečdalius pripildyta karšto oro. 

— Na, o dabar, bičiuliai mano, ir vėl įsikibkime tinklo, - tarė daktaras. 

— Gerai! - atsakė medžiotojas. 

Po dešimties minučių baliono truktelėjimai oreiviams bylojo, kad 

štai netrukus jis pakils. 

Raiteliai jau buvo tik per penkis šimtus žingsnių. 

— Stipriau laikykitės! - sušuko Fergiusonas. 

— Dėl mūsų nesibaiminkite, misteri Samueli! Nesibaiminkite! 

Tuo tarpu daktaras koja dar paspyrė į laužą šiek tiek sausos Žo- 
lės, ir „Viktorija“, visiškai prisipildžiusi, skirdama baobabo šakas, 
spėriai ėmė kilti. 

— Skrendame! - džiugiai sušuko Džo. 

Tarsi atsakas nuaidėjo muškietų salvė, ir viena kulka kliudė Džo 
petį. Kenedis susigūžė ir šovė iš karabino - dar vienas priešas nu- 
griuvo nuo žirgo. Regėdami vis aukščiau kylančią „Viktoriją“, lau- 
kiniai aršiai rėkė. Bet ji, aštuonių šimtų pėdų aukštyje pagauta stip- 
rios oro srovės, pasisiūbuodama jau skrido per Senegalį. Drąsusis 
daktaras ir jo bičiuliai Žiūrėjo į apačioje kunkuliuojantį krioklį. 

Po dešimties minučių bebaimiai oreiviai, taip ir nebeištarę vie- 
nas kitam nė žodžio, ėmė leistis priešingame Senegalio upės krante. 

Ten lūkuriavo bent dešimt žmonių, vilkį prancūzų karinėmis unifor- 
momis, - nustebę, sužavėti, išsigandę. Galima įsivaizduoti, kaip juos 
pribloškė iš kito kranto atskridusi „Viktorija“! Iš dangaus besileidžiantis 
balionas atrodė kaip nepaprastas stebuklas. Tačiau kareivių viršininkai, 
jūrų pėstininkų leitenantas ir mičmanas, iš Europos laikraščių Žinojo apie 
drąsią daktaro Fergiusono ekspediciją ir bemat suprato, kas čia dedasi. 

O tuo tarpu „Viktorija“, pamažu netekdama keliamosios galios, 
ėmė leistis su drąsuoliais oreiviais, įsitvėrusiais jos tinklo. Aiškiai 
matėsi, kad balionas nebejstengs perskristi upę. Prancūzai nieko ne- 
laukę puolė į Senegalį ir nutvėrė tris anglus vos „Viktorijai“ tekšte- 
lėjus į vandenį už kelių sieksnių nuo kairiojo upės kranto. 

— Daktaras Fergiusonas? Aš juk neapsirinku? - sušuko leitenantas. 

— Tas pats su dviem savo bičiuliais, - ramiai atsakė daktaras. 

Prancūzai ant rankų išnešė keliautojus iš upės, o „Viktorija“ tarsi 
kokia milžiniška pūslė supliuškusi nuplaukė srauniais Senegalio van- 
denimis ir dingo Gvino krioklyje. 

— Vargšė „Viktorija“! - sušuko Džo. 

Daktaro akyse sužvilgo ašaros, ir jų neįstengė sulaikyti. Ištiesė 
rankas abiem savo bičiuliams, ir šie, be galo susijaudinę, puolė Fer- 
giusonui į glėbį. 

Keturiasdešimt ketvirtasis skyrius 


Pabaiga. - Protokolas. - Prancūzų įstaigos. - Medinos postas. 
— Garlaivis „Bazilika“. - Sen Luji. - Anglijos fregata. 
- Grįžimas į Londoną. 


Pakrantėje oreivius sutikę prancūzai buvo Senegalo gubernato- 
riaus čia atsiųstoji ekspedicija: du karininkai - jūrų pėstininkų leite- 
nantas Diufresas ir mičmanas Rodamelis, - vienas seržantas ir sep- 
tyni kareiviai. 

Dvi dienas sugaišę ieškodami tinkamiausios vietos karinio posto 
įkūrimui Gvino apylinkėse, jie tapo daktaro Fergiusono parskridimo 
akivaizdininkais. 

Nesunku apsakyti, kaip nuoširdžiai kareiviai sutiko tris keliauto- 
jus. Juos sveikino, glebėsčiavo. Prancūzai, kurių akyse baigėsi drą- 
susis skrydis, tuo pačiu tapo Samuelio Fergiusono atskridimo prie 
Gvino krioklio liudininkai. Todėl daktaras kreipėsi į leitenantą Diuf- 
resą, prašydamas oficialiai patvirtinti šį faktą. 

— Tikiuosi, neatsisakysite pasirašyti protokolo? - paklausė. 

— Jūsų paslaugoms, daktare Fergiusonai, - susijaudinęs atsakė 
leitenantas Diufresas. 

Prancūzai nedelsdami nuvedė anglus į savo laikinąjį postą prie 
Senegalio upės. Čia juos nuoširdžiai globojo, rūpinosi, pavaišino 
sočiais pietumis. Čia pat buvo surašytas ir pasirašytas šis protoko- 
las, ir dabar saugomas Londono Geografų Draugijos archyve: 


„Mes, žemiau pasirašę, pareiškiame, kad šiandieną buvome oro 
balionu atskridusių ir už to baliono tinklo besilaikančių daktaro Fer- 
giusono ir dviejų jo bendrakeleivių, Ričardo Kenedžio įr Džozefo 

Vilsono, liudininkai. Oro balionas nukrito į Senegalį vos už kelių 
metrų nuo mūsų ir, srovės nešamas, dingo Gvino krioklyje. Tvirtin- 
dami aukščiau minėtą liudijimą, mes kartu su kviestiniais ir pasira- 
šome šį protokolą. 

Gvino krioklys. 

1862 metų gegužės 24. 


Samuelis Fergiusonas, Ričardas Kenedis, Džozefas Vilsonas. 
Jūrų pėstininkų leitenantas Diufresas. 

Mičmanas Rodamelis. 

Seržantas Diufė. 

Kareiviai: Flipo, Mejeris, Palisjė, Lorua, Raskanjė, 
Giljonas, Lebelis". 


Taip baigėsi nuostabus daktaro Fergiusono ir jo šaunių bičiulių 
skrydis - skrydis, kurį patvirtino mačiusieji. Dabar jie buvo draugų 
būryje, tarp taikių čiabuvių genčių, palaikančių gerus ryšius su vieti- 
nėmis prancūzų organizacijomis. 

Keliautojai Senegalio krantą pasiekė gegužės 24 dieną, o jau ge- 
gužės 27-ąją išvyko į Medinos karinį postą, įsikūrusį šiek tiek šiau- 
riau Senegalio pakrantėje. 

Čia prancūzų karininkai irgi juos pasitiko išskėstomis rankomis 
ir labai svetingai. Tą pačią dieną Fergiusonas su savo bičiuliais ma- 
žyčiu garlaiviuku „Bazilika“ išplaukė upe žemyn, link Senegalio Žio- 
čių. Po dviejų savaičių, birželio 10 dieną, trys draugai atvyko į Sen 
Luji. Čia vietos gubernatorius surengė iškilmingą priėmimą. 

Per tą laiką oreiviai visiškai atsigavo. Patirti išgyvenimai ir nuo- 
vargis nebeatrodė tokie baisūs. Džo nesiliovė kartojęs: 

— Gerai pasvarsčius, tai buvo gana nuobodi kelionė. Atvirai sa- 
kant, aš nepatarčiau leistis į panašų skrydį aštrių įspūdžių mėgėjui. Į 
pabaigą kelionė tapo visiškai liūdna, ir jeigu nebūtų nuotykio virš 
Čado ežero ir prie Senegalio, ko gero, būtume mirę iš nuobodulio. 

Iš Sen Luji išplaukė Anglijos fregata. Portsmute jie išlipo birže- 
lio 25-ąją, o kitą dieną jau buvo Londone. 

Mes nesiimsime aprašinėti pobūvio, kurį oreiviams surengė Lon- 
dono Geografų Draugija, ir visuotinio londoniečių susižavėjimo. 

Nuo pagerbimo praėjus visai nedaug laiko, Kenedis išvažiavo į 
savo Edinburgą, žinoma, nepamiršęs pasiimti ir įžymiojo karabino. 
Dikas nekantravo kuo greičiau nuraminti senąją ekonomę. 

Fergiusonas su ištikimuoju Džo liko tokie pat, kokius mes juos 
pažinojome, bet jų santykiuose, patiems to net nepastebint, atsirado 
kažkas nauja — jie tapo draugais. 

Ne tik Anglijos, bet ir visos Europos laikraščiai buvo perpildyti 
susižavėjimo kupinais rašiniais apie drąsiuosius oreivius. O laikraš- 
čio „Daily telegraph", išspausdinusio tik trumpą skrydžio aprašy- 
mą, tą dieną išpirko devynis šimtus septyniasdešimt septynis tūks- 
tančius egzempliorių. 

Daktaras Fergiusonas apie oro ekspediciją padarė pranešimą Lon- 
dono Geografų Draugijoje; medaliu už įstabiausius 1862 metų tyri- 
nėjimus apdovanojo daktarą Fergiusoną ir abudu jo bendrakeleivius. 


Daktaro Fergiusono ekspedicija įtikinamai patvirtino visus fak- 
tus, kuriuose buvo pateikę pirmtakai - Bartas, Biortonas, Spikas ir 
kiti, taip pat visus jų padarytus brėžinius. O Spikas ir Grantas, Ioglis 
ir Muncingeris, neseniai išvykę į ekspedicijas prie Nilo ištakų ir į 
Centrinę Afriką, netrukus leis mums patikrinti paties daktaro Fer- 
giusono padarytus atradimus milžiniškame Afrikos žemyno plote — 
nuo keturioliktojo iki trisdešimt trečiojo laipsnio rytų ilgumos. 

